
„Kad įviliotų mažąjį Dionisą į savo ratą, 

Titanai purto barškučius. 

Paviliotas tų tviskančių daikčiukų vaikas artinasi 
prie jų, ir baisusis ratas aplink jį susisklendžia. 
Titanai visi drauge užmuša Dionisą, 


paskui verda jį ir ryja.“ 
RENE GIRARD. Atpirkimo ožys 


„„„„tikintieji viliasi, kad pakaks kokiam šventajam 
atsidurti tarp jų (...), ir jam teks jiems skirtas 
smūgis.“ 


RENE GIRARD. Arpirkimo ožys 


„Piktieji, matyt, yra suvokę kažką, ko nesuvokia 
gerieji.“ 


WOODY ALLEN 


Storuliui 
Robertui Soulatui 


Moters balsas srūva iš garsiakalbio, lengvas ir daug žadantis it 
jaunamartės šydas. 

— Ponas Malosenas kviečiamas į Pretenzijų biurą. 

Ūkanų balsas, toksai, tarsi būtų prakalbusi Deivido Hamilto- 
no nuotrauka. Tačiau už mis Hamilton ūkų aš regiu lengvą šypse- 
nėlę. Anaiptol ne švelnią. Gerai jau, einu. Gal kitą savaitę ir pasi- 
rodysiu. Šiandien gruodžio dvidešimt ketvirtoji, šešiolika valandų 
penkiolika minučių. Parduotuvė braška per siūles. Tiršta pirkėjų 
minia, sukumpusi po dovanų našta, užtvindė praėjimus. Tikras 
ledkalnis — juda nepastebimai, niauriai ir dirgliai. Mešlungiškos 
šypsenos, žvilgantis prakaitas, prislopinti keiksnojimai, pagiežin- 
gi žvilgsniai, išgąsdintų vaikų, kuriuos stvarsto vatiniai Kalėdų se- 
niai, klyksmai. 

— Nebijok, brangusis, tai Kalėdų senelis! 

Fotoaparatų blykstės. 

O aš iš tiesų regiu Kalėdų senį - milžiniškas ir perregimas kyla 
virš šitos sustingusios spūsties kraupiu žmogėdros siluetu. Jo bur- 
na raudona kaip vyšnia. Barzda balta. Šypsena geraširdė. Iš lūpų 
kampučių stirkso vaikučių kojytės. Paskutinis Mažylio piešinys 


vakar mokykloje. Mokytojos marmūzė: „Ar jums atrodo norma- 
lu, kai tokio amžiaus vaikas piešia šitokį Kalėdų senelį?“ — „O 
Kalėdų senelis, — atsakiau jai, — ar jisai atrodo jums visiškai 207- 
malu?“ Apkabinau Mažylį - jis tiesiog tvoskė karščiu. Iškaito taip, 
kad net akiniai aprasojo. Ir dėl to dar labiau žvairavo. 

— Ponas Malosenas kviečiamas į Pretenzijų biurą. 

Velniai rautų, ponas Malosenas girdėjo! Jis jau centrinio eskala- 
toriaus papėdėje. Ir jau stovėtų ant jo, jeigu nebūtų prikaustytas 
vietoje juodo vamzdžio žiočių. Juk jis taiko į mane, tas niekšelis, be 
jokių abejonių. Bokštelis pasisuko ant ašies, sustingo nukreiptas į 
mane, paskui pabūklas pakėlė nosį, taikydamas man į tarpuakį. Bokš- 
telis ir pabūklas — tanko AMX 30, jį per atstumą valdo seneliokas, 
kuris metro keturiasdešimties — gagendamas iš susižavėjimo jisai 
maigo distancinio valdymo pulto mygtukus. Vienas iš gausybės Teo 
seneliukų. Iš tikrųjų mažučiukas, senas senučiukas, atpažįstamas iš 
to pilko chalato, kuriais Teo juos aprengia, kad nepamestų iš akių. 

— Paskutinįkart sakau, padėkit tą žaislą į vietą, tėvuk! 

Išvargusi pardavėja grūmoja iš už žaislų prekystalio. Daili vo- 
veraitės galvutė išsipūtusiais nuo riešutų žandais. Senis spyriojasi 
kaip vaikas, nykštys ant leidiklio mygtuko. Kaukštelėjęs kulnais 
išsitempiu „ramiai“ ir išpyškinu: 

— AMX 30 jau atgyvenęs, pulkininke, tiktai laužui ar Lotynų 
Amerikos šalims betinka. 

Senučiukas apgailestaudamas debteli į žaislą, paskui nusiminęs mos- 


teli man praeiti. Pardavėjos šypsena man — tarsi gerontologijos! 


! Mokslas, tiriantis senėjimo priežastis ir reiškinius. Cia ir toliau Vertėjos pa- 


stabos. 

mokslų diplomas. Lyg iš po žemių išdygęs Kaznevas, šio aukšto 
faras, paima tanką. 

— Tikrai, Malosenai, amžinai tu turi sukelti bardaką! 

— Užsičiaupk, Kaznevai. 

Na, ir aplinka. 

Tankui išgaravus senis stovi nukoręs rankas. Mane nuskraidi- 
no eskalatorius — kažkaip palengvėjusį, tarsi vilčiausi ten aukšty- 
bėse aptikti daugiau oro. 

Aukštybėse aptinku Teo. Įsispraudęs į rožinį, tarsi flamingas, 
kostiumą, jis, kaip paprastai, stypso eilėje prie toroautomato kabi- 
nos. Maloniai man šypsosi. 

— Vienas tavo pupuliukų sėja sumaištį žaislų skyriuje. 

— Tuo geriau, per tą laiką bent jau nesklaisto chalato skvernų 
prieš išeinančias po pamokų mokinukes. 

Šypsena už šypseną. Paskui akies krašteliu Teo krypteli į stikli- 
nį Pretenzijų biuro narvą. 

— Sakyčiau, ten viduje tave velėja. 

Iš tiesų, akimirksniu suvokiu, kad Lėmanas jau kuris laikas dar- 
buojasi aiškindamas pirkėjai, jog dėl visko esu kaltas aš. Iš damos 
akių kartkartėm trykšteli ašarų fontanėliai. Kampe ji pastačiusi 
išklerusį vežimėlį, į kurį sprauste įspraustas įkūnus kūdikis. Pra- 
veriu duris. Girdžiu, kaip Lėmanas be galo nuoširdžiai ir užjaus- 
damas įtikinėja: 

— Visiškai sutinku su jumis, ponia, tai absoliučiai neleistina, beje... 

Jis pamatė mane. 

— Beje, štai ir jis, tuojau pasiteirausiu, ką jis sau mano. 

Balso registras keičiasi. Iš užjaučiamo virsta pagiežingu. Reika- 


las paprastas. Lėmanas dėsto jį ramiai, it hipnotizuotojas. Tuklus 

kūdikis įsmeigia į mane linksmą kaip pasaulis žvilgsnį. Taigi prieš 
trejetą dienų mano skyrius pardavęs šiai damai tokios talpos šaldy- 
tuvą, kad ji į jį pašovusi visą Kūčių vakarienę dvidešimt penkiems 
asmenims, be kita ko, užkandžius ir desertą. Beje, pašovusi — tin- 
kamiausias terminas, nes šią naktį dėl priežasčių, kurias, kaip pa- 
geidautų Lėmanas, jam aš paaiškinčiau, minėtasis šaldytuvas vir- 
tęs atliekų deginimo krosnimi. Dar stebuklas, kad šį rytą pravėrusi 
dureles nesupleškėjo pati ponia. Skubiai dėbteliu į pirkėją. Jos blaks- 
tienos iš tikro apsvilusios. Sielvartas, besismelkiąs pro jos įniršį, pade- 
da man nutaisyti gailingą miną. Kūdikis spokso į mane taip, tarsi 
aš būčiau viso blogio šaltinis. O mano akys neramiai nukrypsta į 
Lėmaną, kuris sukryžiavęs rankas pasirėmė stalo briaunos ir sako: 

— Aš laukiu. 

Tyla. 

— Už techninę kontrolę atsakingas jūs, tiesa? 

Linkteliu ir lemenu, kad esą nieko nesuprantu, kontrolės testai 
buvę atlikti... — Kaip ir dujinei plytelei praėjusią savaitę ar Boeri 
kontoros dulkių siurbliui! 

Iš mažylio akių aiškiai matau, kad dėl dobiamų ruonių jaunik- 
lių taip pat aš esu kaltas. Lėmanas vel kreipiasi į pirkėją. Kalba, lyg 
manęs čia nė.nebūtų. Dėkoja damai, kad ši nedvejodama ryžtin- 
gai išdėsčiusi savo skundą. (Už stiklo Teo vis dar noksta prie foto- 
automato durų. Kad tik nepamirščiau paprašyti jo nuotraukos Ma- 
žylio albumui.) Lėmanas tvirtina, kad pirkėjų pareiga - dalyvauti 
prekybos organizacijos procese. Garantija, be jokių abejonių, ga- 
lioja, ir Parduotuvė nedelsdama prisratysianti jai naują šaldytuvą. 

— O del papildomų materialinių nuostolių, kuriuos teko patir- 
ti jums ir jūsų namiškiams (taip dėsto jis, buvęs puskarininkis 

Lėmanas — balse skamba senojo gero Elzaso, į kurį jį kadais atlak- 
dino gandras, aidai — tas, kuris plempia rislingą), ponas Malose- 
nas malonės juos padengti. Žinoma, sava sąskaita. 

Ir priduria: 

— Linksmų Kalėdų, Malosenai! 

Dabar, kai Lėmanas bendrais bruožais piešia jai mano karjerą par- 
duotuvėje — jos deka ši karjera jau krypsta į galą — išvargusiose pir- 
kėjos akyse regiu nebe pyktį, o sumišimą, paskui užuojautą — akys 
vėl paplūsta ašaromis, netrukus jos suvirpa ant blakstienų galiukų. 

Ką gi, metas įjungti savo paties ašarų kranelį. Tą, nukreipęs 
akis, ir padarau. Pro įstiklintą pertvarą įsmeigiu žvilgsnį į Parduo- 
tuvės gelmes. Kažkokia negailestinga širdis gena papildomus kraujo 
kūnelius užsikimšusiomis arterijomis. Regis, visa žmonija šliau- 
žia, sukumpusi po dovanų našta. Iš žaislų skyriaus be atvangos 
kyla dailūs perregimi balionai ir kaupiasi viršuje, palei matinį stiklą. 
Pro tas margaspalves kekes sunkiasi dienos šviesa. Gražu. Pirkėja 
bergždžiai bando pertarti Lėmaną, negailestingai pranašaujantį ma- 
no ateitį (curriculum). Ji ne kažin kokia. Pora trejetas niekingų 
pareigiūkščių, vel atleidimai, galop nedarbas, prieglauda ir ateitis — 
bendras kapas. Pirkėjos akims nukrypus į mane, aš ašaroju. Lėma- 
nas nekelia balso. Metodiškai varo vinį į karstą. 

"Tai, ką dabar regiu pirkėjos akyse, manęs nestebina. Aš matau 
ten ją pačią. Užteko apsiašaroti, kad ji pasijustų mano vietoje. Užuo- 
jauta. Galop vieno Lėmano atokvėpio metu jai pavyksta jį pertar- 
ti. Mechanizmas skrieja atbuline eiga. Ji atsiimsianti skundą. Tegu 
tik pagal garantiją pakeičia šaldytuvą, daugiau jai nieko nereikia. 
Nėra ko mygti mane padengti Kūčių vakarienę dvidešimt penkiems 


asmenims. (Viena ar kita proga Lėmanas tikriausiai užsiminė apie 

mano algą.) Jai būtų nemalonu, jeigu švenčių išvakarėse aš praras- 
čiau darbo vietą. (Lėmanas gal dvidešimtį kartų kaišiojo žodį „Ka- 
lėdos“). Visiems lemta klysti, andai ji pati neseniai darbe... 


Po penkių minučių ji išeina iš Pretenzijų biuro išsinešdama 
čekį naujam šaldytuvui. Kūdikis su vežimėliu sekundei įstringa 
tarpduryje. Ji stumia jį nervingai kūkčiodama. 

Mudu su Lėmanu liekame vieni. Kurį laiką stebiu, kaip jis leipsta 
juokais, paskui — nuovargis, ar ką? - murmteliu: 

-— Graži šunsnukių porelė, ką? 

Jo didžiagerklis snukis plačiausiai žiojasi, kad atsakytų. Bet kaž- 
kas jį užčiaupia. 

Tai kyla iš Parduotuvės įsčių. 

Duslus sprogimas. Paskui - klyksmai. 


Mes prisispaudžiame nosimis prie stiklinės pertvaros. Iš pra- 
džių nieko nematyti. Sprogimo nupūsti du trys tūkstančiai balionų 
paslepia nuo mūsų Parduotuvę. Tada ir vėl lėtai kildami į šviesą 
atskleidžia mums tai, ko verčiau būčiau linkęs nematyti. 

— Šūdas, - kužda Lėmanas. 

Visuotinė pirkėjų panika. Visi ieško išėjimo. Stipresni trypia 
silpnesniuosius. Kai kurie varo tiesiai per prekystalius, sukeldami 
ištisą kojinių ir kelnaičių griūtį. Tai šen, tai ten koks pardavėjas ar 
aukšto prižiūrėtojas bando užgniaužti bendrą paniką. Stambus vy- 
riokas violetiniu švarku išsitiesė skersai kosmetikos vitrinos. Pra- 
veriu stiklines Pretenzijų biuro duris. Tarsi būčiau pravėręs langą 
pačiame taifūno sūkuryje. Visa Parduotuvė — vienas klyksmas. Gre- 
ta manęs garsiakalbis bando šauktis rimties. Jei negrėstų pavojus 
mirti nuo ko kito, mis Hamilton balsas būtų — nors mirk iš juo- 
ko — pulverizatorius vėtros sūkuryje. Apačioje tikra karo padėtis. 
Viršuje balionai vėl tapo perregimi. Visa toji siaubo scena skendi 
neapsakomai švelnioje rožinėje šviesoje. Lemanas priėjo prie ma- 
nęs ir gerkloja į ausį: 

— Kurgi čia? Kur drumstelėjo? 


15 


Jo seno kareivos balsas tarsi dvelkteli Indokinijos neurozės kva- 
peliu. Nežinau, kur ten drumstelėjo. Kūnų krūsnys, pasišiaušu- 
sios stirksančiomis rankomis ir kojomis, užtvindo eskalatorių. Pir- 
kėjai kaip galvas nutrūkę ropščiasi aukštyn kylančiu eskalatoriumi, 
bet šasteli atgal, spaudžiami iš viršaus plūstelėjusios bangos. Ir ga- 
lop visi atsiduria eskalatoriaus papėdėje, išblaškydami žmonių kam- 
šatį. Knibždėlynė, klyksmai. 

— Šūdas! — staugia Lėmanas. - Šūdas, šūdas, šūdas... 

Jisai puola prie eskalatoriaus. Darbuodamasis alkūnėmis siek- 
teli valdymo pulto ir sustabdo mechanizmą. 

Prie foroautomato durų Teo spitrijasi į keturis savo terlės eg- 
zempliorius. Atrodo patenkintas. Tiesia man vieną nuotrauką: 

— Še, — sako, — Mažylio albumui. 

O paskui viskas nuščiūva. Nuščiūva, nes, šiaip ar taip, nieko ne- 
vyksta. Kažkas kažkur sprogo, ir tiek. Taigi viskas nuščiūva. Ir ne- 
trukus jau gali girdėti, kaip švelniabalsė mis Hamilton pataria mie- 
liesiems pirkėjams ramiai apleisti Parduotuvę, o tarnautojus prašo 
grįžti į skyrius. Būtent taip ir įvyksta. Minia pamažėle sruvena prie 
išėjimo, palikdama už savęs tuščią plotą, nusėtą rankinėmis, bate- 
liais, margaspalviais ryšulėliais ir pamestais vaikais. Aš tikiuosi iš- 
vyst kokį šimtą lavonų. Bet ne. Šen bei ten tarnautojai lenkiasi prie 
priplotų pirkėjų, šie galiausiai keliasi ir klibikščiuoja išėjimo link. 

Vienos šoninės durelės skirtos policijai. Tad pro jas ir sugužėjo 
farai. Tiesiu taikymu į žaislų skyrių. Žaislų skyrius! Iš karto prisi- 
menu mažąją pardavėją voveraitę ir Teo senioką. Strykt-pastrykt 
nusiritu sustingusiu eskalatoriumi, kankinamas nuojautos, kuri, 
kaip visos nuojautos, pasirodo esanti apgaulinga. Lavonas — še- 


šiasdešimtmečio vyriškio, kurio, matyt, būta pilvoto, sprendžiant 

pagal tai, ką iš savo vidurių ištaškė aplinkui. Bomba bemaž per- 
kirto jį pusiau. Santūriausiai, kaip tik įstengiu, vemdamas, galvo- 
ju — žinok dabar kodėl! - apie Luną. Apie Luną, Loraną ir kūdikį. 
Ji man skambino tris sykius. „Patarimo, Benai, tavo nuomonės. 
Ką galiu tau patart, mano vargše brangute, juk tu mane pažįsti? 

Taigi tokios pakrikusios mintys, kol apdangalai paslepia ištiš- 
kusį pirkėją. 

— Ne kaži kas, a? 

Mažaūgis faras man meiliai šypteli. Kai taip jautiesi, ačiū ir už 
tai. Atsakau daugiau iš dėkingumo, ne per daug nusiteikęs šnekų 
vedžioti: 

— Ne, nelabai. 

Jisai linkčioja ir sako: 

— Et, savižudžiai metro — dar blogiau! 

(Tai bent paguoda...) 

— Visur mėsos, pirštai, įstrigę tarpuašiuose. Kodėl apie juos kalbu. 
Matote, aš mažiausias brigadoje, štai man ir tenka juos kuopti. 

Jis ne faras. Gaisrininkas. Tamsiai mėlynas gaisrininkas raudo- 
nais apsiuvais. Iš tiesų mažučiukas. Ant diržo — spindintis šalmas, 
didesnis už jį patį. 

— Bet, žinote, nepakenčiamiausi — sudegusieji automobiliuose. 
Neatsikratysi kvapo. Plaukai dvi savaites trenkia. 

Žaislų skyriaus padangėje balionų nebėra. Juos nušlavė sprogi- 
mas, dabar jie aukštai, palei stiklą. Kažkas veda lauk raudančią 
mano voveraitę. Gaisrininkas mosteli į pridengtą kūną. 

— Pastebėjote? Jo klynas buvo prasegtas. 

Laimė, garsiakalbiai mudu išskiria — draugingąjį gaisrininką ir 


mane. (Taigi išgelbėjo gongas.) Tarnautojai savo ruožtu prašomi 

apleisti parduotuvę. Bet ne Paryžių. Apklausos neišvengsime. 
Linksmų Kalėdų! 

Žaislų skyriaus gilumoje pakeliu margaspalvį sviedinuką ir bru- 
kuosi sau į kišenę. Vieną tų permatomų kamuoliukų, kurie at- 
mušti į žemę be galo straksi. Man taip pat reikia kažką padovano- 
ti. Kitame skyriuje susuku jį į žvaigždėtą popierių. Palieku savo 
tarnybinę eilutę drabužinėje ir išeinu į gatvę. 

Lauke susibūrusi minia lūkuriuoja, kol išlėks į orą visa Parduo- 
tuvė. Ledinis šaltis primena, kad dar neseniai leipėjau iš karščio. 
Kadangi visa minia buriasi lauke, viliuosi, metro jos nebus. 


Bet ji ir metro. 


J 


Aš nuomoju butą pagal „trejų-šešerių-devynerių “ metų sutartį 
Per Lašeze. Foli Ruejo gatvė, 78. Kai įžengiu pro duris, telefonas 
plyšauja net springdamas. Visada, kai man kas skambina, leidžiuosi 
ristele. 

— Benai, tau nieko? 

Luna, mano sesuo. 

— Kaip tai - nieko? 

— Bomba Parduotuvėje. 

— Visi išlėkė į orą, aš vienintelis išlikęs. 

Jinai juokiasi. Nuryla. Paskui sako: 

— Beje, dėl išlėkimo — aš apsisprendžiau. 

— Ir ką gi? 

— Bombikė. Savo nuomininkėlį išlakdinsiu į orą. Abortas, Be- 
nai. Noriu išsaugoti Loraną. 

Vėl tyla. Girdžiu, ji verkia. Tačiau tyliai tyliai. Kaip įmanyda- 
ma stengiasi, kad neišgirsčiau. 

— Klausyk, Luna... 

Ko klausyti? Klasikinė istorija. Ji - gražutė medicinos seselė, jis — 
dailus daktariukas, meilė iš pirmo žvilgsnio, ryžtas iki kapo duobės 


žvelgti vienas kitam į akis, ji ir jis, ir nieko daugiau. Bet ilgainiui 

gynybines užtvaras pralaužia trečiojo geismas. Moteriška aistra dau- 
gintis: gyvybė. 

— Klausyk, Luna... 

Ji klauso, bet aš tyliu, tuomet ji galiausiai tarsteli: 

— Aš klausau. 

Ir štai aš kalbu. Sakau jai, kad tą nuomininkėlį reikia išsaugoti. 
Ji išgyvendinusi ankstesniuosius, nes nemylėjusi jų tėčių; neišgy- 
vendinsianti šito, nes pernelyg myli jo tėtį. A, Luna? Be juokų, 
baik svaičioti. („Pats baik svaičioti, — kužda pažįstamas balselis 
kažkurioje mano kertelėje - lyg klausytum laidos „Leiskite jiems 
gyventi!) Bet aš nenutylu, aš jau išvysčiau pagreitį. 

— Vis tiek jau niekuomet nebebus taip, kaip anksčiau; mirtinai 
nirštum ant Lorano, aš tave pažįstu! O, tu nekratysi kaltininkui 
panosėje savo kiaušidžių porelės, tai greičiau bus tarytum koks 
perdegimas, jeigu supranti ką noriu pasakyti. 

Ji verkia, ji juokiasi, vėl verkia. Visą pusvalandį! 

Vos galutinai išsisunkęs padėjau ragelį, vėl skambutis. 

— Alio, mažutėli, ar viskas gerai? 

Mama! 

— Viskas gerai, mama, viskas gerai. 

— Bomba Parduotuvėje, tik pamanyk, mūsuose tokių dalykų 
neišvystum! 

Jinai turi galvoje mielą geležies dirbinių krautuvėlę pirmame 
aukšte, kur prabėgo mano vaikystė taip ir neišmokus meistrauti ir 
kurią galop pavertėme vaikų butuku. Ji pamiršo geležinę Morelio, 
bakalėjininko priešais, lango uždangą, kurią vieną šešiasdešimt ant- 


rųjų metų rytą nuplėšė plastikinė bomba. Pamiršo ir tų dviejų 

dviborčių eilučių apsilankymą - jos jai patarė kruopščiau rinktis 
klientūrą. Ji miela, toji mūsų mama, ji pamiršta karus. 

— Kaip vaikai? 

— Gerai, jie apačioje. 

— Ką veikiate per Kalėdas? 

— Visi penki sėdime namuose. 

— O mane Roberas vežasi į Šalonus. 

(Šalonus prie Marnos, mano vargše mamyte!) Sakau: 

— Tegyvuoja Roberas! 

Ji kikena: 

— Tu geras sūnus, mažutėli. 

(Ką gi, štai ir geras sūnus.) 

— Kiti tavo vaikai taip pat neblogi, mamule. 

— Tavo dėka, Benžamenai, tu visada buvai geras sūnus. 

(Po kikenimo — sriūbavimai.) 

— O ašjus palikau... 

(Ką gi, štai ir nedora motina...) 

— Ką čia, mama, tai tik atokvėpis, tu atsikvepi! 

— Kokia aš motina, Benai, tu gali man pasakyti? Kokia motina?.. 

Kadangi mano jau apskaičiuota, kiek laiko reikia, kad pati at- 
sakytų į savo klausimus, atsargiai dedu ragelį ant patalo ir einu į 
virtuvę išsivirti turkiškos kavos su putele. Kai grįžtu į kambarį, 
telefonas vis dar narsto mano motinos asmenybę. 

— ...pats pirmas mano pabėgimas, Benai, tada man buvo treji 
metukai... 

Išgėręs kavą apverčiu puodelį dugnu aukštyn. Iš nutekėjusių 
tirščių Tereza galėtų išpranašauti viso kvartalo ateitį. | 

— „..tatai buvo gerokai vėliau, regis, man ėjo aštunti ar devin- 


ti... Benai, tu manęs klausai? 

Kaip tik tą akimirką sučirškia vidaus telefonas. 

— Klausau, mama, bet jau turiu eiti, skambina vaikai! Žinai, 
gerai pailsėk ir nepamiršk — tegyvuoja Roberas! 

Dedu vieną ragelį, imu kitą. Ausų būgnelius perrėžia šaižus 
Terezos balsas. 

— Benai, tasai Žeremi mane visai užšiko, jis nenori ruošti pa- 
mokų! 

— Atsargiau su žodžiais, Tereza, nekalbėk kaip tavo brolis. 

Dabar kaip tik pratrūksta brolio balsas. 

— Ta sušikta kvailė negali man nieko paaiškinti! 

— Atsargiau su žodžiais, Žeremi, nekalbėk kaip tavo sesuo. Ir 
pakviesk man Klarą, gerai? 

— Benžamenai? 

Šiltas Klaros balsas. Žalias, stangriai įtemptas aksomas, kuriuo 
kiekvienas žodis rieda tyliai ir aiškiai kaip baltutėlis kamuoliukas. 

— Klara? Kaip Mažylis? 

— Karštis nukrito. Bet aš pakviečiau Loraną, jis sako, dvi dienas 
reikia jį palaikyti šiltai. 

— Dar piešė Kalėdų žmogėdras? 

— Kokį tuziną, bet jau nebe tokius raudonus. Aš juos nufotog- 
rafavau. Benai, šįvakar ruošiu Dofinė apkepą... Bus po valandos. 

„— Ateisiu. Duok Mažylį. 

Ir štai Mažylio balselis. 

— Ką, Benai? 

— Nieko. Tiktai noriu tau pranešti, kad turiu tavo albumui 
Teo nuotrauką, o šį vakarą pasakosiu jums naują istoriją. 

— Apie žmogėdrą? 

— Apie bombą. 

— O?! Vis tiek super... 
— Dabar turiu valandžiukę numigti. Nudobk pirmą, kuris pri- 
eis prie telefono. 


— Gerai, Benai. 


Pakabinu ragelį, krentu į guolį ir užmiegu, dar nespėjęs jame 
išsitiesti. 

Po valandos mane pažadina didžiulis šuo. Ataka iš šoninio spar- 
no. Nuo smarkaus smūgio nuriedėjau į pakraštį ir įstrigau tarp 
lovos ir sienos. Jis tuo pasinaudoja, kad visiškai mane paralyžiuo- 
tų ir imtųsi tualeto, kurio nespėjau atlikti ryte. O pats dvokia kaip 
municipalinis sąšlavynas. Liežuvis trenkia kažkuo panašiu į pra- 
dvisusią žuvį, tigro spermą — į Visą šuniškąjį Paryžių. 

Aš sakau: 

— Dovana? 

Jis atšoka, tupiasi ant savo neaprėpiamo pasturgalio ir iškoręs 
liežuvį spokso į mane pakreipta galva. Pasirausiu švarko kišenėje, 
išžvejoju supakuotą sviedinuką ir įteikiu pareiškęs: 

— Žiulijui. Linksmų Kalėdų! 


Apačioje, geležies dirbinių ekskrautuvėlėje dar ilgai po to, kai 
įtraukiu vaikus į patį istorijos sūkurį, sklando muskato aroma- 
tas. Akys virš pižamų ryte ryja mane, kojelės tabaluoja erdvėje 
tarp lovų, sustatytų viena ant kitos. Pasakoju, kaip Lėmanas brau- 
nasi prie pakvaišusio eskalatoriaus, skindamasis kelią plačiais me- 
chaninės rankos, kurią išradau jam ta proga, mostais. 

— O kur prasmego tikroji ranka? — priekabiai teiraujasi Že- 


remi. 

— Indokinijoje, trys šimtai septynioliktajame Dalato kelio kilo- 
metre per pasalą. Jo vyrukai taip jį mylėjo, kad paliko ir jį, ir jo 
ranką, kurie jau nebebuvo viena visuma. 

— O kaip jis išsikrapštė? 

— Po trijų dienų jo ieškoti sugrįžo vienut vienas kuopos vadas. 

— Po trijų dienų! O ką jis per tą laiką valgė? - klausia Mažylis. 

— Savo ranką! 

Suktas atsakymas patenkina visus: Mažylis gavo savo žmogėd- 
rišką, Žeremi — karinę istoriją, Klara — savo humoro porciją; na, o 
Tereza, pastirusi kaip raštininkas prie savo darbastalio, kaip pa- 
prastai stenografuoja visą mano pasakojimą, taip pat nukrypimus. 
Puiki praktika jos sekretorių kursams! Per dvejus naktinių praty- 
bų metus ji jau perrašė „Brolius Karamazovus“, „Mob; Diką“, „Ges- 
tą Berlingą“, „Asfalto džiungles“ ir dar porą trejetą mano kūrybos 
produktų. 

Taigi pasakoju, kol galop limpančios akys skelbia, jog jau me- 
tas gesinti šviesą. Kai išeidamas uždarau duris, tamsoje žybčioja 
Kalėdų eglutė. Mitriai išsisukau — jiems nė netoptelėjo pulti prie 
savo dovanėlių. Išskyrus Žiulijų, kuris jau pora valandų stengiasi 


išlukštenti savo ryšulėlį neperplėšdamas popieriaus. 


Visi tolesni įvykiai apsiskelbė skambučiu kitą dieną, gruodžio 
dvidešimt penktąją, aštuntą valandą ryto. Jau ketinau stūgtelėti: 
„Prašom, neužrakinta!“, tačiau mane sulaikė blogas prisiminimas. 
Štai taip mes su Žiulijumi praėjusią savaitę atsidūrėme korido- 
riaus viduryje priešais baltą karstą, apstotą trijų nešikų persukto- 
mis fAizionomijomis. Pats blyškiausias iš trijų tiesiai pareiškė: 


— Velioniui. 

Žiulijus nėrė slėptis po patalais, o aš — susivėlęs, padūmavusio- 
mis akimis — susikrimtęs mostelėjau į savo pižamą: 

— Užsukite po penkiasdešimties metų, aš dar ne visai prinokęs. 

Taigi skambina. Sliūkinu prie durų lydimas Žiulijaus, kuris 
visuomet mėgo megzti pažintis. Prieš mane it airių parašiutinin- 
kas, nutupdytas vokiečių okupuotoje Prancūzijoje, stypso kažin 
koks storasprandis griaumedis, vilkintis lakūno striukę kailine 
apykakle. 

— Inspektorius stažuotojas Karega. 

Nuo guminės lazdos iki rutulinio plunksnakočio. Vos jam 
įspraudus savo gabaritus į vidų, Žiulijus įbruka jam tarp sšdmenų 
savo nosį. Faras skubiai sėdasi, nė nebandydamas mano šuniui 
užvožti. Galbūt dėl šios smulkmenos pasiūlau: 

— Kavos? 

— Jeigu verdatės sau... 

Sprunku į virtuvę. Jisai klausia: 

— Niekada nerakinate durų? 

— Niekada. 

Aš mąstau: „To neleidžia seksualinė mano šuns savivalė“, ta- 
čiau nutyliu. 

— Tik pora klausimėlių. Rutina. 

Tik to ir telaukiau. Pavyzdingai prabunda Parduotuvės tarnau- 
tojai. Kokia dešimtis profsąjungos veikėjų, koksai tuzinas nepri- 
klausomų keistuolių, kuriuos farai aplanko pirmiausia. Kalėdinė 
direkcijos dovanėlė savo brangiesiems. 

— Jūs vedęs? 

Saldintas vanduo gieda variniame indelyje. 

— Ne. 

Įberiu tris šaukštelius maltos turkiškos kavos ir lėtai maišau, 
kol paviršius apsitraukia aksomu, tarsi Klaros balsas. 

— O vaikai apačioje? 

Paskui statau kavą ant ugnies ir seku, kad neužvirtų. 

— Broliai ir seserys, mano motinos vaikai. 

Mažu pieštukėliu pakeverzojęs savo užrašų knygelėje inspekto- 
rius Karega pateikia kitą klausimą: 

— O jų tėvai? 

— Išbarstyti. 

„Dėbteliu pro virtuvės duris, Karega kruopščiai užrašinėja, kad 
mano vargšė motina barstanti vyriškius. Tada įplaukiu aš su kavi- 
nuku ir puodeliais rankose. Pilstau tirštą skystį. Sustabdau besi- 
tiesiančią inspektoriaus ranką: 

— Luktelėkit, tegu prieš geriant nusistovi. 

Jis leidžia nusistovėti. 

Pritūpęs prie jo kojų Žiulijus meiliai į jį spokso. 

— Kokios jūsų pareigos Parduotuvėje? 

— Būti koneveikiamam. 

Jisai nė mur-mur. Užsirašo. 

— Ankstesnės profesijos? 

Velniai rautų, sąrašas gresia būti ilgas: krovėjas, barmenas, tak- 
sistas, piešimo mokytojas pensione, paklausos tyrimo agentas, gal 
kažką ir pamiršau, o paskutinė — techninė kontrolė Parduotuvėje. 

— Kaip ilgai? 

— Keturi mėnesiai. 

— Jums patinka? 

— Darbas kaip darbas. Gerokai permoka už tai, ką darau, bet 


gaunu per mažai už tai, kaip mane ėda. 

(Užmegzkime diskusiją, kokio velnio!) 

Jis užsirašinėja. 

— Vakar nepastebėjote nieko neįprasto? 

— Ne, pastebėjau, sprogo bomba. 

Čia jis vis dėlto kilsteli galvą. Bet lygiai tuo pačiu blankiu tonu 
patikslina: 

— Turiu galvoje — prieš sprogimą. 

— Nieko. 

— Regis, jus triskart kvietė į Pretenzijų biurą. 

Na, va. Pasakoju jam apie plytelę, dulkių siurblį ir šaldytuvą 
piromaną. 

Jis panaršo vidinėje kišenėje ir pakloja prieš mane Parduotuvės 
planą. 

— Kur Pretenzijų biuras? 

Parodau. 

— Taigi jūs mažiausiai triskart praėjote pro žaislų skyrių? 

Po velnių, šit kokia išvada! 

— Iš tiesų. 

— Stabtelėjote? 

— Taip, trečią kartą dešimčiai sekundžių. 

— Nepastebėjote ko nors neįprasto? 

— Nieko, išskyrus tai, jog į mane taikytasi iš AMX 30. 

Jis tylomis užsirašo, užsuka savo automatinį plunksnakotį, vie- 
nu mauku išgeria kavą, pakyla ir sako: 

— Tai ir viskas, niekur neišvykite iš Paryžiaus — gali kilti kitų 


klausimų, iki pasimatymo, ačiū už kavą. 


Štai taip. Ne tik filmuose žmonės ilgai žvelgia į užsivėrusias 
duris. Mudu su Žiulijumi pakerėti inspektoriaus Karegos prigimties 

nuoširdumo. To vaikino laukia didelė ateitis. O aš jau numanau, 
ką šįvakar dėstysiu vaikams. Tą pat, tiktai taip, kad replikos liesis 
spinduliuodamos neišsenkamo humoro atšvaitais, visi išsiskirstys, 
kupini sumišusių neapykantos, nepasitikėjimo ir pasigėrėjimo jaus- 
mų, o farų bus du — du mano sukurti baisuokliai, kuriuos vaikai 
gerai pažįsta: vienas mažas, gauruotas, šlykštus tarsi hiena, kitas — 
plikas griaumedis; tik dvi žandenos, „stirksančios ant galingų žan- 
dikaulių tarsi du šauktukai“. 

— Žibas Hiena ir Žanas Žandena! — riktelės Mažylis. 

„- Žibas Hiena — pagal vardą ir snukį, - patikslins Žeremi. 

— Žanas Žandena — pagal vardą ir gaurus, - patikslins Mažylis. 

— Baisesnis nenaudėlis už Edą Karstinį ir didesnis priekvaišis 
už Medinį Ceką. 

— Jie draugai? — pasidomės Klara. 

— Nesiskiria penkiolika metų, - atsakysiu. - Nebesuskaičiuosi, 
kiek kartų gelbėjo vienas kitam gyvybę. 

— Kokios jų vežėčios? — pasiteiraus Žeremi, kuris dievina atsa- 
kymus. 

— Rožinis Pežo 504 atidengiamu viršumi, šešių cilindrų, grės- 
mingas kaip lydys. | 

— Zodiako ženklai? — paklaus Tereza. : 


— Abu Jaučiai. 


Kai išėjus Karega nusileidžiu pas vaikus, Kalėdų eglutė, kaip 
sakoma, žaižaruoja tūkstančiu ugnių. Žeremi ir Mažylis it žuvė- 
dros krykauja vyniojamojo popieriaus vandenyne. Tereza, profe- 
sionaliai suraukusi antakius, perrašinėja mano vakarykštį pasako- 


jimą naujutėlaite rašomąja mašinėle. Luna, viešnia, apsiašarojusi 

gėrisi tuo šeimyniniu paveikslėliu sustačiusi kojas it antis, lyg jau 
šeštas mėnuo lauktųsi. Pastebiu, kad Lorano nėra. Klara plaukia 
manęs pasitikti su trikotažinio audinio suknele, su kuria ji panė- 
šėja į dailų liepsnos liežuvėlį. Jos rankose senutėlė „Leika“, kurios 
ji jau daug metų patyliukais man pavydėjo ir kurią aš galiausiai 
paaukojau vardan jos fotografinės aistros. Suknelę išrinko Teo. 
Šioje srityje visada reikia pasikliauti vyriškiais, atiduodančiais pir- 
menybę vyriškai giminei. (Gal tai ir prietaras.) 

— Štai, Benžamenai, čia tau. 

Ji tiesia man kažką dailiai įpakuotą. Kartoninėje dėželėje įsukta 
į šilkinį popierių šiltų šlepečių pora (kailio apvadai — lyg plakta 
grietinėlė) — kaip tik tai, ko ir troškau — Kalėdos. 


Kitą dieną, dvidešimt šeštąją, vėl į darbą. Kaip kasdien, Žiuli- 
jus palydi mane iki Per Lašezo metro, paskui traukia nuorykiauti į 
Belvilį, kol aš lenksiu nugarą, kad uždirbčiau jam ėdalo. Naujutėlai- 
tis sviedinukas jau nuo vakar vakaro suspaustas tarp seilėtų žabtų. 

Laikraštyje, kurį ką tik nusipirkau, plačiai postringaujama apie 
„siaubingą pasikėsinimą Parduotuvėje“. Kadangi vieno žuvusiojo 
mažoka, straipsnio autorius aprašo reginį, kokį būtume galėję iš- 
vysti, jei jų būtų buvusi kokia dešimtis! (Norite išvyst sapną, pa- 
buskite...) Paskui laikraštininkas vis dėlto skiria kelias eilutes 
velionio biografijai. Garbus garažo savininkas iš Kurbevua, šešias- 
dešimt dvejų metų, visas kvartalas aprauda jį karčiomis ašaromis, 
bet, „laimei“, jisai buvo viengungis ir bevaikis. Man nesivaidena, 
tikrai perskaičiau „laimei, viengungis ir bevaikis“. Žvalgausi ap- 
linkui: tai, kad Atsitiktinumo Dievas, „laimei“, pirmumo teise 
dobia viengungius, mažojo šeimyninio metropoliteno pasaulėlio 
regis, nejaudina. Tai mane taip pralinksmina, kad išlipu lauk Res- 
publikos aikštėje, pasiryžęs likusį kelią sukarti pėstute. Žiemos ry- 
tas tamsus, lipnus, ledinis, knibždantis. Paryžius - liūnas, kuria- 


me klimpsta geltoni automobilių žibintai. 

Bijojau pavėluoti, tačiau Parduotuvė vėluoja kur kas labiau. 
Su geležinėmis uždangomis ant milžiniškų vitrinų ji panaši į ke- 
leivinį laivą, patekusį į karantiną. Ryto rūke sklaistosi iš pože- 
mio katilinių virstantis garas. Tačiau šviesos taškeliai šen bei ten 
liudija, kad širdis jau plaka. Viduje plazda gyvybė. Tad žengiu 
vidun, ir mane iškart užtvindo šviesa. Kiekvieną kartą tas pats 
šokas. Juo tamsiau ir niūriau lauke, tuo šviesiau viduje. Visa ta 
šviesa, kuri nebyliu kriokliu garma iš Parduotuvės aukštybių, 
atsispindi veidrodžiuose, varyje, stikle, dirbtiniame krištole, srūva 
praėjimais, pudruoja jums smegenis — visa ta šviesa ne apšviečia, 
o kuria pasaulį. 

Apie tai mąstau, kol mitrūs taro pirštai apnaršo mane nuo gal- 
vos iki kojų, galop konstatuoja, kad aš — ne atominė bomba, ir 
įleidžia į vidų. 

Aš ne pirmas. Dauguma tarnautojų jau būriuojasi pirmo aukš- 
to praėjimuose. Visi žvelgia aukštyn. Daugiausia moterys. Jų akys 
įtartinai blizga, lyg klausytųsi Šventosios Dvasios. Viršuje, ant ka- 
pitono tiltelio, į mikrofoną ulba Senkleras. Reiškia pagarbą „nuo- 
stabiai personalo laikysenai“ paskutiniųjų „įvykių“ metu. Pareiš- 
kia Direkcijos užuojautą Šantredonui — tam tipui, kuris sugurino 
kosmetikos vitriną ir laižosi skaudulius ligoninėje. Atsiprašo tų, 
kuriuos vakar aplankė policija. Tai laukia visų tarnautojų, „taip 
pat direkcijos“, bet tikslas tik vienas - „sukaupti tyrimui visas rei- 
kiamas žinias, neišvengiamai vedančias į sėkmingą išvadą“. 

Jam gi, Senklerui, nė sekundę netopteli mintis, kad pasikėsini- 
mas galėtų būti „kurio nors mano bendradarbio“ darbelis. Juk 
mes — ne jo „tarnautojai“, o jo „bendradarbiai“, kaip jisai iškil- 


mingai pareiškęs per Valdybos posėdį. Be galo atsiprašau „ben- 

dradarbių“ už nedidelį patikrinimą įeinant. Tai patyrė ir jis pats, 
tai patirs ir pirkėjai, kol truks tyrimas. 

Žiūriu į Senklerą. Jaunučiukas. Gražučiukas. Mitriai iškilęs. 
Švelniai valdingas. Baigęs aukštąją prekybos mokyklą, kurioje vi- 
sų pirma jį išmokė nutaisyti balsą ir rengtis. Visa kita atėjo savai- 
me. Kalba jis kone lipšniai, po šviesiu plaukų vyturu srūva švel- 
nus, liūdesiu atmieštas žvilgsnis. Nejauku jam, Senklerui, 
Parduotuvėje. Jį supančių bendradarbių — personalo skyriaus virši- 
ninko, skyrių vadovų, pirmarūšių apsauginių — snukiai kur kas ryš- 
kiau atspindi jų pareigas. Visi jie išsirikiavę eilute palei paauksuotą 
antrojo aukšto baliustradą. Atitinkama šia proga mina. Ištempęs 
ausį išgirstum, kaip ant atsakingų jų krūtinių kalasi medalių dai- 
geliai. Ta mintis mane prajuokina. Šaipausi. Tipas prieš mane 
atsigręžia. Tai pats Lesifras, visais niuansais VDK? delegatas. 

— Gausi, Malosenai, užčiaupk snukelį. 

Mano žvilgsnis nukrypsta į ekstazės kupiną minią, paskui - į 
skustą Lesifro pakaušį, tada vėl į oficialiąją tribūną. Jokių abejo- 
nių, jis, Senkleras, tikras talentas. Supratęs kažką, ko aš niekada 


nesuprasiu. 


Tegu pamokslas tęsiasi be manęs — einu į drabužinę. Atidarau sa- 
vo metalinę spintą, išsiimu tarnybinę eilutę. Ji ne mano. Firmos nuo- 
savybė. Nei per daug senamadiška, nei per daug madinga. Stačiai, 
dievai žino, kažkokia bespalvė, senstelėjusi, pernelyg priderama. Eilu- 
tė žmogaus, kuris mielai įsitaisytų kitą. Laikau ją per ištiestą ran- 


ką, lyg pirmąkart matydamas. Iš svajų mane išplėšia pašaipus balsas: 
? Visuotinė Darbo Konfederacija 

— Ką mąstai, Benai? Nori pasikeist kuria nors iš maniškių? 

Tai Teo, šįryt išsičiustijęs pagal Cerutti. Jis taip dažnai maino 
kostiumus savo fotoautomato seansams, kad spintą kimšte jų pri- 
kimšęs, ir jau užėmė dalį maniškės. Mes turime bendrą raktą. Kasryt 
iškapstau savo tarnybinį kostiumą iš po jo itališkai holivudiško 
garderobo krūsnies. 

— Rimtai, nori kokio? Imk! 

Numoju ranka. 

— Ačiū, Teo, tiesiog stebėjau šitą smagią uniformą ir svarsčiau, 
ar aš iš tiesų sutvertas šiam darbui. 

Čia jis sodriai nusižvengia. 

— Kaip tik tai svarstau kas rytą stovėdamas prieš savąjį garderobą. 
Sakau sau: buvau sutvertas būti heteroseksualas, na, ir še tau — aš pedis. 


Sulig tuo mes abu nusileidžiame į požeminį aukštą, „Pasidaryk 
pats“ karalystę, jo imperiją. Jis čionai prisistato kiekvieną rytą ge- 
ras pusvalandis prieš pardavėjus. Apeina tuščius praėjimus lyg Bo- 
napartas glaudžias eilinių gretas prieš masines žudynes. Pro akis 
nepraslysta net menkiausia veržlytė, padėta ne į savo vietą — bet 
koks netvarkos pėdsakas ant prekystalių žiauriai jį žeidžia. 

— Kad tie mano seneliukai viską siaubingai sujaukia! 

Jis dūsauja. Deda daiktus į vietą. Užmerktomis akimis įstengtų 
surikiuot visą požemį. Tai jo valdos. Kol mes čia vieni, aplink 
vyrauja tyla lyg prieš pasaulio sukūrimą. 

— Ar Klarai patiko suknelė? 

— Gražumėlis, Teo. 

Mes kuždamės. Kubile su krėslų ratukais jis aptinka elektrinį 
skambutį. | 

— Matai, mano seniams pirmiausia užpleišija atmintis. Griebia 
kas pakliuvo, deda kur pakliuvo, ai ką kita. Godūs ir nekan- 
trūs kaip vaikai. 

Teo seneliukų karalystė įsikūrė tais laikais, kai jis dar buvo pa- 
prastas įrankių skyriaus pardavėjas. Toks malonus aplinkinėms 
griuvenoms, kad šios ištisom dienom kuisdavosi ant jo darbasta- 
lių, ir jų vis gausėjo. 

— Pats esu iš gatvės ir žinau, ką tai reiškia, nenoriu palikt jų be 
priežiūros, jiems tai gali blogai baigtis. 

Taip jis atsako tiems, kurie bamba dėl tos šimtamečių ap- 
gulties. 

— Čia jie įsitikinę, kad pertvarko pasaulį, niekam jokių nuos- 
tolių. 

Kuo aukščiau Teo kilo tarnybinėmis pakopomis, tuo labiau 
augo senolių skaičius. Jie prisistatydavo iš atokiausių prieglaudų. 
O nuo tada, kai Senkleras vainikavo jį „Pasidaryk pats“ skyriaus 
imperatoriumi (jis sugeba ne tik iš bet ko rekonstruoti Paryžių, 
bet dar ir įpiršti vejos pjovyklę tam, kas ketina įsirengti vonios 
kambarį), visas požemis priklauso Teo seneliukams. 

— Jiems tai jų rojaus pirmavaizdis! 

— Iš kur iškapstei tuos pilkus chalatus? 

- Šalia mano namų uždarė našlaičių prieglaudą. Kai tokie jiems 


ant kupros, bent jau visada žinau, kur jie. 


Per pietų pertrauką mažame restoranėlyje, į kurį sprunkame 
nuo valgyklos, Teo staiga nusižvengia kaip išprotėjęs. 

— Žinai ką? 

— Ką? 

— Lėmanas paskleidė gandą, kad aš gerontofilas?. Supranti, lyg 
koks trečiojo amžiaus pedofilas? 

(Mielasis Lėmanas...) 

— Beje, dėl pedofilijos — štai šis tas Mažylio albumui. 

Nauja nuotraukėlė. Tamsiai raudonas šilkinio aksomo kostiu- 
mas, su mimoza kilpelėje. Kitoje pusėje — paaiškinimas, kurį Ma- 
žylis kruopščiai nurašys smulkia savo rašysena. 

„Čia, kai Teo plaukioja Sena upiniu tramvajumi“ 

Suprask kaip nori. Teo supranta. Supranta ir. nesuskaičiuojami 
Teo draugai, randantys tokias forografines žinutes ant durų, kai 
jo nėra namie. O Mažylis? Ar turėčiau uždraust tą kolekciją? Pui- 


kiai žinau, vaikystė — ne Teo sritis, bet vis delto... 


3 Gerontofilija — lytinis iškrypimas, kuris reiškiasi lytiniu potraukiu senyvo 


amžiaus žmonėms. 

Iškart po pietų jau gauti du trys nusiskundimai. Vienas jų — 
rimtas skundas dėl lovos. Lėmanas iškviečia mane. Praeinu pro 
žaislų skyrių. Jokių sprogimo žymių. Prekystalis ne pataisytas — 
naktį jį pakeitė lygiai tokiu pačiu. Keistas įspūdis, lyg sprogimo 
nė būti nebuvę, lyg aš būčiau tapęs kolektyvinės haliucinacijos 
auka. Lyg kažkas stengtųsi iškirpti man ištisą atminties gabalėlį. 
Tokios tad nelinksmos mintys, kol kylantis eskalatorius nugramz- 


dina žaislų skyrių kunkuliuojančios Parduotuvės gelmėse. 


Tipo, niurzgančio Lėmano kabinete, pečiai tokie platūs, kad 
užgožia stiklines duris. Nugara saulės užtemimams sukelti. Iš pra- 
džių nematau Lėmano veido. Sprendžiant iš raumenų, vibruojan- 
čių po pirkėjo palaidiniu, ir gyslos, pulsuojančios po įraudusia 
kaklo oda, Lėmanui riesta. Tas, kuris stypso priešais jį, ne iš gera- 
širdžių milžinų padermės. Iš tų sangvinikų, kurie nekelia balso. 
Pačių grėsmingiausių. Jis uždarė paskui save duris ir niurzga savo 
pretenzijas, nukreipęs į Lėmaną pirštą. Trissyk santūriai pasibel- 
džiu. Vos vos: tuk-tuk-tuk. 


— Prašom! 

Oho! Lėmano balsas neramus. Neatsigręždamas griaumedis pats 
praveria duris. Prasmunku tarp jo rankos ir durų staktos baugš- 
čiai ir mitriai kaip primuštas šuo. 

— Trys dienos ligoninėje ir dvi savaitės biuletenio — jūsų tech- 
ninė kontrolė liks be kelnių. 

Pirkėjo balsas. Neutralus, kaip ir tikėjausi, kupinas grėsmin- 
go įsitikinimo. Jis atėjo ne skųstis, ne ginčytis, netgi ne reikalau- 
ti — jis atėjo pasiekt savo teisių jėga, ir tiek. Gana į jį žvilgtelėti, 
kad suprastum — jis niekad nesielgė kitaip. Gana į jį žvilgtelėti 
antrą sykį, kad konstatuotum: tai ne kažin kur jį tenuvedė socia- 
linės hierarchijos prasme. Matyt, kažkur jo širdyje slypi jautri 
vietelė. Bet Lėmanas tokių dalykų nejaučia. Pripratęs dalinti smū- 
gius, bijo tik vieno: gauti atgal. O toje srityje anuo gali pasi- 
Kliauti. 

Nutaisau deramai įbaugintą žvilgsnį, kad Lėmanas pagaliau su- 
kauptų drąsą paleist mane į apyvartą. Trumpai tariant, čionai esan- 
tis ponas Toks ir toks, profesija — naras (kam ta smulkmena? kad 
paaiškintų jo raumenyną?), praėjusią savaitę natūralios medienos 
baldų skyriuje įsigijo metro keturiasdešimties pločio lovą. 

— Natūrali mediena - jūsų sektorius, Malosenai? 

Drovus „taip“. 

— Taigi įsigijo metro keturiasdešimties pločio tekinto riešut- 
medžio lovą, artikulas TP 885 - jūsų paslaugoms, ponas Malose- 
nai, techninis pasas — lovą, kurios dvi priekinės kojos sulūžo sulig 
pirmu panaudojimu. 

Pauzė. Dėbt į narą, kurio žandikauliai mogliuoja gumą. Debt į 
Lėmaną, kuris nieko prieš persiųsti man sviedinuką. 

— Garantija... - sakau. 

— Garantija galioja, tačiau jūs atsakote už ką kita, antraip ne- 
būčiau jūsų išsikvietęs. 

Stambiu planu — mano kurpės. 

— Ant tos lovos gulėjo dar kai kas. 

Net baisiausio išgąsčio riečiamas, Lėmanas niekada neapsieis 
be tokio pobūdžio juokelių. 

— Jauna ypata, jei suprantate, ką aš... 

Tačiau visa kita išgaruoja, perverta tvilkinančio griaumedžio 
žvilgsnio. Ir pats naras lakoniškai užbaigia: 

— Raktikaulis ir du šonkauliai. Mano sužadėtinė. Ligoninėje. 

— OO00! 

Tai iš tiesų mano klyksmas. Skausmo klyksmas. Nuo kurio jie 
abu krūptelėjo. 

— OO00! 

Tarsi man kas būtų smogęs į pilvą. Paskui, primygęs krūtinės ląstą 
alkūnės smaigaliu tiesiai po speneliu, išblykštu taip, kaip lemtingo- 
sios lovos patalais. Šįsyk Herkulis žengreli į priekį, ner kilsteli ranką, 
kad suspėtų mane nustverti, jei aš kartais išvirsčiau iš klumpių. 

— Tai per mane? 

Balsas blankus, asfiksijos* pradžia. Svirduliuodamas atsirėmiu 
į Lėmano stalą. 

— Per mane? 

Vien tik įsivaizdavus šitą mėsos kalną, puolantį nuo savo tram- 
plino ant Lunos ar Klaros kūnelių, gurinantį jų kaulelius, man plūs- 
teli pačios tikriausios ašaros. Ir joms pasruvus veidu aš klausiu: 


— Kuo ji vardu? 


* Sunkus kvėpavimo, kraujotakos ir nervų sistemos sutrikimas, kurį sukelia 


deguonies stoka. 

Visa kita klostosi kaip sviestu tepta. Nuoširdžiai sujaudintas mano 
širdgėlos, ponas Muskulas akimirksniu subliūkšta. Įspūdinga. Lyg 
regėtum gyvą jo širdį. Tuojau pat to nusitvėręs, Lėmanas piktai 
mane užsipuola. Raudodamas prašau atleisti mane iš einamų parei- 
gų. Jis šaiposi: tai būtų pernelyg paprasta. Maldauju įtikinėdamas, 
jog Parduotuvė negalinti nieko tikėtis iš tokio plauko menkystos. 

— Už menkumą reikia mokėt, Malosenai! Kaip ir už visa kita! 
Daugiau negu už visa kita! 

Ir jis grasinasi priversiąs mane taip brangiai susimokėti už savo 
menkumą, kad didysis pirkėjas staiga peržergia per kontorą ir pa- 
kloja ant jo stalo du kumščius. 

— Ir jums malonu kankint tą tipelį? 

„Tas tipelis“ — tai aš. Tvarka, dabar mane gina Jo Didenybė 
Muskulas. Lėmanui norėtųsi, kad jo krėslas būtų gilesnis. Anas 
aiškina: jau mokykloje jam vidurius sukdavę matant, kaip tokie 
avigalviai užsipuola silpnesnius už save. 

— Tad gerai paklausyk, tu, žmogiūkšti. 

„Žmogiūkštis“ — Lėmanas. Jis vaško žvakės spalvos. Tokias žva- 
kes įžiebia bažnyčioje, kad viskas gerai baigtųsi. Tai, ką jis turi 
išklausyti, paprasta. Prim0, anas atsiima savo skundą. Deuxio, ne- 
trukus pats užsuks ir patikrins, ar aš savo vietoje. Zert/o, jei manęs 
kartais nebūtų, jeigu Lėmanas mane būtų išgrūdęs... 

— Trakštelėsiu tave pusiau kaip šitą! 

„Šita“ — daili Lėmano juodmedžio liniuotė, kolonijų suveny- 
ras, ką tik aidžiai trekštelėjęs tarp mano gelbėtojo pirštų. 

Lėmanas galutinai atsitokėja tik tada, kai eskalatorius praryja 
paskutinį kubinį griaumedžio centimetrą. Tik tada jis ploja sau 


per šlaunį ir ima kvatot kaip banginis. Neprisidedu prie to juoko 

priepuolio. Ne šį kartą. Palydėjau aną raumeningąjį iki durų. („Ne- 
sileisk tų šiknių ujamas, mažyli, užvožk pats!“ — tarstelėjo jis man 
prieš išeidamas), ir aš vėl šnekučiuoju su savimi kaip su kažkuo 
kitu. Jis, Muskulas, manėsi pulsiąs Parduotuvę, Imperiją ar bent 
jau Techninę kontrolę, abstrakčią, galingą instituciją — ir atitin- 
kamai apsiginklavo. Šis Bajaro įsikūnijimas?, pasiryžęs vienut vie- 
nas parklupdyti visą garnizoną. Ir štai pats klumpa prieš nenusa- 
komo amžiaus vyrioką (yovrse/f“, Malosenai!), kuris, kaip jam regis, 
pasirengęs užversti kanopas, ir jis, vargšas žmogynas, praskysta, 
kaip visada praskysdavo dėl savo žmogiškumo pertekliaus. Kai jis, 
mano naras, apsisuko eiti, dirstelėjau į jo kurpes ir pagalvojau: 
„Tikiuos, tavo plaukmenys atrodo geriau.“ 

Aš savo ruožtu praveriu duris: 

— Šiandien gana, Lėmanai, einu namo, jei reikės, mane pava- 
duos Teo. 

Juokas Lėmanui įstringa gerklėje. 

— Tam pedalui ne už tai mokama! 

„— Niekam neturėtų būti už tai mokama. 
Jo šypsena spindi visa įmanoma panieka, paskui jis atsiliepia: 
— Ir aš taip manau. | 


(Tu nusipelnei savo mechaninės rankos, Diukonai.) 


"Kai nusileidžiu žemyn, žaislų skyriuje žmonių — net juoda. 
— Pirmą kartą gruodžio dvidešimt šeštąją parduota daugiau, 
negu dvidešimt ketvirtąją. 


* Bajaras (Bayard) — XV a. prancūzų didikas, už savo narsą pramintas bebai- 
miu ir nepriekaištingu riteriu. 


* tave patį (angl). 

Mano rudės voveraitės pastabėlė. Ji kreipiasi į draugę, greičiau 
panašią į žebenkštį, pakuojančią Boingą 747. Draugė pareiškia 
savo nuomonę. Ilgi pirštai svaiginamu greičiu slysta tamsiai mėly- 
nu popieriumi, nusagstytu rausvomis žvaigždutėmis, ir jis tarsi 
savaime virsta ryšulėliu. Greta pakuotojos ant ekspozicinio stale- 
lio mechaninis King Kongo antrininkas rodo ką moka. Didelė 
juoda beždžionė, kresna, gauruota, tikresnė už tikrą. Ji trepena 
vietoje. Letenose — pusnuogė lėlė, panaši į miegančią Klarą. Bež- 
džionė žingsniuoja ir vis dėlto stovi vietoje. Kartkartėm atlošia 
galvą. Raudonos akys, pražioti nasrai svaido žaibus. Tikra grėsmė 
slypi juodut juodutėliame kailyje, kraujo raudonumo žvilgsnyje ir 
apgailėtiname kūnelyje, tokiame baltame siaubingose jos leteno- 
se. (Dievulėli, vis dėlto šitas darbas tikrai baigia mane užknisti..., 
o ta lėlė tikrai panaši į mano Klarą...) 


„ Kai grįžtu namo, man galvoje vis dar trepena didelė juoda bež- 
džionė. Ir kai sučirškia telefonas, tik vargais negalais įstengiu iš- 
spausti „alio“. 

— Benai? 

Luna. 

— Benai, aš ketinu išgyvendint savo mažąjį nuomininkėlį. 

O, ne! Šįvakar neturiu jokio noro vėl pradėti. 

Piktai atsiliepiu: 

— Ko iš manęs tikiesi? Kad įteikčiau leidimą jį išgyvendinti? 

Ji numeta ragelį. 

Pirmas vaizdas, kurį pamatau pats padėdamas ragelį — tarpdu- 
ryje švytintis šuns Žiulijaus snukis. Visą dieną jis nepaleido iš nas- 
rų savo sviedinuko. Niūriai žiūriu į jį. Sakau: 

— Ne, ne šįvakar! 

Jis viens du prisiploja prie kilimo. O aš užmiegu. Po valandos 
pabudęs pakeliu vidaus telefono ragelį. 

— Klara? Man reikia pakvėpuoti grynu oru, ateisiu po pietų. 

— Gerai, Benai. Tavo „Leika“ daro fantastiškas nuotraukas, pa- 


rodysiu. 

Žiulijus vis dar riogso ant žemės. Spokso į mane skausmingai 
ir klausiamai. Šitas šeimininkas jam gyva bėda. Laimė, gan retai jį 
mato. 

Klausiu: 

— Einam pasivaikščioti? 

Jis pašoka. Tas Žiulijus visuomet pasirengęs pulti laukan, vi- 


suomet laimingas, kad grįžta. Suo. 


Sproginėja ne tik Parduotuvė. Belvilis taip pat. Su visais tais 
išnykusiais fasadais išilgai šaligatvių Bulvaras panašus į švarplėtą 
burną. Žiulijus sliūkina, nosimi braukdamas žemę, energingai 
mataruodamas uodega. Ūmiai pritupia pačiame centrinės alėjos 
viduryje, kad sutvertų didingą paminklą šuniškos uoslės garbei. 
Paskui nutrepena gal dešimtį metrų, aukštai išrietęs savo platų 
pasturgalį, tada staiga sustingsta lyg kažką svarbaus pamiršęs. Ir 
vėl kaip pakvaišęs užpakalinėmis kojomis puola kapstyti asfalrą. 
Nei prie savo krūvelės, nei tinkama kryptimi, tačiau jam nė mo- 
tais. Jis, Žiulijus, atlieka savo pareigą, daro tai, ką privalo daryti. 
Jis juk ne prekybos centro prekystalis: turi atmintį. Net jei ne- 


bežino, kas joje glūdi. 


Už kokio šimto metrų Belvilio prieblandoje į dangų kyla gaili 
muedzino aimana. Žinau, kas jam atstoja minaretą. Mažas apsilau- 
piusio fasado lango kvadratas šikinykui vėdinti ar laiptinės anga 
tarp ketvirto ir penkto aukštų. Akimirkai atsiduodu to svetimša- 
lio šventiko dejonėms. Jisai rypuoja Korano surą, kurioje turbūt kal- 


bama apie piliarožę, šventu savo stiebeliu besistiepiančią Pranašo 

apatinukėse. Joje skamba nepakeliamos tremties gėla. Pirmą kartą 
vėl regiu ištaškytą Parduotuvės lavoną. Paskui prisimenu Luną ir 
mintyse iškoneveikiu save niekšu. Ir vėl mąstau apie garažo savi- 
ninko iš Kurbevua dūblius. Vos spėju atsišlieti medžio, kad ne- 
vemptelėčiau antrą kartą. Žingsnis po žingsnio pėdinu per bulva- 
rą ir įžengiu į „Kutubiją“. 

Žiulijus mauna tiesiai į virtuvę pas Chadušą. Muedzino balsą 
užgožia pašnekesiai, domino kauliukų kaukšėjimas. Tvyro dūmai, 
dauguma vyrų niūkso prie anyžinės taurelės. Regis, broliui mu- 
sulmonui iš pastogės langelio nestinga triūso, kad grąžintų saviš- 
kius į tyrojo Islamo glėbį. 

Vos mane pastebėjęs senasis Amaras nušvinta platut platutėle 
šypsena. Mane visuomet stebina, kokie balti jo plaukai. Jis apeina 
prekystalį, apkabina mane. 

— Na, sūnau, kaip reikalai? 

— Tvarka. 

— O tavo motinai, kaip jai? 

— Tvarka. Ji ilsisi. Šalone. 

— O vaikams, kaip jiems? 

— Tvarka. 

— Neatsivedei jų? 

— Ruošia pamokas. 

— O tavo darbas, kaip jis? 

— Kuo puikiausiai! 

Jis sodina mane prie staliuko, vienu mostu patiesia popierinę 
staltiesę, pasiremia priešais ant ištiestų rankų ir šypsosi. Klausiu: 

— O tu, Amarai, kaip tavo reikalai? 

— Ačiū, tvarka. | 

— O vaikams, kaip jiems? 

— Ačiū, tvarka. 

— O tavo žmona? Tavo žmona Jasmina, kaip jos reikalai? 

— Dėkui Dievui, tvarka. 

— Kada užtaisysi jai dar vieną? 

— Kitą savaitę važiuoju į Alžyrą ir sukurpsiu paskutinįjį. 

Mes juokiamės. Jasmina nesyk atstojo man motiną, kai buvau 
dar vaikas ir kai mano motina kažkam kitam atstojo ką kita. 

Amaras pereina prie kitų lankytojų. Chadušas stato prieš mane 
kuskusą, kurį turėsiu sukimšti, jei nenoriu per vieną vakarą įžeist 
Pranašo ir jo tikinčiųjų. 

Matydamas, koks menkas mano apetitas, Amaras prisėda priešais. 

— Nesiklosto, ką? 

— Ne, nesiklosto. 

— Vežuosi tave su savim į Alžyrą? 

Why not?" Keletą sekundžių leidžiu šiai idėjai tiesti mano sme- 
genyse švytintį džiaugsmo takelį. Amaras neatlyžta. 

— A? Chadušas paglobos šunį ir vaikus. 

Tačiau plokščia inspektoriaus stažuotojo Karega fizionomija 
šaukiasi tvarkos. 

— Nieko nebus, Amarai. 

:— Kodėl? 

— Darbas. 

Jis nepatikliai žiūri į mane, tačiau mąsto: kiekvienam savas ša- 
kalas, ir, paplekšnojęs man per petį, pakyla. 


— Atnešiu tau arbatos. 
“ Kodėl gi ne? (angl.). 

Iš vaizdajuostės aidi Um Kalsumė balsas. Ekrane plaukia milži- 
niška jos laidotuvių palyda. Palaukiu, kol nuščiūva daina, ir išei- 
nu iš restorano, Žiulijus mina man ant kulnų. Kurį laiką mus lydi 


Chadušo juokas: 


— Kitą kartą neduosiu jam ryti, o išprausiu jį, tą tavo ciucį! 


Vaikams pasakoju, kaip apčiuopomis prasideda dviejų mano 
farų, Žibo Hienos ir Žano Žandenos, tyrimas, be ceremonijų kaps- 
tantis po asmeninį Senklero „bendradarbių“ gyvenimą, kaip nak- 
tį. vaiduoklių brigada pakeičia žaislų prekystalį, kokia didvyriška 
Parduotuvė, kuri it niekur nieko prekiauja toliau. (The sbow must 
go on!?) Visur aplinkui ištemptos virvės, ant kurių džiūva Klaros 
nuotraukos. (Kiek valandų iš jos pavagia ši aistra, rengiantis pran- 
cūzų brandos egzaminui?) Čia Mažylio Kalėdų žmogėdrų nuo- 
traukos. Kitose — nykstantis Belvilis ir besistiepiantys glornūs ak- 
variumai — gražiojo rytojaus miesto laidas. O paskui nuotrauka 
mamos, visai dar jaunutės — iš tų laikų, kai gimiau aš. Jos akyse 
jau Žioruoja tolių alkis. 

— Turėjai negatyvą? 

— Ne, perfotografavau savo turėtą nuotrauką. 

— Įrėminsime ją, — pareiškia Žeremi, — taip ji nebegalės pasprukti. 

"Tereza žodis žodin stenografuoja absoliučiai viską, kas kalba- 
ma, be jokios atrankos, lyg tai būtų vieno didžiulio romano dalis. 
Paskui, įsmeigusi į mane savo anoreksiškos vienuolės žvilgsnį, ūmiai 


prabyla: 


* Um Kalsum (1898-1975) - žymi egiptiečių dainininkė. 
* Vaidinimą būtina tęsti (angl.). 

— Benai? 

— Taip, Tereza? 

— Tas negyvėlis, garažo savininkas iš Kurbevua... 

— Taip? 

— Aš sudariau jo horoskopą, jam buvo lemta taip mirti. 

Klara meta į mane skubų žvilgsnį. Įsitikinu, kad Mažylis jau 
miega, ir perveriu Žeremi grėsmingu žvilgsniu: tegu susikiša savo 
bjaurias užuominas. Tai padaręs, nutaisau tokį susidomėjusį vei- 
dą, kokį beįstengiu. 

— Varyk, mes klausome. 

— Jis gimęs 1919 sausio 21 dieną, Benai, taip rašo pranešime 
apie jo mirtį. Tą dieną Marsas buvo susijungęs su Uranu 325 laips- 
nyje, jie abu prieš Saturną 146 laipsnyje. 

— Rimtai? 

— Parylėk, Žeremi. 

— Marsas, veiksmo simbolis, susijungęs su Uranu, stambių su- 
krėtimų planeta, prieš Saturną, lemia kūrybingą ir pražūtingą būdą. 

— Tikrai? 

— Žeremi, patylėk. 

— Marsas ir Uranas aštuntame būste lemia smurtinę mirtį, mirtį, 
iš teisybės įvyksiančią, kai Marsas prakeliaus pro Pagrindinį Mė- 
nulį, o būtent tai ir įvyko šią gruodžio dvidešimt ketvirtąją! 

— Neee?! 


— Zeremi... 


"Kitą dieną bombos nebuvo. Nei dar kirą. Nebuvo ir tolimes- 
nėmis dienomis. Kolegų nerimas po truputį atlėgo. Netrukus liau- 
tasi apie tai kalbėti. Liko tik blankus prisiminimas. Parduotuvė 
vėl funkcionuoja kruizo ritmu. Ji paliko už savęs galimų sprogi- 
mų zoną. Lėmanas stropiau negu bet kada vaidina puskarininkį. 
Teo seneliukai žaidžia imperijos statytojus. Pats Teo kas dieną 
papildo Mažylio albumą. Farai ir toliau apnaršo tarnautojus ir 
pirkėjus, šie šmaikštaudami pakelia rankas aukštyn. Senkleras ne- 
teko aštuonių šimtų bendradarbių ir atgavo aštuonis šimtus tarnau- 
tojų. Lesifras kartoja VDK įsakymus, Lėmanas — „Firmos“ įsakymus. 
Aš leidžiuosi deramai koneveikiamas. Įkalinti senkančioje mano 
vaizduotėje Žibas Hiena ir Žanas Žandena jau pradeda lekuoti. 
Vaikai grasina pakeisią mane televizoriumi, jeigu išsikvėpsiu. Lu- 
na man nebeskambina. Viskas grįžo į vėžes. Iki vasario antrosios. 

Mergina labai graži. Tikra liūtė. Rusvi plaukai vešliomis garba- 
nomis krenta ant plačių ir, regis, raumeningų pečių. Švelniai ban- 
guoja itališki klubai. Ji nebe tokia jaunutė. Patrauklių aptakumų 
amžius. Sijonėlio viršus, glotniai aprempęs sėdmenis, išryškina šykš- 
čių kelnaičių kontūrus. Kadangi aš neturiu ką veikti, nebent lauk- 

ti mis Hamilton iškvietimo, nusprendžiu pasekti dailųjį vaizdinį. 
Jinai naršo šen bei ten po lentynas. Nuogas iki alkūnių rankas 
juosia lyg ir kokie rytietiški sidabro papuošalai. Ilgi nervingi pirš- 
tai, lankstūs ir tamsūs, ima kokį daikčiuką, tarytum apsivydami 
apie jį. Neriu jai įkandin vikriai, it žuvis, kokia tapau drumstuose 
šitos parduotuvės vandenyse. Tyčiomis pametu ją iš akių, kad pa- 
tirčiau malonumą vėl rasti dviejų praėjimų sandūroje. Per tuos 
dirbtinai netikėtus susidūrimus leidžiu adrenalinui pašiurpinti vi- 
sus mano vidaus plaukelius. Apmaudu viena: niekaip negaliu pa- 
gauti jos žvilgsnio. Pernelyg vešlūs karčiai. Per daug besiplaikstą. 
Ji pati, aiškus reikalas, manęs nepastebi. (Tarnybinė Nematomo- 
jo žmogaus eilutė.) Žaidimėlis tęsiasi jau kuris laikas, aš jau pa- 
juntu tikrą įkvėpimą, kai nutinka tai, kas turi nutikti. Ji gerą pen- 
ketą minučių slampinėjo po vilnonio trikotažo skyrių. Netikėtai 
jos pirštai išsitiesia, susigniaužia, plaštaka įsiurbia visą nertinuką, 
paskui ją praryja jos rankinė, kuri nugurkia nertinuką ir atgal iš- 
spjauna tuščią plaštaką. 

Aš ją mačiau. Bet iš kitos prekystalio pusės ją matė ir Kaznevas, 
budintis aukšto apsauginis. Laimė, aš arčiau jos negu jis. Kol jis, 
šiepdamas iltis, sliūkina aplink prekystalį, aš įveikiu porą žings- 
nių, skiriančių mane nuo gražiosios mano vagilės. Įbruku ranką 
Jai į rankinę, priversdamas ją atsisukti į mane, ir išplėšiu nertinį, 
kurį taikau jai prie pečių lyg matuodamas. O sykiu ryžtingai ko- 
šiu pro dantis: 

— Nekvailiokite, budintis šniukšlys tiesiai už jūsų. 

Jai ne tik netopteli į galvą protestuoti — gražiu prikimusiu bal- 
su ji sušunka: 

— Tinka, tiesa? Kaip tau atrodo? 

Iš netikėtumo lepteliu, kas užeina ant seilės. 

— Labai dera prie akių, teta Žiulija, bet prie plaukų — ne. 

Iš tiesų tematau jos akis. Du migdolus, nusagstytus aukso dul- 
kelėmis, apjuostus blakstienų, kone kutenančių man nosį. Iš už 
šitų grožybių mane kiaurai veria kitos dvi akys. Kaznevo kukulai- 
nės. Atsainiai švysteliu nertinuką ant lentynos, čiumpu kitą ir tai- 
kau prie merginos, atkraginęs galvą, žinovo išraiška. Atsitokėjęs 
Kaznevas imasi savo pareigų. Be jokių užuolankų. 

— Baik cirkus, Malosenai, aš aiškiai mačiau, kaip ta merga nu- 
džiovė pirmąjį nertinį. 

= „Ta merga“? Ir taip tu kalbi su pirkėjais, Kaznevai? Toks 
geras berniukas kaip tu? 

Išpyškinu tai atsainiu tonu, kaip žmogus, kurio mintyse kaž- 
kas kita. Todėl kad antrasis nertinis (tikras reikalas, apie skudurus 
aš išmanau!) pasiutusiai tinka mano gražiajai liūtei. Ir aš sakau: 

— Šitas tau labai dera, teta Žiulija. 

Ne aš vienas gėriuosi „teta Žiulija“. Ne vienam pirkėjui už- 
gniaužė amą. Tarp jų — senai sugrudusiai porelei baltutėliais plau- 
kais, su žalia pintinaite rankose — jie tikra to žodžio prasme ryte 
ryja mus akimis. 

— Malosenai, prašom netrukdyti man dirbt savo darbą. 

Tai gergždžia Kaznevas. Tuo metu netoliese vienas Teo sene- 
liukas nušvilpia vibratorių. 

— Aš tau netrukdau dirbti, Kaznevai, aš trukdau tau per daug 
įsijausti. 

— Panele, jūs įsikišote tą megztinuką į rankinę, aš mačiau! 

Mergina kabinasi mano žvilgsnio kaip gelbėjimo rato. Platus 


veidas, išsišovę skruostikauliai, drėgnos lūpos. 

— Ar aš klausiu tavęs, kur tu vaikštai degintis, Kaznevai? 

Čia paraikyta kaip pirštu į dangų. Savo dailųjį degto molio 
spalvos snukelį Kaznevas kas dieną dykai svidina kvarco lempų 
skyriuje. Priduriu: 

— Palik ramybėje terą Žiuliją arba gausi per snapą. 

Tuomet tai ir įvyksta — tarsi sulėtintoje kino juostoje, Parduo- 
tuvėje, kuri tarytum sustingsta. Kaznevas pamėlynija. Tiesiai už 
jo du mieli seneliukai šypsodamiesi pasisuka vienas į kitą. Ir štai 
tie šimtamečiai suglaudžia lūpas! Neįtikėtinai užkrečiamas geis- 
mingas bučinys. Tarp jųdviejų sulipusių pilvų įžiūriu žalios pinti- 
naitės kraštelį. Žalią kaip obuolys. 

Ir Kaznevas, kaip žadėta, gauna per snapą. Tik ne aš jam užtvo- 
ju. Nuplėšta senosios damos ranka. Seku akimis jos trajektoriją, 
tobulai išryškintą kraujo, trykštančio iš tos rankos, geizerio. Labai 
aiškiai matau vyro veidą, neryžtingą žvilgsnį iš po baltų karčiukų, 
švelnių tarsi kūdikio ir apkirprų romėniškai — ratuku. Matau Kaz- 
nevo fizionomiją. Nuo ūmiai suglebusio skruosto šoko sukelta 
banga nuribuliuoja per visą veidą. 

Ir tik tada išgirstu sprogimą. Tarsi mano galvoje būtų griuvusi 
plytų siena. Nusviestas į priekį Kaznevas išverčia mudu - tetą Žiu- 


liją ir mane - iš kojų. 


Atsidūręs pačiame sprogimo epicentre laimi tai, kad tavęs nie- 
kas nesutrypia. Nuo epicentro visi sprunka į šalis. 

Užgriuvusios merginos svoris myga mane prie žemės. Uary- 
tum ji saugotų mane nuo priešo kulkosvaidžių ugnies. Bet įdė- 
miau pažiūrėjus aišku, kad ji tiesiog nualpusi. Atsargiai paverčiu 
ją ant šono, prilaikydamas delnu jai galvą, ir aptampau užsivertu- 
sią suknutę. Kaznevas sėdi priešais mane pagautas ekstazės, it kū- 
dikis priešais pirmąją savo smėlio bandutę. Jis kruvinas, ir kažkas 
jo viduje neskubėdamas svarsto, ar tai jo, ar kažkieno kito kraujas. 
(Pirmą kartą matau jį galvojanųį.) Per kelis metrus už Kaznevo 
kraupioje kruvinoje tyrėje tyso du kūnai, ir susipynę, ir išsibarstę. 
Vargais negalais atsistoju. Aplink mane - panika žuvų tvenkinyje 
žūklės metu. Visos žuvys taikosi iššokti iš vandens. Jos pašoka, 
krinta atgal, atsitrenkia viena į kitą, staiga pakeičia kryptį, lyg no- 
rėdamos pasprukt nuo nematomo samtuko. Keisčiausia, kad visa 
tai vyksta jūros gelmių tyloje. Po bėglių kojomis virsta ištisos pre- 
kių vitrinos, gūra manekenai. /r visa tai be menkiausio garso. Aš — 
pačiame milžiniško išprotėjusio akvariumo dugne. Savo ruožtu 


atsigaivelėja teta Žiulija. Matau, kaip juda jos lūpos, bet nieko 

negirdžiu. Kurčias. Sprogimas mane apkurtino. Instinktyviai kils- 
teliu pirštus prie ausų. Jokio kraujo. Tai mane šiek tiek apramina. 
Pritūpęs prie tetos Žiulijos, suspaudžiu jos veidą tarp delnų: 

— Niekas nelūžo? 

Girdžiu savo balsą, lyg pats su savimi kalbėčiausi telefonu. Mer- 
gina kažką atsako, paskui tarytum nori atsigręžti, bet aš ją sulai- 
kau. Tačiau ši kruvina maišalienė manęs nepravimdo, šį kartą — 
ne. Reik manyti, prie visko priprantama. Atrodo, du kūnai, tarsi 
galutinai susijungę, apsikeitė savo viduriais. Susiliejo. Daugiau jo- 
kių žalios kaip obuolys pintinaitės pėdsakų. Jųdviejų pilvai ją per- 
ėjo — ir paukštukas išsirito. Du tipai baltais chalatais išveda visiš- 
kai apdujusį Kaznevą. Kažkas tapšnoja man per petį. Atsisuku. 
Dar vienas įrodymas, kad Istorija visada atsikartoja blogų blogiau- 
siu savo variantu: mažasis paskutiniojo karto gaisrininkas ima aiš- 
kinti man, kas nutiko. Po siaurais ūsiukais trūkčioja du rausvi 


lūpų šliuželiai. Bet - o džiaugsme! — aš jo negirdžiu. 


Ligoninėje praleidau keturias ilgas valandas. Jie iščiupinėjo mane 
iš visų pusių: Jokio lūžio. Jaučiau grynai vaikišką malonumą leis- 
damasis jų vartomas ir sukinėjamas. Kaip tada, būdamas dar visai 
vaikiūkštis, kai mano motina arba Jasmina, senojo Amaro žmo- 
na, mane maudydavo. Bet dabar dėl kurtumo dar maloniau. Vi- 
sada galvojau, kad būčiau geras kurtinys ir niekam tikęs neregys. 
Atimkite iš manęs garsų pasaulį, aš tik pasidžiaugsiu. Uždenkite 
akis, ir aš numirsiu. Bet ir geriausi dalykai baigiasi, pasaulis galop 
vėl randa kelią iki mano ausų būgnelių. Girdžiu seselių ir gydyto- 
jų balsus aplink save. Iš pradžių nieko nesuprantu. Nelyg šnekėtų 
gretimame kupė. Paskui viskas grįžta į vėžes. Reikalas tas, kad 

tiesiog reikia mane savaitėlei pasilikti stebėjimams. Galimos kom- 
plikacijos smegenų srityje. Savaitę ligoninėje! Jau matau vaikų ir 
Žiulijaus fizionomijas. 

— Nėuž ką! 

Ties manim palinksta ilgas baltas chalatas arklišku veidu. 

— Jūs kažką pasakėte? 

— Taip, aš pasakiau „ne“. Aš nenoriu čia pasilikti, aš puikiai 
jaučiuosi, jokių problemų, tuojau pat grįžtu į namus. 

Baltas chalatas dėsto tai dar baltesniam chalatui, aptempusiam 
apvalų pilvuką. 

— Mes negalime jūsų išleisti, bičiuli. Kol nepadarėme visų būti- 
nų rentgeno nuotraukų. 

Aš vis dar guliu patiestas ant apžiūros stalo. Didysis pilvas du- 
dena man prieš pat nosį. Kas juos žino, tuos užtaisytus žarnokus? 
O jei jis taip par ištikš man į veidą? 

Sakau: 

— Bet ir negalite sulaikyti per jėgą! 


Lauke jau seniai sutemo. Traukiu metro link — kažkokia maši- 
na čiūžteli prie šaligatvio sulig manimi ir man signalizuoja. Pen- 
kiasdešimtųjų metų signalas. Iš tų, kurie tūtavo: „Tiū“. Atsisuku.. 
Iš. mažalitražio gelsvo citrinuko man plačiai moja teta Žiulija. 

— Jūs pėsčiom? Seskite, pametėsiu. 

Sėdu į tetos Žiulijos relikviją. 

— Jus privertė pasirašyti? Mane taip pat. Aišku, jie nusiplauna 
rankas. 

Ji vairuoja savo 4A]J kaip keleivinį laivą, be jokių staigių jude- 
sių. Tikras žygdarbis, kai žinai tą automobilį. Plaukiame Per La- 

šezo link. Teta Žiulija kalba. Kalba, o aš vėl regiu žalią kaip obuo- 
lys pintinaitę ir sulipusius pilvus. Paskui siaubo kupiną Kaznevo 
žvilgsnį. Kaznevas nenukentėjo, galiu duoti ranką nukirsti. Šokas, 
ir tiek. Užtaisas sprogo hermetiniame lizdelyje tarp dviejų pilvų. 
Lyg minkštame kiaušinyje. 

— Jie krušosi kaip angelai. 

Besikrušantys angelai? Kokie angelai? Kas krušosi? Teta Žiulija 
žvelgia į mane akimis, apniauktomis begalinės nostalgijos. Sako: 

— Sandinistai!?. Krušosi kaip angelai. Be galo.-Krušosi juokda- 
miesi. O užbaigdavo tokiomis tvilkinančiomis čiurkšlėmis, kad 
visai užgesindavo mano gaisrą. Patyriau tai vienintelį kartą, Ku- 
boje, iškart po Revoliucijos. Man buvo keturiolika. Dvi dienos 
prieš išgrūdant mano tėvą, konsulą. Paskui dar ten grįžau, tačiau 
viskas buvo baigta: erekcija jau socrealistinė, stachanovietiška ko- 
puliacija... 

Ji akimirką nutyla. Per tą laiką atsikvepiu. (Ar ji taip įsiaudri- 
nusi dėl bombos?) Raudoną šviesą pakeičia žalia. Teta Žiulija už- 
siveda sykiu su savo vežėčiomis. 

— Dabar Nikaragva taip pat nuėjo šuniui ant uodegos... kuria- 
mojo laikotarpio pasimėgavimas. 

Jos veidas, iškreiptas pasibjaurėjimo grimasos, ūmiai atsipalaiduo- 
ja, o malonus prikimęs balsas vėl skamba su džiugiu įsitikinimu: 

— Laimė, visada liks maorių, satarėjų... 

Atkartoju: 

— Satarėjų? 

— Brazilijos Amazonės džiunglių satarėjų! 


'0 Nikaragvos kairieji, Sandino nacionalinio išsivadavimo fronto kariai. 


55 


Jinai plėtoja temą: 

— Ilgi, ryškūs, dailūs raumenys. Pečiai ir klubai nesubliūkšta 
tau po pirštais. Galiukas švelnus kaip šilkas — niekur kitur tokio 
nemačiau. O kai jie tave pasimauna, tai nušvinta iš vidaus kaip 


moderno epochos Galė stiklai!'!, nuostabiai inkrustuoti variu. 


Ir taip, naktiniam žiemos Paryžiui slystant palei mūsų pirogos 
šonus, teta Žiulija plėtoja prašmatnią savo sekso teoriją. Pasak jos, 
tik revoliucionieriai išsyk po pergalės ir didžiausi laukiniai krušasi 
teisingai. Vienų ir kitų galvose amžinybė, jie krušasi tiesioginės 
nuosakos esamajame laike, lyg tai turėtų trukti amžinai. Beje, vi- 
sur kitur pasaulyje sanguliaujama būtuoju ar būsimuoju laiku, žmo- 
gus švenčia atminimą ar konstruoja ateitį, įamžina save ar daugi- 
nasi, bet niekam nerūpi jis pats... 

Jos balsas suskambo nepaprastai įtaigiai: 

— Noriu pasakyti — rūpintis savimi, vienam kitu, šią akimirką, 
tu — manimi, aš — tavimi... 

Tetą Žiuliją nutvieskia akinantys žibintai. Nė sekundę nebe- 
nuleidžiu nuo jos akių. Miesto šviesos vaivorykšte nurvieskia jos 
kontūrus. O paskui staiga ji išnyra man visa tvykstelėjusiuose švies- 


tuvų vitrinos pursluose. (Mamma mia!..) 


" Galė (Gallė) - XIX a. stiklo meistras, keramikas. 

Mes palikome vežėčias antroje juostoje, užskriejome į mano trečią 
aukštą kaip vejami, nėrėme į mano guolį kaip į upokšnį, nuplėšėme 
vienas kitam drabužius, tarsi šie liepsnotų, dvi jos krūtys ištryško 
man į veidą, lūpos susiliejo su mano lūpomis, ir šios pajuto plastan- 
tį jos maorietiškos aistros bučinį, mūsų rankos blaškėsi į visas puses, 
glostė, gniaužė, spaudė, glamonėjo, siekė, mūsų kojos susipynė, šlau- 
nys gniaužė mūsų skruostus, pilvai, raumenys sustangrėjo, jiems 
atsiliepė mano guolio spyruoklės ir kambario aidas, o paskui staiga 
viršum tos sumaišties iškilo puiki liūtiška tetos Žiulijos galva, gaubia- 
ma neįtikėtinų karčių, ir jos balsas, dabar trūkčiojantis, paklausė: 

— Kas tau? 

Atsakiau: 

— Nieko. 

Nieko. Ničnieko. Tik tas apgailėtinas moliuskas, suglebęs tarp 
savų geldelių. Ir nenorintis iškišti galvos. Kaip įsivaizduoju, išsi- 
gandęs bombų. Bet žinau — pats sau meluoju. Iš tiesų mano kam- 
barys pilnas žmonių. Prisikimšęs, net braška. Aplink visą guolį, 
išsitempusi „ramiai“ — žiūrovų garbės sargyba. Ir ne bet kokių! 


Visas žiedas sandinistų, kubiečių, satarėjų, nuogų ar uniformuotų, 

su arbaletomis ar kalašnikovais, varinių lyg; statulos, gaubiamų šlo- 
vingų kovų dulkių. Ir visiems jiems stovi! Įsisprendę į klubus, jie 
juosia mus glaudžia garbės sargybos rikiuote — išsitempusia, išsi- 
rietusia, ir tai mane pakerta. 

— Nieko, - kartoju. — Man nieko. Atleisk. 

Ir kadangi nieko kito nebelieka, juokiuosi. 

— O tau tai atrodo dar ir juokinga? 

Galima juoktis kaip tik todėl, jog tai nejuokinga. Aiškinu jai. 
Dar kartą atsiprašau. Sakau, kad mus supa tokia olimpinė žiuri 
komisija, o aš visada stokojau varžybų dvasios. Jinai sako: 

- Suprantu. 

Ir imasi aiškinti pati. Mūsų nesekmė, beje, būsianti reziumė 
tos sukauptos informacijos apie laukinių ir revoliucionierių mei- 
lę, kurią ji turinti paruošti kitam Ac:we/ numeriui. 

— A! - sakau. — Nes tu pluši Actuel redakcijoje. 

Taip, jinai ten dirba. 

— Matai, meilę žudo meilės kultūra: kiekvienam vyrui stovėtų, 
jei jis nežinotų, kad ir kitam stovi! 

Bandau ją paglamonėti, kol ji rutulioja temą, bet ji nustumia 
mano ranką. Jokių surogatų. 

— Taip, pasaulį gadina palyginimas... 

Kur Žiulijus? Svarstau, kur Žiulijus. Matyt, sukinėjasi apie Cha- 
dušo virykles. Sumautas gyvenimas. Tau po subine sproginėja 
bombos, galą pačioje geismo kulminacijoje užžnybia indėnų ir 
herojų susivienijimas, o tavo numylėtas šuo ramiai sau punta tavo 
pamėgtame restorane. Nenaudėlis Žiulijaus, aš tavęs išsižadu. Tris 
kartus. Šventojo Petro išsižadėjimu. 

Žinoma, kaip tik šią akimirką nutaria prasivert mano kamba- 
rio durys. Žiulijus. O taip, tai Žiulijus! 

Bet ir Tereza. Tereza stypso ant slenksčio. Žiulijus tupi šalia 
Terezos. Paskui išnyra dar viena galva: Luna. Ir dar viena: Žere- 
mi, pasistiebęs ant pirštų galų. O štai Klara. Visa tai šurmuliuoja 
ant slenksčio, bet jo neperžengia. Tereza sako: 

— A, tu gyvas!.. 

Ne saldžiai, bet ir ne rūgščiai. 

Krypteliu galva į moliuską ir sakau: 

— Tik truputėlį... 

Tereza pasiunčia kuo nekalčiausią šypsenėlę mano guolio ben- 
drei, kuri, vis dar nuoga, tyso, tebepražiojusi burną, užklupta pa- 
čiame savo paskaitos viduryje. 

— Manau, tai teta Žiulija? 

Žavingoji sesutė. Dabar tam truputėliui man dar išlikusio pres- 
tižo tenka lemtingoji taurė. Dabar teta Žiulija žino, kad ji - ne 
pirma teta Žiulija mano gyvenime. Jei Tereza neužsičiaups, ne- 
trukus Žiulija viską sužinos apie mano kadrų politiką. Ė, taip, 
man gėda! Aš kabinu dailiąsias Parduotuvės vagiles. Tokia liūdna 
tiesa. Vyriškis yra niekingas. Šiaip ar taip, visada rasi dar niekin- 
gesnį. Kitą vyriškį. Pavyzdžiui, Kaznevas ir visi jo plauko apsauginiai, 

kurie vaikosi vagiles tik tam, kad leistų joms pasirinkti: žy- 
giuot į direkciją ar užsidaryt matavimosi kabinoje. Aš bent jau 
neprievartauju. Net, sakyčiau, kiekvieną kartą, suviliojęs dar 
vieną tetą Žiuliją, gelbsčiu ją nuo pažeminimo. Žodžiu, darau 
ką galėdamas. 

Sunku pasakyti, ar Tereza taip jau džiaugiasi matydama mane 
gyvą. Jos karalystė — ne šis pasaulis. Absoliučiai klinikiniu balsu 
klausia Žiulijos: 

— Kaip jūs su tokiomis didelėmis krūtimis įsigudrinat miegoti 


ant pilvo? 


Žiulija išpučia akis. Būtent tokią, nustėrusią ir tūžmastingą, 
išraišką užfiksuoja virš visų tų galvų žybtelėjusi Klaros blykstė. 

Tada broliai, seserys ir šuo sugarma į vidų, mygiami gerklojan- 
čios nepažįstamųjų minios. Linksmuolių minios. Pusnuogių kū- 
nų, beveik prilygstančių tetos Žiulijos satarėjams. Visa ta draugija 
plūsteli ant mūsų patalų ir puolasi glostinėt mus iš visų galų. Aidi 
šūksniai nepažįstama kalba. 

— Vixi Maria, gue moga linda! 

— Eo rapaz tambėm! Olba! O pelo tūo branco!'? 

Žiulijos veidas įgauna keistą išraišką — kažkas tarp susižavėjimo 
ir nepatiklumo, tarytum ką tik būtų įgijusios pavidalą jos nusivy- 
limo pakirstos svajonės. 


— Parece o menino Jesus mesmo!? 


2 — Žiūrėk, Marija, kokia graži merga! - Ir vaikinas taip pat. Olia! O plaukai 
kokie šviesūs! (port.). | 
B — Panašus į kūdikėlį Jėzų! (port.). 

Paskutinioji replika ištariama tokiu tonu, kad visi išvirsta iš 
juoko, netgi tie, kurie nesupranta. Mus glostinėja dvigubai 
smarkiau, spragsi Klaros blykstė, Žiulijus bando prasiskverbt 
iki šeimininko, Žeremi akys kaip lėkštutės, Luna šypsosi nėš- 
čios moters šypsena, Mažylis ploja rankomis, strakaliodamas 
po kambarį, Tereza laukia, kol viskas baigsis, Žiulija pradeda 
atsakinėti į glamones, o aš su siaubu laukiu, ar neišdygs Fėja iš 
Socialinio aprūpinimo, lydima mėlynojo Angelo sargo unifor- 
mine kepure iš Dorovės policijos. Bet ne — įžengia pats šios 
mielos šventės tvarkdarys. 

— Teo! 

Jisai vilki žalią, it pieva, kostiumą, kurio krūtinės kišenėlę puo- 
šia salotos šerdis, prie kurios pačios baltumos prisegtas rožės žied- 
lapis. Mažylio albume yra Teo nuotrauka su ta eilute — užrašas 
skelbia: „Čia, kai Teo valgydina Bulonės miške“. 

Jis žvelgia į mane leipdamas juokais. 

— Na, taip, tai aš! Pas ką puolasi tavo šeimynėlė, sužinojusi, kad 
didysis brolis išlėkė į orą? Pas ką kitą, jei ne pas mane! Ką darysi, 
šįvakar manęs nebuvo namie, jie atrūko pas mane į Mišką. 

— Į Mišką? 

— Bulonės. Šįvakar aš nešu užėst savo braziliškosioms bičiu- 
lėms, kad jas paguosčiau: žvarbsta stypinėdamos kovinėje pareng- 
tyje. Kai lazaretas man pranešė, kad tu sveikas gyvas, nuspren- 
džiau atsivest jas pas tave ir atšvęsti. Meilutės, ką? 

(Į Bulonės mišką... mano mažulėliai... vieną dieną aš neteksiu 
brolio teisių.) 

Toliau veiksmas persikelia į apačią, pas vaikus, kur mes pasku- 


bom improvizuojame brazilišką puotą. Žeremi pas vieną vietinį 

savo bičą aptiko Nėjaus Matogroso, labiausiai kuoktelėjusio įvai- 
riausių seksualinių pakraipų Pietų Amerikos žemyno dainininko, 
plokštelę. Muzika plyšte plyšta! Teta Žiulija šoka su savo įsikūni- 
jusiomis svajonėmis. Aš puodelis po puodelio maukiu brazilišką 
kavą, gaubiamas švelnių Teo ir Klaros žvilgsnių. Žeremi antrina 
muzikai mušdamas ritmą į viską, kas bute gali atmušti garsą. Viso 
to griausmo viduryje Mažylis miega, kaip visi jo amžiaus vaikai, 
Luna, žinoma, šypsosi, o Tereza, prisėdusi ant savo lovos krašto, lai- 
ko rankoje ilgą, rudą ir tvirtą milžiniško transvestito iš Baji plaštaką, 
tamsią ir švytinčią it kava, užtvindžiusi mano vidurius. Mažučiu- 
kė lempelė galvūgalyje apšviečia tik jų delnus. Nežinau, kiek anas 
supranta iš mano sesers pranašysčių, tačiau jo ekstazės kupinos akys 
svaido tokias pat kibirkštis, kaip jo mini sijonėlio brokatas. Paskui 
jis ūmiai metasi atgal. Įbedęs virpantį pirštą į Terezą, suklinka: 

— Essa mora chorava na barriga da mae. 

Akimirksniu viskas nuščiūva — muzika, šokiai ir kava mano 
ryklėje. 

— Ką jis sako? 

Teo išverčia: 

— Sako, kad Tereza jau verkusi motinos pilve. 

Prieš šešiolika metų — ir ledinis šaltis sukausto man širdį. (La- 
bai aiškiai girdžiu mamos balsą: „Vaikas verkia.“ „Vaikas verkia?“ 
„Pilve, Benžamenai, girdžiu, kaip jis verkia mano pilve!“) 

Kaip galėdamas ramiau klausiu: 

— Na, ir ką? 

Transvestitas, kuris šoko su teta Žiulija, tasai pats, kuris ką tik 
juokais lygino mane su kūdikėliu Jėzumi, labai ramiai, be men- 


kiausio akcento paaiškina: 

— Mūsuose, pone, tai reiškia, kad ji turi aiškiaregės dovaną. 

Paskui, pasirausęs savo netikrais brangakmeniais puoštame ran- 
kinuke, ištraukia melsvai žalią statulėlę, sklidiną vandens. Klau- 
piasi prieš Terezą ir įteikia jai murmėdamas: 

— Para vocė, mae: um presente sagrado““. 

— Tai Jemanžos, jų jūrų dievybės statulėlė, — paaiškina Teo. — 
Regis, be jokio vargo gelbsti juos iš visų kebeknių. 

Pakirdęs manyje pozityvus velniūkštis šnypščia man į ausį: 

— Štai kodėl jie ir baigia Miške. 

Tereza net nedekodama ima statulėlę ir eina pastatyti jos ant 


lentynėlės, ant kurios laiko visas savo kolekcijos dievybes. 


4 Jums, motinėle, šventoji dovana (port.). 


63 


12 


— Kiek laiko jūs praleidote vilnonio trikotažo skyriuje? 

— Kokias dešimt minučių. 

— Ką ten veikėte? 

— Padėjau vienai draugei išsirinkti nertinuką. 

— Seniai ją pažįstate? 

(Prakeiktas Kaznevas, puikiai žinojau, kad jam nieko nenu- 
tiko!) 

— Prašom jos vardą ir adresą. 

Tai ne inspektorius Karega, tai divizijos komisaras Kudrijė. Kri- 
minalinės policijos būstinėje. 

Komisaras Kudrijė — apsigimęs beaistris ieškotojas. Jisai ieško 
vagių, žudikų, šiandien — bombų dėjiko, tačiau lygiai taip pat bū- 
tų galėjęs ieškoti kaip suskaldyti atomą ar vaistų nuo vėžio. Tik 
todėl, kad atsitiktinai įgijo būtent tokį aukštąjį išsilavinimą, jisai 
įsitaisęs prieš mane, o ne prie mikroskopo. Pasipuošęs Garbės le- 
giono kaspinėliu, butelio žalumo kostiumu, po kuriuo nenešioja 
pistoleto dėklo, jis, matydamas mano dvejones, neskubėdamas aiš- 
kina, kad mano parodymai be galo svarbūs kaip pagrindinio tie- 
sioginio liudininko. 

— Taigi toji draugė su nertiniu? 

Atsakau, jog tai greičiau pažįstama, ne draugė, jog aš ją vadinu 
„teta Žiulija“ ir ji dirbanti Actwe/ žurnalo redakcijoje. 

Čia trinkteli durys; strykteliu per du metrus į orą. Sumauta 
braziliška kava! Ji man tiesiog odą išvirkščiai išvertė. 

— Kam tiek emocijų, ponas Malosenai, iš tiesų, tai tik įprasti 
klausimai. 

Kokios čia emocijos, aš lyg apipešiotas paukštukas ant aukštos 
įtampos laido, brukantis uodegėlę tarp kojelių,.kad neprisiliestų 
gretimo laido. 

Ir visu vargšo savo kūno paviršiumi pajuntu kitą klausimą. 

— Ar per tą dešimtį minučių nepastebėjote nieko neįprasto? 

Nieko nepastebėjau. Iš tikrųjų tai, kas vyksta, išvydau tą pačią 
sekundę, kai jau įvyko. Tačiau su kažkokiu hipertikrovišku ryšku- 
mu. Ypač žalios kaip obuolys pintinaitės kampą, suremtus pilvus. 
Taip jam ir sakau. Šarvuota rašomoji mašinėlė fiksuoja mano fra- 
zes. Kiekviena jos papliūpa elektros srove veria man per nuogus 
nervus. Kudrijė rauko antakius ir klausia: 

— Ar galėtumėte tiksliai aprašyti aukas? 

— Ypač vyrą. O moters mačiau tik ranką... 

Nupiešiu tą tipą tarsi kokį kritinio amžiaus romėnų imperato- 
rių. Klaudijų gyvenimo distancijos gale. 

— O po žilų plaukų karčiukais skaisčiai mėlynos akys, kaip Pė- 
teno. 

— Tiksliai. 

Ūmiai prisimenu tos poros bučinį, tą neįtikėtinai jaunatvišką 
glamonę. 

— Jūs įsitikinęs? 

— Visiškai. O ką? 

— Laikraščiuose perskaitysite: tai buvo brolis ir sesuo. 

Ir priduria, tarsi ši detalė turėtų paneigti bet kokią kraujomai- 
šos galimybę: 

— Jis buvo inžinierius, iki pensijos dirbo Kelių ir tiltų valdyboje. 

Paskui tarytum pats sau tarsteli: 

— Beje, tai visai nesvarbu, tai kuo puikiausiai galėjote būti ir jūs. 

Ir šelmiškai žvelgia į mane: 

— Jūs ir gerbiama jūsų teta. 

Tyla. Atsidaro durys. Nebyli sekretorė ant stalo greta žalio ty- 
mo segtuvo pastato padėkliuką. Divizijos komisaras sako: „Ačiū, 
Elizabete“ ir klausia: 

— Kavos? 

Net pašoku. 

— Niekada! 

Jisai šypsosi pildamas sau. 

— Bent jau dabar jūs meluojate, ponas Malosenai. 

„Subtilus sąmojis. Paskui jis lėtai siurbčioja kavą, kurios kvapas 
verčia man vidurius. Tada stato puodelį atgal ant padėklo, sako: 
„Dėkoju, Elizabete“, suneria prieš save rankas, paskutinį kartą su- 
čepsi lūpomis, kad neprarastų nė trupučio aromato, ir įsispitrija į | 
mane. 

Elizabetė iščiaužia su savo padėkliuku. 

— Paskutinis klausimas, ponas Malosenai. Kokios konkrečiai 
jūsų pareigos Parduotuvėje? Iš jūsų parodymų nelabai aišku. 

Nieko nuostabaus... 

Keista, kaip tik tą akimirką apsižvalgau aplinkui. Divizijos ko- 


misaro Kudrijė kabinetas empirinio stiliaus. Nuo pseudoromė- 

niškų taburečių, ant kurių mes sėdime, iki kavos servizo, papuoš- 
to imperatoriškąja /V, ir Rekamjė stiliaus sofutės, švelniai švytin- 
čios prie raudonmedžio knygų spintos — viskas skendi augalinės 
spalvos šviesoje, sklindančioje nuo špinatų spalvos apmušalų, nu- 
sagstytų aukso bitutėmis. Geriau pasižvalgęs veikiausiai aptikčiau 
minikorsikiečio minibiustą, jo minitrikampės kopiją ir knygų spin- 
toje Las Kazeso „Užrašus“"?. Ir nors tai neturi nieko bendra su 
klausimu, kurį jis man ką tiktai pateikė, svarstau, ar jis, tas divizi- 
jos komisaras, apmokėjo šį dekorą iš savo kišenės, ar išsunkė iš 
savo administracijos specialų kreditą, kad suteiktų buveinei savos 
aistros koloritą. Abiem atvejais peršasi viena išvada: tasai tipas ne 
kiekvieną vakarą grįžta namo. Jis čia gerai jaučiasi. O juk tas, kas 
mėgsta darbo aplinką, mėgsta ir patį darbą. Tasai faras plūkiasi 
dvidešimt penkias valandas iš dvidešimt keturių. Su Fušė!“ įsikū- 
nijimu daug nepagudrausi. Todėl ryžtuosi jam nemeluoti. 

— Aš — atpirkimo ožys, ponas komisare. 

Divizijos komisaras Kudrijė žiūri į mane visiškai tuščiu žvilgsniu. 

Tuomet aiškinu jam, kad vadinamosios techninės kontrolės 
funkcija — gryna fikcija. Aš ničnieko nekontroliuoju, nes ką čia 
tos šventovės prekių gausoje gali kontroliuoti. Nebent dešimtsyk 
padidintum kontrolierių skaičių. Tad štai, kai prisistato pirkėjas 
su skundu, aš iškviečiamas į Pretenzijų biurą, kur manęs laukia 
kraupi, siaubinga pyla. Mano pareigos — išklausyti visą tą užgau- 


lių srautą tokia susikrimtusia, tokia nužeminta, tokia neapsakomai 


"> Las Kazesas (Las Cases) — prancūzų istorikas, lydėjęs Napoleoną į tremtį ir 
parašęs „Užrašus iš Šventosios Elenos salos“. 


'6 Fušė (Joseph Fouchė) 1795-1802 metais Prancūzijos policijos ministras. 

beviltiška mina, jog pirkėjas dažniausiai atsiima skundą, kad jo 
sąžinės neslėgtų mano savižudybė, ir viskas baigiasi gražiuoju, su 
minimaliais nuostoliais Parduotuvei. Štai. Už tai man ir moka- 
ma. Beje, visai neblogai. 

— Atpirkimo ožys... 

Divizijos komisaras Kudrijė žiūri į mane vis taip pat išsiblaškęs. 

Tuomet klausiu: 

— Ar neturite tokio policijoje? 

Jis dar kurį laiką tyrinėja mane, galop sako: 

: — Dėkoju, ponas Malosenai. Šįkart pakaks. 


15 


Atsidūrus lauke man atrodo, kad basas žengiu adatų kilimu. 
Vokai trūkčioja, rankos tirta, dantys barška. Bet ko ji, toji Jeman- 
ža, galėjo prikišt į savo kavą? Vos spėju užšokti į namus ir praryti 
tris valiumo tabletes, prieš žygiuodamas į bendrąjį Parduotuvės 
tarnautojų susirinkimą, įvyksiantį aštuonioliktą trisdešimt valgyk- 
los salėje. Valiumas apgaubia mano kūną debesėliais, tačiau nervi- 
nė būklė nepakinta. Iš šalies pažiūrėjus aš sklendžiu, o iš vidaus 
spirgu kaip elektros apvija, nepaliaujanti spragėti. 

Teo nepatikliai žiūri į mane: 

— Pamažinai? 

— Greičiau padauginau. 

Susirinkimas vyksta pilnu garu. Bent vieną sykį visi tarnautojai 
čia. Profsąjungos nariai ar ne, VDF ar „Firmos“ atstovai — prisis- 
tatė visi brangieji Senklero „bendradarbiai“ („-ės“). Lesifras, auto- 
matinis VDF šūkių ruporas, visiškai praskydo. Lėmanui, progra- 
miniam „vietinės profsąjungos“ atstovui, sekasi ne ką geriau. 
Žmonės barškina visus jų stalčiukus vienu metu. Kad ir kaip jie 
beplyšotų: „Prašom, draugai!“, „Tvarkos, bičiuliai!“, kilsčioda- 
mi rankas tam, kad sutramdytų audrą, niekas nepadeda. Panika 

stipresnė. Kiekvienas išrėkia savo baimę, savo pyktį ar stačiai savo 
nuomonę. O dar didžiulės valgyklos akustika: peiliai-šakutės-stik- 
las-betonas. Alasas toks, kad net negirdi artimiausio savo kaimy- 
no. „O jei ji iš tikrųjų jį išlakdins?“ Ir žinok dabar, kodėl visiškai 
netikėtai man dingtelėjo šita mintis. O jei Luna pasidarys abortą? 
Žaibu perveria mintis apie sutryptą meilę, meilę, kuri yra visas 
gyvenimas, paskui, priešingu atveju, ta pati sutrypta meilė, iščiulpta 
iš Lunos krūties mažojo žinduolio-varžovo. 

— Gal turi dėl to kokių minčių, Malosenai? 

Lesifro klausimas, mestelėtas be jokio įspėjimo, smogia man 
per patį įsiskraidymą. 

— Pirkėjų nepasitenkinimas — tau tai pažįstama, ar ne? 

Jis išrėkė šitą klausimą tik tam, kad nukreipę į mane visuotinį 
dėmesį visi užsičiauptų. Pavyko. Į mane jau atsisuko daugybė gal- 
vų. Pakankamai daug, kad pasijusčiau išties vienas. Ar aš manąs, 
kad mano paslaugomis nepatenkintas pirkėjas gali kaišioti mums 
po subine bombas? Juk to klausiama? 

'— Techninė kontrolė čia turėtų turėt savo nuomonę, juolab jei 
taip gerai eina savo pareigas! 

Aišku, ką čia atsakysi. Tad neatsakau. Tik vangiai pagrūmoju 
Lesifrui kumščiu su pakeltu viduriniu pirštu, prieš tai jį lyžtelėjęs. 
Lėmanas riebiai nusižvengia, su juo dar keletas kitų. Lesifro šyp- 
sena iškalbingai byloja, kad jis man tai dar primins. O kol kas jis 
laimėjo trokštamą ramybę. Žvilgsniai nukrypo nuo manęs, vienų 
lėčiau, kitų greičiau. Kažkas pareiškia, kad ne, mūsų pirkėjukai 
negalį būti bombų šaltinis. Diskusija pakrypsta kita linkme. Nėra 
jokios abejonės, taikoma į Parduotuvę. Lesifras ir jo pakalikai tvir- 
tina, kad visų bėdų šaltinis — direkcija. Lėmanas gali sau purtyti 

galvą, šis teiginys randa šalininkų. Kelios pardavėjos reikalauja re- 
vizijos. Matyt, viršuje rezgamos pernelyg riebios machinacijos, ku- 
rios ir sukelia represijas. Šitas bombas išperėjo balandis keršyto- 
jas. Nebent - Lėmano nuomonė — tai pradinė reketo stadija. 
Reketo? Kokio dar reketo? Ar tą pasikėsinimą (pasikėsinimus!) 
prisiėmė kokia nors organizacija? Kiek žinoma, ne. Ar direkcijai 
buvo siūlyta apsauga? Ne? Taigi? Mintis apie reketą - gryna sapa- 
lionė. Tai vienišius. Siekiantis, kad Parduotuvė būtų uždaryta. Štai 
kur šuo pakastas! 

Taip, štai ir priėjome prie reikalo. Tai tikrasis šios dienos sam- 
būrio klausimas. Kaip elgtis Parduotuvės personalui, jei direkcija 
nuspręs kromelį uždaryti. Iš visų pusių protestai — riksmai, vienybė. 
Jokių kalbų apie uždarymą. Jei Parduotuvė uždaroma, mes ją už- 
imame. Tarnautojams neprivalu mokėti už direkcijos paikiojimus. 
Taip tai taip, o saugumas? Tyla. Visos rankos vienu ypu nusvyra. 

— Pamatysi, jie tuoj pareikalaus priedo už riziką. 

Teo smaginasi. 

— Prekiausime kelnaitėmis, įsitvirtinę už smėlio maišų. Toksai 
mielas kariukas. Lėmanas pagaliau vėl galės užsivilkt desantininko 
uniformą, o pirkėjams bus dalijamos neperšaunamos liemenės. 

Teo toliau plėtoja tą temą, bet aš nebesiklausau. Klausausi ko 
kita: tokio tylaus ultragarsinio švilpuko ten, geometriniame ma- 
no smegenų centre. Jis čirškia. Garsas sukasi aplink savo ašį kaip 
bengališkosios Meksiko ugnys. Paskui nuo jo abiejų ausų link plūs- 
teli tarytum koks skausmas, jis auga, pradeda tvilkyti, ir netrukus 
aš pasijuntu pakibęs erdvėje ant plieninės iki baltumo įkaitusios 
vielos, kuri perveria man kaukolę. Iš skausmo plačiai plačiai išsi- 


žioju — iš burnos neišsprūsta joks garsas. Vėliau skausmas apmalšta. 

Ir pranyksta. Teo žvelgia į mane taip, lyg vaduočiausi mirtimi; 
nusiramina. Kažką sako, bet aš negirdžiu. Aš kurčias. Vis dėlto 
atsakau: 

— Viskas, Teo, viskas gerai, ačiū, praėjo. 

Mano balsas sklinda iš mikroskopinio skafandro, plyšoja iš pat 
mano kulnų gelmių. Mosteliu Teo, kad tas vėl nukreiptų dėmesį 
į tribūną, kurioje tebevyksta debatai. Varstomos burnos, tiesiasi 
pirštai. Lesifras ir Lėmanas dalija leidimus. Ničnieko nebegirdžiu, 
bet matau. Matau suklususias nugaras, susirūpinusius pakaušius. 
Ir pirmą kartą suvokiu — juk aš visus juos pažįstu, šitas vyrų bei 
moterų nugaras ir pakaušius. Mane net apninka keistas jausmas, 
kad labai artimai juos pažįstu. Galiu išvardyti daugumą pakylan- 
čių pirštų. Per penketą mėnesių, kai jau šmaikštausi Parduotuvės 
alėjomis, jie įsismelkė man pro akis. Įsitvirtino manyje. Aš pažįstu 
juos kaip kokius dvidešimt keturis tūkstančius paveikslėlių iš Ten- 
teno!' albumų ir jų dvidešimt keturis tūkstančius parašų — home- 
opatinė atmintis, kelianti triukšmingą Žeremi ir Mažylio susiža- 
vėjimą. 

UŪmiai tarp žmonių išsisklaidę keturi farai krinta man į akis 
tarytum utėlės ant balto lapo. Vis dėl to jie niekuo neišsiskiria iš 
kitų vyriškosios lyties atstovų. Farai, pardavėjai ir baltosios apy-- 
kaklės — visų tas pats mūšis dėl laikrodžio grandinėlės ir kelnių 
kanto. Skiriasi tik žvilgsnis. Tas ketvertas spokso į kitus, o kiti 
spokso tiesiai prieš save, pakiliai, tarsi iš profsąjungos tribūnos 


galėtų atsklisti aušros be sprogimų pažadas. O farai ieško žudiko. 


"7 Tentenas (Tintin) — vienas iš populiariausių prancūzų komiksų serijos per- 


sonažų. 

Jų žvilgsnis kaip psichoanalitikų. Ausys tįsta akyse. Jie - aplinki- 
nių sielų speleologai. Kas iš susirinkusiųjų yra užknistas taip, kad 
nori išlakdinti baraką? Kitkas jiems ne galvoje. 

Ilgai gali sukti galvą... 

Žudiko salėje nėra! Šitas įsitikinimas ugninėmis raidėmis išra- 
šytas tarpžvaigždinėje mano tyloje. 

Vienu gaistu patyliukais slysteliu prie šoninių durų, net nepa- 
traukęs Teo dėmesio. Einu koridoriumi, nukarstytu gesintuvais, 
pasišiaušusiu informacinėmis rodyklėmis. Užuot laikęsis krypties 
„Išėjimas“, suku į dešinę ir stumteliu duris, kurios spaudžiamos 


pasiduoda. 


Įžiebusi visas šviesas Parduotuvė ilsisi aukso dulkėse. Nors 
mano galvoje — absoliuti tyla, man atrodo, kad visų pirma gir- 
džiu jos didžiąją tylą. Eskalatoriai, kurie nejuda — daugiau negu 
sustingimas. Prekių pritvinkusios lentynos be jokio pardavėjo — dau- 
giau negu tuštuma. Elektrinės kasos, netilindžiuojančios var- 
peliais — daugiau negu tyla. Visa tai kurtinio akimis — kitas 
pasaulis. Pasaulis, kuriame sprogusios bombos nepalieka jokio 
pėdsako. 

— Ieškai, kur pakišti kitą? 

: Šitą sodrų balsą, liudijantį, kad man grįžo klausa, aš gerai pa- 
žįstu. Jis pasirėmė alkūnėmis greta manęs. Mudviejų žvilgsniai 
instinktyviai nukrypsta į vilnonio trikotažo skyrių pačioje apačio- 
je. Galop atsakau: 

— Yra tiek būdų žudyti, Stožilai, net rankos svyra... 

Stožilkovičius savo genais serbas, užimama padėtimi — nakti- 


nis budėtojas ir yra tokio amžiaus, kurį tik jo šypsena neleidžia 

pavadinti garbiu. Žemiausias pasaulyje balsas: Big Benas Londono 
naktyje. Dėstantis man žavingą istoriją: 

— Per karą Zagrebe pažinojau vieną vokiečių žudiką, penkioli- 
kos ar šešiolikos metų, angelo veideliu, jį vadino Kolia, jisai buvo 
sumanęs kokią dešimtį užtikrintų triukų. Pavyzdžiui, vaikštinėja 
po paranke su nėščia draugele, kuri stumia vežimėlį, jis kulka į 
pakaušį nukepa kokį iš mišių išeinanų karininką ir įgrūda tebe- 
rūkstantį revolverį šalia miegančio kūdikio. Tokie dalykėliai. Nu- 
pleškino jų aštuoniasdešimt tris. Niekuomet nesprukdavo. Nie- 
kuomet nebuvo sučiuptas. 

— Kas jam nutiko? 

— Išprotėjo. Visų pirma nebuvo sutvertas žudyti. O vėliau nebe- 
galėjo be to apsieiti. Tokia žudikiška psichozės forma, taip dažna 
tarp partizanų, ja labai domėjosi tarptautinė pokario psichiatrija. 

Tyla. Mano žvilgsnis akimirką slysteli paauksuotos geležies ba- 
liustrada, juosiančia naujagimių skyrių, ten, priešais mane, ana- 
pus tuštumos. Vežimėliai praranda savo nekaltybę. 

— Pastumdysim šįvakar medgaliukus? 

„Pastumdyti medgaliukus“ Stožilo kalba reiškia kvietimą pa- 
lošti šachmatais. Kiekvieną antradienį iki vidurnakčio tai vienin- 
telė mano neištikimybė vaikams. Pastumdyti mėdgaliukus šįva- 
kar tviskančiame Parduotuvės miege — taip, štai tokios ramybės 


man ir reikia. 

Smūgis tiesiai iš šono. Atsikvepti nėr kada, kitas puolimas, šį- 
syk iš priekio, patiesia mane ant kilimėlio. Man belieka susiriesti, 
kiek galint susigaužti, tegu sau, laukti, kada tai baigsis, žinant, kad 
tai nesibaigs niekada. Ir nesibaigia. Užgriūna mane iš viršaus, iš visų 
pusių vienu sykiu. Čia prieš akis išplaukia vaizdas: tie amerikiečių 
jūreiviai, kurių laivas į karo pabaigą nugrimzdo kažkur Ramiajame 
vandenyne. Žmonės jūroje susibūrė į bloką ir plūduriavo, susikibę 
už alkūnių, kaip didžiulis žmonių klanas. Tą pyragą apipuolė ryk- 
liai, pradėjo nuo kraštų ir graužė, graužė iki pat vidurio. 

Kaip tik tai Stožilas su manimi ir daro. Išblaškė pajėgas aplink 
mano karalių ir puola iš visų pusių vienusyk. Tas gebėjimas, kurį jis 
turi, vienu metu žaisti įstrižainėmis ir tiesiosiomis, liudija, kad šian- 
dien — vienas Stožilo didžiųjų vakarų. Beje, tuo geriau, nes kai jis, 
Stožilas, nemato žaidimo, tada sukčiauja! Vienintelis tipas pasauly- 
je, sugebantis sukčiaut žaizdamas šachmatais. Visos jo figūros stryk- 
čioja per du-keturis langelius, priešininkui niaukiasi regėjimas, pa- 
saulis svyruoja, moralė smunka iki nulio, nes pakrikusi šachmatų 
lenta — tai tikroji vertybių mirtis. Šįvakar to nereikia. Jis 2249! Mato, 
o aš žaviuosi. Visi puolimai vyksta atvirai. Žirgas drykteli tarytum 

krabas, o rikis išdygsta iš apačios, tikslus, netikėtas kaip peilio gelež- 
tė. Nutūpęs žirgas taip pat suvaro šakutę į savo pyrago kąsnį. Jeigu 
pariečiu koją, jis ryja mano ranką, jei įrraukiu galvą — mirštu uždu- 
sęs. Nieko nepasakysi, tai didžiųjų naktų Stožilas. O aš - besimarks- 
tantis kurmis, apžilpintas Apuoko akių. Mažas kamuolėlis galvoje, 
su pašėlimu ieško išėjimo, galop pasiduoda pralaimėjimo kerams. 

— Jų septynetas. 

Jis neatitraukė akių nuo lentos. Tik tas tolimas duslus grumė- 
jimas, kuris jam atstoja balsą. 

„Jų septynetas? Septynetas ko? Ko septynetas? 

— Parduotuvėje šešetas farų, plius mūsiškis, iš viso septynetas. 

Mūsiškis — ištįsęs, spuoguotas, šlapiom lūpom, pritariamais link- 
čiojimais palydintis kiekvieną mano priešininko ėjimą — nejučio- 
mis pastyra. 

— Vienas pas Senklerą naršo po sąskaitas, po vieną kiekviename 
aukšte žaidžia vaiduoklius, ir mūsiškis, apsimetantis, kad moka 
žaisti šachmatais. 

Šlapialūpis pernelyg priblokštas, kad užsigautų. 

— Iš kur žinote? Jūs nematėte, kaip jie įėjo! 

Neatsakęs Stožilas įjungia mis Hamilton mikrofoną, kuris de- 
šimt kartų per dieną kviečia mane į kankinimų kamerą, kilsteli 
prie burnos ir iš pačių vidurių gelmių suriaumoja: 

— Trečias aukštas, plokštelių skyrius, prašom užgesint cigaretę! 

Mano nuomone, išgirdęs tą draugišką kontrabosą, trečio aukš- 
to budintysis turbūt tariasi bendraująs su Pačiu Dievu Tėvu. 

Pažįstu jį, savo Stožilą: tai, kad jam prikabino septynis šniukš- 
lius, didžiai jį žeidžia. O be to, visuomenė, kuri imasi sergėti savo 


sergėtojus, jam nieko gero nesako, jis tai jau patyręs... 

Vis dėlto jis grįžta prie partijos, rikiu kerta liniją tarp mūsų 
laukelių ir paskelbia: 

— Matas trim ėjimais. 

Jokių abejonių. Užsmaugė. Mirtis uždusus. Bravo, Stožilai. Nu- 
galėtojas pakyla, tempia savo senus kaulus prie to operatoriaus 
langelio, pro kurį mis Hamilton gali gėrėtis visos Parduotuvės pa- 
norama. Šlapialūpis droviai grįžta prie savo: 

— A? Iš kur jūs žinote, kad mūsų septynetas? 

Ilgą laiko tarpą Stožilo žvilgsnis vienišas sklando po didžiąją 
mirguliuojančią tuštumą. 

— Kiek tau metų, mažyli? 

— Dvidešimt aštuoneri, pone. 

Pagal neryžtingą balsą Šlapialūpiui galėtų būt aštuoniolika. O 
pagal apipešioto žvirbliūkščio kiaušą — aštuoniasdešimt aštuoneri. 

— Ką tavo tėvas veikė per karą? 

Paralelių dialogas, du žvilgsniai, eskadrile sklandantys erdvioje 
tviskančioje tyloje. 

— Žandaras, pone. Paryžiuje. 

Stožilo akys panyra į pačias Parduotuvės gelmes ir, netikėtai 
šastelėjusios aukštyn, sūkuriuodamos kyla, vienos po kitos įsismelk- 
damos į kiekvieną aukštą, paskui grįžta atgal, tarsi raportui. 

— Tau neatrodo, kad čia trenkia kojomis? 

Žandaro sūnaus ausys užsiplieskia. Bet naktinis budėtojas de- 
da jam ant peties tėvišką ranką. 

— Neatsiprašinėk, tai maniškės. 

Ir priduria: 


— Sargybinio aromatas. 

Tada palengva, svariai Stožilkovičius imasi porinti fariukui sa- 
vo gyvenimą, pradėdamas nuo pačių pirmųjų seminarijos metų, 
kai jisai, sielos sargybinis, rentė aplink dogmą dvigubą „Ave“ ir 
„Pater“ sieną, paskui apie savo mistinę krizę, apleistą kunigystę, 
įsiliejimą į Partijos gretas, karą, vokiečius, defiliuojančius tenai 
slėniuose, paskui — Vlasovo karius (milijonas vyrų, pasibaigus ka- 
ro veiksmams visi sudoroti), šuoliuojančius apačioje, stebimus su- 
stingusio sargybinio Stožilkovičiaus žvilgsnio („tavo Europos Bal- 
kanų vartų sargybinis, mažyli!“), paskui kuriuos veikiai atsekė 
išvaduotojų gaujos — aštriadančiai totoriai, čerkesų raiteliai —- ausų 
kolekcionieriai, baltagvardiečiai rusai - laikrodžių kolekcionieriai, 
šiems taip pat būtų buvę ne pro šalį įžengti pro tuos Balkanų var- 
tus, bet tai reiškė nepaisyti budriojo sargybinio Stožilkovičiaus, 
apgaubto savo kojų aromato. 

— Sargybinis niekada nežiūri sau į kojas, mažyli, niekada! 

Gražu. Parduotuvė netikėtai įgauna Didžiojo Kanjono propor- 
cijas. Stožilas budi prie pasaulio. 

— Aš nepraleidau nė vieno! Ir laimė, nes jei būčiau praleidęs 
bent vieną, mažyli, šiandien tavo elektrinės kasos šlemštų rublius. 
Ir negautum grąžos. | 

Garbės žodis, iš profilio Stožilas dabar tikrai panašus į erelį. 
Žinoma, ne pirmo šviežumo, bet vis dėlto tai šis tas šalia viščioko, 
ryjančio jį akimis! 

— Taigi supranti, kai man patiki sergėt saldainių dėžutę, aš dar 
sugebu joje susekti aštuonetą vabaliūkščių. 

— Septynetą, — atsiprašo Šlapialūpis, — mūsų tik septynetas. 

— Aštuonetas. Aštuntasis įėjo prieš penketą minučių, ir nė vie- 


nas iš jūsų jo nepastebėjore. 

— Kažkas įėjo į Parduotuvę? 

— Pro šeštojo aukšto duris į valgyklos koridorių. Jos neužsi- 
sklendžia, parašiau tris raportus. 

Šlapialūpis nelaukia pabaigos ir puola prie mikrofono; Didžio- 
jo Kanjono tyloje nugriaudi informacija. Sulig tuo jis išgaruoja 
kaip bezdalas ir dumia prie minėtųjų durų. Šeši kiti farai, išnirę iš 
savo skyrių, seka jo pavyzdžiu. Keletą sekundžių gėrimės, paskui, 
apkabinęs per pečius, Stožilas vedasi mane prie šachmatų lentos. 

— Reikia išjudint figūras ir laikyti centrą, Benai, kitaip tave vi- 
sada pasmaugs. Žiūrėk, tavo juodasis žirgas ir baltasis rikis nė ne- 
krustelėjo iš vietos. 

— Jei išjudu per greitai, tu išprovokuoji mainus ir galiausiai 
sudoroji mane savo pėstininkais, jugoslavišku stiliumi. 

— Ir turi išmokti žaist savo pėstininkais, galų gale jie viską lemia. 

Mes aptarinėjame savo strategiją, kai atsiveria kabinos durys ir 
įžengia pats Žiulijus, Žiulijus — vizginantis uodega, linksmutėlis, 
laimingas, kad rado savo šeimininką, kaip kiekvieną antradienį 
tuo pačiu nakties metu. Niekuomet neatsakiau jam šito malonu- 
mo. Sutiktuvių džiaugsmas dar neišblėsęs, kai antrąsyk viesulu at- 
silapoja durys. 

— Sakykit, budėtojau, jūs nebūtumėt... 

Faras, kuris nutraukė klausimą, aptikęs Žiulijų — didžiulis, pla- 
čiausia krūtine, gaurai želia nuo pat vešlių vešlutėlių, juodų juo- 
dutėlių antakių: grynas Mako Seneto!* studijos produktas. 

— Dėl Dievo, ką čia veikia tas šunpalaikis? 


Iš Sennett (Michael, vad. Mack) — amerikiečių kino režisierius, vienas iš di- 


džiųjų amerikiečių komiškojo filmo pionierių. 

— Tai mano šuo, — sakau. 

Bet įstatymas nepageidauja, kad ilgiau mėgautumės jo nuste- 
bimu. Jo triukeliai — greičiau siaubas, vartaliojamos akys ir grie- 
žiami dantys. 

— Kas čia per landynė, kur budėtojai žaidžia šachmatais ir kas 
nori nakų gali valkiotis su savo brisiais? 

Aš improvizuoju paaiškinimą, šlovinantį taurų šachmatų žai- 
dimą ir ginantį senus įpročius, bet jisai nukerta sulig puse žodžio. 

— Kokį velnią čia veikiate jūs? 

"Pranešu, kad Šlapialūpis davęs man leidimą. 

— Nešdinkitės lauk. 

Štai paprasta valdžia — šviesiai tiesiai. O kadangi, šiaip ar taip, 
mes su Žiulijumi ketinome tai padaryti, tai nešdinamės. Šešiom 
kojom atgal į Per Lašezą. 

— Pro kur jūs einate? 

Išdėstau savo maršrutą — išklerusios valgyklos durys. 

— Subinėn! Pro tarnybines, kaip visi! 

Kursas keičiasi. Mudu su Žiulijum leidžiamės eskalatoriumi, 
kuris penkiais apsisukimais išspjaus mus į žaislų skyrių. Girdžiu, 
kaip man už nugaros laido gerklę humanistas: 

— Paskjė, palydėk tą šmaikštuolį ir jo šiukšliadėžę! 

Ir dar: 

— Tas šunpalaikis dvysta! 

Paskjė, jau mindamas man ant kulnų, kužda į ausį: 

— Man tikrai labai nemalonu... 

Atpažįstu vaikišką Šlapialūpio balsą. 

— Hierarchija, drauguži, jums viskas atleidžiama. 


Priešais mane Žiulijus atsargiai ropščiasi jam neįprasto aukščio 

sustingusio eskalatoriaus pakopomis. Storas pasturgalis siūruoja 
tarp plastiko sienelių. Vaizdelis - piemens svajonių viršūnė. Apsi- 
džiaugęs, kad galop pasiekė lygų pirmo aukšto paviršių, jis atsisu- 
ka ir strapaliodamas visom keturiom sušoka man nediduką perga- 
lės šokį. Jis tikrai dvysta. Reikės išprausti. 

O kai mes pasiekiame žaislų skyrių, įvyksta tas dalykas. Jis iki 
kokio naujo nutikimo liks slogiausiu mano gyvenimo prisimini- 
mu. Šuo, kuris vėl leidosi tapnoti senatoriaus žingsniu, netikėtai 
sustingsta vietoje. Mudu su Šlapialūpiu vos nesiplojam ant snu- 
kio, į jį atsitrenkę. Nuo susidūrimo Žiulijus susverdėja ir brinkteli 
ant šono pastiręs kaip medinis arkliukas. Akys užverstos. Iš juodų 
nasrų, iššieptų kažkokia apokaliptine grimasa, bliaukia tirštos sei- 
lės. Liežuvis taip giliai susmuko į gerklę, kad nebeįmanomas joks 
kvėptelėjimas. Mano vargšas Žiulijus išsipūtęs taip, kad atrodo, tuoj 
sprogs. Taip, kritęs arklys gerokai po mūšio"?. Puolu prie jo, sugrū- 
du rankas į ištįsusį snukį ir traukiu lauk tą liežuvį, lyg norėdamas 
išplėšti. Galų gale jis pasiduoda, braškėdamas išnyra, ir staiga mano 
šuns akys grįžta į vietą. Bet jų išraiška mesteli mane atgal. Ir tada jis 
sustūgsta — tolimas sirenos kauksmas, jis auga, plisdamas užtvindo 
visą Parduotuvės erdvę tokiu klaiku, kad ir mirusįjį prikeltų. Visas 
pasaulio siaubas — viename begaliniame pakvaišusio šuns staugsme. 

-— Betgi, Dievulėli, nutildykit jį! 

Šlapialūpis savo ruožtu pameta galvą. Iš pradžių nesuprasda- 

mas, ką jis daro, matau, kaip atlupa savo švarko sagą, arplėšia pisto- 


leto apkabą nuo diržo, čiumpa ginklą, nutaiko į mano šuns galvą. 


P „Kritęs arklys po mūšio“ - prancūzų dailininko romantiko Teodoro Zeriko 


paveikslas. 


81 


Mano koja pati švysteli į orą, kerta farui į riešą, ir pliauškė 
dingsta kažkur Parduotuvės gelmėse. Anas lieka stypsoti, atstatęs 
ranką, lyg tebelaikytų pliauškę saujoje. Saujoje, kuri galop vangiai 
nusvyra. Tuo pasinaudojęs čiumpu šunį į glėbį. 

Jisai lengvas! 

Lengvas, lyg būtų tuščiaviduris! 

Ir jis tebestaugia — paklaikęs žvilgsnis ir iššiepti nasrai — lyg 
norėtų praryti visą pasaulį. 

— Ojis dar ir epileptikas! 

Prie pat mano ausies — to nedorėlio balsas, jis ką tik nuriedėjo 


laiptais ir dabar plyšta juokais. 

Kitą rytą Parduotuvė, atrodo, prisipildo sparčiau. Tačiau farai, 
einantys sargybą prie visų įėjimų, skrupulingai dirba savo darbą. 
Išnaršomi visi krepšiai, visos kišenių gelmės, visi įtartini iškilu- 
mai. Kai kurie kūnai net apčiupinėjami, krūtinė, tarpukojis, apsi- 
suk, nugara, užpakalinė kišenė, atsisuk ir galiausiai: 

— Praeikite. 

Pirkėjams, regis, tai prie širdies. Pavojaus regimybė, dirginanti var- 
totojišką niežulį. Ir troškimą pažiūrėti, kaip atrodo parduotuvė, ku- 
rioje pykši bombos. Vilnonio trikotažo skyrius gulte apgultas. Bet, 
kad ir kaip it mazgotės brūžuoja žvilgsniai, niekur nei menkiausio 
pėdsako, nei lašelio kraujo, nei mažiausio kuokštelio plaukų, įstri- 
gusio vilnoje, ničnieko. Nieko neatsitiko. Tas pats „Dainuokim lie- 
tuje“ lipniu sirupu varva nuo tų pačių prekystalių, į kuriuos savo straub- 
liukais įsisiurbia tie patys pirkėjai. Paskui keturios gaidos, primenančios 
mano vaikystės Vestminsterį, ir mis Hamilton debesėlis: 

— Ponas Malosenas kviečiamas į Pretenzijų biurą. 

Prasideda mano diena. 

Šitą mergužėlę placebo balseliu susitikau savo nuostabiosios kar- 


jeros pradžioje. Kavinėje. Mažutę, apvalutę, rausvutę. Neįsivaizduoju 

jos kitaip, kaip tik su lėlės užpakaliuku. Juolab kad kiekvieną kar- 
tą, kai ji atlošdavo savo dailią galvutę, automatiškai sušvytuodavo 
jos vokai, pridengdami akis. Ji siurbė pro šiaudelį kažkokį paraus- 
vintą pienelį — jame veikiausiai slypėjo jos persišviečiančių žiedla- 
pių veido spalva. Viskas mudviems prasidėjo gerai. Ir nebūtų tu- 
rėję pernelyg blogai baigtis. Bet jinai paklausė mano vardo. 

— Benžamenas, - atsakiau. 

— Koks gražus vardas. 

Kad ir kaip keistai atrodytų, jos balsas skambėjo lygiai taip, 
kaip pro garsiakalbį: eterio debesėlis, o kai pagalvoji, veido spalva — 
visai kaip balsas. Ji žavingai man nusišypsojo. 

— O kitas, tikrasis, pavardė? 

Einantis pro šalį Lesifras mestelėjo ant stalelio mano pavardę: 

— Malosenas. 

Merguželė išplėtė akis. 

— Ak, tai jūs?! 

Taip, tuo metu tai jau buvau aš. 

— Atleiskite, turiu grįžti prie mikrofono. 

Ji net nebaigė savo pienelio. 

Jau tada tas ožio tvaikas... 


Kaip tik apie amatą mes ir kalbėsime Lėmano bokštelyje. Ma- 
nęs laukia pats Senkleras. Įsitaisęs už tiesioginio mano hierarchi- 
nio viršininko stalo, o šis stypso šalia, kulnai stačiu kampu, krūti- 
nė išpūsta, rankos sunertos už nugaros, žvilgsnis tvirtas. Jokio 
pirkėjo. Jokios kėdės man pritūpti. Šviesiai tiesiai. Ir saldus Sen- 
klero, visų mūsų šefo žvilgsnis: 

— Ponas Malosenai, vakar pas bendrus draugus atsitiktinumas 


suvedė mane su komisaru Kudrijė, ir žinote, ką jis man pasakė? 

Įsidėmiu „atsitiktinumą“, „bendrus draugus“, mąstau: „Rieti, 
jis tiesiog tau paskambino“ ir atsakau: 

— Kvietimo aš negavau, garbės žodis. 

— Ir vis dėlto buvote pagrindinė mūsų pokalbio tema, pone 
Malosenai. 

— A, viskas aišku! — sakau. 

— Kas gi? 

— Šiąnakt sapnavau, kad riaugėju šampanu. 

— Šiąnakt jūs nesapnavote, ponas Malosenai, jūs drumstėte fir- 
mos darbo eigą trukdydamas policijai ir naktiniam sargui eiti bu- 
dėtojų pareigas. 

(Naujienos sklinda kaip kvapai.) 

Lėmanas raukia antakius. Senkleras nutaiso nuoširdžiai susi- 
sielojusią miną. 

— Jūsų padėtis ne iš pavydėtinų, ponas Malosenai. 

(Vis dėlto geresnė negu mano šuns. Naktų iškviestas veterina- 
ras į betoninę šlaunį sulaužė tris adatas, kol pavyko suleisti vais- 
tus. Pasirodo, esama šunų epileptikų, bet šįvakar viskas klostysis 
geriau. Šį rytą jis vis dar rodė pasauliui liežuvį, rydamas jį (pasau- 
lį) akimis. Toks pat pastiręs. Toks pat merdintis.) 

— Kas jus apsėdo nueit ir išklot tą atpirkimo ožio istoriją poli- 
cijai? 

Na, štai! Štai kodėl Kudrijė jam paskambino. 

— Aš tik atsakiau jiems į klausimus. 

Rašomasis stalas priešais Senklerą glotnut glotnutėlis. Atgaliu 
piršteliu jis nubraukia nuo jo tariamą dulkelę. 

— Bet mes buvome aptarę jūsų diskretiškumo kainą, ponas Ma- 


losenai. 

Man per gerklę lenda jo stilius. Taip jam ir sakau. Ir sakau, kad 
sąlygos iš pagrindų pasikeitė. Jo Parduotuvėje lyja bombomis. Po- 
licija ieško bombarduotojo. Kedenamos visų tarnautojų nepasi- 
tenkinimo priežastys. O blogiausia padėtis - mano, nes mane nuo 
ryto iki vakaro deda į šuns dienas. Todėl man neatrodė pernelyg 
nedora aiškiai nušviesti savo padėtį farų farui, kad jisai nepradė- 
tų įsivaizduoti, jog aš kiauras naktis kaišioju po kromelį sprog- 
menis, idant atkeršyčiau už savo dienos skaudulius. („Dienos skau- 
dulius“, — sakau Senklero stiliumi.) 

— Tačiau tą mintį jam į galvą įkalėte jūs, ponas Malosenai. 

Senklero balse — jokio pasitenkinimo. Jis atrodo nuoširdžiai 
susikrimtęs. Paaiškina: 

— Man net nereikėjo paneigti, komisaras Kudrijė nepatikėjo nė 
žodžiu iš to, ką jūs jam pripaistėte. Ir kaip būtų galėjęs patikėti? 
Vadinamoji Techninės kontrolės tarnyba egzistuoja visose įmo- 
nėse, panašiose į mūsiškę. Ir turint galvoje jos pobūdį, nieko nuo- 
stabaus, kad pirkėjų pretenzijos nukreipiamos jai... 

Aš klausau, ir man atrodo, kad sapnuoju. Ši tarnyba Čia — visiš- 
ka afera, jis tai žino, ir aš sakau jam, kad jis žino. 

— Be abejo, ponas Malosenai! Turint omenyje gausybę prekių, 
kurios per dieną iškeliauja iš didelės parduotuvės, kaip, jūsų nuo- 
mone, Techninė kontrolė galėtų ką nors sukontroliuoti? Netgi 
didinant kontrolierių skaičių, kaip tai daro dauguma įmonių, skun- 
dų procentas iš esmės lieka nepakitęs. Taigi man pasirodė būsiant 
rentabiliau suteikti šiai funkcijai... kaip čia pasakius?.. „visuome- 
ninių ryšių“ pobūdį, vaidmenį, su kuriuo, turiu pasakyti, jūs pui- 
kiai susidorojate ir kuris duoda dvigubą naudą: apriboja etatų skai- 
čių ir taikiai išsprendžia daugumą kontliktų. 

Tai iš tiesų jo didžioji teorija. Mano įsidarbinimo dieną jis 1š- 
klojo ją man skersai išilgai. Kodėl įsitraukiau į tas machinacijas? 
Juoko dėlei? (Labai juokinga...) Todėl kad mano motina - dezer- 
tyrė, o nedarbas gausios šeimos globėjui nedera? (Jau šilčiau...) 
Mano pasąmonės paslaptis? (Pamanyk...) Šiaip ar taip, aš sutikau 
dvokti ožiu, o tas kvapas trikdo. 

Senkleras, matyt, skaito mano mintis, nes šioje mano tylėjimo 
stadijoje užmena man mįslę: 

— Ponas Malosenai, ar žinote, ką Klemanso*? sakydavo apie 
savo kanceliarijos viršininką? 

(Man nusispjaut.) 

— Jis sakydavo: „Kai aš nusiperdžiu, dvokia jisai“. 

Lėmano makaulė konvulsyviai sutirta. O Senkleras priduria: 

— Yra krūvos puikiausių žmonių — kanceliarijos viršininkų, dėl 
tos vietos netgi įnirtingai grumiamasi! 

Aprašyti Senklerą — ne mano jėgoms. Jis dailus, jis buklus, jis 
meilus, jį lydi sėkmė, sakytum, naujasis filosofas, naujasis roman- 
tikas, naujas skutimosi losjonas — jisai naujas ir vis dėlto išpenėtas 
tradicijos grūdo. 

— Žiūrėkite, kad policijos akyse nepasirodytumėte paranojikas, 
Malosenai. Įsivaizduokite, kad jie patikrina tą atpirkimo ožio is- 
toriją, klausinėja jūsų kolegas. Ką atskleis komisaras Kudrijė? Tech- 
ninę kontrolę, kuri nieko nekontroliuoja. Vadinasi, neatlieka sa- 
vo darbo. Ir dėl to yra tolydžio kviečiama į Pretenzijų biurą. Tad 


štai išvados, kurių neišvengiamai prieis komisaras Kudrijė. O jūs 


2 Klemanso (Clemenceau) Žoržas Benžamenas (184 1—1929) - žymus politi- 


nis veikėjas, Prancūzijos ministras pirmininkas. 

pripažinsite, jog to jau būtų per daug, argi ne? Nes jūs, priešingai, 
savo darbą atliekate puikiai! 

Čia (leidžiu sau pavartoti šį originalų posakį) aš tiesiog neten- 
ku žado. Tai suteikia Senklerui progą įsisiūbuoti: 

— Man kainavo daug vargo įtikinti komisarą Kudrijė, kad jūs 
juokavote. Vienas patarimas, Malosenai: nežaiskite su ugnimi... 

Pastebiu, kad „ponas“ jau dingo, o paskui — ir žinok dabar 
kodėl! - pagalvoju apie Mažylį ir jo Kalėdų žmogėdras, apie nau- 
jąją Lunos vienatvę; pagalvoju apie mano motinos pabėgimą, apie 
savo netikėtai pastirusį šunį, nuo to puolu dvasia, staiga pasijuntu 
pavargęs, kaip nežinau ką, ir atsakau: 

- Šiaip ar taip, aš pas jus nebežaisiu: nusiplaunu. 

Jis liūdnai linguoja galvą. 

— Įsivaizduokite, policija apie tai taip pat pagalvojo. Iki tyrimo 
pabaigos uždraustas bet koks personalo nutekėjimas, draudžiama 
išeiti iš darbo, priimti į darbą. Labai apgailestauju, mielai būčiau 
pritaręs jūsų atsistatydinimui. 

— Dar labiau pasigailėsit, kai priešais pirkėjus privarysiu į kel- 
nes, kai apsiputojęs imsiu raičiotis ant grindų arba kibsiu į gerklę 
tam medalių maišui ir dantimis išplėšiu jam tonziles. 

Senkleras instinktyviu judesiu sulaiko Lėmaną, kuriam praėjo 
noras kvaksėti. 

— Nebloga mintis, Malosenai — šiuo metu Parduotuvei būtų 
neprošal kaltininkas. Jeigu norite suvaidinti kuoktelėjusį sprog- 
dintoją, nesivaržykite. 

Pokalbis baigtas. Gražus tas Senkleras. Dar visai jaunutis, veiks- 


mingas — senas kaip pasaulis. Išeinu iš kambario anksčiau už jį. 

Uždėjęs ranką ant durų rankenos, atsigręžiu ir savo ruožtu užme- 
nu jam mįslę: 

— Sakykit, Senklerai, kurioje „Tenteno“ serijoje vienas perso- 
nažas išeina iš kambario apie kitą personažą pareiškęs: „Jis bran- 
giai man už tai užmokės, tas senas apuokas? 

Senkleras man atsako gražia vaikiška šypsena: 

— Profesorius Miuleris „Juodojo aukso krašte“. 


Susikiš jis man tą šypseną. 

Namuose Žiulijaus galvūgalyje randu Klarą. Ji ėjo į licėjų ir 
visąlaik prie jo budėjo. 

— Turėsi parašyt man raštelį. 

Žiulijus toks, koks yra — drykso ant šono, letenos ištiestos ly- 
giagrečiai, kietas kaip ledinukas. Bet širdis plasta, ataidėdama tuš- 
čiame narve. Edgaro Po persodinta širdis. 

— Davei jam gerti? 

— Jis nieko nepraryja. 

Glostau savo šunį. Kailis šiurkštus. Tarytum būtų pakliuvęs į 
pakvaišusio iškamšų meistro rankas. 

— Benai? 

Klara ima.mane už rankos, švelniai pasuka, deda galvą man ant 
krūtinės. 

— Benai, vidurdienį jo aplankyti užlipo Tereza. Ją ištiko tikras 
nervų priepuolis. Jinai raičiojosi ant žemės staugdama, kad mato 
pragarą. Turėjau iškviesti Loraną. Šis suleido jai vaistų. Ji apačio- 
je. Ilsisi. 

Mano Klara... nieko sau programėlė vietoje praleistų pamokų. 


— O mažyliai — jie jį matė? 

Ne. Ji paprašiusi vaikų pavalgyti priešpiečius mokykloje ir pa- 
silikti popietinėje grupėje. Kiek stipriau prisispaudžia prie manęs. 
Švelniai nubraukiu jai nuo ausies plaukus, mano delnas dar aki- 
mirką jaučia jų šilumą. Klausiu: 

— O tau ar nebuvo baisu? 

— O kaipgi, iš pradžių. Tada aš jį nufotografavau. 

Mano brangioji, mano dėmesingoji, anestezuojanti baimę fo- 
toaparato sklende! Dabar spaudžiu rankomis jos pečius. Dar nie- 
kada nesu matęs tokio ramaus žvilgsnio. 

— Vieną dieną tu savo nuotraukas parduosi, ir ateis tavo eilė 
uždirbti duoną. 

Dabar ji tikrai į mane žiūri. 

— Benai, jei tau jau per akis to darbo, nemanyk, kad esi įparei- 
gotas jį dirbti. 


(Dieve mano, tos moterys...) 


Apačioje Tereza tyso aukštielninka, įsisiurbusi žvilgsniu į lu- 
bas. Prisėdu jos galvūgalyje. Visuomet būdavo gyva bėda pamy- 
luoti Terezą. Tarsi menkiausia glamonė nukrėstų ją elektra. Tad 
veikiu apdairiai. Pakšteliu į ledinę jos kaktą ir kaip įmanydamas 
švelnesniu balsu sakau: 

— Neprasimanyk, Tereza, epilepsija — įprasta, nepiktybinė liga, 
kuria sirgo labai padorūs žmonės, kad ir Dostojevskis... 

Nieko. Išlaisvinu vieną ranką, įsikirtusią pageltusios nuo iš- 
džiūvusio prakaito paklodės, vieną po kito bučiuoju pirštus, jie 
atsipalaiduoja, ir nieko geriau nesugalvodamas toliau plėtoju-tą 


pačią temą: 

— Kunigaikštis Myškinas, žmogus, geresnis už gerą — epilepti- 
kas! Manding, per priepuolį patiriama nepaprasta palaima. Žiuli- 
jus — šuo, geresnis už gerą, Tereza, be to, malonumų ieškotojas... 

Kalbėti su ja apie malonumus — šiek tiek nederamas dalykas, 
bet tai jau bent ją prižadina. Galva pagaliau atvirto į mano pusę: 

— Benai? 

— Taip, mano gražuole? 

— Tiedu, žuvę Parduotuvėje... 

(O, velniai rautų...) 

— Jie turėjo taip mirti, Benai. 

(Na, štai.) 

— Jiedu gimę 1918 metų balandžio 25 dieną, taip parašyta laik- 
raštyje. Buvo dvyniai. 

— Tereza... 

— Paklausyk manęs, net jei tuo ir netiki. Tą dieną Saturnas 
buvo konjunkcijoje su Neptūnu, ir abu buvo Saulės kvadrate. 

— Tereza, angelėli, nepasakyčiau, kad aš tuo netikiu, tačiau nič- 
nieko čia nesuprantu, maldauju, šiandien buvo sunki darbo diena. 

Nieko nepadarysi. 

— Tokia konjunkcija liudija didžiai nedorą prigimtį, polinkį į 
įtartiną ar draustiną veiklą. 

(„Įrartina ar draustina vėikla“ — tai ne Senklero, tai Terezos 
stilius.) 

— Taip, Tereza, taip... 

— Kvadratas su Saule liudija individo nuolankumą blogio jė- 
goms. 

Laimė, kad nėra Žeremi! 


— O Saulė aštuntajame būste — smurtinės mirties ženklas. 

Dabar ji sėdi ant lovos krašto. Tonas nėmaž neegzaltuotas. Pa- 
skaita, kupina intelektualios rimties, Prancūzijos Kolegijoje. 

— Tereza, man reikia eiti apsipirkti. 

— Sekundę, ir baigiu: mirtis įvyksta, kai naikintojas Uranas pra- 
eina pro pagrindinę Saulę. 

— Na, ir ką? (To teiraujuosi nejučia išsprūdusiu Žeremi tonu.) 

— Ir ką gi! Vasario antrąją, tą dieną, kai juos Parduotuvėje už- 
mušė bomba, taip ir buvo. 

Tai ir reikėjo įrodyti. Štai ji visiškai atsitokėjo. Nervų priepuo- 
lis? Niekada. Ji pakyla, tvarkosi ekskrautuvėlėje, sujauktoje nuo 
pat ryto. Tuo metu, kai griebiasi mažylių lovos, man netikėtai 
dingteli viena mintis. 

— Tereza? 

— Taip, Benžamenai? 

Jos rankose pagalvės vėl atgauna švelnų apvalumą, kviečiantį 
nusnūsti. 

— Dėl Žiulijaus... nereikia, kad mažyliai žinotų. Labai jau jis 
bjaurus pažiūrėti. Taigi vakar pakeliui į namus jį partrenkė kažko- 
kios vežėčios, ir mes nugabenome jį į ciucių ligoninę. Jo gyvybei 
pavojus negresia. Sutarta? 

— Sutarta. 

— O tu taip pat nebelipk jo žiūrėti. 


— Sutarta, Benai, sutarta. 


Kai aš slankioju po Belvilį, kad ir kokia būtų dienos valanda, 
man visuomet atrodo, kad pasiklydau viename Klaros albumų. 
Tą sumautą kvartalą ji išfotografavo skersai išilgai. Nuo senų fasa- 
dų iki jaunų narkotikų prekeivių, o tarp jų — datulių ir pipirų 

kalnus; ji viską įamžino. Tarytum jau vaikštinėčiau, smaugiamas 
nostalgijjos. (Įdomu, kiek praleistų pamokų valandų gali kaštuoti 
toks žygdarbis?) Įamžino netgi muedzino balsą prieš Amaro na- 
mus. Šįvakar, kol minėtasis muedzinas ringuoja surą, ilgą kaip 
Nilas, arabų ir senegaliečių gauja prie restorano durų žaidžia vel- 
nio žaidimą. Kauliukai barška taurėje ir krenta ant apverstos kar- 
toninės dėžės. Atmosfera, regis, truputį dirglesnė negu paprastai. 
Ir tikrai, vos spėjau taip pagalvoti, kai sugniaužto kumščio gale 
žybteli peilio geležtė, o kita ranka tuo metu susišluoja statomus 
pinigus. Geležtė virpa prie pat augaloto negro vėdaro, ir šisai pa- 
pilksta kaip knygose. Ber Chadušas (kuris atsainiai žiautarojo nuo- 
rūkos galą, atsirėmęs restorano sienos) — Chadušas pašoka. Sta- 
čia ranka kerta per arabo riešą, šisai stūgtelėjęs paleidžia peilį. Jei 
jam nesulaužė riešo, vadinasi, anas grūdinto plieno. Chadušas 
panardina ranką į arabo kišenę, iškuopia iš ten ginčo objektą, 
penkių frankų monetą, ir ištiesia senegaliečiui. Prisiartinu aš, jis 
man sako: 

— Įsivaizduoji, Benai, nušvilpt iš tokio didelio negro tokį mažą 
varioką — tai tikrai velniaižin kas. 

Ir atsisuka į vyrą su peiliu: 

— O tu rytoj važiuoji namo. 

— Ne, Chadušai! 

Tikras nelaimės šauksmas. Skausmingesnis už skausmą rieše. 

— Rytoj. Kraukis daiktus. 

Po to, kai Amaras išklausinėja manęs apie maniškius iki sep- 
tintosios kartos, o aš nelieku skolingas, išeinu iš restorano, neši- 
nas rezginėje penkiomis porcijomis kuskuso ir penkiomis porelė- 


mis iešmų su mėsa. 

— O kaip ta klinika? 

Mažyliai, su savo švariomis pižamėlėmis nusvidinti kaip nau- 
jutėlaičiai 4, apipuolė klausinėt smulkmenų. O dvi didžiosios su 
savo kvapniais naktinukais klausosi manęs taip, lyg taip pat norė- 
tų patikėti ta klinikos istorija. 

— Super. Viskas, ko reikia prašmatniam šuniui. Kiekvienoje 
palatoje — televizorius su programa, specialiai pritaikyta pagal cha- 
rakterį. 

— Eik jau... 

— Prisiekiu. 

— O kokia Žiulijaus programa? 

— Tex Avery. 

Žeremi vos nekrinta iš savo guolio. 

— Mes nueisime jo aplankyti, sakyk, rytoj nueisime jo aplankyti? 

— Nieko nebus, vaikams tai draudžiama. 

— Kodėl? 

— Kad neužkrėstų ciucių. 

Štai. Vakaras baigiasi. Ir mes, žinoma, grįžtame prie kruvinojo 
Parduotuvės romano skyriaus, kuriame džiugiai santykiauja fan- 
tazija ir tikrovė. Fantazijos sritis: Žanas Žandena ir Žibas Hiena 
vykdo tyrimą Paryžiaus kanalizacijos nuotėkose (ačiū, senuti Sju), 
o gal kartais išnirs į patį Parduotuvės vidurį (ačiū Gastonui Leru). 
Pakeliui jie susitinka neurastenišką pitoną, kurį nedelsdami įsisū- 
nija, kad užpildytų savo homo urbanus vienatvę (ačiū Ažarui)*!. 

— Sakyk, Benai, tas Stožilas — jis tikrai toks kietas naktinis sargas? 


“| Eugene Sue, Gaston Leroux, Emile Ajar - XIX-XX a. prancūzų rašytojai, iš 


kurių kūrinių knygos herojus skolinasi motyvus savo istorijai. 

— Tai jau taip. 

— Tuomet į tą kontorėlę neįneši bombos nei dieną, nei naktį, 
ar ne? 

— Atrodo, kebloka. 

— Net per kanalizaciją? 

— Net. 

Klara atsikėlė paguldyti Mažylio, kuris užmigo pūpsodamas 
ant savo putlaus užpakaliuko, su akiniais ant nosies. Tereza ste- 
nografuoja rimtai lyg nacionalinėje asamblėjoje. 

— O aš žinočiau kaip padaryti, - sako Žeremi. 

— Ir kaipgi? 

— Pamatysi. 

Nerimo dulksnis... 

Naktį penkis šešis kartus kėliausi paklausyti Žiulijaus kvėpavi- 
mo. Jis kvėpuoja, jei tai galima pavadinti kvėpavimu. Įspūdis toks, 
lyg oras įsiskverbtų jam į kūną ir išeitų lauk nepaisydamas jo va- 
lios. Tarsi oras kvėpuotų už jį. Aš jau nekalbu apie kvapelį, kai jis 
praeina pro žiojėjančius it vaiduokliškas laštakas nasrus... 

Ir sakyk dabar, kad jis gyvas! 

Užgniaužiau neviltį viena kita smagia mintele. Pavyzdžiui, ta- 
riau sau, kad ta proga galėčiau kaip reikiant jį ištrinkti nerizikuoda- 
mas, kad jis paspruks, drabstydamas po visą namą kuokštus putų. 
Juokinga nebuvo. Tad pabandžiau užmigti. Tikriausiai pavyko, nes 
pabudau ryte. Šuniškai nusiteikęs, nors šiandieną man laisva diena. 

Nedelsdamas paskambinau Lunai. 

-— Tu, Benai? 

— Aš. Duok man Loraną. 

Rauda laido gale. Jos Loranas naktį negrįžo. 

— Oi! Jis nebegrįš, Benai, nebegrįš, aš jaučiu! 

Jausmų protrūkis. O aš puikiai žinau - jei Loranas ne šalia jos, 
vadinasi, ligoninėje. Ko čia kraustytis iš proto. Jis nė už ką negalė- 


jo palikti jos dėl ko nors kito, negu jo ligoniai. 

— Duok man ligoninės numerį. 

— O! Benai, prašau, būk su juo malonus, jis toks nelaimingas! 

— Bet aš malonus! Visada buvau ma/o2ud Su kuo aš nesu malo- 
nus, velniai jus rautų? 

Ligoninėje ta pati giesmelė. Vos nutvėręs ragelį daktaras Bur- 
denas (jau septyneri metai išskirtinė mano sesės aistra) leidžiasi 
plačiai postringauti apie savo nerimą akis į akį su tėvyste. 

— Aš laukiau tavo skambučio, Benai, žinojau, kad paskambin- 
si, bet atleisk, tai ničnieko nekeičia, ji neturėjo iškrėsti man tokio 
pokšto — slapčiomis išsiimti spiralę, aš niekada nenorėjau vaiko ir 
niekada nenorėsiu, ji tai žinojo, net jei ir būčiau norėjęs, man 
atrodo, verčiau ji man viena visam gyvenimui, supranti, ką noriu 
pasakyti, o be to, kad darytum vaikus, turi mylėti pats save, o aš 
savęs nemyliu, visai ne, niekada negalėjau savęs virškinti, matyt, 
todėl ir esu daktaras, Benai, suprask mane, tikrai noriu, kad ji mane 
mylėtų, bet nenoriu, kad mane atkartotų, supranti, ar ne? Klausyk, 
Benai, šiaip ar taip, nepamanyk, kad norėjau įžeist tavo šeimą... 

(„Įžeisti Šeimą“, dėl Dievo, jisai kalba su manimi, lyg būčiau 
pats Krikštatėvis!) 

— ...bet, kad ir ką ji nuspręstų, abortas ar ne, dabar vis tiek tarp 
mūsų viskas baigta... 

Laukiu, kol jisai išsikvėps, kad galėčiau pateikt savo klausimą: 

— Loranai, kiek gali trukti epilepsijos priepuolis? 

Čia pat jame prabunda profesionalas. 

— Tu kalbi apie Žiulijų? Kelerą valandų... 

— Dabar jau viso labo viena diena ir dvi naktys. 

Tyla. Pradeda suktis jo diagnostinės krumplinės pavaros. 

— Gal tai stabligė. Kėlėte aplink jį triukšmą? 

— Ne, išskyrus Terezos priepuolį, jokio triukšmo. 

— Trinktelėk kambario durimis, jei tai stabligė, jis pašoks iki 
lubų. 

(Rafinuotas tyrimo metodas.) Trinkteliu savo kambario duri- 
mis. Nė velnio. Žiulijus kaip marmurinis. 

— Tada nežinau, — daro išvadą daktaras Burdenas. 

(„Nežinau...“ — dorasis gydytojas.) 

— Loranai, kiek organizmas gali ištempti be maisto ir gėrimo? 

— Tai priklauso nuo ligos pobūdžio, bet vis dėlto po keleto 
dienų daugybė dalykėlių rimtai išsiderina. 

Mano eilė mąstyti. Tai, ką randu pasakyti, paprasta, kaip ne- 
viltis. 

— Noriu, kad išgelbėtum mano šunį. 


— Padarysiu, ką galėsiu, Benai. 


Išsiverdu kavos. Kai ji išgerta, įsivaizduoju tirščius, varvančius 
vidinėmis mano kiaušo pertvaromis, ir stengiuosi šito rudo lydi- 
nio vingiuose išskaityti Žiulijaus likimą. Bet aš — ne Tereza, žvaigž- 
dės — man. ne bičiuliai, kavos tirščiai daugių daugiausia gali virsti 
trąša juodai mano širdperšos pelargonijai. Toji širdperša iškviečia 
iš mano atminties švytinčią Senklero šypseną ir mano pažadą 
išmušti jam tą baltadantę savikliovą. 

Taip, šiaip ar taip, dar yra kas daryti. Čia aš kaip Žiulijus: ma- 
ne gyvenime yra išguję ne iš vienos vietos, tačiau niekas niekada 
nėra privertęs pasilikti ten, kur nenoriu. Taigi užsiimti Senkleru! 
Sukurstyti jį išgrūsti mane iš Parduotuvės! Būtent — priversti jį ma- 
ne išgrūsti! (Na, štai vienas, su kuriuo aš neketinu būti „malonus“ .) 


Tada galima negalvoti apie ką kita. Mintis pradeda leisti daigelius, 

maunantis pirmąją kelnių kišką. Sulig antrąja ji išryškėja. Kol sags- 
tausi marškinius, tai jau bemaž virsta amžiaus idėja. O varstyda- 
mas batus aš taip džiūgauju, kad batai pasirengę be manęs pulti 
įgyvendinti mano genialųjį planą. Nugarmu laiptais kaip sūkurys 
skalbimo mašinoje, viesulu įsiveržiu pas mažylius, ten nusigvelbiu 
keletą Klaros padarytų nuotraukų, išeinu ir neriu į metro. Vasario 
mėnuo, pats žiemos įsikūnijimas, niaurasties įsikūnijimas. Cho- 
meinis siunčia naujagimius į skerdynes, Raudonoji Armija apsi- 
putojusi gina mažuosius brolius atganus, Lenkija keičia pogromų 
kursą, Pinočetas žudo, Reiganas šalina iš apyvartos popierinių ban- 
knotų perteklių, dešinieji sako, kad kalti kairieji, kairieji — kad 
Krizė, kažkoks girtuoklėlis pagrįstai tvirtina, kad viskas — šūdas, 
Karolina nenori pripažinti esanti nėščia, Komunistų partijos sekre- 
torius pučia testo balionėlį ir atlieka alkoholio testą, bet aš - aš — 
karalius Ūbas, „gyvoji tvirtovė“, taip džiūgauju, kad nė nematau, 
kaip lekia pro šalį stotys, skiriančios mane nuo Ac:uel, visų „aš“ 
mėnraščio, redakcijos. 

Bet kai atsiduriu prieš redakcijos duris, mano kūrybinis įkarš- 
tis smukteli iki nulio. Juk aš nežinau tetos Žiulijos pavardės. 
Ją aprašęs pasieksiu tik tiek, kad visai redakcijai gali atsistoti. 
„Aš drovuolis“, - mąstau, sukdamas apie bloką namų ir ieško- 
damas šaligatvio pakraštyje vieno daikto, kurį, manau, galėsiąs 
bemat atpažinti. Ir atpažįstu. Geltonas kaip citrina tetos Žiuli- 
jos mažalitražiukas pastatytas tiesiai prieš parduotuvės sandė- 
lio duris, ant senovinio priekinio stiklo pritrėkšti du baudos 
kviteliai. Mažučiukas prekybininkas, va, toks arabų nekentė- 
jas, grasina pakviesiąs farus. Patariu jam verčiau paskambinti 


likimo pamalonintiems Actue/ plevėsoms ir, šlykščiai pamerkęs, 

leidžiu suprasti, kad pamatęs savininkės buferius (būtent) apvil- 
tas neliks. Sulig tais žodžiais praveriu dureles, įsitaisau, laukiu. 
Neilgai. Jau po minutės išnyra teta Žiulija. Nors ir šaltis, pažiū- 
rėti yra į ką. Mažasis prekeivis, jau pravėręs savo didžiulius žab- 
tus, įsitveria dėžių, keiksmai sustingsta terlėje. Teta Žiulija kles- 
teli už vairo ir net nedirstelėjusi į mane sako: 

— Nyk iš čia. 

— Aš ką tik atėjau. 

Ji įsiutusi išjuda, pareiškusi man, kad aš — geras diegas, kad ją 
redakcijoje aplankę farai, užvertę kvailais klausimais apie sprogi- 
mą, o paskui pasiteiravę, ar jai ne gėda džiauti megztinius šalyje, 
kurioje du milijonai bedarbių, kai ji pati gaunanti atlyginimą ir 
veikiausiai susišluojanti aukso kiaušinėlius („jei galiu taip nusa- 
kyti“, — pridūręs inspektorius). Visi jos bičai nuleipę iš juoko, o 
jinai — iš pykčio ir tvirtai pasiryžusi nurėžti man kiaušinėlius ma- 
šina popieriui pjaustyti. 

Netikėtai ji sustoja Italų bulvaro viduryje, lydima klaksonų kon- 
certo, ir atsisuka į mane: 

— Atvirai kalbant, Malosenai (teisybė, ji juk žino mano pavardę), 
kas tu per vyriokas? Išgelbsti mane nuo firmos šniukšlio, užvedi, 
bet neišbarškini, o paskui nusviedi farams! Na, kas tu per vienas? 

(Mąstau apie savo draugą Kaznevą, bet pasilaikau tas mintis 
sau.) 

— Dar blogiau, negu tai, teta Žiulija. 

— Liaukis vadint mane teta Žiulija ir kepurnėkis iš mano vežėčių. 

— Pirma duosiu tau vieną pasiūlymą. 

— Jokių pasiūlymų, gana tavęs prisižiūrėjau. 


— Aš turiu tau temą straipsniui. 

— Vėl apie bombas Parduotuvėje? Kasdien į redakciją prisistato 
penkios dešimtys jūsiškių, kad atskleistų mums kokią sensaciją. 
Laikote mus Paris-Match, ar ką? 

Iš visų pusių aidi signalai, Žiulija užveda motorą ir viesulu ūž- 
teli iš panosės farui, laižančiom violetines lūpas ir užsirašinėjan- 
čiam jos numerį. 

— Nieko bendra su bombomis. Paklausyk manęs penkias mi- 
nutes, ir jei tai tavęs nesudomins, daugiau apie mane nebeišgirsi 
iki savo jaudulingo gyvenimo galo. 

— Dvi minutes! 

Tebūnie dvi. Daugiau man nė nereikia, kad išaiškinčiau jai sa- 
vo vaidmenį Parduotuvėje ir įpirščiau gražų reportažą su nuotrau- 
komis garbiame mėnraštyje, kuriame ji darbuojasi. Man bedės- 
tant ji mažina greitį ir galop pavaro automobilį į plačią pėsčiųjų 
perėją, ir joje kuo neleistiniausiai išjungia variklį. 

Paskui lėtai atsisuka į mane. 

— Atpirkimo ožys, a? 

Jos balse vėl suskambo savanų tigro riaumojimas, nuo kurio aš 
pražystu. 

— Taip, toks mano darbas. 

— Bet tai ne darbas, Malo! (Niekada negalėjau pakęsti, kai ma- 
ne vadindavo Malo), tai tikra mito porcija! Mito — visos civilizaci- 
jos pagrindo! Ar tu tai suvoki? 

(Na, gerai, čia jau kita kalba, tera Žiulija įsiliepsnoja.) 

— Paimkime, pavyzdžiui, kad ir judaizmą bei krikščionybę, jo 


jaunesniąją c/eax7“ sesutę! Malo, ar tu kada nors esi svarstęs, kaip 


“ nesuteptąją, švariąją (angl). 

Didingasis Paranojikas Jahvė išjudindavo nesuskaičiuojamus sa- 
vo kūrinius? Kiekviename sumautame savo Testamento puslapy- 
je piršdamas jiems Atpirkimo Ožį, mano branguti! 

(Dabar aš - jos brangutis. Kaip manai, Senklerai, — tiek aistros, 
gražus bus straipsniukas, ką?) 

— O katalikai, o hugenotai, kaip manai, ko jie griebėsi, kad 
išliktų ir pripildytų savo skrynias? Pakišdami Ožį — visada visada! 

(Garbės žodis, ta mergaitė kiekvienai gyvenimo mikroaplinky- 
bei turi kosminę teoriją.) 

— O staliniečiai su jų parodomaisiais procesais? O mes, įsitiki- 
nę, kad nereikia niekuo tikėti? Kaip tau atrodo, kaip mums sekasi 
nelaikyti savęs šūdu? Ogi uodžiant kaimyno ožio tvaiką, Malo 
(vėl Malo!), o jei nebūtų kaimyno, perrėžtume save pusiau, kad 
sukurtume sau savo ožį, kuris dvoktų už mus! 

Susitaikau su tuo, kad jinai vadina mane Malo, ir žaviuosi jos 
entuziazmu. Tai ta pati teta Žiulija, kaip mūsų pažinties dieną. 
Liepsningi žvilgsnis ir karčiai. Bet turėdamas omeny savo antece- 
dentus susivaldau. Tiktai klausiu: 

— Tai nori to reportažo? 

— Ar noriu? Apie geresnį nebūčiau svajojusi nė beprotiškiau- 
siose savo medžioklėse! Komercija ir jos Ožys, nieko sau! 

(Girdi, Senklerai?) 

Gerai, ji jo nori. Dabar reikia žaisti subtiliai. Tad subtiliai kuždu: 

— Su viena sąlyga. 

Ji bemat aršlyja atgal. 

— Man patinka ši tema, bet nepatinka sąlygos, kitaip plušėčiau 
Figaro. 


— Fotografas — mano. 

— Koks fotografas? 

— Moteris. Ta, kuri padarė šią nuotrauką. 

Rodau nuotrauką, kurioje Klara įamžino mus mano didvyriš- 
kąjį vakarą. Žiulijos veide aiškiai įsispaudęs priblokštas įrūžis, su- 
keltas Terezos klausimo apie jos krūtų kalibrą. Na, o aš — gyvas 
subliuškimo pavyzdys. 

Nuotrauka jai atrodo nebloga. Atiduodu ją ir negatyvą maga- 
ryčių. Paskui seka Bulonės miško nuotraukos, Teo, pilstantis va- 
tapą brazilų travesti, žiburiuojantis kūnų nuogumas tamsoje, pro 
praplyšusį garą, kylantį nuo lėkščių. Veidų atsikišusiais skruosti- 
kauliais džiugesys, visada puse padalos viršijantis heteroseksualų 
džiugesį. 

— Kaip jai pavyko nufotografuoti šituos transvestitus prie dar- 
bo? — klausia Žiulija. — Jie beveik visi nelegalai. 

- Jinai sugeba prisiversti pamilti temą, Žiulija, tai tarytum koks 
angelas. 

Dabar mes romiai riedame per Paryžių kaip per Boso lygumų 
javų laukus. Žiulija panoro, kad jai viską papasakočiau: apie save, 
apie Parduotuvę, savo šeimą, ir, garbės žodis, aš pasakoju. Dar 
tebepasakoju restorane, kur jinai vaišina mane redakcijos sąskaita. 
Pasakoju apie savo motiną, amžinai įsmeigusią žvilgsnį kažkur ki- 
tur, apie Terezą, pakylėtą virš viso šito, Mažylį, jo Kalėdų žmo- 
gėdras, Žeremi, apie viską, kas tik yra žemiškiausio, apie tą pasau- 
lėlį, kurį aš peniu, prisiėmęs pirmapradę vartotojiškos visuomenės 


nuodėmę. Ir kai prieinu iki Lunos, svarstančios, išsaugoti ar ne 


105 


savo vienatinės meilės vaisių, teta Žiulija savo ilga tamsia plaštaka 
suspaudžia man ranką: 

— Beje, išlakdinti ar ne... nori šiandien po pietų su manim kai 
kur nueiti? Turiu tuo klausimu parengti reportažą. 

Konferencijų salė, į kurią mums atveria duris tetos Žiulijos spau- 
dos atstovo pažymėjimas, savo proporcijomis panėši į Eliziejaus 
Laukus, o raudonai rudomis aukso atspalvio puošmenomis — į 
Žydrąjį Liono stoties ekspresą. Bjaurastis, išsilaikanti amžius ir 
pumpuojanti valiutą. Salė artipilnė. Gaivus dailių baltinių šiugž- 
desys. Mes spraudžiames iki šoninių eilių abiejose tribūnos pusė- 
se, skirtų spaudos atstovams — toks išdėstymas daro visumą pana- 
šią į prisiekusiųjų teismą. Beje, čia ir vyksta kažkas panašaus į teismo 
procesą. Abortą darančios moters teismą. Bent jau taip, jei patikė- 
sime skustagalviu, kuris gražbyliauja, stovėdamas už didelio stalo, 
aptraukto raudonu aksomu. Priešais jį — suklususi salė, šalia jo 
suklusę kiti kompetentingieji, suklususi ir tera Žiulija, kuri išsi- 
traukia mažutę užrašų knygelę. O aš svarstau, kur jau esu matęs 
šitą plačią srėbtuvę be menkiausio plaukelio, tas smailias ausis, tą 
Musolinio žvilgsnį, tas nepalaužiamas šešias dešimtis. Tikra viena — 
niekada nesu girdėjęs šio balso. Gyvenime mano ausų būgnelių 
nebuvo perskrodęs toks šaltas, metalinis oratoriaus balsas. Teta 
Žiulija pažįsta tą tipą ir tą balsą. Ką tik savo bloknotėlyje užrašė 
braižu, stebėtinai nuosekliu tokiai vulkaniškai prigimčiai: „Profe- 
sorius Leonardas kaip visada savo amplua.“ Tvarkingai pabraukia 
kaip kokia mokinukė ir priduria: „Vis toks pat kvailas“. Tai ma- 
ne, šiaip ar taip, paskatina suklusti. 

Jei teisingai suprantu, minėtasis Leonardas (ko profesorius?) 


pasirodo besąs tokios Naralistų ir jaunimo gynybos lygos preziden- 

tas, O ji šalyje pakankamai reikšminga, kad turėtų tam tikrą svorį 
per rinkimus. Būtent tai ir jaudina Leonardą. 

— Nuoširdžiai ir turėdami omenyje, kad mes čia nedarome po- 
litikos, kad apsiribojame informacija (ar jau būsiu kažkur tai gir- 
dėjęs?), klausiame savęs, kam mes, krikščionys, gimstamumo ska- 
tintojai, galų gale, prancūzai, atiduosime savo balsus per 
artimiausius rinkimus. 

(Ak, štai kur šuo pakastas...) 

— Ar jie įsilies į eiles tų, kurie, paniekinę mūsų švenčiausias 
vertybes, LEGALIZAVO ABORTUS? 

Klausimą palydi toks liepsningas žvilgsnis, kad auditoriją nu- 
tvilko tikras pragaro dvelktelėjimas. 

— Ne, aš taip nemanau, — kužda Leonardas, aiškiai mokantis 
perkąsti minią, — aš taip nemanau... 

(Atvirai kalbant, ir aš ne.) Metu žvilgsnį per tetos Žiulijos petį — 
jinai vėl nieko neberašo. Kai vėl įjungiu ausis, Artilerijos Sviedinio 
Kiaušas dėsto apie imigraciją, kuri „jau seniai peržengusi toleran- 
cijos ribas“, ir skaičiuoja visas bėdas, sukeltas šitos Dievo rykštės 
„tiek ekonomine, tiek išsilavinimo prasme, jau nekalbant apie vi- 
suotinį saugumą ir ypač apie mūsų dukterų saugumą...“ 

Iš dviejų viena: arba tas tipas nekenčia arabų, arba visai nepasi- 
tiki savo dukra. Šiaip ar taip, abiem atvejais Chadušas sulaužytų 
jam riešus. Leidžiu sau prasiblaškyti ir žvilgsniu laisvai paklajoti 
po minią. Minia — pats valyvumas. Kupina nuolankaus atsidavi- 
mo turtui, kurį laiduoja ilgaamžė veiksmingų vedybų praktika. 
Daugiausia moterys. Vyrai liko valdyti. Ir - nežinia kodėl - mano 
mintys nukrypsta į Loraną ir Luną, į jų susitikimą. Jai buvo devy- 


niolika, jinai kilo metro laiptais, jam — dvidešimt treji, jisai leidosi 

žemyn. Jos ką tik buvo atsikratęs vienas zombis, atidavęs pirme- 
nybę abstrakcijoms; jisai ėjo laikyti medicinos internatūros egza- 
mino konkursui. Jis pamatė ją, ji pamatė jį, Paryžius sustingo. Į 
egzaminą jis nenuėjo, ir ištisus metus jie nekėlė kojos iš savo kam- 
bario. Atitempdavau jiems rezginę su ėdalu ir knygomis (nes jie 
vis dėlto valgė. Net turėjo šiokį tokį apetitą. O tarp savo žvaigždinių 
kelionių skaitė, kartais net pe7 jas, taip įrodydami, jog tai nėra 
nesuderinama). Sakykite, ponios, kuris iš jūsų penkiasdešimties 
karatų sutuoktinių yra vardan jūsų paaukojęs savo didįjį konkur- 
są, ištisus studijų metus, metus be jokio uždarbio, štai taip, Meilės 
ir Romano vardan, a? Kuris? 

Nuklydai į lankas, Malosenai, verčiau stebėk aktorių kaitą. Pli- 
kis Leonardas ką tik atsisėdo perdavęs žodį kitam profesoriui (kaip 
supratau, tribūnoje — vien tik tūzai), šis pakilo, o aš vos neišvirtau 
iš koto. Visiška ankstesniojo priešingybė! Kiek Leonardas kres- 
nas, nusvidintas, tobulas, grėsmingas, tiek anas, apsiskelbęs esąs 
profesorius Frenkelis, akušeris (iš tiesų toje srityje jau esu girdėjęs 
šį vardą), tiek, sakau, anas tirtantis, sielvartingas, trapus. Su savo 
gumbuotu skeletu, neapsakomu liesumu, plaukais, stirksančiais į 
visas šalis, vaiko žvilgsniu, kupinu suaugusiojo nuostabos, saky- 
tum, kažkokia apytikrė ir gerokai per gera būtybė, išnirusi iš kaž- 
kokio LSD padauginusio Frankenšteino smegenų, beginklė išsvies- 
ta į pasaulį, kuriam tik ir terūpi jį nuskausti. 

— Apie politiką aš nekalbėsiu, — savo ruožtu pareiškia jisai (bet 
keista, juo aš tikiu), — aš remsiuosi Šventuoju Raštu ir tuo, ko mus 
moko Bažnyčios tėvai... 

Tai išreiškiama viena fraze, bet ji trunka gerą ketvirtį valandos, 
ir per tą laiką auditorija užmiega. Čionai telpa viskas: „Atveskite 

pas mane mažutėlius, kupranugaris, turtuolis ir adatos ąselė, lai- 
mingi pažemintieji, mesk akmenį į tą, kuris be nuodėmės“, galop 
jis užbaigia šia fraze iš Šventojo Tomo ar kažko kito: „Geriau gim- 
t paliegusiam ir luošam, negu negimti visai“. 

Ir štai netikėtas incidentas. 

Taip pasakytų laikraščiai. 

Antroje eilėje augalota šviesiaplaukė mergina, kurios nebuvau 
pastebėjęs, apsigobsčiusi kažkokiais babiloniškais kailiais, pakyla 
kaip šmėkla, įbruka ranką į Hermės rankinę,. ištraukia iš tenai 
kažkokį nenusakomą ir kraujuojantį daiktą ir iš peties atsivedėjusi 
paleidžia į pranešėją šaižiai spiegdama: 

— Še, tau ir luošys, tu avigalvi! 

Daiktas prašvilpia virš galvų su kažkokiu puriu švilpesiu ir štai 
jau ištiškęs ant Frenkelio krūtinės, o aitriu krauju apraškyta visa 
garbioji užstalės draugija. Frenkelis — nebe skausmo atvaizdas, o 
pats įsikūnijęs Skausmas. Bet Leonardas su riksmu ir laukinės ka- 
tės miklumu šasteli savo šešiasdešimt metelių per konferencijų stalą 
ir puola merginą — paklaikusiu žvilgsniu, atstatęs grobuonies na- 
gus. Sekundė skrydžio, o per ją mergina strykteli ant kėdės, pla- 
čiai atlapoja apsiaustą ir klykteli: 

— Nesiartink, Leonardai, aš su užtaisu! 

Leonardas sustingsta per savo trajektorijos vidurį. Oficialioji 
tribūna darniai aikteli iš siaubo. Mergina ką tik atskleidė patį praš- 
matniausią nėščios moters kūną, apie kokį tik gali svajot gimsta- 
mumo skatintojai. Nuoga nuo galvos iki kojų, išsiskleidusi ir pri- 
tvinkusi kaip koks dieviškasis oro balionas, pats kosminio 


vaisingumo įsikūnijimas. 

Mokinukės braižu teta Žiulija užrašo, kad profesorius Leonar- 
das ką tik gavo susipažinti su dialektika. 

Vėliau, mažalitražiniam automobiliuke, vėl regėdamas krau- 
juojantį profesoriaus Frenkelio sielvartą, pareiškiu, jog, mano gal- 
va, mergina supainiojusi taikinį. Veršio plaučius jai būtų reikėję 
paleist į profesorių Leonardą, tai jis — tikrasis pilkas vilkas. Žiulija 
tyliai juokiasi. 

— Maniau, tu mazochistas, Malosenai, jei ėmeisi to iškrypėliš- 
ko Atpirkimo ožio darbo, bet ne, iš tikrųjų tu — kažkoks šventasis. 

„Matyt, taip ir yra. 

Šventasis pasiprašo išlaipinamas prie Parduotuvės durų ir lei- 
džiasi klajoti pirmo aukšto išėjimais. Kai ko ieškodamas. Kai ko 
labai apibrėžto. Ką būtinai reikia rasti. Nedelsiant. Septinta va- 
landa vakaro. Tikiuosi, jis dar neišsidangino. Mieliausiasis Jėzau, 
padaryk, kad jis dar būtų čia. Nagi, malonės, niekada nieko tavęs 
neprašiau, Viešpatie. Net labai gali būti, kad niekada nieko nesi 
apie mane girdėjęs. Išpildyk mano prašymą, velniai tave griebtų! 
Ačiū. Jisai čia. Matau jį. Tuoj pasuks už vilnonio trikotažo sky- 
riaus kampo. Skyriuje — nė vieno pirkėjo. Liuks. Paspaudžiu žings- 
nį. Mes susitinkame. | 

— Sveiks, Kaznevai! 

Ir varau jam į kepenis gėrą niuksą, tikrą, visu savo kūno svo- 
riu. (Išmokau iš knygų.) Jis susiriečia dvilinkas. Vos spėju stryk- 
telėti atgal, kad subjaurotų savo batus, ne mano. (Bėda su šven- 
taisiais yra ta, kad jie neišgali tokie būti dvidešimt keturias 
valandas per parą.) 

Tai atlikęs leidžiuosi į „Pasidaryk pats“ skyrių, kur kaip kiek- 


vieną vakarą randu Teo, kraustantį savo seneliukų kišenes. Jie pa- 

vyzdingai lūkuriuoja, sustoję žąsele. Nė vienas nesispyrioja, kai 
Teo iš pilkų chalatų traukia per dieną nukniauktus daiktus. 

— Sveiks, Benai, dabar jau plūkiesi net savo laisvąją dienelę? 
Tai pradžiugs Senkleras! 

Įteikiu jam nuotraukas, Klaros fotografuotas Bulonės miške, ir 
padedu sudėlioti į vietas nukniauktas prekes. 

— Įsivaizduoji, vienas toks kiaurą dieną šlaistėsi su penkiais ki- 
logramais herbicido chalato kišenėse! 


19 


„Reportažą apie Atpirkimo ožį teta Žiulija ir Klara pradeda kitą 
savaitę. Aš irgi neriuosi iš kailio. Skystakiaušiškumo, inkštimo vir- 
šūnė - tikra savižudė mazgotė. Nė vienas pirkėjas nepalieka skun- 
do. Vos nepuola išrašinėti man čekio. Jie prisistato, kupini teisuo- 
liško pasipiktinimo, o išsidangina įsitikinę, kad nors ir ką būtų 
išgyvenę, išgyvena ar išgyvens, šiandien buvo susidūrę su blogiau- 
siu: įsikūnijusia nelaime - lyg šiuolaikinio Hofmano pasakoje. Ir 
kiekvienu savo pažintinės kelionės po Parduotuvę tarpsniu jie su- 
sitinka Klaros objektyvą — Klaros, įamžinančios jų įniršį jiems žen- 
giant į Lėmano kabinetą, Klaros, fiksuojančios jų transformaciją 
minėtajame kabinete, Klaros, įamžinančios tikrojo žmogiškumo 
išraišką, atmainiusią juos išeinant, vėlgi Klaros, fotografuojančios 
mus, Lėmaną ir mane, besišaipančius kaip du užkietėję niekšeliai — 
tokie mes ir esame — po suvaidinto savo farso, galop Klaros, kurios 
aparato aš niekad nematau 

Teta Žiulija, iš pradžių keletą dienų stebėjusi mane einant 
savo pareigas, netrukus ima darbuotis tik pagal mano sesutės 
nuotraukas. Jos jai iškalbingesnės už pačią tikrovę. Pilantis ne- 


gatyvams ji prikeverzoja tonas užrašų. Į Klarą kreipiasi tik su 

keistai jaudinamu motiniškumu, sumišusiu su profesine nuo- 
staba. Ji įdukrino ją kaip dvasios dukterį, pagimdytą toliausiai 
siekiančių jos ambicijų. 

Nuo šiol vakarais, kol aš peniu vaikus jų fantazijos porcija, jos 
užrašinėja dviese: Tereza — žodžius veriančia savo mašinėle, teta 
Žiulija — mokiniškame savo sąsiuvinuke. Klaros nuotraukos, da- 
rytos namuose, mažumą prastesnės. 


— Nes mano mintys kitur, teta Žiulija, aš klausausi Beno istorijų. 


Tuo metu iš Žiulijaus kūno dygsta vis daugiau ir daugiau vamz- 
delių. Vieni į vidų, kiti į išorę: vanduo, plazma, vitaminai, jaučio 
kraujas — viena kryptimi, šlapimas ir išmatos — kita. Kaip žadėjęs, 
Loranas daro viską ką gali. Žiulijui nė motais. Jis ir toliau su me- 
tafiziniu atkaklumu rodo pasauliui liežuvį, iššiepęs nasrus virš žu- 
dikiškų ilčių. Kartais naktimis man atrodo, kad gyvenu su kažko- 
kiu apokaliptiniu voru, ypač pilnaties naktimis, kai blyški šviesa 
nudriekia išlankstytus jo sudžiūvusių kojų šešėlius. 

— Kaip manai, kiek jam pavyks ištempti? 

— Neįsivaizduoju, — atsako Loranas, - jis, manding, pasirengęs 
sumušti visus rekordus. 

Paskui ta inertiška kailio masė kartkartėmis ima krūpčioti, nuo 
ko skimbčioja buteliukai ir šmėžuoja vamzdelių šešėliai, švyluo- 
dami ant mano kambario sienų. Tai todėl, jog įtaisėme jam spaz- 
muojantį čiužinį, kad išvengtų pragulų susidarymo. 

Vaikams, nerimaujantiems, kad Žiulijus negrįžta, pasakoju, jog 
jis pasveikęs, bet klinikos direktorius paprašęs kurį laiką pasilikti 
jį prie savęs, kad išmokytų savo paties šunį smulkių šuniško gyve- 


nimo gudrybių: atidaryti ir uždaryti duris, sutarti su geriečiais ir 

nepasikliauti blogiečiais, nueiti parsivesti vaikus iš mokyklos ir 
lietingomis dienomis parvežt juos metro. 

Luna, kuri Loranui išvykus įsikūrė pas mus, klausosi mano svai- 
čiojimų su naivaus susižavėjimo kupina išraiška, man gerai pažįs- 
tama — taip dažnai regėta bendrosios mūsų mamytės veide: klau- 
sosi jau nebe jinai — klausosi mažasis gyventojas, tarpstantis po jos 


vilnonėmis drapanomis. 


Darbo baruose Senkleras, kuris vėl buvo mane išsikvietęs, bet 
šįsyk į asmeninį savo kabinetą („Viskio? Cigarą?“), sveikina save 
(niekas tavęs nepasveikins geriau, negu pats save) dėl to naujo uo- 
lumo, su kuriuo aš atsidedu darbui. Tai paremdamas skaičiais, 
akivaizdžiai nurodo man, kiek mano dėka vien per porą savaičių 
sutaupiusi Parduotuvė. Labai daug. 

— Tačiau man neduoda ramybės vienas dalykas, ponas Malose- 
nai: kur slypi jūsų paslaptis, kad taip puikiai susidorojate su tokiu 
nedėkingu uždaviniu? Asmeninė filosofija? 

— Atlygis, šefe, stambaus atlygio filosofija. 

Atlygis, kurį su rafinuota šypsenėle jis čia pat man padvigubi- 
na. (Dar ne vakaras, brangusis geradėjau...) | 

O Lėmanas niekaip negali atsitokėti nuo mano šviežiai iškepto 
sutarimo. Pirmąsyk jis, Lėmanas, bendrauja. Tik vargais negalais 
išsisuku nuo jo kvietimų drauge papietauti bei kitokių. „Žinau 
vieną įstaigėlę, pasakysiu tau, tokių mergšių gaujos kaip gyvas ne- 
si regėjęs!“ Bičai, ką jau čia. Teiraujasi manęs, kas tokia Klara, su 
kuria mato mane laisvomis minutėmis plepant. 

— Mano sesuo, ji nori būti pardavėja, mokau ją amato. 


— Turėjau dukterį, panašią į ją, jinai mirė. 

Kažkas jame suvirpa. Jis nusisuka. (E, velnias, jeigu nesama net 
tobulų niekšų...) 

Teo, kuris nėra nei Senkleras, nei Lėmanas, iš pradžių tyli, pas- 
kui nebeiškentęs klausia: 

— Kas čia per uolumas, Benai? Ką tu rezgi? 

— Ar aš klausiu tavęs, kodėl tu kasdien fotografuojiesi? 

— Ne, bet aš ir taip tau pasakau! 

Vos užmatęs mane iš tolo, Kaznevas vaidina nematomąjį žmo- 
gų. Ir juo labiau aš įsitraukiu į savo planą, tuo labiau įtariu, kad 
galų gale jis dorai dirba savo darbą! 

O Lesifrui nūnai labai aišku tai, kas jau seniai šnibždėtasi man 
už nugaros. 

— Tu - šeimininkų batlaižys, Malosenai, visada taip maniau, o 
dabar uoste užuodžiu. 

Jautri uoslė, paaiškinanti šviežutėlę jo partijos sėkmę savival- 
dos rinkimuose (susišluota šešiasdešimt miestų). Ir vis dėlto kovo 
17-ąją jis su įkarščiu rengia vietinio masto Parduotuvės VDK vi- 
daus manifestaciją (kas antri metai vykstantis ritualas, jo partija 
pasižymi mūšių nuovoka) dėl kolektyvinių sutarčių laikymosi. 

— Ir nebandyk kaišioti mums lazdos į ratus, Malosenai! 


Kas dar? Ak, taip, mano kurtumo priepuoliai. Ugniniai virbai 
dar du kartus išurbina man ausis kaip paprasčiausius sraigių kiau- 
kutus. Tada įvyksta tas pats reiškinys, aš regiu Parduotuvę taip, 
lyg ji būtų po vandeniu; nebylios savo gyvenimu prekiaujančių 
pardavėjų šypsenos, apsunkusios kojos, užsikertantys kasos aparatai, 
diskretiški nervų priepuoliukai, pirkėjai, vietoje pagal reikalą sūsi- 


kuriantys poreikius, džiūgavimas, regint daiktų gausą, mažmeninė 

prekyba, prekyba, prekyba, įvairiausio plauko ilgapirščiai, turtin- 
gi, vargšai, jauni, seni, vyrai, moterys, nekalbant jau apie Teo se- 
neliukus, kiekviename žingsnyje gyvenančius savo karštligišką sa- 
vavaldį skruzdžių gyvenimą. Negali patikėti, kiek jie gali prisigrūsti 
į savo kišenių gelmes! Ir ką konstruoja „Pasidaryk pats“ aukšte, lyg, 
niekur nieko, stebimi atbukusių pardavėjų žvilgsnių! Katedrą iš 
varžtų ir veržlių. Rimtai, aptikau vieną, kuris stato katedrą iš varž- 
tų ir veržlių! Regis, Šartro. Ne natūralaus dydžio, bet beveik. Kai 
pristinga reikiamos išpjovos veržlės, ritmingu žingsniu leidžiasi į 
atitinkamą skyrių, nušvilpia tą daikčiuką ir grįžta tokiu pat amži- 
nybe dvelkiančiu žingsneliu. Tikras laiškininkas Švalis2. Savo ne- 
ogotikinę statybų aikštelę jis įsirengė vieno eskalatoriaus papėdė- 
je. Pernelyg susirūpinę tuo, ką pirks, atvykstantys pirkėjai jo 
nepastebi: pernelyg skubėdami išbandyti savo naujuosius daiktus, 
išeinantys taip pat jo nepastebi. Jis pats nepastebi nei vienų, nei 
kitų. Romus meistravimo autizmas, kuris vyrą padaro taikų, o 


moterį — laisvą. 


Vienas iš kurtumo priepuolių mane ištinka naktį, pačios šach- 
matų partijos su Stožilu įkarštyje. (Prašom, raštiškas Senklero leidi- 
mas!) Nors jis persvėrė visais frontais, aš pakreipiau situaciją ir viens 
du sumaliau jį į miltus. Kad ir kaip jis taikėsi į mane klajojančio- 
mis figūromis, nė velnio - jis sutriuškintas! Su tuo laukiniu įžūlu- 


mu, kuriuo pasižymi neginčijamos šio subtilaus žaidimo pergalės. 


2 Žozefas Ferdinandas Švalis (1836-1924) — savamokslis skulptorius ir ar- 
chitektas, pagal profesiją laiškininkas. Savo gimtajame mieste pastatė fantastinius 


rūmus iš akmenų ir kriauklių; statyba truko 33 metus. 

Kovo septynioliktą, kas dveji metai rengiamos manifestacijos 
dėl kolektyvinių sutarčių laikymosi dieną, Teo apsivilko perlų pil- 
kumo alpakos** kostiumą. O gėle švarko kilpelėje pasirinko mėly- 
ną geltonais taškais irisą. Tačiau Teo čiustijasi ne Lesifro eisenai... 

Liedamas krokodilo ašaras pas Lėmaną (dujų plytelė su nuotė- 
kiu vos neišgarbinusi į amžinybę visos gausios šeimynos), matau 
savo Teo, trypčiojantį prieš fotoautomatą kaip prieš šikinyko duris. 

Be galo sukrėsta pirkėjų pora, išeidama iš Lėmano kabineto, 
susitinka mažą senučiuką pilku chalatu, kuris priėjęs plekšnoja 
Teo per petį. Niekinamai kryptelėjęs smakru Lėmanas rodo man 
tą sceną. Senis tiesia Teo kažkokią gan sudėtingą vario spalvos 
konstrukciją. Teo sausai pasiunčia jį kuo toliau. Senis verkšlenda- 
mas sprunka į gretimą knygų skyrių. Lėmanas mielai pasišaipytų, 
bet telefonas jam praneša, kad vietinė demonstracija tuoj žygiuo- 
sianti per jo aukštą. Lemanas užgniaužia keiktelėjimą. 

Išeinu. 


Teo, vos mane išvydęs, šaukia: 


4 Alpaka - naminė lama, auginama Peru ir Bolivijos Anduose dėl ilgų vilnų. 

— Ar gali man paaiškinti, ką tas dinderis jau penkias minutes 
išdirbinėja kabinoje? 

Pakankamai garsiai, kad fotoautomato „dinderis“už užtrauk- 
tos užuolaidėlės išgirstų. 

— Jis kaip tu, Teo, - gražinasi. 

— Dėl Dievo, reikėjo susitvarkyti prieš tai, jeigu ten bent yra ką 
tvarkyti! 

Teisybė, Teo visada pasirengęs prieš tai. Fotoautomatą jis iškė- 
lė į meno lygmenį. Juolab nepakenčia laukti eilėje su vartotojais, 
naudojančiais aparatą kaip paprastą dauginimo priemonę. 

Seneliukas vėl imasi savo. Jo žvilgsnis toks gailus. Tokia aly- 
vuota maldaujama ranka, kurią taikosi uždėti Teo ant rankos. 

— Dėl Dievo meilės, Benai, išvaduok mane nuo to seno laužo! 

Paryliukais vedu senolį knygų skyriaus link, kur jis man rodo 
ant prabangaus leidinio apie senovinius ginklus padėtą savo nevil- 
ties objektą. Keturi variniai kranai, ties pagrindu sujungti įvai- 
riausių kalibrų varžtų augliu. 

.— Užsikerta, ponas Malosenai. 

Toje kranynėje esama lyrizmo. Bet seniui dreba rankos, jis vei- 
kiausiai peršoko du tris sriegio žingsnius. Iš čia alyvos perteklius, 
bandant „atlaisvinti“. Dailios knygos viršelis išterliotas rudais ra- 
tilais. (Tereikėjo prieš fotografuojant išvalyti ginklus...) Šįvakar 
Teo patyliukais pašalins lavonus - knygą ir kranus. O kol kas jis 
užsiėmęs. Kaip galėdamas švelniau tą ir aiškinu suvaikėjusiam se- 
noliui, paskui leidžiuosi į knygų lentynų labirintą, ieškodamas pono 
Risono, knygininko. Ponas Risonas taip par labai senas, bent jau 
ne jaunesnis už literatūrą. Aukštas atšiaurus senis, jis žiūri į mane 


palankiai, atseit aš mokąs skaityti. Senelis, apie kokį kadaise esu 

svajojęs pernelyg; užsitęsus vaikystei. Štai jis, ponas Risonas. Už- 
merktomis akimis randa man tai, ko prašau: kišeninei kolekcijai 
perleistą senojo gerojo Gados TĄ BAISIĄJĄ PAINIAVĄ 
MERULANOS GATVĖJE*. Neturėdamas ko geresnio tikėtis, 
pasineriu į pirmojo puslapio palaimą: Moku jį atmintinai. 

„Stebėtinai visur esantis kiekvieno tamsaus reikalo žinovas. Nuo 
šiol visų vadinamas donu Ciču, o iš tikrųjų vardu Frančeskas Ingra- 
valis, paskirtas į „mobiliąją brigadą“, vienas jauniausių nusikaltimų 
tyrimo skyriaus darbuotojų ir iš tų, kuriam, Dievas žino kodėl, buvo 
labiausiai pavydima!“ 

Tačiau iš palaimos mane išplėšia balsų klegesys. 

Lesifras, kaupdamas demonstrantus nuo pat pusrūsio, žygiuo- 
ja per mūsų aukštą, pakeliui skindamas naują pardavėjų derlių, 
kol pasieks pačias aukštumas. Organizatoriai juokui ir tauškalams 
bando suteikti nemirtingų šūkių ritmą. Visa tai — geriems vaiku- 
čiams, skautiška, rituališka. Tai banguoja ne nuo Bastilijos iki Per 
Lašezo per Respublikos aikštę, o nuo santechninių prekių apačio- 
je iki persiškų kilimų viršuje, pačioje Lėmano panosėje — šis, užsi- 
daręs stikliniame savo garde, svajoja apie masių naikinimo prie- 
mones. Šįsyk mane stebina tai, kad prie augančios kolonos 
prisijungė Kaznevas. Paprastai jis laikosi nuošalyje, iš aukšto šai- 
pydamasis. Bet šiandien jis čia. Netgi praeidamas pro mane (aš 
kvailai pakeliu akis nuo knygos, atleisk, Gada) sviedžia man žvilgs- 
nį, kupiną kovingo sąmoningumo paniekos. Pirmą kartą po kelių 


5 Gada (Gadda, Karlas Emilijus (1893-1973) — italų rašytojas, kurio žy- 
miausias kūrinys „Ta baisioji painiava Merulanos gatvėje“ priklauso ironiškojo 


detektyvo žanrui. 

savaičių jis į mane žiūri. Lesifras kvatodamas klausia manęs, kodėl 
aš neprisidedu, ir dauguma jaunų moterų, sekančių jam įkandin, 
taip pat leipsta juokais. Keistas juokas, palydimas smerkiamų žvilgs- 
nių. Ar tai apmaudas? Poreikis nukreipti dėmesį? Ugninis kardas 
vėl perveria man kaukolę, ir aš nieko nebegirdžiu. Bet viską ma- 
tau — daugiareikšmius žvilgsnius, nebylų juoką, tolumoje trypčio- 
janų Teo, besitaisanų kilpelėje mėlyną irisą, seneliuką, vartantį 
savo kranus, Lesifrą, kuris ką tik užverbavo vieną kasininkę, pil- 
votą nuo amžino sėdėjimo, Kaznevą, grakščiai palinkusį ties kai- 
mynės korsažu, apdairiai besitraukiančius pirkėjus ir sprogstančią 
fotoautomato kabiną. 

Sprogimas atkemša man abi ausis. Dešimtoji sekundės dalis — 
ir visi lakštai išsileidžia per siūles, pro plyšius trykšta geizeriai dū- 
mų, audeklo užuolaida plazda ore, kažkas kruvino verčiasi pro 
akimirkai atsivėrusias dureles, paskui viskas grįžta į vietą — kabina 
čia, stačia, nebyli, sustingusi ir rūkstanti, iš po nusileidusios užuo- 
laidos stirkso pusė kojos su pėda gale, kuri trukteli, paskutinįsyk 
virpteli ir miršta. Neapsakomai rūgštus kvapas užpildo visų, esančių 
šiame aukšte, plaučius. Manitestacija virsta tikra manitfestacija — 
visiškai laukine ir chaotiška. Teo, kuris akimirką liko stypsoti prie- 
šais kabiną, puola į vidų. Užuolaida dengia pusę jo kūno, paskui. 
Teo išeina veidu į mane - aš šoku prie jo. Visas jo alpakos kostiu- 
mas, jo veidas, rankos nutaškyti mažučiukėmis kraujo dėmelė- 
mis. Jų tiek daug, jos taip arti viena kitos, kad atrodo, jog jisai 
nuogas, aptemptas baisingai rusva oda. Dar man nespėjus ničnie- 
ko paklausti, jis sustabdo mane mostu: 

— Neik į vidų, Benai, tai gan neestetiška. 


(Ačiū, visai nenoriu ištvert trečio lavono reginį.) 

— O tu, Teo, tu? 

— Man vis dėlto geriau negu jam. 

Kraujo lašas tviska ant viršutinės jo lūpos, virpa ir krinta į mė- 
lyno iriso su geltonomis dėmelėmis vidų. 

— Visada maniau, kad irisas turi mėsėdžio polinkių. 

Keisčiausia - paskui. Manifestacija, akimirką pasklidusi, lyg spro- 
gimo gūsio nupūsta, susibūrė aukštu aukščiau, įrašydama į Kolek- 
tyvinę sutartį punktą saugumo tema. Ar todėl, kad pokštelėjimas 
buvęs ne toks trankus kaip du ankstesnieji? Ar todėl, kad žmogus 
pripranti? Pirkėjų minia nepasidavė kylančiai panikai. Parduotuvė 
neužvėrė durų. Likusią dienos dalį buvo pasmerktas tik tas aukštas. 

Teo išgabeno gaisrininkai. Šįvakar užsuksiu pas jį pažiūrėti, ar 
jis sveikas gyvas. 

Visi kalba apie sprogimą. 

Paskui kalbama mažiau. 


Tik tas kvapas ore, dvigubinantis pirkėjų skaičių. 


Po pietų aš dar porą trejetą kartų iškviečiamas pas Lėmaną, 
persikrausčiusį į Mis Hamilton kabiną, šioji mis, sprendžiant iš 
jos žvilgsnio-šypsenos, pagaliau suvokė tikrąjį mano darbo pobū- 
dį ir demonstruojamą didvyriškumą. Žino ji ir apie Senklero man 
rodomą pagarbą, ir apie mano padvigubėjusią duoną kasdieninę. 

Per vėlu, mano gražuole. Reikėjo mylėti mane, kai buvau nie- 


kam nežinomas. Galų gale, progai pasitaikius, jei aš sutiksiu... 
Paskui — skambutis iš miesto. Užsidarau atitinkamoje kabino- 
je (ar tikrai atsargu tokiais laikais užsidarinėti kabinose?) ir sakau: 


— Alio? 

— Benai? 

(Klara! Klara, tai tu, mano Klarute! Kodėl taip myliu tavo bal- 
są? Susiriesti tokiame romiame tavo balselyje, visada tokiame sklan- 
džiame, švelniame biliardo stalo aksome, kuriuo rieda tikslūs tavo 
žodžiai... Gerai, tvarka, Benžamenai, kam ta kraujomaiša! O, be 
to, susiriesti biliardo stalo aksome...) 

— Nesijaudink, brangute, man nieko, šįkart sprogimas visai men- 
kutis, aš buvau su šarvais, niekada be jų nesišlaistau, žinai, nusii- 
mu tik eidamas namo, kad jus apkabinčiau. Iš tiesų, visai niekinis 
sprogimėlis! 

— Koks sprogimas? 

Tyla. (Jinai skambina ne dėl sprogimo? A, gerai!) 

— Turiu tau gerą naujieną, Benai. 

— Skambino mama? 

— Ne, mama tikriausiai priprato prie bombų. 

— Baigėte tetos Žiulijos straipsnį? 

— Oi, ne, dar yra darbo geram gabalui laiko! 

-— Žeremi šią savaitę nepaliko po pamokų? 

— Keturios valandos šeštadienį už chaosą, sukeltą per muziką. 

— Tereza atsivertė į racionalizmą? 

— Ji ką tik išmetė man kortas. 

— Ar kortos sako, kad išlaikysi prancūzų egzaminą? 

— Kortos sako, kad aš įsimylėjusi savo vyresnįjį brolį, bet turiu 
saugotis varžovės, žurnalistės iš Actuel. 

— Mažylis nebesapnuoja Kalėdų žmogėdrų? 

— Rado mano Robero žodyne Gojos reprodukciją: Saturnas, 
ryjantis savo vaikus, jam labai patinka. 


— Lunos nėštumas — tariamas? 

— Ji grįžo iš echografijos. 

— Berniukas ar mergaitė? 

— Dvyniai. 

Tyla. 

— Klara, ar tai tavo geroji naujiena? 

— Benai, Žiulijus pasveiko. 

Žiulijus pasveiko? Žiulijus pasveiko! Ne, Žiulijus pasveiko? Pa- 
sveiko! Žiulijus! Taip, Žiulijus pasveiko. Net sukėlė šį rytą name 
tam tikrą sensaciją, kai leidosi per penkis aukštus, vilkdamas įkan- 
din virtinę buteliukų, viens po kito dūžtančių ant laiptų, plyšinė- 
jančių išmatų maišelių, taškančių tai, ką turėjo taškomo, ir daran- 
čių jį panašų į paklaikusį šerną, mataruojantį ant perregimų 
vamzdelių galų ir bandantį pasprukt nuo jį apnikusių medūzų. 
Panika name. Gyventojai užsirakino dvigubu užraktu, o visa Žiu- 
lijaus smarvė įsisiūbavo nuo laiptinės apačios iki pat viršaus. 

— Tikrai jį išmaudyčiau, bet gal dar ankstoka, ką? 

— Vonia vėliau, Klara, vėliau, pasakok, kas buvo paskui! 

— Paskui nieko, jis pasveiko, ir tiek. Paėdė, pagėrė lyg po užsi- 
tęsusio pasivaikščiojimo ir, kaip paprastai tokiu laiku, įsitaisė po 
Mažylio lova. 

— Pakvietei Loraną? 

— Taip. 

— Ką jis pasakė? 

— Kad Žiulijus pasveiko. 

— Jokių komplikacijų? 

— Jokių. Ak, taip, vis dėlto viena smulkmena. 

— Kokia? 


— Jis vis dar iškoręs liežuvį. 

Ir paukšt! Smūgis tiesiai iš šono. Nespėju atgauti kvapo, kai 
krinta kitas, iš priekio, šisai mane patiesia ant žemės. Telieka susi- 
riesti į kamuolį, kiek įmanoma susigaužti, tegu sau lyja smūgiais, 
laukti, kol visa tai baigsis, žinant, kad tai nesibaigs. Ir tai nesibai- 
gia. Ir tai ne šachmatų partija. 

PO VELNIŲ, TAI NE ŠACHMATŲ PARTIJA! 

Tas nebylus klyksmas pametėja mane ant kojų. Nuostabos rik- 
telėjimas to, kuris laikė mane primygęs prie žemės ir kuris knium- 
ba ant šaligatvio, paskui — ryškus vaizdas Kaznevo, iškilusio prie- 
šais, keliančio koją, kad dar kartą suvarytų naują bato smūgį man 
į šonkaulius. Apmaudus plyšys jam tarp kojų, į kurį įsirėžia mano 
paties pėda, sukeldama beprotišką staugsmą, kuris pažadintų visą 
Pietų pusrutulį. Kaznevo nebėra, tačiau smūgis į pakaušį mesteli 
mane į priekį, išskėstomis rankomis, tarsi siekiantį apglėbt kitą 
kūną, kuris pastūmėtas susverdėja ir krinta. Vel šaligatvis, bet šį 
kartą kritimą sušvelnina kūnas po manimi, kurį aklai daužau — 
veidą, šonus, skrandį — ir kuris šaukiasi pagalbos, o velnias, tas 
balsas — o velnių velnias! — moters! Iš nuostabos kilsteliu galvą 


kaip tik tam, kad išvysčiau trajektoriją kojos, kuri varo man tie- 

siai į srėbtuvę ir pasiunčia riedėti velniop. Velnias šiąnakt gin- 
kluotas pasiutusia kuoka, kuria pertraukia iš pradžių man per 
petį, antrąsyk nepataiko, nes nusiritu į šalį, įnirtingai karpyda- 
mas kojomis, kad laimėčiau aplink save kiek įmanoma daugiau 
erdvės. 

Braška blauzdikauliai, kažkas sunkiai šlepteli ant žemės, ir vėl 
ta velnio kuoka, šįkart ji neprašauna, mano vargšė kaukolė sprogsta, 
sudiev, gyvenimėli, sudiev, dienele, sudiev, naktie, net tokia su- 


mauta, šūdina naktie, sudiev... 


„Stebėtinai visur esantis, kiekvieno tamsaus reikalo žinovas...“ 

Jeigu rojus ar pragaras, ar nebūtis reiškia susitikti su Karlu Emi- 
lijumi Gada, tegyvuoja nebūtis, rojus ar pragaras. 

— Elizabete, prašom lašelį kavos. 

Taip, inspektoriui Ingravaliui (bet kurių velnių jį vadina donu 
Ciču?), kritusiam, einant tarnybines pareigas, ant Merulanos gat- 
vės šaligatvio, tikrai ne pro šalį puodelis kavos. 

— Manau, jis pamažėl atsigaivelėja. 

O, pamažu, prašau, pamažiukais atsigaivelėti, kaip tik galima 
pamažiau — aš ką tik pažinau Skausmą. Karlai, nepalik manęs, 
neleisk man atsigaivelėti, Karlai Emilijau, aš nenoriu su tavimi 
skirtis! 

— K jis sako? 

— Sako, kad nenori skirtis su tokiu Karlu Emilijumi Gada, ir, 
atvirai kalbant, aš jį suprantu. 

— Italas? 

— Irališkiausias iš italų, Elizabete, atsargiau su kava, jūs jį 'už- 


spranginsite. 

Inspektorius Ingravaljis dažydavo plunksną į kapučino kavą, 
štai iš kur tas ramus jo kalbos dirglumas... 

— Ta kalba — daugelio dialektų mišinys, taip, apmaudu, kad 
mūsų literatūra neturi jai lygios. 

Reikės paskaityti jį vaikams, net jei jie ir nieko nesupras, reikia 
paruošti Klarą egzaminams — ne gyvenimui, tą ji daro pati — bran- 
dos egzaminams. 

— Šįkart, regis, jis atsitokėja, padėkite man, mes jį pasodinsime. 

Kaip pasodinti sopulių maišą? Visas Žiulijus — iš vieno luito, aš — 
iš aštuoniasdešimties tūkstančių gabalėlių! Kaip pasodinti aštuo- 
niasdešimt tūkstančių gabalėlių? 

— Atsargiau, Elizabete, nagi, duokite šen dar vieną pagalvėlę... 

Bet Žiulijus pasveiko? ŽIULIJUS PASVEIKO! 


— Kas tas Žiulijus, ponas Malosenai? Gadą aš žinau, bet Žiuli- 
jaus... 

Komisaro Kudrijė klausimas, netgi ištartas su šypsena, reika- 
lauja atsakymo, kuris pateks į jo dosjė. 

— Tai mano šuo, jis pasveiko. 

Rekamjė stiliaus sofutė — ne patys patogiausi neštuvai. 

— Štai, išgerkite dar lašelį kavos. Nieko neišmanau apie mediciną, 
ber aklai pasikliauju Elizabetės kava. Elizabete, prašom jam padėti. 

Taip, padėkite man, Elizabete, aš sėdžiu ant savo kaulelių. 

— Štai. 

(Ujujuj...) 

— Kodėl Rekamjė sofutės tokios kietos? 

— Todel, kad užsnūdę ant minkštų sofučių užkariautojai pra- 


randa imperiją, ponas Malosenai. 

— Jie vis tiek praranda ją ant laiko sofos... 

— Jums tarytum geriau. 

Pasuku galvą į komisarą Kudrijė, sėdintį mano galvūgalyje, pa- 
keliu galvą į Elizabetę, palinkusią ties manimi su kavos puodeliu 
rankoje (mažas puodelis auksiniu apvadėliu ir imperatoriškąja M), 
nuleidžiu galvą savo kojų ten, žemai, link. Galva pakyla, nusilei- 
džia, man geriau. 

— Tuoj galėsime pasikalbėti. 

Pasikalbekime. 

— Ar nutuokiate, kas jums nutiko? 

— Ant manęs užgriuvo Parduotuvė. 

— Ir, pasak jūsų, kokia to priežastis? 

Kokia priežastis? Nepateisinamas Kaznevo priešiškumas? Jisai bu- 
vo ne vienas. Ir toje krūvoje buvo mažiausiai viena moteris. (Mote- 
ris, kuriai aš užtvojau, Jėzau mieliausias!) Kodėl? Kad nedalyvavau 
manitestacijoje? Ne, mes nei ju es ei, nei es es es er. Beje, dėl to ir 
neįžvelgiu priežasčių rengti manifestacijas. Kodėl jie mane užpuolė? 

— Nežinau. 

— O aš.žinau. 

Komisaras Kudrijė pakyla apšviestas žalios savo kabineto šviesos. 

— Dėkoju, Elizabete. 

Elizabetei padėkota. Durys užsidaro. Kavos nebėra. Stovėda- 
mas priešais knygų lentynas komisaras Kudrijė cituoja: 

— „Stebetinai visur esantis, kiekvieno tamsaus reikalo žinovas...“ 

— Gada. 

— Gada ir jūs, ponas Malosenai. Jūs buvote pirmojo, antrojo ir 
trečiojo sprogimo vietose. Daugiau ir nereikia, kad kai kuriuos. 


nuteiktumėt prieš save. 

Teisybė. Bet, jei gerai prisimenu, Kaznevas taip pat triskart buvo 
vietoje. Pasakyti ar nepasakyti? Tuo blogiau Kaznevui, pasakau. 

— Tikrai, — atsako komisaras, — bet jisai nedalyvavo profeso- 
riaus Leonardo konferencijoje. 

Artilerijos Sviedinio Kiaušo konferencijoje? O kuo jis, Artileri- 
jos Sviedinio Kiaušas, čia dėtas? 

— Jis — šiandieninė auka. 

Šit kaip! 

— Ką jūs veikėte toje konferencijoje? 

Įmurkdyti Kaznevą - sutinku, bet ne tetą Žiuliją (nebent jeigu 
jie mane matė, tai neišvengiamai su ja). 

— Mano sesuo laukiasi ir svarsto, ar... 

— Suprantu. 

Kas nereiškia, kad jis pritaria. Nei kad jį tenkina atsakymas. Kad 
patikrinčiau, kaip funkcionuoju, bandau sėdimą padėtį. U-ū! Pa- 
stiręs kaip Žiulijus, kai buvo pastiręs. (Žiulijus pasveiko!) 

— Jums įskelti du šonkauliai. Jus sutvarstė. 

— O kiaušas? 

— Deformuotas, ne daugiau. 

(Ne daugiau.) 

Jisai apeina ratu savo kabinetą, sėdasi, uždega lempą. Kadangi 
apakintas raukausi, pritemdo šviesą. Kiek žinau, šita lempa su re- 
ostatu, ir telefonas — vienintelė kabineto nuolaida nūdienai. Jis 
kasosi paausį, šnervę, galop suneria prieš save pirštus ir sako: 

— Keistas jūsų amatas, ponas Malosenai, - anksčiau ar vėliau jis 
neišvengiamai pritraukia smūgius. 

(Žiūrėk, priešingai Senklero tvirtinimams, jisai patikėjo mano 


atpirkimo ožio istorija!) 

Toliau sulaukiu labiausiai pribloškiančio klausimo, kokį įta- 
riamasis — jeigu tarsime, kad aš įtariamasis — kada nors yra girdė- 
jęs iš faro lūpų. 

— Ar jūs sprogdinate tas bombas, ponas Malosenai? 

— Ne. 

— O žinote, kas? 

— Ne. 

Jis vėl pasikaso nosį, vėl suneria pirštus ir vėl mane nustebina: 

— Nors neturėčiau jums atskleisti savo asmeninių išvadų, žino- 
kite, aš jumis tikiu. 

(Tuo geriau man.) 

— Bet jūsų darbovietėje daugelis jūsų kolegų mano, kad tai jūsų 
darbas. 

— Taigi ir tie, kurie šįvakar mane užpuolė? 

— Tarp visų kitų. 

Krustelėję antakiai byloja, kad jis tuoj pasistengs paaiškinti geriau. 

— Matote, Atpirkimo ožys — ne tik tas, kuris reikalui esant mo- 
ka už kitus. Jisai ypač ir pirmiausia — paaiškinimo pagrindas, po- 
nas Malosenai. 

(Aš - „paaiškinimo pagrindas“?) 

— Jisai — paslaptinga, bet z244va/zd/ visų nepaaiškinimų reiški- 
nių priežastis. 

(Ir, dar daugiau, štai aš — „akivaizdi priežastis '!) 

— Kuo paaiškinamos žydų skerdynės Viduramžiais didžiojo ma- 
ro metais? 


(Bet dabar nebe Middle Age““, argi ne?) 
26 Viduramžiai (angl.) 

— Kai kuriems jūsų kolegoms - sykį jūs jau Atpirkimo ožys, tai 
ir bombas dedate - dėl tos vienintelės priežasties, kad jiems reika- 
linga kažkokia priežastis, kad tada jiems ramiau. 

(Tik ne man.) 

— Jiems nereikia jokių įrodymų. Jiems pakanka, kad jie įsitiki- 
nę. Ir jei neįvesiu tvarkos, jie tęs toliau. 

(Įveskime tvarką!) 

— Gerai, pakalbėkime apie ką kita. 

Pakalbėjome apie ką kita. Apie mane. Iš pagrindų. Kodėl aš 
deramai nepanaudojęs savo teisininko diplomo? (Jis — vienas iš 
nedaugelio žmonių pasaulyje, žinančių, kad aš - garbus to popier- 
galio savininkas.) Kodėl? Na, ką gi, ar aš žinau kodėl. Galbūt pa- 
augliškas kinkadrebis stoti į tarnybą, „integruotis į sistemą“, kaip 
sakydavo anais laikais — nors aš niekada nekibau ant šitos meške- 
rės. Banalybė, ką čia! 

— Ar kada nors dalyvavote kokios nors organizacijos veikloje? 

Nei kokios nors, nei pačios garbiausios. Tais laikais, kai turė- 
jau draugų, jie tai darė už mane, mainydami draugystę į solidaru- 
mą, žaidimo automatus į rotatorių, vakarėlius į atsakingus budėji- 
mus, mėnesieną į grindinio švytėjimą, Gadą į Gramsi. Sužinoti, 
kas buvo teisus, jie ar aš — šitas klausimas pranoksta visus tuos, 
kurie bando į jį atsakyti. Be to, šiaip ar taip, aš jau turėjau dezerty- 
rę motiną, vaikiūkščius namuose, Luną ir jos pirmąsias meiles, 
Terezą, kuri sapnuodavo tokius košmarus, kad pažadindavo visą 
Belvilį, ir Klarą, kuriai prireikdavo poros valandų, kad grįžtų iš 
darželio, esančio už trijų šimtų metrų. („Aš žiūliu, Benai, man 
smagu žiūlėti.“ Jau.) 


— Jūsų tėvas? 


130 


Vienas iš motinos vyriukų. Pirmasis. Jai buvo keturiolika. Nie- 
kada nesu jo matęs: liekit ašaras, komisare. Jisai nelieja, jis dėlioja, 
rūšiuoja, jis nieko nepamirš. 

Paskui seka opus klausimas apie tetą Žiuliją ir ką ji man „reiš- 
kia“. Iš tiesų ką ji „reiškia“? Be to radikaliai savikritiško sekso se- 
anso. Ir to straipsnio, kurį jinai kurpia — bet tai ne jo reikalas. 

— Į šį klausimą atsakyt kiek ankstoka. 

— Ar vėloka. 

Čia jis sustiprina lempos šviesą, kad kaip reikiant įvertinčiau 
visą rimtį, kurią jis ką tik suteikė savo veidui. 

— Atsargiau su ta dama, ponas Malosenai, nesileiskite įtraukia- 
mas į kokią... (apmąstymas) ...į kokią nors bendrą veiklą, dėl ku- 
rios galėtumėte apgailestauti... 

(Kas tyli, tas tyli.) 

— Žurnalistai pamišę dėl betarpiškumo, nesirūpina jo padari- 
niais. O mes žinome, kad betarpiškumas išsiugdomas. 

— Mes? Kodėl mes 

(Tai man išsprūsta.) 

— Jūs — šeimos galva, argi ne? Vadinasi, auklėtojas? Tam tikra 
prasme aš taip pat. 

Paskui jis antrąsyk išdėsto man savo išvadas. Ką gi, jis nema- 
nąs, kad aš būčiau bombų dėjikas. Ir vis dėlto faktas lieka faktu: 
bombos sprogsta visur, kur aš pasisuku. Taigi kažkas bando viską 
užkarti man ant sprando. Kas? Paslaptis. Beje, tai tik paprasta hi- 
potezė. Hipotezė, kuri progai pasitaikius pasiteisins ar pasirodys 
klaidinga. 

— Kokiai progai? 

— Sprogus kitai bombai, ponas Malosenai! 

Bravo. O jei kitą kartą viskas išleks į orą? Nuoširdus klausimas. 
Jį ir užduodu. 


— Mūsų ekspertai taip nemano; aš taip pat. 


Apklausa baigiasi keletu divizijos komisaro Kudrijė patarimų. 
Ir jie yra įsakymai: aš pasiimu porą trejetą laisvų dienelių, kad vėl 
sutvirtėčiau, paskui grįžtu į Parduotuvę. Nekeičiu nei savo įpro- 
čių, nei maršrutų. Du stebėjimo specialistai nenuleis nuo manęs 
akių nuo ryto iki vakaro. Visus, kas prie manęs prisiartins, neiš- 
vengiamai užfiksuos tos gyvosios kameros. Tiedu farai bus savo- 
tiškas ginklo kryptukas, o aš — taikinio taškas. Taigi. Ar aš sutin- 
ku? Ir žinok dabar kodėl, bet aš sutinku. 

— Gerai, liepsiu pargabenti jus į namus. 

Jis spusteli mygtuką (dar viena nuolaida nūdienai) ir prašo Elizabe- 
tę, kad malonėtų pakviesti inspektorių Karega. (Žiū, turkiška kava!) 

— Ir paskutinis dalykas, ponas Malosenai, - jūsų užpuolikų klau- 
simas. Jei ten nebūtų pasipainiojęs vienas mano vyrų, jie būtų jus 
nudobę. Ar norite paduoti skundą? Turiu čia sąrašą. 

Iš savo aplanko jis išima popierių ir ištiesia man. Baisus noras 
tą popierėlį perskaityti. Pasiutiškas noras nugramzdinti tą buka- 
pročių gaują. Bet — „Vade retro, Saranas“? — skaidrusis angelas 
manyje atsako „ne“, nors kartoju sau, kad angelai — mulkiai. 

— Kaip norite. Šiaip ar taip, jie turės atsakyti už viešosios tvar- 
kos pažeidimą nakties metu ir pasiaiškinti Parduotuvės vadovy- 
bei, kuriai viskas pranešta. 


Nuo to mano šonkauliams geriau nebus. 
27 Eik šalin, Šėtone (/ot.). 

Paryžius miega, o inspektorius Karega vairuoja taip, kaip viso 
pasaulio farai spausdina mašinėle — dviem pirštais. Ir vis taip pat 
murkso savo striukėje su kailine apykakle. Prašau padaryti lankstą 
pro Teo namus. Jis padaro. 

Taikiausi užlėkt savo bičo laiptais, strykčiodamas per dvi pa- 
kopas, tačiau tai greičiau bus ketvirtis per ketvirtį valandos. Kiek- 
vienoje laiptų aikštelėje — reanimacija. O kai pagaliau pasiekiu jo 
duris, randu čia prismeigtą mažutę Teo nuotrauką su šeimininkės 
prikyšte, papuošta keturių saulučių puokštele. Aišku. Jo nėra na- 
mie. Jis pas mane. Sunerimę vaikai, matyt, jam paskambino, ir 
jisai patraukė atlikti auklytės vaidmens. 

Kai grįžtu į inspektoriaus Karega vežėčias, randu jį besitaikantį 
sprukti. Kad nors kaip atlyginčiau už tą nediduką lūkestį, prašau 
išlaipinti mane Roketės ir Foli Renjo gatvių sankryžoje, penkias- 
dešimt metrų nuo namų. Tada jam nereikės apsukti bulvaro. La- 
bai ačiū, jis šįvakar budi ir tikrai skuba. Išsiropščiu lauk ir tempiu 
savo kaulus pas vaikus. Vaikai... mano vaikai. Gnybteli širdį, ir, 
keista, aš prisimenu profesorių Leonardą. Taigi taip, Leo Natalis- 


tą užknekcino mano darbo vietoje! Tačiau jis nepanašus į tuos, 

kurie lankytųsi prekybos centruose. O dar mažiau į tuos, kurie 
naudojasi fotoautomatais. Profesorius Leonardas — grynai rankų 
darbų produktas. Kai išvydau jį toje konferencijoje, jis tempė ma- 
žiausiai iki gerų dviejų trijų gabalų. Dešinys batas veikiausiai kito 
meistro darbo, nei kairysis, ir kiekvienas — ištiso gyvenimo kūrinys. 
Ne, tokio rango tipai nesilanko Didžiosiose Parduotuvėse. Jei jis 
vieną dieną nusileidžia į metro, tai, manding, tik iš didelio susijau- 
dinimo. Arba kad išpirktų fantą po paskutinio dukters vakarėlio. 

(Dievuliuk, argi penkiasdešimt metrų — tokia tolybė?) 

"Leonardas... profesorius Leonardas... Ne visai to paties molio 
kaip Senkleras. Tradicijos jo niekas nemoke. Jis gimė seralyje. Įsiur- 
bė švenčiausias vertybes iš tikros žindyvės, neabejotinai iš paties 
tikriausio kaimo, krūties. Už jo pečių turbūt tuzinas patentuotų 
medikų kartų. Kadaise — karaliaus daktaras, šiandien - kas žino — 
nacionalinės medicinos korporacijos prezidentas? Medicinos 
sluoksnių grietinėlė nuo Moljero gydytojų laikų. Ir toks žmogus 
tapo atsitiktinumo auka tokioje viešojoje vietoje drauge su kažko- 
kiu garažo savininku iš Kurbevua ir Kelių bei tiltų inžinieriumi, 
įsimylėjusių savo dvynę seserį! Šitaip smukti... kokia gėda šeimai! 
Jį palaidos paskubomis, naktį be mėnulio. 

(Čia tikrai tik penkiasdešimt metrų?) 

Gana skiesti, Malosenai: Tu tik padugnė, nieko neišmananti 
apie Aukštuomenę. Nespręsk iš aukšto ir nenukrypk į kairę. „Pri- 
sitaikymas“ — štai vienintelis jų metodas. „Prisitaikymas“ — visa jų 
galios paslaptis. Jie prisitaiko. Prasmunka į Prezidentus ringuoda- 
mi akordeoną. Ir jei nevažinėja metro, tai tik todėl, kad visai pa- 
prastai kaip pėstieji žengia Eliziejaus Laukais. 

Prisitaikymas... 

Teo iš tiesų mano namuose. Ir Klara. Ir Tereza. Ir Žeremi. Ir 
Mažylis. Ir Luna. Ir jos pilvas. Ir Žiulijus. Iškišęs man liežuvį. 
Mano šeima. Maniškiai. 

— Benai! 

Šitas riksmas. Paskui — nieko daugiau. Skausmingas vienos iš 
mano sesių riksmas išvydus mane. Kurios? Luna abiem rankom 
užsispaudė burną. Sėdėdama už savo stalo Tereza stebeilijasi į ma- 
ne, lyg aš būčiau šmėkla. (Tokia ir esu.) O stovinčios Klaros akys 
paplūsta ašaromis. Paskui jos ranka čiuopia sau už nugaros, aptin- 
ka „Leiką“, kurią kilsteli prie dešiniosios akies - BLYKST! - štai 
sutramdytas siaubas, mano marmūzė rami, kad neįgaus Žmogaus 
dramblio proporcijų. 

Galiausiai į natūralią įvykių eigą grąžina Žeremi: 

— Klausyk, Benai, gal gali man paaiškinti, kodėl tas šlykšty- 
nė būtojo laiko dalyvis derinamas su tuo asilišku tiesioginiu 
papildiniu, kai tas stovi prieš tą suknistą pagalbinį veiksmažo- 
dį „būti“? 

— „Turėti“, Žeremi, prieš pagalbinį veiksmažodį „turėti“. 

— Kaip. nori. Teo čia nieko neraukia. 

— Aš labiau mechanikos srityje... —- išsisukinėdamas numoja Teo. 

Ir aš aiškinu, aiškinu senąją gerąją taisyklę, kiekvienam tėviškai 
pakštelėjęs į kaktą. Kadangi, matote, kadaise dalyvis buvęs derina- 
mas su tiesioginiu papildiniu, ar tas stovėtų prieš, ar po pagalbinio 
veiksmažodžio turėt. Bet žmonės taip dažnai jo nederindavę, kai 
jisai stovėdavęs po, kad gramatikos taisyklių sudarytojas pavertęs 
šią klaidą taisykle. Štai. Taip jau yra. Kalbos progresuoja tingumo 
link. Taip, taip, „apgailėtina“. 

— Tai įvyko prie mano namų, Benai. Jie tikriausiai nujautė, 
kad ateisi sužinoti, kas nauja, ir užgriuvo tave prie mano namų 
durų. 

Aš tysau ant lovos. Žiulijus tupi ant žemės, pasidėjęs galvą man 
ant pilvo. Geri trys centimetrai liežuvio — suglebusio, šilto (gyvo!) 
— drykso man ant pižamos. Teo žingsniuoja pirmyn atgal. 

— Kai atvažiavau į ligoninę, buvo po visko. Žaliūkas faras, apsi- 
taisęs kaip Normandijos-Nemuno aviatorius, krovė tave į savo 
vežėčias. 

(Dėkui, inspektoriau Karega.) 

— Mano nuomone, jis tave sekė. Pamatęs, kad įėjai, matyt, ta 
proga patraukė nusipirkt cizų pakelio, o kai grįžo, anie jau buvo 
ilgokai darbavęsi. 

— Matei, kas? 

— Ničnieko. Greitoji išvežiojo tuos tavo užpuolikus, atvelėtus 
to aviatoriaus. Man atrodo, jis kaip reikiant juos atkalė. 

(Dar kartą dėkui, Karega.) 

— O tu, Teo, tau niekas nelūžę? 

— Skrido kostiumas. 

Jis ūmiai sustoja ir atsisuka į mane. 

— Galiu paklausti tavęs vieno dalyko, Benai? 

— Klausk. 

— Tu prikišęs nagus prie tos bombų istorijos? 

Vis dėlto tai mane pribloškia. 

— Ne. 

— Gaila. 

Na, o man šio vakaro dialogai — staigmena po staigmenos! 


— Nes jei taip, laikyčiau tave kone tautos didvyriu! 

Na, jau, kas jį apsėdo? Vis dėlto juk neketina išpyškinti man 
apie vartotojiškos visuomenės supuvimą — ne jis, ne man, ne mū- 
sų amžiuje, ne su mūsų darbu! 

— Klok, Teo, ką čia slepi? 

Jis prieina, sėdasi greta Žiulijaus galvos, kurios akys krypteli 
(Žiulijus gyvas!), ir nutaiso šekspyriškojo patikėtinio miną. 

— Tas vyrukas, kuris ištiško fotoautomate... 

Šnabždesys... 

— Taip, Teo? 

— Buvo šlykščiausios padermės niekšas! 

Neperdėkime, toji padermė ganėtinai paplitusi, ir jos niekšiš- 
kumas atleistinas, nes yra tapęs jos pareiga. 

— Tu jį pažinojai? 

— Ne, bet žinau, kuo jis užsiimdavo laisvalaikiu. 

— Dročydavosi fotoautomatuose? 

Čia jo žvilgsnis sužaibuoja. 

— Visai teisingai, Benai. 

Nematau, kas čia taip siaubinga (nei taip malonu). 

— Meėgaudamasis nedidukais suvenyrais. 

Jo balsas staiga suvirpa. Suvirpa iš pykčio, kokio jame niekada 
nebuvau pastebėjęs. 

— Nagi, Teo, klok! 

Jis pakyla, nusimeta prikyštę su saulutėmis, iš piniginės kišenė- 
je išžvejoja kažką panašaus į seną nuotrauką ir atkiša man. 

— Žiūrėk. 

Tai tikrai ganėtinai sena nuotrauka karpytais pakraštėliais, ne- 
spalvota. Bet tokia tamsi! Labai tamsi. Joje matyti atletiškas profe- 


soriaus Leonardo kūnas prieš dvidešimt ar trisdešimt metų, nuogas 

nuo pėdų iki smailo viršugalvio, jisai stovi, žvilgsnis liepsnoja, snu- 
kis iškreiptas demoniškos šypsenos, ištiestos rankos prilaiko ant 
stalo kitą kūną... 

— O, ne!.. 

Pakeliu akis. Teo veidu srūva ašaros. 

— Jis negyvas, Benai. 

Vėl žiūriu į nuotrauką. Koks instinktas mums pakužda, kad 
laikrodis sustojęs, net jei rodo teisingą valandą? Vaikas, kurį pro- 
fesorius Leonardas prilaiko, ištiestą ant stalo, be jokių abejonių 
negyvas. 

— Kur tu ją radai? 

— Kabinoje, jis dar tebespaudė ją rankoje. 

Ilga tyla, per ją iš arčiau apžiūriu nuotrauką. Joje nuogas vyriškis, 
raumenys įtempti, tvyksčioja žaibais (manau, blykstės atspindžiai 
prakaite). Ant to, kas galėtų būti stalas, baltas vaiko pavidalas, 
kojos nukarusios į tuštumą. O prie stalo kojų... 

— Ką tu matai prie stalo kojų? 

Teo prikiša nuotrauką prie lempelės galvūgalyje ir atgalia ran- 
ka braukia skruostus. 

— Nežinau, gal drabužius, krūvą drabužių. 

Taip, kažkokia krūva, tirpstanti vis tirštesnių šešėlių pilkume —. 
iki tos virpančios tamsos, iš kurios išnyra balta nužudyto vaiko 
vizija. 

— Kodėl neatidavei jos policijai? 

— Kad jie sučiuptų tą tipą, kuris pribaigė tą mėšlo krūvą? Nė 
nesvajok! 

— Bet tai atsitiktinumas, Teo, lygiai tas pat galėjo ištikti tave. 


Vos ištaręs šią frazę, visiškai ja nebetikiu. 

— Tarkime, aš nenoriu, kad atsitiktinumą įgrūstų į belangę, 
Benai. 


— Palik tą nuotrauką čia, netampyk su savimi. 


Teo išėjus įbruku nuotrauką į naktinio stalelio stalčių ir už- 
miegu. Krentu kaip akmuo. Kai pasiekiu dugną, kažkokia gorila 
šiukšlių degintojo snukiu taisosi sau troškinį iš mažų vaikelių, spur- 
dančių keptuvėje. Čia įžengia Kalėdų žmogėdros. Kalėdų žmo- 
gėdros... 

„JIS SAVO AKIMIS IŠVYDO SAVO MIRTĮ!“ - klykia pir- 
masis kitos dienos laikraščio puslapis. Tada per visą puslapį padi- 
dintos fotoautomato nuotraukos. (Dievulėli, juk tas aparatas iš 
tiesų veikė!) Keturios paskutinės profesoriaus Leonardo nuotrau- 
kos stambiu planu. 

Žmogus daugiau negu plikas — plaukai nuskusti, antakiai išpe- 
šioti. Kakta aukšta, glotni, išryškėję antakių lankai, smailios au- 
sys, po paburkusiais skruostais — tvirti žandikauliai, oda blyški, 
bet galbūt tai apšvietimas. (Ir vėl man atrodo, kad kažkur esu tą 
veidą matęs.) Pirmoje nuotraukoje galva lengvai atkraginta atgal, 
tiesi belūpė burna veido apačioje panėšėja į randą. Žvilgsnis iš po 
sunkių vokų tamsus, šaltas, visiškai bereikšmis ir bauginamai gi- 
lus. Viskas sustingę — ne natūralios išraiškos stoka, o sąmoninga 
valia nieko neišreikšti. Antroje nuotraukoje visas tas galingas rie- 
balų ir raumenų statinys, regis, sudrebintas iš pagrindų, vokai pa- 
kyla, atskleisdami visą rainelę, pervertą juodut juodutėlio vyzdžio, 
kuris nenumaldomai traukia žvilgsnį. Lūpos išvieptos, nuo šyps- 
nio įsirėžusios dvi duobutės, ištirpstančios skruostų masėje. T're- 


čioje nuotraukoje veidas sprogsta. Antakių lankai lūžta, kakta ir 

kiaušas banguoja, vyzdžiai praryja raineles, burna kerta veidą įstrižu 
brūkšniu, skruostai tarsi įsiurbti, priekyje stirkso kažkas panašaus 
į dantų protezus, viskas pasklida. Paskutinė nuotrauka — lavonas. 
Bent regimoji jo dalis. Po sprogimo jis veikiausiai susmuko ant 
besisukančios taburetės. Matyti tik kairioji akiduobė, ištuštėjusi, 
paplūdusi kraujais. Dalis kiaušo odos nuplėšta. 


Mano paties galva slaugančios mane Klaros rankose ne ką geresnė. 

— Atsargiau su kompresais, jaučiuosi kaip artišokas garo vonelėje. 

— Jie vos drungni, Benžamenai. 

Sesutė susijaudinusi, vadina mane Benžamenu. Tarytum ištęs- 
tų vardą, užgniauždama švelnumo perteklių. 

— Žinai, jie velniškai sudirbo tau galvą! 

— Ojei pamatytum iš vidaus... Ką manai apie tas keturias nuo- 
traukas? 

Klara palinksta prie laikraščio ir pateikia atsakymą: technišką, 
tikslų savo žvilgsnio atsakymą! 

— Manau, kad žurnalistai rašo niekus; tas žmogus prieš save 
mato ne mirtį (beje, kas mate, kad bomba užmuštų keturiais eta- 
pais), čia kas kita — tai, ką jis laiko ištiestoje rankoje tiesiai po 
objektyvu. 

(O taip, Klarinete, taip, taip...) 

— Tas tarytum suskilęs veido sprogimas įvyko prieš tikrąjį spro- 
gimą, Benai. 

(Taip, taip, taip.) 

— Ir jo veide — ne skausmas, o pasimėgavimas. 

Čia aš kurį laiką spoksau į savo sesutę. Paskui siurbteliu mažučiu- 
ką gurkšnelį kavos, leidžiu jai pamažu mane užtvindyti, tada klausiu: 

— Sakyk, jeigu tu išvystum baisią, sukrečiančią nuotrauką, kaž- 
ką tokio, į ką tikrai negali ilgai žiūrėti, ką darytum? 

Jinai keliasi, įsimeta į krepšį storą „XX amžiaus prancūzų lite- 
ratūrą“, ima savo mopedo šalmą, atsargiai mane pabučiuoja ir ant 
slenksčio prieš pat išeidama atsako: 


— Nežinau, manau, ją nufotografuočiau. 


Tik penktą valandą po pietų, sulig Terezos pasirodymu, aš su- 
sigriebiu, ką man priminė dvokiantis profesoriaus Leonardo snu- 
kis, iš kur tas kažko jau matyto jausmas... 

— Tai jis, Benai, tai jis, jis! 

Tereza stovi prieš Žiulijų ir mane su laikraščiu rankoje, visa 
tirtėdama. Jos balsas virpa tuo bauginamu įkarščiu, lemiančiu di- 
džiuosius priepuolius. Kaip galėdamas švelniau klausiu: 

— Kas tas jis? 

— Jis - klykia ji tiesdama man knygą, kurią ką tik išlupo iš savo 
lentynos: — Alisteris Kroulis! 

(Ak, taip! Alisteris Kroulis, garsusis anglų magas, didysis Belze- 
bubo sėbras: žinau, Limingtonas 1875 — Hastingsas 1947...) 

Knyga atversta ties fotografija, kuri kaip du vandens lašai pa- 
naši į pirmąją iš keturių Leonardo nuotraukų. Bent jau labai pa- 
naši. Po nuotrauka toks parašas: Žvėris, 666, Alisteris Kroulis. 

O gretimame puslapyje toks siera trenkiantis tekstas: 

„Vienintelis įstatymas: Daryk ką nori. Nes kiekvienas žmogus — 
žvaigždė. Bet dauguma to nežino. Ir labiausiai užkietėję bedieviai 
patys yra krikščionybės pavainikiai. Vienintelis, išdrįsęs pasakyti: „Aš — 
Dievas“, mirė išprotėjęs, čiūčiuojamas savo brangiosios mamytės, apsi- 
ginklavusios Nukryžiuotuoju. Jis vadinosi Frydrichas Nyčė. Kiti, mūsų 

XX amžiaus humanoidai, pakeitė Jėzų Kristų Mamona, 0 šventes — 
pasauliniais karais. Jie iš tikro didžiuojasi, puolę dar žemiau, negu 
jų pirmtakas. Po didingyjų išsigimėlių — šlykštieji išsigimėliai. Po 
pernelyg žmogiško žmogaus viešpatavimo — požmogių diktatūra...“ 

— Jisai nemirė, Benai, jis nemirė, jis persikūnijo! 

Tikrai taip, prasideda. 

— Nusiramink, brangute, jis toks miręs, kaip tiktai gali būti 
miręs — užmuštas fotoautomate. 

— Ne, jis dar kartą pasislėpė po mirties reg/mybe, kad vėl pasiro- 
dytų kitur ir tęstų savo darbą. 

(„Savo darbą“! — galvoje šmėsteli nuotrauka su negyvo kūno 
švytėjimu. Jaučiu, tuojau susinervinsiu.) 

— Benai, žiūrėk, jis vadino save „Leonardu“! 

Čia jos kraują, jos balsą užgožia nublyškusi baimė. Laikraštis 
iškrinta jai iš rankų kaip filme, ir jinai kartoja: 

— Leonardas... 

Žiulijus iškaria liežuvį. 

— Taip, jis vadinosi Leonardas, na, ir kas? 

Še tai tau, aš nervinuosi. 

— Na, ir tas, kad taip vadindavę velnią raganų puotos naktimis. 
Velnią, Benai! Mamoną! Liuciferį! 

Tikrai taip, aš išmuštas iš vėžių. 

Neskubėdamas pakylu su Kroulio knyga rankoje — su daikčiu- 
ku, įrištu žaliu tymu, papuoštu kažkokiu auksiniu ženklu, atseit 
„Mistinė biblioteka“ (aš leidau Terezai kaupti ištisas tokių tonas 
savo lentynose — „auklėtojas“, nieko neprikiši!), netardamas nė 
žodžio, perplėšiu ją pusiau ir abi puses nuskraidinu per kambarį. 


Sulig tuo broliškai imu vargšę savo Terezą už pečių, iš pradžių 

purtau atsargiai, paskui vis smarkiau ir smarkiau, aiškinu, iš pra- 
džių neskubėdamas, paskui vis labiau ir labiau isteriškai, kad man 
jau per akis jos žvaigždinių ir pranašiškų nesąmonių ir turginės 
velniavos, kad niekada daugiau nebenoriu apie tai girdėti, kad tai 
pragaištingas pavyzdys Mažyliui („pragaištingas“, taip, aš pasakiau 
„pragaištingas“), ir jeigu ji bent vieną vienintelį kartą vėl pradė- 
sianti, iškaršiu jai kailį, girdi, tu velnio kvaiša! 

Ir tarytum to neužtektų, puolu jos biblioteką, viską šluodamas 
abiem rankom: visokiausio plauko knygiūkštės, amuletai ir statu- 
lėlės švilpdami lekia virš Žiulijaus ir galiausiai ištykšta į spalvotą 
krautuvėlės sienų tinką — kol galiausiai pati transvestitų Jemanža 


išleidžia kvapą prie suakmenėjusios Terezos kojų. 


Paskui su šuniu atsiduriu lauke. Lauke, gatvėje. Pametęs galvą 
minu Mažylio mokyklos link. Nenumaldomas noras apkabinti 
Mažįylį — jį ir jo rausvus akinius, pasekti jam gražiausią pasaulyje 
pasaką (be jokių negandų nei pradžioj, nei pabaigoj), ir eidamas 
stengiuosi prisiminti (vien džiaugsmas, jokio nerimo) ir neprisi- 
menu, ta sumauta, šūdina literatūra, kur pažvelgsi — vien tik rea- 
lizmas, mirtis, tamsa, žmogėdros, piktosios fėjos! Praeiviai gręžio- 
jasi į psichą gumbais nusėta galva, lydimą iškorusio liežuvį šuns.. 
Bet jų, tų tobulų pasakėlių, jie žino ne daugiau už mane -— jie, 
praeiviai! Ir jiems nusišvilpt! Ir jie juokiasi bukagalvių plėšrūnų 


juoku, laukiniu tūkstantdančio avino juoku! 
Ir staiga pyktis atlėgsta. Todėl, kad kažkas mažučiuko, žvai- 
ruojančio pro savo rausvus akinius ką tik puolė man į glėbį. 


— Benai! Benai! Mokytoja mus išmokė labai gražų eilėraštį! 

(Pagaliau! Gaivaus oro gurkšnis! Tegyvuoja mokytoja!) 

— Padeklamuosi? 

Mažylis apsiveja rankutėmis man kaklą ir deklamuoja man la- 
bai gražų eilėraštį taip, kaip deklamuoja visi mažyliai — tarsi perlų 
žvejai, nesyk neįkvėpdamas oro. 


Vieną kartą laivelis plaukė tyliai, 
Jame Ugolėnas su sūnumis keliavo — 
Tegu sau pasiplaukioja už dyką, — 


Vampyras senas slėpė ketinimą savo! 


Penkioms šešioms savaitėms praėjus 
Jie maisto valgyti pristigo — 
„Nėra ko nerimauti, - jis kalbėjo, — 


Mano sūnūs man visad patiko! 


Tai rafinuotas veiksmas, formalumas grynas! — 
Jie metė burtą — trumpą šiaudą traukė, 

Vien tam turėjo skrandį šitas vyras, 

Kad baisūs spazmai nesutrauktų. 


Ugolėnas savo vaikus surijo — 
Tas vyras, pasakiškas ir stoiškas, 
Tik tėvą jiems išsaugoti norėjo... 


Širdis man plyšta apie tai galvojant. 


Gerai. Tvarkelė. Supratau. Šiandien gana. Į lovytę. 


O anas laimingas mažylis šypsosi man pro savo rausvus akinius. 

Šypsosi man. 

Pro savo rausvus akinius. 

Kitas laimingasis. 

Vaikai — kvailučiai. Kaip angelai. 

Krentu į lovą su geromis keturiomis dešimtimis laipsnių. Vi- 
siškas užtemimas. Niekam nevalia manęs lankyti. Netgi Žiulijui. 
Kadangi Klara spyriojasi, sausai patariu jai verčiau paguosti Terezą. 

— Terezą? Kas jai? Ji puikiai jaučiasi. 

(Štai. Niekada nereikia perdėti blogio, kurį galime padaryti ki- 
tiems. Palikti jiems tą malonumą.) 

* — Klara! Pasakyk savo seseriai, kad aš nebenoriu girdėti apie jos 
magiją. Nebent pasakytų man artimiausio loterijos lošimo skaičių 
kombinaciją. Eilės tvarka! 

Ir tai karštligiška savikritikos valanda. O tave kas apsėdo? Leidi 
savo jaunėliui broliukui sudarinėti smulkią homiukų undergroun- 
do kartogratiją, kitas žlugdo savo mokslus, kalba kaip vežikas, o 
tau nė motais; kurstai angelišką savo sesutę fotografuoti blogiau- 
sia iš blogiausio, užuot rengtųsi egzaminams, ana, kuri painiojasi 
su žvaigždėmis, jau metų metus skina tavo palaiminimą, tu net 
nesugebi duoti patarimo Lunai ir štai ūmiai leidi sau didžiausią am- 
žiaus moralės priepuolį su inkvizitoriaus gaidele, stabų triuškinimu 
ir visos žmonijos atskyrimu nuo Bažnyčios! Kas tai? Kas čia dedasi? 

Žinau, kas tai. Žinau, kas dedasi. Į mano gyvenimą įžengė vie- 
na nuotrauka. Baisi pasaka virto tikrove. 

Kalėdų žmogėdros... 


Tą akimirką, kai padarau šį reikšmingą atradimą, atsidaro ma- 
no kambario durys. 

—- E? 

Ant slenksčio stovi tera Žiulija. Pasklida šypsena. Niekada man 
neatsibos aprašinėti jos aprėdų. Šįsyk tai nebalintos vilnos sukne- 
lė, vieno gabalo, susikryžiuojančio ant jos kuplių krūčių. Sunki 
ant sunkių. Šilta ant šiltų. Ir tas stangrus putnumas... 

— Galima? 

Man dar nespėjus pareikšti savo nuomonės, ji jau įsitaiso ma- 
no galvūgalyje. 

— Bravo! Mielieji kolegos dailiai tave apdorojo! 

Už viso to jaučiu savo Klarą, („Nagi, nueik į viršų pažiūrėti, ar 
Benžamenas nemiršta.“) 

— Kas nors lūžo? 

Žiulijos delnas ant mano kaktos vėsus. Ji apsitvilko, bet jo ne- 
atitraukia. 

Klausiu: 

— Žiulija, ką tu manai apie žmogėdras? 

— Kuria prasme? Mitologine? Antropologine? Psichoanalitine? 
Pasakų tematika? Ar viso to šiupinys? 

Šmaikštauti nėra ūpo. 

- Baik cirkus, Žiulija, suvirškink savo sąvokas ir pasakyk, ką :v 
manai apie žmogėdras. 

Jos žiburiuojančias akis akimirką apniaukia susimąstymas, pas- 
kui plačiausia šypsena atveria man jos dantų panoramą. Ji ūmiai 
palinksta ir kužda man prie pat ausies: 

— Ispaniškai „mylėti“ — „comer“. 

Nuo staigaus judesio iš suknelės išsprūsta krūtis. Ir, garbės žo- 


dis, jei ispaniškai mylėti tas pats, kas valgyti... 

— Ponas Malosenai, norėjau su jumis pasikalbėti jūsų kolegų 
akivaizdoje. 

Senkleras rodo Lesifrą ir Lėmaną, kurie išsitempę stypso abie- 
jose stalo pusėse. 

— Kad visų pozicijos būtų aiškiai išreikštos. 

Tyla. (Mudu su teta Žiulija tris dienas praleidome lovoje. Ma- 
no pozicijos labai aiškios.) 

— Nors mes ir skirtingose barikadų pusėse, tai nėra demokra- 
tiškas būdas problemoms spręsti. 

Lesifras lepteli šią pastabėlę su visa simpatija, kokią įstengia 
išspausti jo antipatija. (Mano oda dar slysta Žiulijos plaukai ir 
rankos.) 

— Vis delto jeigu aš pričiupsiu vieną tų niekšų... 

O čia kerštingas Lėmano balsas. (Vos tik aš artgavau pagrindą 
po kojomis, jis maloniai prarado savąjį.) 

— Negirdėta agresija, ponas Malosenai, laimė, jūs nepadavėte 
skundo, kitaip... 

(„Kokia tu graži! Kokia tu graži! O, mano kerinti meile... ma- 


no aistra lėkė šuoliais kaip Chaminababo važis!“) 

— Kokia laimė, matau, jūs beveik pasitaisėte. Žinoma, ant vei- 
do dar yra žymių... 

(Trys dienos. Nagi, triskart dvylika — trisdešimt šeši. Taip, ma- 
žiausiai trisdešimt šeši kartai!) 

— Bet tuo tik pelnysite daugiau pasitikėjimo pirkėjų akyse! 

Paskutinė Senklero pastaba sukelia anų dviejų juoką. Atsibun- 
du ir prisijungiu. Dėl visa pikta. 


Taigi po keturių dienų nedarbingumo vėl pradedu dirbti. Vel 
pradedu dirbti, stebimas gyvųjų Kudrijė kamerų. Kad ir kur bū- 
čiau šitoje sumautoje Parduotuvėje, jaučiuosi varstomas jų žvilgs- 
nių. O aš jų nematau. Labai malonu. Visą laiką vogčiomis dėb- 
čioju į visas puses — ničnieko. Anie du savo darbą išmano. 
Gręžiodamasis atgal, dešimtsyk per dieną atsitrenkiu į pirkėjus. 
Žmonės purkštauja, o aš renku jų pažirusius ryšulius. Paskui „po- 
nas Malosenas kviečiamas į Pretenzijų biurą“. Ponas Malosenas 
eina. Ponas Malosenas dirba savo darbą, su tam tikra nekantra 
laukdamas dienos, kai jį išgrūs lauk: tetos Žiulijos straipsnio, ku- 
ris vėluoja. Leisdamasis iš Lėmano užsuku į knygų skyrių, kur 
surandu Alisterio Kroulio gyvenimo aprašymą, lygiai tokį pat, kokį 
suplėšiau. Senasis Risonas parduoda jį man po ilgo smerkiamojo 
pamokslo. Visiškai jam pritariu, vargšele Tereza, tai ne literatūra, 
bet nesvarbu, vis dėlto aš atlyginsiu nuostolius ir paprašysiu Teo 
atnešti naują Jemanžą. 

(Girdžiu Žiulijos juoką: „Tu niekuomet neturėsi nieko savo, 
Benžamenai Malosenai, netgi savo pykčio.“ Paskui, šiek tiek vė- 
liau naktį: „O dabar ir aš tavęs noriu. Kaip lėktuvnešio, Benžame- 


nai. Ar nori būt mano lėktuvnešis? Kartkartėm aš ant jo nutūpsiu, 

kad atgaučiau sveiką nuovoką.“ Nutūpk, mano gražuole, ir pakilk 
kada panorėjusi, nuo šiol aš plūduriuoju tavo vandenyse.) 

Į mane spokso ne tik neregimos -komisaro Kudrijė kameros, 
visa Parduotuvė tik ir spigina akis į mano vaivorykštinę marmūzę. 
Akių daug. Nematau Kaznevo. Užsitęsęs nedarbingumas? Kaip aš 
jam suvariau savo kurpę! Sperma turėjo ištrykšt pro ausis. Apgai- 
lestauju, Kaznevai. Nuoširdžiai apgailestauju. (Mano galvoje vėl 
aidi Žiulijos juokas: „Nuo šiol vadinsiu tave „kitas skruostas“.) 
Bet kurgi slapstosi tiedu farai? „Ponas Malosenas kviečiamas į Pre- 
tenzijų biurą...“ Einu, einu. 

Paskui aplankysiu Mis Hamilton, kad patikrinčiau, kaip vei- 
kia mano geismų generatorius nuo tada, kai iš tiesų pažinau Tetą 
Žiuliją. 

Pas Lėmaną laido gerklę pirkėja. Purškiamas dezodorantas švel- 
nioje jos rankutėje suvaidino granatą, įgavusią bokso pirštinės pro- 
porcijas. Gražusis Lėmano numeris mano „nusikalstamo aplaidu- 
mo“ tema. Bet pirkėja skundo neatsiima. Ir net, jei galėtų suvaryti 
savo aštrų kulnelį į ašarojanųį žiedinį kopūstą, atstojantį man vei- 
dą... (Toks gyvenimas, drauguži Lėmanai, neįmanoma kiekvieną 
kartą laimėti.) 

Taigi po pylos einu pasisveikinti su Mis Hamilton. Išsiaiškin- 
ti, ar jos apvalumai vis tebepajėgūs kilstelėt mano perpendikulia- 
rą, ar Žiulija galutinai įsitvirtino bibliniame mano Edene. Ropš- 
čiuosi aukštyn ir „ku-kū, mis, štai ir aš!“ Atsukusi man nugarą 
Mis Hamilton susikaupusi braukia nagučius lako sluoksniu, per- 
regimu kaip ir jos balsas. Plaštaka pakelta, šviesoje ryškėja nagai- 
debesėliai. Bet visi lakai kvepia vienodai, ir pakanka vienintelio 


žvilgsnio į tą mechaninę gražuolėlę, kad įsitikinčiau — tai ne Žiu- 

lija. Vis dėlto krenkšteliu. Mis Hamilton atsisuka. Dangiškasis 
teve! Dieve, Dieve! Snukis toks pat, kaip mano! Po dažylais, kurie 
šiuo atveju bejėgiai, pusę akių gožia dvi visų spektro spalvų kokar- 
dos. Viršutinė lūpa perskelta, išburkusi taip, kad bemaž užkimšo 
jai nosį! Jėzuliuk, kas ją taip? Tą pat akimirką galvoje, tarsu mone- 
ta ant lėkštutės, ima suktis atsakymas, pabrėždamas tai, kas aki- 
vaizdu ir su kuo nepakovosi. Tai tu, asile, tu, niekšeli, tu taip jai 
padarei! Moters kūnas ant šaligatvio buvo jos. Tu ją apvelėjai! 

Ilgai negaliu atsikvošėti. Kas apsuko jai galvelę: Malosenas, „viso 
ko paaiškinimas“, Malosenas, „akivaizdi priežastis“, Malosenas, 
Ožys su bomba. Kas? Kaznevas? Lesifras? Ir kodėl ji jais patikėjo? 
O aš maniau, ji man neabejinga! Bravo už įžvalgumą, Malosenai! 
Bravo! Kad karalius, tai karalius! Kaltininkas — tu! Tu ir tavo šlykš- 
tus amatas! Tu ir tavo ožio tvaikas! 

Kurį laiką spoksome vienas į kitą — Mis Hamilton ir aš, štai 
taip, neįstengdami pratarti nė žodžio, paskui jos griuvėsiais nurie- 
da dvi ašarėlės, o aš sprunku kaip išdavikas po miegančiųjų sker- 


dynių. 


Man jau per akis. Per akis, per akis, per akis, per akis! (Tikrai 
per akis...) 


Stožilas! Kai tokia nuotaika, man būtinai reikalingas Stožilas. 
Nes jis, Stožilkovičius, yra išgyvenęs visų iliuzijų žlugimą. Visų. Iš 
pradžių - Dievulėlis, kuriuo jis nepalaužiamai tikėjo ir kuris išsly- 
do iš išmuilintos jo sielos, palikęs ją atvirą visiems keturiems Isto- 
rijos vėjams. Paskui — karo heroizmas ir išvirkščioji jo pusė. Šven- 


tasis Draugų įsiganymas paskui, po revoliucijos pergalės. Ir 

galiausiai — raupsuotoji atstumtojo vienatvė. Per ilgą jo gyvenimą 
viskas žlugo. Liko? Šachmatai (žaidimas), o dar ir ten jis kartais 
prakiša. Na, ir ką? Humoras. Humoras, toji neįveikiama etikos 
išraiška. 

Tad praleidžiu dalį nakties su senuoju Stožilu. Tačiau apie med- 
galiukus nė kalbos. Man pernelyg svarbu, kad jis su manimi pasi- 
kalbėtų. 

— Gerai, mažyli, kaip nori. 

Uždėjęs ranką man ant peties, jis imasi vedžioti mane po visą 
Parduotuvę. Vedasi iš aukšto į aukštą ir savo gražiu dudenančiu 
bosu dėsto man apie menkiausią daiktelį (greitpuodį, troškinio 
skardinę, trumpučius naktinukus, eskalatorius, „Plejados“ leidi- 
nius, šviestuvus, dirbtines gėles, persiškus kilimus) istorine-misti- 
ne prasme, lyg tai būtų milžiniška civilizacijos sankaupa, kurią 
apžiūrinėja du išminties pritvinkę marsiečiai. 

Paskui ant šachmatų lentos išdėliojame figūras. Neatsispyrė- 
me. Bet tai bus juokų partija, plepalų partija, kur Stožilas toliau 
tęs savo monologą nutolusiu ir įkvėptu bosu. Kol vel (dievaižin, 
kokiais keliais) vėl prisimenamas Kolia, jaunasis vokiečių žudikas, 
tas, kuris karui baigiantis išprotėjo. 

— Kaip tau jau sakiau, jis tikrai sugalvojo trisdešimt šešis tūks- 
tančius būdų žudyti. Žinoma, buvo nėščios draugės ir vežimėlio 
būdas, bet jis dar ir į;smukdavo į kai kurių karininkų lovą. (Tarp 
nacių ne tik esesininkai mėgo angeliškus veidelius!) Arba iškrės- 
davo jiems netikėtų nelaimių: subyrėję pastoliai, nusmukęs maši- 
nos ratas — tokių dalykėlių. Dažniausiai jo išprovokuota mirtis 
įgaudavo netikėtą, atsitiktinį pobūdį — nepasisekė, kaip sakote jūs, 
prancūzai. Du karininkai, su kuriais jis nesislėpdamas miegodavo 

(žinai, kažkas panašaus į balkaniškąjį Lorenzačį“*), mirė nuo šir- 
dies priepuolio. Niekas neaptiko jokio nuodų pėdsako, jokių smur- 
to žymių. Kiti karininkai čia pat užsistojo jį nuo gestapo tardymų. 
Beveik visi jie jo geidė, taip ruošdami sau žūtų. Tikriausiai neaiškiai 
tai nujautė, nes juokais praminė jį „LEIDENSCHAFTSGEFHAR . 

— Išversk. 

— „Aistros rizika“: kaip matai, labai vokiška, labai heidelbergiš- 
ka. Ir pamažu jis tapo angeliškuoju mirties įsikūnijimu. Net mū- 
siškiams buvo nelengva žvelgti jam į akis. Manau, tai taip pat pa- 
kurstė jo beprotystę. 

Mirties įsikūnijimas. Prieš akis man šmėsteli mažoji nuotrauka 
— įtempti Leonardo raumenys, smaila tviskanti galva, negyvo vai- 
ko kojos... ir štai aš klausiu: 

— Ar jis niekada nenaudojo sprogmenų? 

— Bombas - taip, kartais. Graži maksimalistinė tradicija. 

— Tuomet žudė ir nekaltuosius? Praeivius... 

— Niekada. Tai buvo jo manija. Jis išrado tiesioginio veikimo 
bombų sistemą, kurią vėliau patobulino rusai ir amerikiečiai. 

— Tiesioginio veikimo bombą? 

— Esmė paprasta. Maksimum trenksmo ir minimum nuosto- 
lių. Griausmingas sprogimas, išmetantis metalo skeveldrų užtai- 
są; nukreiptą į tiksliai apibrėžtą objektą. 

— Ir kas iš to? 

— Įtikinti, kad pasikėsinimas aklas, kai iš tiesų auka numatyta. 
Jei vyksta tyrimas, visi pirmiausia kaltina atsitiktinumą. Tai, kuo 


?8 Lorenzačis (Lorenzaccio) — istorinis personažas, Alfredo de Miusė to paties 
pavadinimo istorinės dramos herojus, „Florencijos Brutas“, naudojęsis paleistu- 


vio reputacija, kad suartėtų su tironu Aleksandru Medičiu ir jį nužudytų. 

puikiausiai būtum galėjęs būti tu ar aš, ar, kai toks trenksmas, 
tuzinas žmonių. Šitaip Kolia, bendrai paėmus, sunaikindavo ko- 
laborantus jugoslavus, kuriuos žudydavo minios vidury. 

Pauzė, per kurią Stožilas grįžta prie partijos. Paskui išmanaus 
žaidėjo tonu tarsteli: 

— Ir jei nori žinot mano nuomonę, tasai tipas, kuris dabar vei- 


kia Parduotuvėje, elgiasi lygiai taip pat. 

Tarkime. Tarkime, kad mūsų bombų dėjikas žudo ne atsitikti- 
nai. Aukos numatytos. Suklaidinta policija tiki pakvaišusiu žudi- 
ku. Jos akimis, tik laimingas atsitiktinumas apsaugojęs pirkėjus 
nuo skerdynių. Beje, kartą vietoje vieno žuvo du. Ką gi. Taigi, 
tarkime, kad farai pasiklydo, leisdamiesi aklai smogiančio žudiko 
pėdomis. Nors jų laboratorija turėjo tas bombas ištirti. Bet tiek 
to, tarkime, jie nepadarė jokios patenkinamos išvados. Klausimai: 
1) jei žudikas pažįsta savo aukas ir naikina jas vieną po kitos, ko- 
dėl tik Parduotuvėje? Prieštaravimas: galbūt jis kuo sėkmingiau- 
siai likviduoja jas ir kažkur kitur, o tu apie tai nieko nežinai. Ge- 
rai, bet tai nelabai įtikima. Keturios aukos vienoje vietoje daro tą 
hipotezę gana abejotina; 2) jei žudikas pažinojo aukas ir naikina 
jas vieną po kitos, ar pažįsta viena kitą jos? Gali būti; 3) bet, jei tie 
potencialūs lavonai vienas kitą pažįsta, kodėl atkakliai veržiasi į 
Parduotuvę? Man regis, aš veikiau vengčiau tos parako statinės, 
jei ten būtų sudoroti trys mano sėbrai. Išvada: aukos viena kitos 
nepažįsta, bet žudikas pažįsta jas kiekvieną atskirai. (Tas vyrukas 
susiranda draugų visuose sluoksniuose.) Tebūnie. Čia grįžtame 


prie pirmojo klausimo: kodėl jis juos dobia tik šitos Parduotuvės 

teritorijoje? Kodėl ne pataluose, degant raudonai šviesai ar pas jų 
kirpėją? Į šį klausymą atsakymo kol kas nėra. Tad pereiname tie- 
siai prie klausimo Nr. 4. Kaip jis įsigudrina įsinešti tas petardas į 
Parduotuvę, kur farai čiupinėja mus dieną ir kur slankioja naktį? 
Jau nekalbant apie sargybinį Stožilkovičių. Atsakymas? Atsakymo 
nėra. Gerai, klausimas Nr. 5: O KUO AŠ ČIA DĖTAS? Nes fak- 
tas kaip grybas — aš pasimaišau kiekvieną kartą, kai tik kur drums- 
teli. Ir kiekvieną kartą lieku gyvas. Tikras siaubas, atmetame klau- 
simus 1, 2, 3 ir grįžtame prie darbinės komisaro Kudrijė hipotezės. 
Žudikas nepažįsta nė vienos savo aukos. Griežia dantį prieš mane, 
prieš mane vieną. Nori įklampint iki kaklo. Tad nepaliaujamai 
mane seka, ir kiekvienąsyk, pasisukus progai — bum! — išlakdina 
kurį nors mano kaimyną. Bet jei jau širsta ant manęs taip, kad 
nori įmurkdyti mane į tokią balą, kodėl neišsprogdina manęs pa- 
ties? Šitaip man atrodo dar baisiau, argi ne? Ir, beje, kas tuomet 
tasai tipas? Čia mano atmintyje gryna pragarmė. Nežinau. Ir vėl 
grįžtame prie klausimo Number One“?: koks tikslas mane kom- 
promituoti vien tik Parduotuvės teritorijoje Kodėl žmonės ne- 
krinta iš klumpių gatvėje, mane susitikę, kodėl nesproginėja atsi- 
sėdę prieš mane metro? Ne, tai siejasi su Parduotuve. Bet jeigu 
visa tai susiję su mano darbu Parduotuvėje, pakaktų, kad aš jį mes- 
čiau, ir skerdynių kaip nebūta, ar ne? Čia klausimas numeris 6: 
Kodėl divizijos komisaras Kudrijė leidžia man kvėpuoti tuo de- 
guonimi? Vien iš malonumo nutverti nusikaltėlį, ne mažiau gud- 
rų kaip jis? Gal ir taip. Kudrijė — iš ramiųjų aistruolių padermės. 
Jaučia, kad jam metė iššūkį — jis jį priima. Juolab kad kalbama ne 


2 Numeris vienas (zngl.) 

apie jo kailį. Partijėlė tarp geriečio ir blogiečio aukščiausiu lygiu. 
Kol kas blogietis pirmauja keturi nulis. 


Štai tokio pobūdžio klausimus nepaliaujamai gvildena Benža- 
menas Marlou, arba Šerlokas Malosenas, aš pats savo asmenyje, 
mąsliai nusimaudamas kelnes. Nors nuo Žiulijaus Iškartliežuvio 
trenkia, kambaryje dar juntamas tetos Žiulijos kvepalų aromatas. 
(„Tavo sieloje tikrai įsišaknijęs šeimos jausmas, Benžamenai, tu 
nuo pat jos gimimo įsimylėjęs sesutę Klarą, bet kadangi moralė 
draudžia tau kraujomaišą, tai myliesi su kita, kurią vadini teta.“) 
Sklaistosi jos kvepalų aromatas, o aš šypsausi („Kas ištiktų pasaulį, 
jei tu liautumeisi jį komentavusi, teta Žiulija?“). Žiulijaus žvilgs- 
nis seka mano vienišo striptizo etapus. Jis drykso prie lovos. Dau- 
giau niekada nebepuola prie manęs grįžtančio. Nebestrykčioja iš- 
girdęs apie pasivaikščiojimą. Prieš pradėdamas šliurpti apuosto 
sriubą. Visa, kas gyva, stebi svariu išminties kupinu žvilgsniu. Sa- 
vo kelionėje į Epilepsijos šalį jis susitiko Dostojevskį, ir Fiodoras 
Michailovičius viską jam išaiškino. Nuo to laiko senutis Žiulijus 
demonstruoja mums brandą. Keistas įspūdis. Juoba kad iškartas 
liežuvis suteikia jam visai vaikišką išvaizdą. Bet koks kvapelis! Gal 
galėčiau pasinaudoti šviežiai iškepta jo išmintimi ir išmokyti jį 
patį praustis... 

— Ei, Žiulijau, kaip sakai? 

Jis pakelia į mane nuobodžiaujantį žvilgsnį, kuriame galiu įskai- 
tyti, kad aukščiausia šuniška išmintis reiškia 2/e4a4a nesiprausti. 

— Kaip nori... 

Liūlia. Apskritai - alinanti diena. Bet toji, kuri rengia man pas- 


kutinę staigmeną dar nespėjus palįsti po antklode. Nuėmęs lovos 

apdangalą, aptinku laiškinio popieriaus lapą, paspraustą po pa- 
galve. Čia dar kas? Kokio plauko staigmena? Meilės prisipažini- 
mas ar karo iššūkis? Imu jį tarp nykščio ir smiliaus, pakeliu prie 
lempelės galvūgalyje ir matau Terezos braižą — nuo šventojo viesulo 
dienos ji nepratarė man nė žodžio. Viršilos braižas, išmoningai 
išraitytas, absoliučiai beasmenis, sakytum, pasiskolintas iš Trečio- 
sios respublikos dailyraščio mokytojo. Nerimas. Paskui šypsena. 
Tereza siunčia man santarvės ženklą. Ne be humoro, kuris mane 
stebina, ji man praneša artimiausios loterijos skaičių trejetuko prog- 
nozes. Taigi Klara pagavo mane už liežuvio. 

„Brangusis Benai, tai bus 28, 3, 11 arba 7, labai gali būti 28. 
Bučiuoju, tavo mylinti sesuo Tereza.“ 

OK, Terezėle. Rytoj pat pastatysiu už tuos tris numerius. Jeigu 
Klara galiausiai ims pardavinėt savo nuotraukas, jei Tereza mums 
nuraškys po vieną loterijos laimėjimą per metus, aš galėsiu gyven- 
ti gražų rentininko gyvenimėlį... (Iš teisybės man rūpi tik viena: 
kad šeima taptų rentabilia. Ne pasišvenčiu, o investuoju.) 

Štai. Užmiegu. Bet tik tam, kad čia pat prabusčiau. Pasalūniš- 
kas klausimų ratelis — iš pradžių suktų, paskui vis tikslesnių, vėl 
įžiebia mano žiburėlius. Sąmonė šviesut šviesutėlė. Vel galvoju 
apie nuotrauką, įbruktą į naktinio stalelio stalčių. Šįsyk ne po siau- 
bo ženklu. Ne, galvoju apiė ją kaip apie įkaltį. Vienintelį įkaltį. Ir 
jį Teo nori nuslėpti nuo policijos. Nenoriu spręsti už Teo, bet vis 
dėlto reikės jam paaiškinti, kad mes žaidžiame pavojingą žaidimą. 
Kiek gali pasigauti už nuslėptus įkalčius? Kliudymas tyrimui, gal 
net bendrininkavimas! Teo, Teo, reikia atiduot tą nuotrauką fa- 
rams, jei nenori mūsų įklampinti. Aš mėgstu senojo gerojo miesto 


anglies dvideginį ir teršalus, Teo, aš nenoriu to netekti. Bet kodėl 

tada pasilikau tą nuotrauką? Kad jam negrėstų nemalonumai grį- 
žus namo? Ne tik. Pasilikau, kad nuodugniai ją ištyrinėčiau. Kaž- 
ką užuodžiau. Savo įprastos intuicijos vedinas. Žymiosios intuici- 
jos — tos, kuri leido man diagnozuoti mis Hamilton aistrą. 
(Mamma mia...) Tad traukiu nuotrauką iš stalčiaus ir labai įdė- 
miai ją apžiūrinėju. Nebuvau pastebėjęs, kad dešinė vaiko pėda 
nupjauta — jinai kairėje Leonardo rankoje! O be to, kas per krūva 
prie stalo? Drabužių krūsnis? Ne, Teo, tai kas kita. Bet kas? Nejįsi- 
vaizduoju. Dabar tamsa fone. Regis, šen bei ten šmėsčioja tirštes- 
ni šešėliai. Dieve mano, visos tos tamsybės... ir tas sumaitoto kū- 


no žybsnis! 

Sugniaužę rankose karabinus, mobiliosios grupės kariai sušoka į 
šarvuotus sunkvežimius. Girdėt, kaip užsitrenkia durelės, pratisas švil- 
puko garsas, ir besisukantys garsiniai signalai išsiveržia iš garažo nas- 
rų. Motociklininkai jau skina jiems kelią, pasistiebę balnakilpėse, at- 
statę apvalius užpakalius kaip šuoliuojantys husarai. Paryžius prieš 
juos traukiasi į šalis. Persigandę automobiliai ropščiasi ant šaligatvių, 
praeiviai strykčioja ant suolelių. Trys gaisrininkų daliniai išleidžia sa- 
vo raudonas pabaisas, kurių chromo klyksmas šaižesnis už sirenas. 

„O dar pratisas baltas greitųjų pagalbų ūksmas ir malūnsparnių 
kardai, kapojantys prisodrintą sostinės orą. Apskritas Televizijos 
pastatas taip pat išleido saviškių rujas — autolaboratorijas ir auto- 
mobilius, ginkluotus antenomis, o netrukus jiems įdurmui išbil- 
dėjo jų kolegos — spaudos žurnalistai savo įstaigos vežėčiomis ir 
kvaišeliai iš laisvojo radijo savo privačiais motoroleriais. Visa tai 
dūmė pietų link, genama neapsakomai profesionalaus jaudulio. 
Italijos aikštėje iš Ligoninės bulvaro išsukęs furgonas atsitrenkė į 
gaisrininkų mašiną, išnirusią iš Gobelenų gatvės. Mėlyna prieš 
raudona, nugalėtojo nėra, bet šalmų ant asfalto skaičius lygus. Vie- 
na greitoji atliko, kas privalu, ir grįžo iš kur atkeliavusi! 

Pietų autostrada: staugianti vilkstinė — tarsi milžiniškas siurb- 
tukas, į kurį garma smalsuolių armada, milžiniška, sveika gyva, 
kraujo ištroškusi minia, pati puolanti signalizuoti, lyg tai būtų 
kokios vestuvės. Reikėjo įveikt septyniolika kilometrų — vienas 
kvėptelėjimas, vienas akies mirksnis. Nespėsi pagalvot kur važiuoji — 
ir tu jau vietoje, tokia skubra tvyro ore. SAVINJI SIUR ORZ. 
Štai kur viskas vyko. Tiksliau, tame gražiame name, apsivijusiame 
rožėmis, Ivetės pakrantėje. Užvarstytos langinės, aplink — begali- 
nė tuštuma, mirties aromatas. Lūkesčio tyla. Tyla, kurioje šmė- 
žuoja snaiperių šešėliai, čia užsiglaudę už automobilio, ten — ant 
seno čerpių stogo, dar kitur — už sunkvežimio brezento, radijo 
ryšys su šefu, pirštas ant šautuvo su optiniu taikikliu nuleistuko — iš 
teisybės, ne žmonės, nieko kita, tik žvilgsniai ir kulkos. Televizijos 
komentatorius, iki šiol pasinėręs į pašėlusį ritmą, dabar murma, 
vienu atokvėpiu murma, jog čia, tame gražiame name su žydin- 
čiais balkonėliais užsikasęs Parduotuvės žudikas, regis, įkaitu pač- 
męs seną savo tėvą. Namas kimšte prikimštas sprogmenų, yra iš 
ko išlakdinti į orą visą kaimelį, jie ištuštino kvartalą trijų šimtų 
metrų spinduliu. 

Parduotuvėje, kur geros šimtinės ekranų virpesyje išniro gra- 
žiojo namo vaizdas, tyla. Tarnautojai ir pirkėjai stovi nebylūs, 
įsmeigę akis, visi susibūrę čia, televizorių ekspozicijos salėje. Ke- 
turios sienos, išmargintos atsikartojančiu vaizdu, žada lūkesčio vertą 
epilogą. Dabar dvidešimt valandų dvylika minučių. Viskas prasidėjo 
dvidešimtą valandą nulis nulis. Policija nusprendė transliuot įvy- 
kius tiesiogiai, vakaro žinių laiku, visais kanalais, įspėtais dar prieš 
veiksmo pradžią. Todėl, kad įtariamasis jau seniai buvo įtariamas. 


Kodel jo nesuėmė anksčiau? — svarstydamas murma komentatorius. 

Ir pats duoda atsakymą: sukaupti įkalčius, kad jų visuma sudarytų 
pakankamą prielaidą kaltinimui ir galima būtų pradėti puolimą. 
Įtariamojo pasipriešinimas dabar tolygus pačiam tiesmukiškiau- 
siam prisipažinimui. Beje, prieš užsibarikaduodamas savo kaltę jis 
išrėkė prieš visą pasaulį. Sulig menkiausiu mėginimu jį apsupti 
pagrasino išsprogdinsiąs namą. Taigi belieka laukti. Laukti. Ypač 
žmogui, vieninteliam žmogui, kurio pečius slegia visa atsakomy- 
bės už operaciją našta. Kamera akimirkai palieka žydinčio name- 
lio fasadą, slysteli per 20 man s land?9 ir nukrypsta į jį, Laukiantįjį 
Žmogų. Nediduką žmogelį tamsiai žaliais drabužiais. Švarkas jam, 
ko gera, truputį didokas, tad greičiau sakytum - lyg koks redingo- 
tas. Garbės Legiono juostelė, apvalus pilvukas ištempęs šilkinę auk- 
so bitėmis siuvinėtą liemenę. Viena ranka, įsprausta tarp dviejų 
liemenės sagų, ilsisi ant skrandžio, matyt, sudirginto atsakomybės 
opos. Kitą jis užsikišęs už nugaros, gal kad nuslėptų mešlungiškai 
besigniaužančius pirštus. 

Jo bendradarbiai laikosi pagarbaus atstumo. Jis ne iš tokių še- 
fų, kurių apmąstymus galėtum nebaudžiamas drumsti. Palenkęs 
galvą, tarsi slegiamas prielaidų naštos, o po antakių lankais — rūš- 
kanas žvilgsnis, jauti, nukreiptas į žydintį namą. Ant plačios bal- 
tos kaktos svyra juoda, sunki kablelio formos plaukų sruoga. 

Bet ko gi laukia divizijos komisaras Kudrijė; kodėl neduoda 
įsakymo lemiamam puolimui? Jis laukia. Iš patirties žinodamas, 
kad skubra — pralaimėto mūšio laidas. Žinodamas ir tai, kad iki 
šiol už savo pasiekimus, už savo karjerą, jau nekalbant apie Šlovę, 
jis skolingas įgimtam savalaikiškumo jausmui. Nutverti akimirką. 


3 Žemė be žmogaus (angl). 

Tiksliai apibrėžtą akimirką. Kitos paslapties niekada nebuvo tu- 
rėjęs. Tad laukia. Laukia, stebimas kamerų, apsuptas pagarbios 
bendradarbių tylos, priešais žydintį namą. Jam ištiesė mikrofo- 
ną, jis mostu jį atstūmė. Jo stichija — ne derybos. O Laukimas. Ir 
žaibiškas veiksmas. Staiga už Vienišojo nugaros sukilo kažkos 
sambrūzdis. Jis neatsisuko. Žurnalistų ir policininkų minią skro- 
dė atviras Pežo-504, rausvas, aplankstytas, grėsmingas kaip ly- 
dys. Su atodūsiu sustojo sulig Vienišuoju. Iš jo, net nepasirem- 
dami durelių, kurios liko nepravertos, stryktelėjo du vyrai. 
Dvigubas tigro šuolis. Kamera užčiuopė jų veidus, kai jie žengė 
prie savo šefo. Mažesnysis — bjaurus kaip hiena. Kitas — milži- 
niškas plikis, tik dvi žandenos, tarsi du šauktukai ant galingų 
žandikaulių. Pirmojo apranga kaip valkatos, antrojo — kaip golfo 
žaidėjo. 

— Žibas Hiena ir Žanas Žandena! 

— Visai teisingai, vaikai. 

— Piktesni už Edą Karstinį ir grėsmingesni už Medinį Ceką! 

— Tikrai jie, Žeremi, tu juos atpažinai. 

— Na, ir ką? 

— Na, ir ką - ką? 

— Na, ir toliau. 

:— Toliau rytoj tuo pačiu laiku. 

— Oi, ne, kokio šūdo. Benai, tu — niekšas! 

— Atsiprašau? 

— Pasakok toliau, ar ką, negali mūsų taip palikti! 

— Nori, kad perversčiau tavo namų darbų sąsiuvinį, tada pažiū- 
rėsim, ar aš niekšas? 


(Vaje... dvejonė.) 

Paskui Žeremi atsisuka į Klarą. (Na, anas, reikalui prispyrus, 
sugeba nutaisyt penkiamečio šypseną!) 

— Klara, tu jam pasakyk. 

Klaros balsas: 

— Nagi, Benai... 

Antai, daugiau ir nereikia gynybinei mano autoriteto sienai su- 
triuškint. 

— Tada mažesnysis ir bjauresnysis iš dviejų inspektorių (kuris 
jų buvo piktesnis, pasakyt neįmanoma) palinko ties Vienišojo au- 
simi. Kuždesys, paskui Šefo veidu perbėgo šypsenos šešėlis. Bet 
tame šešėlyje nesunku buvo įžvelgt įsitikinimą savo pergale. Divi- 
zijos komisarui Kudrijė pakako kilstelėti ranką, spragtelėti pirš- 
tais, kad čia pat kaip iš stebuklingos pasiaukojimo skrynutės išnir- 
tų ištikimasis Karega. 

Sekundę visi teleekranai apsiniaukė. Vėl išniro komentatoriaus 
galva. Namo apgultis žada būti ilga, paaiškino jis, tad jis siūlo 
žiūrovams pasiklausyti daktaro Peltjė, pasaulinio garso psichiat- 
ro, kuris tuojau pamėgins apibūdinti mums žudiko asmenybę. 
Komentatorius pasisuko į svečią, kurio veidas pasirodė ekrane. 
Čia visų Prancūzijos merginų širdys apsalo, kaip ir jų mamyčių. 
Profesorius. Peltjė buvo visai jaunas — nebent būtų iš tų, kuriuos: 
amžinoje jaunystėje užkonservuoja jų žinios - blyškaus ir trapaus 
grožio, jis kalbėjo tyliu balsu, ramiomis intonacijomis, balsu, ku- 
rio begalinė gelmė priminė naktinio sargo Stožilkovičiaus bosą. 
Visų pirma jis panoro pareikšti pagarbą išskirtiniam nusikaltėlio 
protui. Dar niekam nusikaltimų istorijoje nebuvo pavykę taip ve- 
džioti už nosies viso krašto policiją, tiek kartų pakartojant tą patį 


nusikaltimą toje pačioje vietoje ir tomis pačiomis priemonėmis. 


164 


Tai sakydamas daktaras Peltjė romiai šypsosi, tad visi net pamirš- 
ta, kad jis kalba apie pavojingą žudiką. „Ir šiuo atveju tas protas 
manęs nestebina, — toliau dėsto jis, —- nes žmogų, apie kurį mes 
kalbame, pažinojau dar vaikystėje, mokyklos suole, pažinojau ne 
vienus metus ir niekada neįstengiau jo pranokti. Taigi mes įnir- 
tingai varžėmės, kaip tai gali vykti tik mokykloje, ir tam tikra pras- 
me už visuomeninę padėtį, kurią užimu šiandien, aš skolingas toms 
varžyboms. Tad nelaukite iš manęs, kad moraliai pasmerkčiau tą 
senų laikų draugą. Aš tik pabandysiu, kiek leidžia mano sugebėji- 
mai (kurie, neabejoju, dar ir šiandien nusileidžia jo sugebėjimams), 


paaiškinti jo iš pažiūros beprotiškų veiksmų paskatas. 


— Klara, prašau dar puodelį kavos. 

Žeremi ir Mažylis rikteli: 

— Paskui, Benai, toliau, prašau, toliau! 

— Galiu aš gurkšnot savo kavą, ne? Niekas nedega! Beje, iš tei- 
sybės viskas jau baigta... 

— Baigta? O kaip pasibaigė? 

— Kaip, pasak tavęs, tai gali baigtis? 

— Jie išsprogdino tą lūšną su granatsvaidžiu? 

— Kurgi ne, ir su visais tais sprogmenimis joje Savinji buvo 
išbrauktas iš žemėlapio. Bravo farai! 

— Jie pateko tenai per požemį! 

— Mažyli, negalima kelis sykius naudoti požemio toje pačioje 
istorijoje, tai įkyru. 

— Kaip, Benai? Dievulėli, baik tą savo kavą! 

— Įvyko būtent tai, ką savo iškreiptomis smegenimis buvo nu- 


matę Žanas Žandena ir Žibas Hiena. Tasai tipas, nusikaltėlis, buvo 

ne toks jau gudročius. Ne toks kvailas, kaip bato aulas, bet vis 
dėlto anaiptol ne proto bokštas, kaip tvirtino profesorius Pelrjė. 
Tad išgirdęs, kaip daktariukas jį liaupsina per telį, pasitraukė nuo 
lango, kur budėjo, ir, žinoma, priėjo arčiau prie ekrano. (Iš mels- 
vo švylavimo už užvertų langinių Žibas Hiena sumetė, kad vyru- 
kas stebi mažajame ekrane savo paties epopėją.) Ir kai profesorius 
Pelrjė (beje, ne didesnis psichiatras už mane, tačiau geras dviejų 
farų audringų jaunystės laikų bičas), taigi, kai tariamas psichiatras 
pradėjo dėstyti, kad jie buvę mokyklos draugai, kad jis velniškai 
juo žavėjęsis ir taip toliau, anas ėmė laužyti galvą ir svarstyti: 1) kelin- 
tais metais tai buvę, 2) kaip jis galėjęs užmiršt tokį gerą bičą. Du 
lemtingi klausimai, vaikučiai, nes jis dar tebeieškojo atsakymo, 
kai jam į pakaušį įsirėmė trisdešimt aštuntas Žano Žandenos ka- 
libras. Net manau, kad tuo metu jo riešus jau juosė Žibo Hienos 
antrankiai. 

— O kaip aniedu pateko į vidų? 

— Pro duris, su visrakčiu. 

Tyla, šioje pasakojimo vietoje visada įsivyrauja truputį neramą 
kelianti tyla, kai matau, kaip už sustingusių vaikų akių, už surauk- 
tų antakių veikia jų smegenų vingiai. Jie svarsto, ar mano pasako- 
jime nėra kokios šunybės, tam tikros klastos (nieatleistino aplai- 
dumo, apgaulingo neaiškūmo, gudrybių), nevertų mano talento 
ir jų įžvalgumo. 

— Limpa, Benai, net pasiutiškai kieta iš Žano Žandenos ir Žibo 
Hienos pusės. 

Ut... 

— O tėvas? 


Ai! 

— Tėvas — ne didesnis įkaitas už jus ir mane. Beje, dėl jo sūnus 
it kaišiojo bombas Parduotuvėje. 

— Štai kaip? 

Visi trys net stryktelėjo — Tereza nė nemirktelėdama toliau sau 
kukliai stenografavo. 

— Tėvas buvo išradėjas. Jisai tvirtino, kad trys pagrindinės fir- 
mos, kurioms dirba Parduotuvė, yra nudžiovusios jo išradimus. 
Tai nebuvo visiška netiesa, bet nebuvo ir tiesa. 

— Kaip tai? 

Pasakotojo pasimėgavimas... 

— Ką gi, jis buvo iš tokių, kuriems amžinai nesiseka. Jis tikrai 
išrasdavo krūvą nuostabiausių dalykėlių (greitpuodį, rutulinį 
plunksnakotį ir panašiai...), bet visada dvi trys dienos po to, kai 
juos būdavo išradęs kas nors kitas (būtojo laiko dalyvis, Žeremi, ir 
tiesioginis papildinys prieš veiksmažodį „būdavo '). Taigi vieną 
kartą — tvarka, du kartus — iš bėdos, tačiau visą gyvenimą — yra dėl 
ko jaustis kažkieno auka. Tad galiausiai jis įtikino sūnų, kad tos 
trys firmos jį apvaginėjančios, ir sūnus pasiryžo joms atkeršyti, 
kaišiodamas. Parduotuvėje bombas. 

— O ką jis, tėvas, darė, kai Žibas Hiena ir Žanas Žandena įsi- 
veržė į namus? 

.— Taip par klausė per televizorių jų bičiulio Peltje! Turiu jums 
pasakyti, kad tėvas nebuvo pastebėjęs, jog sūnus mokykloje būtų 
buvęs toks jau puikus mokinys. Atvirai kalbant, šia tema jie prisi- 
minė tik tarpusavio rietenas. Taigi tėvas norom nenorom klausė- 
si, negalėdamas patikėti, ir net atsiprašinėjo sūnaus. Tiek metų 


buvęs toks neteisingas! Verkdamas atsiprašinėjo... 

Po to pasakojimo prireikė šiek tiek laiko sugrūsti mažuosius 
į lovą. Pramanų upokšnis išjudino didįjį klausimų malūną. Be 
kita ko, Žeremi paklausė, kaip „Nusikaltėlis“ (jie dievina šį žo- 
dį, kuris jiems labiau prie širdies negu žudikas) įsinešdavęs bom- 
bas į Parduotuvę. Čia buvau primygtas prie sienos. Padėtį iš- 
gelbėjo Klara, atsakydama, jog kol kas apie tai nieko nežinoma, 
bet „nusikaltėlis“ bus apklaustas vieno jaunučio Kriminalinės 
policijos inspektoriaus, tokio Žeremi Maloseno, kuris, regis, 
šiuo klausimu turįs ką pasakyti. „O kaipgi“, - murmtelėjo Že- 
remi su išmania šypsena ir nėrė į patalus, daugiau nieko ne- 


klausinėdamas. 


Kai mudu su Žiulijum vėl įsikraustome į savo kambarį, šisai 
spindi kaip veidrodis. Jau daug metų nebuvo toks švarus. Beveik 
nejauti Žiulijaus kvapo ir visai — Žiulijos kvepalų. Klara, atsekusi 
mūsų pėdomis, atseit, kad pakamantinėtų mane dėl vieno Bodle- 
ro soneto, kurio ji nesuprantanti, šypsodama atsiprašo: 

— Jau taip seniai nesitvarkėme, Benai, išnaudojau „langą“ tvar- 


karaštyje. 

Mintyse man iš karto šmėsteli nuotrauka. Vakar naktį palikau 
ją ant stalelio galvūgalyje, o šį rytą pamiršau įkišti į stalčių. Dirst. 
Žinoma, jos ten nebėra. Dirst į Klarą. 

Jos akyse tvenkiasi dvi ašaros. 

— Aš netyčia, Benai. 

(Tai avigalvis! Palikt tokį daiktą voliotis...) 

— Benai, atleisk, aš tikrai nenorėjau... 

Dabar tai jau nebe dvi susirvenkusios ašaros — dabar ją visą 
purto rauda, o aš paikai svarstau, ar ji rauda, .prisimindama tą 
siaubą, ar iš gėdos, kad nekukliai pasielgė. 

— Benai, pasakyk man ką nors... 

Žinoma. Kažką pasakyti. 

— Klara... 

Štai. Kažką pasakiau. O kiek metų neverkiau aš? (Mamos bal- 
sas: „Tu niekada neverkei, Benai, bent jau aš niekada nemačiau 
tavęs verkiančio, netgi kūdikystėje. Ar tau jau teko verkti? — Ne, 
mamulyt, niekada, tik darbe...) 

— Benai... 

— Klausyk, Klarinete, dėl visko kaltas aš. Toji nuotrauka šiuo 
metu turėtų būti policijoje. Ją rado Teo. Rodydamas man verkė 
kaip tu. Bet nenorėjo, kad jie suimtų tą tipą, kuris atkeršijo už 
vaiko mirtį... Klara, tu manęs klausai? 

— Benai... aš ją perfotografavau. 

(Bravo, tik to ir betrūko. Žinoma, jei jau kartą ją pamatė...) 

Dar du trys šniurkštelėjimai. Ji šluostosi ašaras. 

Vieną dieną aš jos paklausiau, iš kur (išskyrus aistrą fotografijai 
apskritai) tas jos įprotis fotografuoti blogiausia, kas pasipainioja 
jos kelyje. Ji atsakė, kad tai nuo tada, kai ji buvusi maža, o aš 

įkraudavęs jai į lėkštę kažko, ko ji nemėgusi. „Aš tau niekada nesa- 
kydavau — neskanu, Benai, bet juo labiau to nemėgdavau - pavyz- 
džiui, cikorijų su tuo jų kartumu — tuo įdėmiau ragaudavau. Kad 
žinočiau, supranti? Dėl to jų labiau nepamėgdavau, bet nuo tada, kai 
žinodavau kodėl, galėdavau valgyti visai nesiaikštydama. Na, štai, kaž- 
kas panašaus ir su fotografija, geriau paaiškinti nemokėčiau.“ 
Ką gi, Klara, dabar, kai tu perfotografavai tą nuotrauką, tu ž/- 
nai. Ir ką tu gali žinoti, mano vargše brangute? 
— Klara, siaubas, kad tu ją matei... 
— Jei iš to gali būt kokios nors naudos - ne. 
Čia ji pakeitė toną. Vėl švelniai nuodugnus balsas. 
— Aš kai ką padidinau. 
(Po velnių...) 
— Kai kur susilpninau kontrastus, kitur sustiprinau. 
(Na, taip, pakalbėkime apie techniką.) 
— Yra trys įdomūs dalykai. Nori pažiūrėti? 
— Aišku, noriu! 
„(Nepalikti man tavęs vienos toje juodumoje ir toje baltumoje.) 
Po poros sekundžių ant lovos išdėliota tuzinas padidintų frag- 
mentų. Šešėlio plotai, stalo kojos, krūsnis ant žemės, kai kurie 
atspaudai vis labiau nušviesinti, kiti —- nutamsinti. Ir, nuostabus . 
dalykas: dviejų kūnų niekur nė pėdsako! Tarsi jų toje nuotraukoje 
nė nebuvę. Visiškai pašalinti! Juo nuostabiau, kad Klaros akis, re- 
gis, iš tiesų aprėpė viską, išskyrus negyvą vaiką ir jo žudiką. Siaubų 
siaubas, nublankęs nuo angelo žvilgsnio. Kone smagiu tonu, lyg 
užmindama mįslę, Klara klausia: 
— Kas, pasak tavęs, ta krūsnis prie stalo kojų? 


— Svarstėme tą patį klausimą su Teo. 

— Gerai įsižiūrėk, nieko tau neprimena? 

— Klara. Dievulėli, ką, tavo nuomone, man tai galėtų priminti? 

— Įsižiūrėk... 

Iš savo kuprinės ji išima raudoną flomasterį ir kaip vaikas veda 
jį riba, ten, kur didelis tamsos plotas, sukrekęs į krūsnį, tikra to 
žodžio prasme ištirpsta kambario tamsoje. Tai darydama piešia 
pavidalą. Smailes ir nelygumus sujungia kontūru. Ir kuo toliau 
keliauja kontūras, tuo labiau tai išties įgauna prasmę — man pažįs- 
tamą prasmę. Išputęs pilvas, pastiręs sprandas, smailios ausys, pra- 
žiotas snukis, iš kurio iškaręs liežuvis, panašus į Pikaso „Gerniką“, 
letenos apmatai, šuns siluetas. 

— Žiulijus?.. Žiulijus! 

Mano Erdvėje-Laike aidi cimbolai. 

— Ką Žiulijus gali veikt toje nuotraukoje? 

— Tai, aišku, ne Žiulijus, tai kitas šuo, Benai, bet jo būsena 
tokia pati, kaip Žiulijaus, kai jis buvo paralyžiuotas! 

Dabar mano sesutės susijaudinime slypi kažkas šerlokaholmsiško. 

— O tada, Benai, prieiname išvadą! 

— Prieik, brangute, prieik. 

— Nufotografuota scena įvyko PARDUOTUVĖJE, toje pačio- 
je vietoje, kurioje Žiulijų ištiko priepuolis. 

— Kodėl taip sakai? 

— Kai Žiulijus ėjo pro tą vietą, matyt, kažką užuodė... 

- Juokauji, tai nuotraukai mažiausiai dvidešimt metų! 

— Keturiasdešimt, Benai, ji keturiasdešimtųjų metų. Nuo pen- 
kiasdešimtų metų nuotraukų niekas taip neapipjaustinėja! Beje, 
patvirtinimui galima būtų ištyrinėti druskų senėjimą... 


Garbės žodis, mano mylima sesutė virto policijos laboratorija! 

— Bet lieka vienas klausimas... 

— Nagi? 

— Žiulijus pas tave po šachmatų partijos eina ne pirmą kartą. 

— Ne, o ką? 

— Kodėl priepuolis jį ištiko tik tą nakųį? 

Vėl regiu tą diegą kerotais antakiais, kuris uždraudė man eiti 
pro valgyklos duris ir įsakė leistis eskalatoriumi. 

— Todėl, kad paprastai mes eidavome kitu keliu. Pro čia jis ėjo 
pirmą kartą. 

— Ir tai nutiko žaislų skyriuje, taip? 

Čia pažvelgiu į ją taip, lyg jinai tikrai pradėtų mane gąsdinti. 

— Iš kur žinai? Niekad tau nesakiau! 

— Žiūrėk. 

Raudonas flomasteris vėl keliauja nublukintu padidintu frag- 
mentu. Tarsi savaime išryškėja raumeningas pavidalas, kiek įky- 
pai kylantis iki lubų. Kiti du brūkšniai išryškina gobtuvo raukšlę, 
paskui garbanotą barzdą. Vienas iš tų dirbtinio marmuro Kalėdų 
senelių, kurie jau daugiau kaip šimtas metų nenuilsdami laiko pa- 
rėmę kitus Parduotuvės aukštus virš žaislų skyriaus. 

— Kitų tokių Parduotuvėje niekur nėra, Benai. 

(Stambus planas, prabilusi nuotrauka...) 

— Viskas, Klara? 

— Ne, Leonardas buvo ne vienas. 

— Buvo bent jau tas, kuris jį fotografavo. 

— Tas ir keletas kitų. 

Trys ar keturi, pasak vėl keliaujančio po senos nuotraukos gel- 
mes Homasterio. Ir galbūt dar kiti, už kadro. 

— OK, mano brangute, jau gana. Gerai visa tai paslėpk, o rytoj 
nedelsdamas grąžinu tą nuotrauką Teo, kad pasiųstų ją į policiją. 

— Ne už ką, greičiau galą gausiu! 

Tai nuaidi taip niršiai, daužant šakute savo lėkštę, ir išrėkiama 
taip garsiai, nors ir bandoma tvardytis, kad artimiausi klientai krūp- 
telėję atsisuka. 

— Kas tau, Teo? Žiūrėk, sudaužei lėkštę. 

— Benai, ir neprašyk, niekada neatiduosiu tos nuotraukos fa- 
rams. 

Trinti salierai su provansalio padažu kaip tinko skiedinys pa- 
sklinda po staltiesę raudonais langeliais. 

— Žinai, kuo mums tai kvepia? 

Jis vogčiomis bando sujungti abi lėkštės puses. Salierai atlieka 
cemento vaidmenį tarp lėkštės ir staltiesės. 

— Tau — niekuo, tik išmesk velniop tuos Klaros atspaudus, ir 
tiek. O man... 

Skubiai dėbteli į mane: 

— Tai mano reikalas. 

Iškošė tai pro dantis, tūžmastingu kuždesiu, brukdamas niau- 
riąją nuotrauką į piniginę. Dabar mano eilė žvelgr į jį klausiamu 


žvilgsniu ir grąžinti jam ano vakaro klausimą: 

— Teo, tu prikišęs nagus prie tos bombos istorijos? 

— Jeigu taip, nebūčiau rodęs tau tos nuotraukos. 

Tai nuskambėjo labai natūraliai = ir tai tiesa. Jei jis čia būtų 
kuo dėtas, nebūtų stengęsis manęs įklampinti, kaišiodamas po no- 
simi įkaltį. 

— Tu žinai, kas jis? Kažką dangstai? 

— Jei žinočiau kas, pristatyčiau Garbės Legiono ordinui! Bast- 
jenai, atnešk kitą lėkštę, sudaužiau saviškę! 

Bastjenas, vietinis padavėjas, šaipydamasis palinksta prie mūsų: 

— Šeimyninė scena? 

Tasai paikšis jau ne vieną mėnesį laiko mus porele. 

— Susikišk savo juokelius ir atnešk man ką nors tvirtesnio! Be 
trintų salierų! Ar gali man pasakyti, koks gudragalvis prancūzas 
išrado trintus salierus su provansalio padažu? 

Nutupdytas Bastjenas niurzgėdamas valo stalą. 

— Niekas neliepia jų užsisakyti! 

— O kaipgi - smalsumas! Tyrinėtojo aistra! Gyvenime esti aki- 
mirkų, kai knieti įsitikinti savo akimis! Argi ne? 

Visa tai išpyškinama su atkakliu įniršiu. 

— Ne? Taip ar ne? Prašom porų su užpilu! 

Prieš akis — stora Bastjeno sėdynė; bambėdamas jis nutolsta. 

— Teo, kodėl nesutinki pasiųsti tos nuotraukos farams? 

Visą pyktį jis nukreipia į mane ir, per plauką nepasiuntęs vel- 
niop, klausia: 

— Ar tu retkarčiais skaitai laikraščius? 

— Paskutinį — tą, kurio pirmame puslapyje rašė apie Leonardo mirtį. 

— Ką gi, tau nuskilo, kad perskaitei, nučiupai pirmos laidos 


numerį. Antra buvo išimta. 

— Išimta? Kodėl? 

— Velionio šeima. Pasikėsinimas į asmeninį gyvenimą. Skam- 
butis ten, kur reikia — jiems neprireikė nė poros valandų, kad visi 
egzemplioriai būtų išimti iš apyvartos. O tada jie užsipuolė laik- 
raščio direkciją už „antį“, padavė į teismą ir šįryt bylą laimėjo. 

— Taip greitai? 

— Taip greitai. 

Santūrus storulio Bastjeno čiūžtelėjimas, ant stalo nutupia po- 
rai su užpilu. 

— Na, ir kas, dėl to man dar neaišku, kodėl nori pasilikti tą 
nuotrauką? 

Apstulbęs žvilgsnis. 

— Tau galvoje trinti salierai ar kas? Benai, ar suvoki, kokie tie 
išlaižytšikniai niekšai galingi? Jiems pakanka vieno skambučio, ir 
išimamas dienraštis, išdrįsęs atspausdinti keturias tos besidroči- 
jančios smarvės nuotraukas! (Nes bent jau tai tu supratai, a? Ką 
tos keturios fotoautomato nuotraukėlės vaizduoja?) Paskui žaibiš- 
kas teismo procesas — jie išspaudžia iš laikraščio kiek tiktai gali. Ir 
kas dabar atsitiks, jei pasiųsiu tą nuotrauką farams, ką? 

— Jie užgniauš bylą. 

— Įsakymas iš viršaus, pačiu laiku — tu ne toks skystaprotis, 
kaip bijojau. O nori, kad papasakočiau, kas būtų toliau? 

Jis ūmiai palinksta prie savo lėkštės, į kurią panyra jo kakla- 
raištis. 

— Tai va: su tuo auksiniu įkalčiu rankose farai sumes svarbiau- 
sia: PASKATĄ. Iki šiol jie tąsėsi su teorija pamišėlio, kuris dobia, 
kas papuola. Dabar jie žino. Žino, kad šunsnukių satanistų gauja 


kadaise rengė — gal dar teberengia! — šlykščias juodąsias mišias su 

žmonių aukomis ir visa virtine kankinimų, ir tai buvo daroma su 
vaikais, pone, su vaikais! 

Dabar jis stypso priešais mane, atgaliais kumščiais įsirėmęs į 
stalą, jo kaklaraištis rangosi iš lėkštės ir šliaužia iki kaklo kaip fa- 
kyro virvė, poza — pats įniršio klyksmas, bet jis kužda, kužda, ant 
blakstienų vėl virpa ašaros. 

— Kaklaraištis, Teo, pažiūrėk į savo kaklaraištį, sėsk... 

— O drauge farai supras visa kita. Kažkas susekė tuos niekšus 
aukotojus, kažkas pleškina juos — vieną po kito, metodiškai, ir tas 
kažkas sudoros juos visus, jei farai nepajudins subinės. O juk jiems, 
farams, tikrai patiktų, jeigu keršytojas atliktų už juos tikrąjį dar- 
bą, tik antai yra tokia įstaigėlė — Policija ir ji privalo funkc:o- 
nuot, supranti? Be to, dar vienas dalykėlis, tie funkcionuojantys 
pareigūnai — taip pat žmonės, vyrukai kaip tu ir aš (pagaliau ne 
visai kaip aš), savaip smalsūs, smalsūs, Benai, ir paaukotų dešimtį 
savo pensijos metų, kad užspęstų vieną vienintelį tų laikų vaikų 
rijiką vien tam, kad pamatytų, kas jo viduriuose, kad suprastų! Ir 
kas tada, tavo nuomone, nutiks tam išvengusiam pražūties žmo- 
gedrai? 

— Praleis likusį gyvenimą kokioje nors cypėje. 

— Tikrai taip. 

"Jis vėl atsisėda, nusiriša kaklaraištį ir kruopščiai jį sulanksto. 

— Tikrai taip, tokioje gilioje cypėje, kad niekas niekuomet nie- 
ko nesužinos, be teismo — gali neabejoti, cypėje, štai taip, tiesiu 
taikymu, nes negali būti nė kalbos, pone, kad toks skandalas ap- 
taškytų purvais žmones, kurie turi tokį pat veiksmingą telefoną 
kaip leonardai. 

— O vaikų tėvai? 

Čia stoja ilga tyla — Teo spokso į savo porus su užpilu, lyg tai 
būtų sunkiausiai idenuufikuojamas daiktas, kokį jis kada gyveni- 
me yra matęs. Paskui mąsliai klausia: 

— Benai, kas, pasak tavęs, yra našlaitis? 

(...„kas neturi tėvelio, kas neturi mamytės“... aidi mano galvo- 
je gūdi dainelė.) 

— Sutinku, Teo, tai tas, kurio niekas neieško. 

— Taip, pone. 

Kaip atkakliai jis spokso į tuos porus!.. 

— Taip, Benai. Ir dar našlaitis - gyvas patiklumas. Jam rūpi tik 
viena: surasti ką nors kitą, sekti paskui tuos ponus, kurie siūlo 
saldainiuką. O juk tie ponai iš tikrųjų dievina našlaičius. 

Jame kažkas slypi — beviltiškos pastangos negalvot apie tai dau- 
giau, negu man sako, visos esybės susikaupimas: atvaizdas žmo- 
gaus, besigrumiančio su vaidiniais. 

Jo peilis atsargiai baksnoja porus, lyg tai būtų kažkas neįvardi- 
jama, neseniai mirę ar dar net gyva. 

— Kai sakau „našlaitis“, aš kalbu siaurąja prasme. Reikėtų sakyt 
„apleistieji“. Apleisti vaikai, į kuriuos visiems nusispjauti, tarp ki- 
tų ir institucijoms, kurios lyg ir turėtų juos priglausti, - mūsų 
gražusis pasaulis tiekia jų, nors vežimu vežk: maži juodukai, iš- 
vengę kitų skerdynių, jauni likimo vėjų blaškomi geltonodžiai, 
mūsų pabėgėliai, vietinė asfalto produkcija — rinkis, iš ko nori... 
Aš neatiduosiu tos nuotraukos farams. 

Kurį laiką jis suka į ritinėlį porą, porą, savo mase panašų į sken- 
duolį. 

— Beto, pasakysiu tau, farai veikiai tą mūsų keršytoją užspęs. Jie 
ne kvailiai, turi savų priėmonių, jiems neprireikė ilgai klaidžioti, 

vediniems atsitiktinumo. Greičio lenktynės. Zoro ne daugiau kaip 
puse korpuso priekyje, gal nė tiek. Turbūt nebespės visų jų išpleškinti. 
Tad štai, aš neketinu padėti policijai jį užspęsti. O, ne, tik ne aš! 

Ir galop jis meta paskutinį žvilgsnį į tą blyškų pavidalą, dryk- 
santį jo lekštėje, žalią ir baltą, ištirpstantį tiršto aliejaus perlamut- 
re su sustingusiomis acto akutėmis... 

— Benai, prašau, nešdinamės iš čia, šitie porai mane visai už- 


kniso. 


29 


Tai įvyko šįryt, kaip tik prieš Lunos skambutį. Aš ėjau iš Lėmano 
ir ką tik padariau lankstą per antrojo aukšto knygų skyrių, kad pa- 
tikrinčiau vieną iš tų pažiūrėti nereikšmingų smulkmenėlių, kurios 
betgi išjudina tyrimą iš mirties taško ir sutaupo krūvas popieriaus. 

Tik norėjau paklausti senojo pono Risono, kiek metų jis plū- 
kiasi Parduotuvėje. 

— Šiais metais bus keturiasdešimt septyneri! Keturiasdešimt sep- 
tyneri metai, pone, kai grumiuosi gindamas Grožinę Literatūrą, o 
pardavinėdamas tik tai, kas papuola. Bet, dėkui Dievui, man visa- 
da sekėsi išsaugoti Literatūros skyrių! 

Keturiasdešimt septyneri metai kromelyje! Nepaklausiau, ko- 
kio amžiaus jis pradėjo. Ir toliau rausiausi, varčiau, žodžiu, įteisi- 
nau jo išdidumą. Pasklaidžiau „Vergilijaus mirtį ?!, probėgšmais 


peržvelgiau „Rankraštį, rastą Saragosoje“?Ž, paskui paklausiau: 


?1 Austrų rašytojo Hermano Brocho (1896-1951) romanas, laikomas viena iš 
pirmosios XX amžiaus pusės intelektualinės prozos viršūnių. 

32 Lenkų istoriko ir archeologo Jano Potockio (1761-1815) romanas, plačiai 
išgarsėjęs XX amžiuje kaip kūrinys, pranašaujantis tam tikras šiuolaikinės literatū- 


ros tendencijas (pvz. „pasakojimas pasakojime“, etc.). 

— Kiek egzempliorių Gados pardavėte nuo tada, kai jis buvo 
perleistas kišeniniu leidiniu? 

— „Tos baisiosios painiavos Merulanos gatvėje? Nė vieno. 

— Ką gi, vieną ką tik pardavėte, man reikia dovanos. 

Jo daili baltaplaukė galva pritariamai linktelėjo, kaip sakoma, 
„teisingai ir rūsčiai 

— Puiku, čia tai knyga! Geriau, negu jūsų paistalai apie Alisterį 
Kroulį. 

— Tai taip pat buvo dovana, ponas Risonai, skonių esama įvai- 
riausių. 

— Bet stokojama pasidygėjimo, jeigu norit žinot mano nuomonę. 

Kol jis vyniojo mano ryšulėlį (regis, prieš akis jam visa amžiny- 
bė), priartėjau prie temos: 

— Ar niekada neatostogaujate? Regis, visąlaik matau jus skyriuje. 

— Atostogos tinka neramiai jūsų kartai, jaunuoli, o aš viską da- 
rau lėtai ir užveriu skyrių tik drauge su Parduotuve. 

Proga buvo pernelyg gera, kaip mat jos įsitvėriau. 

— O kieksyk per keturiasdešimt septynerius metus Parduotuvė 
buvo uždaryta? 

— Tris. Kartą keturiasdešimt antraisiais, kartą penkiasdešimt 
ketvirtaisiais, kai pristatinėjo septintąjį aukštą, kartą šešiasdešimt 
aštuntaisiais, per tą balaganą." 

"(Per tą „balaganą ...) 
— O kodel uždarė keturiasdešimt antraisiais? 
— Keitėsi direkcija, valdyba ir, sakyčiau, mąstysena. Ankstes- 


nioji valdymo taryba buvo iš esmės žydiška, jei suprantate, ką no- 


2 1968 m. gegužės mėnesį Prancūzijoje įvyko studentų revoliucija, lydima 


visuotinio streiko. 

riu pasakyti. Bet tuo laikotarpiu žmonės žinojo, kas teisėtai pri- 
klauso tikriems prancūzams! 

(Atsiprašau?) 

— Ir kiek laiko ji buvo uždaryta? 

— Gerą pusmetį. Matote, šitie „ponai“ bylinėjosi. Ačiū Dievui, 
Istorija galiausiai kirto iš peties. 

(Jeigu Dievas yra, kai ateis metas, jis apdergs tave nuo galvos 
iki kojų, bjaurus asile.) 

— Pusę metų apleista? 

— Su derama policijos apsauga, kad žiurkės neiškuoptų laivo. 

(Ir kai pagalvoji, kad tas senas mėšlas atrodė man nepaprastai 
simpatingas, toks senelis, kokio aš neturėjau, ir visi tie nostalgiški 
skiedalai...) 

Paėmiau jam iš rankų savo vargšą Gadą, mintyse žadėdamas 
sau jį išdezinfekuoti, ir pasakiau: 

— Be galo dėkingas, ponas Risonai, radęs progą dar grįšiu su 
jumis pašnekėti. 


— Su malonumu, pagarbių jaunų žmonių reta. 


Tai užgriuvo mane eskalatoriuje. Ugninis kalavijas pervėrė gal- 
vą. Visa ką apimantis skausmas. Pagyvintas groteskiškos vizijos iš 
Cesterio Haimzo: milžiniškas negras bėga per Niujorko naktį su 
peiliu, suvarytu jam į smilkinį, kurio smaigalys stirkso iš kitos 
galvos pusės. Paskui skausmas atlėgo, ir aš vėl apkurtau. Daugiau 
jokio klegesio, jokios muzikos, daugiau nieko. Bet per vėlai. Ta 
sumauta šlykštynė nesutrukdė man išgirsti, kaip mano svajonių 
senelis ilgisi savo gerųjų laikų. Velniai rautų, kaip tas žmogšūdis 
su tokia krūva mėšlo smegenų vietoje gali mėgti Gadą, Brochą, 

Potockį ir sutarti su manim dėl Alisterio Kroulio? Kada gi paga- 
liau aš ką nors kame nors imsiu suvokti? Bent jau turiu datą: 1942. 
Jeigu Parduotuvėje kažkas nutiko, tai per tą pusmetį. Dieną ar 
naktį? Sprendžiant iš nuotraukos, naktį. Naktį. Parduotuvėje, sau- 
gomoje milicijos. 

Ir čia pagaliau aš juos pamačiau. 

Dvi savo gyvąsias kameras. 

Keturias komisaro Kudrijė akis. 

Jos krito man į akį taip aiškiai, kad nustebau, kaip iki šiol galė- 
jau jų nepastebėti. Dičkis ir mažius. Storulis ir džiūsna. Distin- 
guisbed?“ ir valkata. Plikis ir gauruočius. Žanas Žandena ir Žibas 
Hiena. Beveik. Galų gale, su visu tuo atstumu, kurį, kaip besisuk- 
tum, gyvenimas įspraudžia tarp tikrovės ir išmonės. Bet vis dėlto 
nepastebėti jų iki šiol! Tų dviejų! Tokios išvaizdos! Vienas slėpėsi 
už odinės galanterijos stendo — storulis, o antrasis, misteris Hai- 
das, per penkiolika metrų nuo jo už moteriškų nėrinių kimšo šo- 
koladinį eklerą. Taip nustėrau, kad nebegalėjau atplėšti nuo jų 
akių. Jie akimirksniu sumetė, kad juos pastebėjo. Ir, garbės žodis, 
nustebo ne mažiau už mane. Taigi kurį laiką taip vėpsojome vieni 
į kitus, paskui storulis netikėtai pražydo raudoniu ir skubiai pada- 
rė galva judesį, kurį bemat supratau. Jautrus kaip kokia popa, o 
žaliūkas kaip dogas. Tad atsitokėjau. Nukreipiau žvilgsnį. Tiksliai 
tarp jų dviejų, kad išvengčiau ano smagurio su jo šokoladiniu ek- 
leru. Ir viskas dar labiau susipainiojo. Nes už jų, per kokius de- 
šimt metrų už jų, tiesiai prieš mane, buvo ginklų skyrius. Su pliauš- 
kių stovais, su pilna signalinių pistoletų kolekcija, medžiokliniais 


* Pasipūtėlis. 

peiliais, ultragarsiniais švilpukais, dantytais spąstais, su visais tais 
mažučiais stebuklais, nuo kurių sužimba medžiotojo akys — to, 
kuris iš tiesų myli ir pažįsta gamtą! Beje, vienas toks ir stypsojo 
prie prekystalio — vienas iš tų ekologų desantininko apranga. Pen- 
kiasdešimtmetis, lydimas dviejų savo vaikėzų, grėsmingai švarių 
paauglių; visi trys aptarinėjo privalumus vieno melsvai tviskančio 
šautuvo, kurį perdavinėjo iš rankų į rankas, žaibiškai kilstelėdavo 
prie peties, brėžė skubrias kreives savo danguje, linksėjo galva — 
žinovai nuo lopšio. Pardavėjas — viena šypsena — iš kailio nėrėsi 
bendraudamas. Toks laimingas, sulaukęs tokių pasikausčiusių pir- 
kėjų, kad jo akys nebeaprėpė viso prekystalio. Ir čia pamačiau, 
kaip į pilką kartoninę dėželę panyra ranka ir traukia iš ten du 
patronus, kaip niekur nieko, net nesislėpdama. Ranka priklausė 
vienam iš Teo seneliukų, tikrai mažučiukui ir visiškai nukriošu- 
siam, kurį aš, aišku, pažinau ir kuris pažino mane ir kuris (duodu 
galvą nukirsti!), prieš įsibrukdamas patronus į kairiąją savo chala- 
to kišenę, aiškiai parodė juos man su suokalbininko šypsena. Šitą 
gestą buvau matęs tris kartus: pirmą kartą — juoda distancinio 
valdymo pulto dėžutė, kol Kaznevas kėlė nuo žemės AMX-30, 
kitą kartą — vibromasažuoklis, o trečią... ne, trečią kartą judesys 
buvo sukamasis — jisai sukaliojo varinį kraną. 

Akimirksniu nukreipiau žvilgsnį į du farus, įsistebeilijusius į 
mane, lyg aš būčiau koks besmegenių karalius, kad stirksau čia, 
įsispoksojęs į erdvę. Mažesnysis kilstelėjo antakį ir patraukė petį. 
„Na, ką, drauguži, diena tau jau baigėsi?“ Štai ką tai turėjo reikšti. 
Vel primygtinai pažvelgiau į ginklų stendą. Tada jie nusisuko. Bet 
seneliukas jau buvo dingęs. Pajutau lyg ir kokį palengvėjimą. 

Po poros minučių, vis toks pat kurčias, panirau į gilius pusrū- 
sio vandenis, irdamasis ieškoti Svirplelio Džimini. Svirplelis Dži- 
mini — vienas prie vieno! — lygiai toks pat geraširdis, juokingas 
snukelis, nosis ir visiškai glotnus nuo neapsakomos senatvės Svir- 
plelio Džimini veidas! Du mano farai patruliavo truputį atokiau, 
tik juos ir žemačiau, tarsi mano akis kaip magnetas trauktų jų aki- 
vaizdus profesionalumas. 

Kokį snukį jie nutaisydavo kiekvieną sykį, kai susitikdavo ma- 
no žvilgsnį! Tose dviejose perkreiptose fizionomijose slypėjo viso 
pasaulio grėsmė. 

O Džimini ir pėdos ataušo. Pirmą kartą suvokiau, kaip daug 
pilkųjų Teo chalatų. Tokių panašių savo senatve. Nesuskaičiuoja- 
mi, panašūs ir vieniši. Be jokio tarpusavio ryšio — tokie tie šiuolai- 
kiniai senoliai. Teo! Įspėti Teo, kad vienas jo globotinių iš artile- 
rijos stendo nugvelbė šaudmenų! 

Teo buvo užsiėmęs — tapetų skyriuje konsultavo įkūnią Kas- 
tafiorės stiliaus moterėlę. Damos žiedai iškalbingai bylojo už ją, 
o Teo galva linksėjo, linksėjo. Jis jai įkosės ne vieną tų tapetų 
sluoksnį! 

Tad nukreipiau kursą į Teo, bet neįveikus nė pusės kelio pro- 
gramą sužlugdė trys sinchroniški įvykiai. Pirmiausia — labai aiš-. 
kus Džimini vaizdas per kokią dešimt metrų nuo manęs: jisai pylė 
paraką iš patrono į metalinį grąžto futliarą, vieną akį įsmeigęs į 
savo triūsą, kitą — į mane, su suokalbininko šypsena, neregimas 
dviem farams, toks ištirpęs tarp pustuzinio vienodų, iš peties meist- 
raujančių seneliukų. Paskui galingas smūgis per petį - „pokšt!“ — 
ataidėjo mano galvoje, ir galiausiai visą atsikimšusio kiaušo tūrį 


užtvindė griausmingas Lesifro balsas. 

— Ei, Malosenai, sapnuoji, ar ką? Jau penkios minutės garsia- 


kalbiai kviečia tave prie telefono! Labai skubu, regis, tavo sesuo. 


— Benai? 

— Luna? 

— Benai! Oi, Benai! 

— Kas nutiko, Luna? Kas yra? Nusiramink... 

— Žeremi. 

— Ką Žeremi? Luna, mieloji, nusiramink. 

— Mokykloje įvyko nelaimė, turi ten tuoj pat nuvažiuoti. Be- 


nai... Oi, Benai!.. 

— Visa laimė, jūsų brolis buvo klasėje vienas. 

(„Visa laimė...“) 

Centrinis mokyklos kiemas — tik rūkstanti bala, kurioje riogso 
išklaipyti skeletai viso to, kas liko po gaisro. Tarp nuolaužų raitosi 
ilgos suglebusios žarnos. Drėgname ore tvyro aitrus išsilydžiusios 
plastmasės kvapas. („Bet, žinote, nepakenčiamiausi — sudegusieji 
automobiliuose. Neatsikratysi kvapo. Plaukai dvi savaites tren- 
kia.“) Galvoje — garsinis mažojo ugniagesio atvaizdas, o šnervės 
kruta, kruta, kad įtikintų mane - ne, tarp tų niaurių kvapų - jo- 
kio degančios mėsos tvaiko. Dvi vandens čiurkšlės baigia apsemti 
suanglėjusias nuolaužas. Visiškai sudegė trys klasės. 

— Tie montuojami elementai... 

Vienas tų popieriaus masės niekalų, kuris užsiplieskia nuo men- 
kiausio pirstelėjimo. Stalo kojos, metalinės konstrukcijos, ištežu- 
sios nuo karščio, persipynusios sustingo groteskinėmis formomis. 
Mokiniai ugniagėsių prilaikomi atokiau, svyruoja tarp liūdesio, 
linksmybės ir dar gyvo jų išgąsčio prisiminimo. 

— Laimei, tai įvyko per pertrauką... 


(„Laimei...“) 

Viena raudonųjų mašinų pradeda vynioti savo žarnas. Mano 
smegenis persmelkia paika spagečius vyniojančios šakutės vizija. 

— Jis užsidarė... 

Spagečiai, tįstantys juosvame aštuonkojų padaže. Kokioje gi 
Italijos srityje taip gamina?.. 

— Kai susigriebėme, ugnis buvo jau pernelyg įsiplieskusi.... 

— Kodėl jis nebuvo išėjęs iš klasės drauge su kitais? 

— Negalėčiau jums pasakyri. 

— Negalėtumėt man pasakyti? 

— Kaip man žinoma, jis buvo, noriu pasakyti, yra labai sava- 
rankiškas vaikas. 

(Jis negalėtų pasakyti, kaip jam žinoma, jis nori pasakyti...) 

— Ugnis iš tiesų labai staigiai įsiplieskė... 

Taip, taip, žinau, staigiai kaip degtukas. Degtukas, kuris per 
plauką nesupleškino šimtinės vaikiūkščių. Bet, „visa laimė“, vidu- 
je buvo tik mano Žeremi. 

— Visa laimė, ką? 

— Atsiprašau? 

— Jūs pasakėte „visa laimė“, ar ne? Ir „laimei“... 

— Prašau atleisti? 

Jo akys ūmiai išsiplečia sulig jo akinių stiklais. Susigriebiu, kad 
iškilau prieš jį, palinkau prie jo, o jis spaudžiasi savo krėsle. 

Sučirškia telefonas. Jis skubiai čiumpa ragelį, nenuleisdamas 
nuo manęs akių. 

— Alio! Taip? Taip? Štai kaip, taip? 

(„Štai kaip...“, „visa laimė...“, „laimei...“) 

— Šventojo Liudviko ligoninė, taip. Greitosios pagalbos sky- 


rius, žinoma, labai jums ač... 

Kai jis padeda ragelį, manęs jo kabinete jau nebėra. 


Į Šventojo Liudviko ligoninę Loranas atvyko pirma manęs. 
Kai prisistatau, jisai išsijuosęs diskutuoja su mažu juočkiu dak- 
tariuku guviomis akimis. Jau iš tolo, vos juos užmatęs, bandau 
ką nors įskaityti jų veiduose. Neįžvelgiu nieko kita, tik tai, ką 
galima įžvelgt profesionalų veiduose, kai susitinka du tikri pro- 
fesionalai. Aukštas blondinas ir mažutis brunetas — bičiuliai be 
jokių ceremonijų nuo pirmojo žodžio. Didžiosios išminties bro- 
lybė. Ir taip toliau... Beje, tas reginys mane šiek tiek apramina. 
Jei Loranas sutaria su tuo daktariuku, vadinasi, Žeremi gerose 
rankose. 

— A, Benas! Susipažink su daktaru Marti. 

Paspaudžiame dešines. 

— Nesijaudinkite, pone Malosenai, jūsų sūnų mes pastatysim 
ant kojų. 

— Jis man ne sūnus, o brolis. 

— Tai jo sveikatos būklei didelės reikšmės neturi. 

Jis išpyškino tai kaip niekur nieko, be šypsenos, nenuleisdamas 
nuo manęs akių. Bet už jo akinių stiklų matau linksmą žiburėlį, 
kuris mane paguodžia. Į šypseną viepdamas lūpas klausiu: 

— Ar galiu jį pamatyti? 

— Su sąlyga, jei pakeisite veido išraišką, nenoriu, kad pakirstu- 
mėt jam dvasią. 

Keistas tipas tas Marti. Ištarė tai tuo pačiu flegmatišku, lengvai 
pašaipiu tonu, bet aš įsitikinęs — jei nenutaisysiu kitokio snukio, 
Žeremi man nematyt. 


— Jei pasakytumėt, kas jam... 

— Įvairūs nudegimai, nutrauktas dešinys smilius, smarkiai iš- 
gąsdintas, tačiau atkakliai nesutinka nukeipti. Verčiau linksmina 
slaugęs. 

— Nuplėštas pirštas? 

— Tuojau jį prisiūsim, juokų darbas. 

Keistas dalykėlis tas pasitikėjimas. Kažkas man kužda — būtų 
Žeremi netekęs galvos, tas aštrialiežuvis linksmuolis taip pat mit- 
riai užtupdytų ją jam ant pečių. Išmanumo įsikūnijimas. Ir kažkas 
dar - žmogiškumas... 

— Gerai, dabar mano marmūzė jums tinka? 

Jis ilgokai spitrijasi į mane, paskui atsisuka į Loraną: 


— Kaip jums, Burdenai? 


Jis nuogas erdvėje. Visą kūną dengia marmuro ornamentai ap- 
krekėjusiais pakraščiais. Lūpos ir dešinė ausis kaip prilipdytos. Jam 
visiškai nuskuto galvą. O kai aš įžengiu į mažą sterilią patalpėlę, jį 
slauganti sesutė leipsta juokais. Bet kai pažiūri iš arčiau — drauge ir 
verkia. O jis tarška kaip užsuktas, nė nekrustelėdamas. Jo kūnelis toks 
mažas. Iš tiesų tai mažas vaikutis, jei pamiršime jo liežuvio mastus. 

Turiu prieiti prie pat jo, kad jis mane pastebėtų. Tada nusišyp- 
so. Šypsena virsta skausmo grimasa. Paskui visi bruožai grįžta į 
vietą, tik tarytum atsargiau. 

— Sveikas, Benai. Žiūrėk, mano snukis kaip Edo Karstinio! 

Sesutė pakelia į mane akis, kupinas liūdesio ir susižavėjimo. 

— Norėčiau pakalbėt su tavim akis į akį, Benai. 

Ir lyg pažįstantis sesutę nuo neatmenamų laikų, sviedžia jai: 

— Marinete, gal galėtum nueit ir nupirkt kokią knygiūkštę? Pa- 


skaitysi man, kai anas bus išėjęs. 

Nežinau, ar ji tikrai vardu Marinetė, bet ji klusniai keliasi; pa- 
lydžiu ją iki durų. 

— Nenuvarginkite jo, - kužda, —- po dešimties minučių jį veža į 
operacinę. 

Ir priduria su sugrudusia šypsena: 

— Paskaitysiu jam, kol duos narkozę. 

Šviesa koridoriuje išblėsta už uždaromų durų. 

— Tu jau vienas, Benai? 

— Vienas. 

— Tada eikš ir prisėsk, turiu didelę naujieną. 

Statau kėdę prie pat jo lovos. Jis akimirką palūkėja gardžiuoda- 
masis pakibusia įtampa. Paskui nebeištveria: 

— Taip ir yra, Benai, aš išsiaiškinau! 

— Ką išsiaiškinai, Žeremi? 

— Kaip „nusikaltėlis“ įneša į Parduotuvę bombas! 

(Viešpatie...) Gerą laiko tarpą girdžiu tik sunkų jo alsavimą ir 
savo širdies dūžius. Paskui klausiu: 

— Kaip? 

— Jis jų neneša, gamina jas vietoje! 

(Iš tikrųjų, gerai, kad aš sėdžiu.) 

— Rimtai? 

Kiek pastangų man prireikė tai ištarti — ir tuo žaismingu tonu! 

— Rimtai! Išbandžiau, veikia. 

„Išbandžiau“? Taip ir yra, jaučiu ryškėjant blogiausia. Blogiau- 
sia — jo nuo šiol pažįstamus žingsnius. 

— Benai, Parduotuvėje yra visko, ko reikia, kad, jei nori, išlak- 
dintum Paryžių. 

Teisybė. Tik dar reikia turėti noro. 

— Mokykloje taip pat. 

Tada stoja tyla... tai bent tyla! 

— Taigi atlikau eksperimentą... 

— Dėl Dievo, Žeremi, kokį eksperimentą? Tik nesakyk man, kad... 

— Pagaminti bombą pe7 pamokas, ir kad niekas nepastebėtų. 

(Taip, jis man pasakė.) 

— Paimi bet ką — pavyzdžiui, herbicido, kad būtų natrio chlorato... 

Ir štai mano mažasis broliukas Žeremi, kuriam guviai eina dvy- 
likti meteliai, pateikia man rafinuotą rankų darbo bombos recep- 
tą, desto, vis labiau įsisiūbuodamas, jo balsas gožia mano atmin- 
tyje Teo balsą: „Įsivaizduoji, vienas toks kiaurą dieną šlaistėsi su 
penkiais kilogramais herbicido chalato kišenėse!“ 

- Tyliau, Žeremi, nusiramink, tau negalima vargintis. 

Svarbiausia, negalima, kad tave išgirstų anapus durų, tegu juos 
kur šunes! Broliukas padegėjas. Mano brolis - mažasis padegėjas! 
O aš - pedagogas, auklėtojas...) 

— Viskas klostėsi kaip sviestu patepta, Benai, ir šit tą akimirką, 
tada, kai ją ardau, kad parneščiau namo ir parodyčiau tau — „įkal- 
tis“, supranti? Ir šit ta bjaurybė kad driokstelės mano rankose! 

(Ir tu padegei savo būdą, Žeremi! Dėl Dievo, TU PADEGEI 
SAVO MOKYKLĄ!) 

— Bet ar tu bent tiki manim, ką? 

Pirmą kartą jo balsas suvirpa iš nerimo. 

— Ką, Benai? Sakyk, tu manim tiki? 

Tyla. Ilga tyla. Žiūriu į jį. Vėl tyla. O paskui iš akių apdegusio- 
mis blakstienomis nurieda ašaros. 

— Na, va, tu manim netiki. Taip ir maniau! Ak, Benai, tu pui- 


kiai žinai, aš tau niekada nemelavau... 

(Jehova, Jėzau, Buda, Alache, Leninai, Kaip ten tave, ir kiti... 
ką aš jums padariau?) 

— Taip, taip, Žeremi, aš tavim tikiu, tai bus paskutinis mano 
istorijos skyrius, šįvakar papasakosiu jį kitiems: bomba, pagamin- 
ta Parduotuvėje, genialu! Tai bus epilogas... 

Aš gyvenu ir mirštu, skęstu ir degu, 
Jaučiu baisų karštį, kaip šaltis kamuoja, 
Man gyvenimas švelnus — per žiauriai kainuoja 


„Mano džiaugsmas sumišęs su gausybe vargų. 


— Nagi, Klara, kai deklamuoji, laikykis ritmo. Poezijoje pauzės 
atlieka tokį pat vaidmenį kaip muzikoje. Jos - alsavimas, bet kar- 
tu ir žodžių šešėlis ar švytėjimas, nelygu aplinkybės. Jau nekalbant 
apie kažką žadančias pauzes. Pauzių esama įvairiausių, Klara. Pa- 
vyzdžiui, prieš pradėdama deklamuoti, tu fotografavai baltą katę 
ant Viktoro Nuaro?? kapo. Įsivaizduok, kad po to, kai baigei de- 
klamuoti, patylime. Ar tai bus tokia pati pauzė? 

— „Ar tai bus“, Benžamenai, „ar tai bus“? Svarstau... 

Jinai švelniai šaiposi, ima mane už parankės, ir mes toliau klai- 
džiojame saulės nutviekstomis Per Lašezo kapinėmis, kur Klara 


ką tik atkreipė mano dėmesį, kad bemaž visos katės čia juodos 


*> Viktoras Nuaras (Victor Noir, 1848-1870) - žymus prancūzų žurnalistas: 


noir (pranc.) — juodas. 

arba baltos. Iš bėdos — juodai baltos. Ir jokių kitų spalvų. O aš 
mąstau apie Žeremi, kuriam prieš dešimtį dienų prisiuvo pirštą ir 
kuris poryt grįžta namo. Mąstau apie-Žiuliją, kuri neseniai keletą 
naktų kėlė mano moralinę dvasią („ką tu, nieko čia siaubingo, Ben- 
žamenai, vaikystė pačia savo prigimtimi — eksperimentų metas, 
apmaudu, bet nieko siaubingo, o tu čia niekuo dėtas, mano bėdu- 
li, atsipalaiduok, duok man valią, nestumk manęs į teoretizavi- 
mą...“) Apie Žiuliją, kurios aromatas mane tebesaugo. Mąstau apie 
mažą seneliuką, kurio Parduotuvėje daugiau nebemačiau ir kuris 
veikiausiai pajuto dviejų farų žvilgsnius, įsmeigtus į tą patį tašką. 
Ir apie Klarą, kuri rytoj laikys brandos egzaminą ir kuri, regis, iš 
to Luizos Labe?“ soneto ne ką tesuprato. 

— Luiza Labe, brangute, grįžkime prie Luizos Labė, padekla- 
muok antrą posmelį ir pasistenk laikytis pauzių, egzaminuotojas 
bus tau už tai dėkingas. 


Netikėtai imu kvatoti ir ašaros man plūsta 
Gausybę nuoskaudų kenčiu kaip malonumą, 
Amžiais tęsias ir ūmai pradingsta mano gerumas, 
Staiga kaip medis žaliuoju ir džiūstu. 


— Apie ką ji čia, tavo nuomone, kalba, Klara? Kas tas visa ką 
apimantis nervų virpulys, tie požeminiai smūgiai, trumpas jungi- 
mas? 


— Sakytum, jai neramu, bet drauge ji labai savimi pasitiki. 


“ Luiza Labė (1522-1566) — prancūzų poetė, sonetų ir elegijų kūrėja, laiko- 


ma feministinio judėjimo Europoje „pranašautoja“. 

— Nerimas ir pasitikėjimas, taip, beveik taip, padeklamuok kitą 
eilutę, tik tą kitą. 


Taip meilė mane veža neištikimai. 


— Meilė, Klarinete, tokią būseną mums įkvepia meilė, pažvelk, 
pavyzdžiui, į savo seserį. 

Čia ji netikėtai stabteli alėjos viduryje ir mane fotografuoja. 

— Aš žvelgiu į tave! 

Paskui: 

— Kas iš teisybės buvo toji Luiza? Noriu pasakyt, palyginus su 
kitais jos epochos poetais — tokiais kaip Ronsaras, Diu Belė*?? 

— Ji buvo tobuliausia Renesanso būtybė — subtiliausia poezija 
ir Žiauriausi valingi raumenys. Valdė špagą ir vyriškai rengėsi, kad 
galėtų kautis turnyruose. Netgi dalyvavo šturmuojant Perpinjano 
apgulties sienas. O po to kaip galėdama aštriau nusismailindavo 
žąsies plunksną ir rašydavo tai, kas pranoko visą jos laikų poeziją. 

— Ar yra jos portretų? Ji buvo graži? 

— Ją vadino Gražiąja Virvininke““. 

Taip mes vaikštinėjame. Klara fotografuoja, o aš po kaulelį nars- 
tau jai pakilų sonetą, jinai svaido į mane susižavėjimo kupinus žvilgs- 
nius, ir aš, kaip Krosbio Kasidis, mąstau — jeigu būčiau mokytojas, 
mėgčiau šią profesiją dėl įvairiausių nederamų priežasčių, kaip kad 


mano nesaikingas potraukis štai taip naiviai kuo nors žavėtis. 


* Ronsaras (de Ronsard, 1524-1585) - vienas žymiausių prancūzų Renesan- 
so poetų; Diu Belė (Du Bellay, 1522-1560) - prancūzų poetas humanistas. 


* Luiza Labė (Louise Labė) buvo ištekėjusi už turtingo virvininko. 

Po Viktoro Nuaro kapo ateina eilė Oskaro Vaildo mauzoliejui. 
Teo nori padidinto jo atvaizdo į savo miegamąjį. Klaros žodis — jis 


jį turės. 


Kai Oskaras Vaildas jau užfiksuotas, baigtas ir pasivaikščioji- 
mas, metas į mokyklą paimti Mažylio. Paskutinis vaizdelis grįž- 
tant atgal: trys ar keturios senės, murmančios gūdžius užkeiki- 
mus prie Alano Kardeko?? kapo. (Kokioms kaimynėms jos linki 
gera?) Kadangi Klara taikosi jas įamžinti, viena iš jų atsisuka ir 
mojuoja mums dingti iš akių, savo naguotą mostą palydėdama 
katės šnypštimu. 

Kaip tik šią sskundę Parduotuvėje sprogsta ketvirtoji bomba. 

Ketvirtoji bomba... 

Per mano laisvądienį! 

Toji bomba - tikras rankų darbo kūrinys: šautuvo parako už- 
taisas, sumygtas grąžto futliare, plius mažas dujų balionėlis (iš tų, 
kuriuos imame į žygį), plius... ir t. t., apginkluota nuotolinio sprog- 
dinimo sistema, pasiskolinta iš televizoriaus distancinio valdymo 
pulto. 

Bombikė. 

Ji prifarširuoja keraminėmis šukėmis vokiečių kilmės santech- 
ninės įrangos perpardavinėtoją, kuris taikiai siusiojo švedų paro- 
dos tupykloje viršutiniame aukšte (labai dailūs šikinykai, baltutė- 


* Alanas Kardekas (Allan Kardec, 1804-1869), Leono Ipolito Denizaro Ri- 
vajo (Rivail), siekusio suvienyti tikėjimus, pseudonimas. Jam, karštai išpažįstan- 
čiam spiritizmą, vieno seanso metu dvasia Veritė (Tiesa) patikėjusi „misiją“: su- 
kurti religiją, „iš tiesų didžią, gražią ir vertą Kūrėjo“, kuriai jis pašventęs savo 


gyvenimą. Parašė keletą veikalų apie spiritizmą ir dvasias. 


196 


liai, itin atsparūs — durys neišlėkė, tokie tobulai sandarūs, kad nie- 
kas neišgirdo driokstelėjimo — kuklus pirstelėjimas, ne daugiau), 
taigi perpardavinėtoją, auką, tą, kuris siusiojo. 

Gėrėdamasis serija senų nuotraukų, kurias buvo prisiklijavęs prie 
tupyklos sienučių! 

„Nelaimei“, tas — šeimos tėvas. (Gausios.) Ir keliagubas senelis. 

Gal net pašto ženklų kolekcionierius. 

Ir vis dėlto prifarširuotas baltos kaip sniegas keramikos. Ir gelž- 
galių. O taip pat stambių šratų. 

Ir nuogas. 

Nuogas? 

Kaip kirminas. Nuo galvos iki kojų. Kaip mamos pagimdytas, 
va kaip. 

Ar jį išrengė bomba? 

Ne, išsirengė pats, prieš sprogimą. 

— Bet mes, pone Malosenai, norėtume sužinoti, ką priešais tuos 
skandinaviškus tualetus veikė jūsų sesuo Tereza, kuri stypsojo ten 
kaip stabo ištikta, kol buvo išlaužtos durys ir rastas lavonas. Štai 
ką mes norėtume sužinoti. 


Aš taip pat. 

— Bet juk aš tave įspėjau, Benai! 

Jinai stovi, nepalenkiama kaip pati Lemtis, apsupta trijų farų, 
kurie, regis, tuojau pat pateiks pareiškimą atsistatydinti. Krimi- 
nalinė policija dūsgia kaip bičių avilys — jeigu tarsime, kad plėšda- 
mos dūmą po dūmo tarp alaus skardinių palaikų bitės gali tarš- 
kinti rašomosiomis mašinėlėmis. 

Žodžiu, jinai stovi tame apgailėtiname kabinete - mano Tere- 
za — vien alkūnės ir keliai, išstypusi ne pagal savo amžių, ir kai aš 
matau ją čia, gaubiamą dūmų, tarp visų tų besišvaistančių vyrio- 
kų, mane užplūsta meilės šuoras. 

— Įspėjai apie ką, mažulėle? 

Jeigu nebijotų išsilaužti dantų, Žano Žandenos antrininkas su- 
triaukštų ją nekeptą nevirtą. O tas kitas veikiausiai svajoja grįžti 
pas šokoladinį eklerą. Jie atrodo sugniužę. 

— Per valandą nieko daugiau neįstengėme išspausti! 

Ir trečiasis mentas, kurio aš nepažįstu, jaunas blondinukas, vos 
nežliumbia. „Aš kalbėsiu tik su savo broliu Benžamenu, beje, aš 
buvau jį įspėjusi!“ 


— Bet apie ką, velniai tave rautų? — blondinukas puolė į neviltį. 

O kadangi jis dar visai jaunutis, tai pridūrė: 

— Viską man išklosi, girdi, tu šliundra? 

Šiuo beviltišku atveju jiems teko palūkėti Karega su įtariamuo- 
ju Number One, su manimi, dabar stovinčiu priešais Terezą, bro- 
liškai jai besišypsančiu, kol kiti farai naršo po namus, viską vers- 
dami aukštyn kojomis ekskrautuvėlėje ir mano kambaryje su tokiu 
įniršiu rasti (ką rasti?), kad pasiryžę perskrost pusiau Žiulijų ir 
panaršyti po jo vidų. 

— Apie ką įspėjai, Terezėle? 

Jinai krūpteli ir žiūri į mane, tarytum busdama. 

— Sakiau tau: 28, 3, 11 ar 7, /abai gali būti 28. 

(Mar kaip, taigi tai nebuvo žirgų lenktynių numeriai...) 

— Netgi užrašiau tau juodu ant balto, jeigu kartais vėl būtum 
suabejojęs mano teiginiais. 

(„Suabejojęs mano teiginiais...“ — mane taip pat nustebino ši- 
tas netikėtas humoras...) 

— Kas per skiedalai? Bandote užkalbėti mums dantį, ar ką? 

Blondinukas vaidina suaugus; kietuolį. Kiti du laukia. Pykši 
durys. Kažkas susiūbauja tarpusavyje. Kriminalinė policija. Tere- 
zėle, mes Kriminalinės policijos būstinėje. 

— Tereza, gal paaiškintum tiems ponams, apie ką mes čia kalbame? 

„— Pripažįsti, kad aš buvau teisi? 

(O tai vadinama „išankstinėmis sąlygomis“ .) 

— Taip, tu buvai teisi, Tereza, pripažįstu. 

— Tuomet aš mielai paaiškinsiu tiems ponams... 

Šios mažutės frazės pakanka, kad viskas aplinkui sustingrų. Blon- 
dinukas čiūžteli už rašomosios mašinėlės. Keturakio ausys nežymiai 


išstybsta. 

— Viskas labai paprasta, ponai... 

Jinai stovi. Jie sėdi. Peizažas pasikeitė. Ji - Mokytoja, jie - bam- 
bliai, besineriantys iš kailio, kad suvoktų. 

— Labai paprasta, bet kuris iš jūsų būtų galėjęs prieiti prie tų 
pačių išvadų. Jeigu tik šiek tiek pakrutintų smegenis. 

Taip, štai taip ji pradeda — šaižiu savo balsu, tokiu tonu, lyg 
skaitytų Policijos mokykloje paskaitą: „Astrologinio tyrimo prati- 
mai mirties tema. 

Jinai aiškina, ilgas kaulėtas jos veidas išniręs iš dūmų uždangos — 
beje, kaip visada, ji kvėpuoja kažkuo kitu — jinai aiškina „tiems po- 
nams“, kad keturių ankstesnių aukų horoskopas aiškiai rodęs, jog 
joms buvę lemta mirti smurtine mirtimi būtent jų žūties dieną, 
nei diena anksčiau, nei vėliau, būtent tame geografiniame taške: 
Parduotuvėje. 

— O kada ta diena, kai aš išeisiu į pensiją? — nusišaipo blondi- 
nukas, kuris, pats to neįtardamas, atlieka Žeremi vaidmenį. 

— Užsičiaupk, Vanini, — urzgia Žano Žandenos antrininkas, 
perėmęs mano partiją. — Ir taip jau šitiek sugaišome. 

— Užsimiršk ir užrašyk jos parodymus, bet ką, net jei tai vaisi- 
nio pyrago receptas, tuoj prisistatys šefas. 

Ir Žibas Hiena mandagiai paprašo Terezą kalbėti toliau. 

— O dėl potencialios aukos, penktosios, — toliau dėsto Tere- 
za, — nežinodama, nei kas ji, nei jos amžiaus, gavau sampro- 
tauti, remdamasi ne jos gimimo parametrais, o priešingai — 
tariamu galutiniu tašku, tuo, ką jūs vadinate „mirtis“ ir kas 
neabejotinai tėra „persikūnijimas“ — paskui, iš esmės parėmusi 
šiuo pagrindu savo dedukcinę mąstyseną, pabandžiau pakilti 
prieš laiko tėkmę, kol aptiksiu subjekto pasirodymo tašką, ku- 

rį jūs vadinate „gimimas“, bet kuris, žinoma, tėra „įsikūniji- 
mas“. 

Komisaro Kudrijė Keturakis spokso tiesiai prieš save, tarsi sie- 
nos nė būti nebūtų. O blondinukas tuo metu kaip išprotėjęs tarš- 
kina mašinėle, kurios nukraujavusi juostelė beria blyškius kaip mir- 
tis žodžius. Tereza įsisiūbavo. 

— Taigi, atsižvelgdama į keturių ankstesnių aukų „įsikūnijimo“ 
datas, į žvaigždžių judėjimo pobūdį, pranašaujantį jų „persikūni- 
jimą“ Parduotuvėje — taip, jeigu norite, jų mirtį - man paaiškėjo, 
kad smurtinė mirtis turi įvykti veikiausiai šio mėnesio 28 dieną, 


Saturnui judant Urano pagrindu. 


Šįryt Tereza atsikėlė anksti: pirmoji pirkėja, įžengusi pro Par- 
duotuvės duris. Suvirpėjo iš siaubo nuo tiriamo apsnūdusio poli- 
cininko čiupnojimo. Paklaidžiojo dar tuščiais perėjimais, lydima 
susidomėjusių pardavėjų žvilgsnių — šios negalėjo palaikyti to įkvėp- 
to silueto tykinančia vagile. Paskui ištirpo minioje, prasisunkda- 
ma drauge su ja į atokiausius Parduotuvės užkaborius, laukdama 
tos akimirkos, kai mirtis patvirtins jos išvadas, ir drauge gąsčioda- 
ma dėl savo samprotavimų teisingumo, nes jinai, vargšiukė, nie- 
kam nelinkėjo mirties, „Benai, sakyk, tu manim tiki, žinai, aš nie- 
kada tau nemelavau!“ (taip, žodis žodin ta pati frazė, kaip Žeremi 
jo ligoninės lovoje), „tikiu, mano brangute, tu niekada niekam 
nelinkėjai bloga, teisybė, pasakok toliau, mes tavęs klausomės...“, 
nežinodama, kur smogs mirtis, bet įtikinta kažkokio tamsaus nu- 
švitimo (blondinukas pakelia nuo mašinėlės akis, na, taip, „tam- 
saus nušvitimo“, taip ji ir pasakė), kad atėjus akimirkai ji žinos tą 


vietą ir tą sekundę. 

Ir „akimirkai atėjus“ prieš uždarytas dvigubinių iš šalčio atke- 
liavusių tualetų duris jie aptiko suakmenėjusią merginą. Niekas 
neišgirdo sprogimo, beje, šitą tuščią vakaro valandą tame aukšte 
praktiškai nieko nebuvo — dešimt minučių iki uždarant kontoras 
ir paskutinį kartą plūstelint pirkėjams. 

Terezą aptiko pats skyriaus vedėjas. Diktas žaliūkas tęvu balse- 
liu. Nutaręs, kad jai nesiseka atsidaryti durų, pabandė atidaryti jai 
pats. Užsklęsta iš vidaus. Susidomėjęs luktelėjo. Bet toji išstypėlė, 
nebyli, tarsi paralyžiuota, žadino jam neaiškią baimę. Taigi krei- 
pėsi į viršesnę pakopą. O ta pakopa vedė į policiją. 

Toji ir išlaužė duris. 

Farširuotas lavonas. 

Ir mažos nuotraukėlės ant kruvinų sienučių. 

— Ir žinai, Benai, išsiaiškinau jo gimimo datą tą pačią sekundę, 
kai jis mirė: 1922 metų gruodžio 19 diena. 

It kulkosvaidis kalenanti blondinuko mašinėlė užspringsta su 
geležiniu žagrelėjimu. Jis nustėręs dėbteli į pasą, atverstą ant stalo, 
ir garsiai skaito: 

— Helmutas Kiuncas, kilęs iš Vokietijos, gimęs Idar Oberštaine 
1922 metų gruodžio 19 dieną. 


— Manau, jūs suvokiate padėties rimtumą, ponas Malosenai. 

Dabar jau gili naktis. Karega nulydėjo Terezą namo. Užmigo 
ir pati Kriminalinė policija. Tiktai lempa su reostatu divizijos ko- 
misaro Kudrijė kabinete liudija, kad Kontoros smegenys tebemąsto. 
Jisai sėdi už rašomojo stalo, aš stoviu prieš jį. Nei Elizabetės, nei 
kavutės. Tiktai „auklėtojas“ prieš kitą „auklėtoją . 

— Nes visa tai pradeda regzti nuostabų įtarinėjimų jumis tinklą. 

Šviesa lengvai sustiprėja pabrėždama akimirkos rimtumą. (Ko- 
misaras Kudrijė keičia apšvietimą, nežymiai spaudydamas koja pe- 
dalą po stalu. Manau, kiekvienas faras turi kokį savo triuką.) 

- Ir mano vyrams būtų nesuprantama, jei aš į tai neatsižvelgčiau. 

(Tereza, Tereza...) 

— Jeigu norite, trumpai išdėstysiu padėtį. 

(Ne taip jau ir noriu...) 

Bet jis ją išdėsto. Aštuoniais punktais, kurie aidi mūsų prie- 
blandoje kaip tikri kaltinimo straipsniai. 

1. Benžamenas Malosenas, Techninės kontrolės viršininkas Par- 
duotuvėje, didelėje krautuvėje, kurioje jau seprynetą mėnesių ne- 
žinomas žudikas kaišioja sprogmenis, sutinkamas kiekvieno spro- 
gimo vietoje. 

2. Jei ne jis, tai jo sesuo Tereza. 

3. Minėtoji Tereza Malosen, nepilnametė, esą numačiusi ket- 
virtojo sprogimo laiką ir vietą — ši detalė gali sudominti bet kurį 
policijos pareigūną, nelinkusį į astrologiją. 

4. Žeremi Malosenas, taip pat nepilnametis, padegė savo mo- 
kyklą rankų darbo bomba, kurios bent viena cheminė sudedamo- 
ji dalis jau buvo panaudota Parduotuvės žudiko. 

5. Šeimyną, regis, itin domina Parduotuvės topografija, spren- 
džiant iš daugybės nuotraukų, aptiktų jaunesniosios sesers Klaros 
Malosen, žavingos nepilnametės kuprinėje, fotoantspaudai rasti per 
krarą, atliktą šeimos gyvenamojoje vietoje: orderis išduotas... ir t. t. 

G. Jauniausias iš visų Malosenų vaikų, nepilnametis, jau ištisus 
mėnesius paisto apie „Kalėdių žmogėdras“, niauri tema, neatsieja- 
ma nuo nuotraukų (ne mažiau niaurių), rastų paskutinio sprogi- 


mo vietoje. 

7. Sesers Lunos Malosen, neseniai sulaukusios pilnametystės, 
medicinos sesers, nėštumas tapo prielaida susitikti Benžamenui 
Malosenui ir profesoriui Leonardui, trečiojo sprogimo aukai. 

8. Net ir šeimos šuo (amžius ir veislė nenustatyti) neatrodo sve- 
timas tam reikalui — jis tapo nervinio priepuolio auka vienos iš žmog- 
žudysčių vietoje. (Švedų parodos išvietėje rastų nuotraukų analizė 


bent jau vienoje jų atskleidžia šunį, ištiktą panašios negalios.) 


Šviesa vėl sustiprėja. Sėdintis prieš mane komisaras Kudrijė, 
rodos, vienintelis apšviestas žmogus Paryžiaus naktyje. 

— Įdomu, argi ne, išsekusių policininkų komandai, kuri norėtų 
padaryti išvadas? 

Tyla. 

— Bet tai dar ne viskas, pone Malosenai. Gal malonėtumėte 
dirstelėti čionai? 

Jisai tiesia man standaus popieriaus voką, išsipūtusį, net braš- 
ka, su vienos žymios Paryžiaus leidyklos ženklu. 

— Mes gavome jį užvakar, norėjau su jumis apie jį pasikalbėti. 

Voke du trys šimtai mašinraščio lapų. Visa tai įvardyta 70ma- 
nas, pavadinta SPROGIMAS VIDUN ir pasirašyta Benžamenas 
MALOSENAS. Pakanka vieno žvilgsnio, kad atpažinčiau istori- 
ją, kuria vaišinu vaikiūkščius nuo pat viso to reikalo pradžios ir 
kuri buvo baigta prieš dvi savaites sulig Žeremi prisipažinimu. Aš 
toks priblokštas, kad Kudrijė laiko pareiga patikslinti: 

— Originalą radome pas jus. 

Nepaliaujamai gaudžia miegantis Paryžius. 

Jį tarsi blogas sapnas perskrodžia policijos automobilio ūkavi- 


mas. Šviesa ant komisaro Kudrijė stalo lengvai priblėsta. 

— Supraskite mane, mano berniuk... 

(„Mano berniuk...“) 

— Jums beliko vienintelis koziris: mano asmeninis įsitikinimas. 
Įsitikinimas jūsų nekaltumu, savaime suprantama. Nė vienas ma- 
no bendradarbis jam nepritaria. Juos nukreipti kita tyrimo lin- 
kme šiomis sąlygomis nėra lengvas reikalas. Jei nauji faktai tuojau 
pat neparems mano įsitikinimo... 

Girdžiu, kaip vienas po kito krinta daugtaškio taškai! Ir tada aš 
praskystu. Tuo blogiau Teo. Tuo blogiau Zoro. Išpyškinu matęs, 
kaip mažutis seneliukas pilku chalatu nudžiovė ginklų skyriuje du 
patronus ir prikimšo jų paraku metalinį grąžto futliarą. 

— Kodėl apie tai nepasakėte anksčiau? 

(„Iš tiesų kodėl?“) 

— Gal būtumėt išgelbėjęs žmogui gyvybę, pone Malosenai. 

(Bet juk yra mano draugas Teo, ponas komisare, mano drau- 
gas Teo ir jo porai su užpilu.) 

— Šiaip ar taip, mes patikrinsime. 

Tai, man regis, ištariama be didelio įsitikinimo. Taip, tikrai, 
nes jis laiko pareiga pridurti: 

— Tad uždekite keletą žvakelių, jeigu norite, kad jį surastų... 


33 


„— Bet ar tu supranti? Ar supranti, ką pridirbai? 

— Norėjau padaryt tau staigmeną, Benai. 

— Bravo, padarei! 

Mano įtūžį sunku apsakyti. Kodėl tai turėjo būti Klara, mano 
Klara, kuriai šovė į galvą mintis padaryti to rankraščio fotokopijas 
ir išsiuntinėti jas vienwolikai leidyklų? VIENUOLIKAI! (11!) 

— Be reikalo taip širsti; jis tikrai aukšto lygio, žinai, policinin- 
kai skaitydami smaginosi išsijuosę. 

Pasmaugti Luną? Pasmaugti Luną, kuri ką tik įterpė savo dvy- 
lekį svajingu balsu, sunėrusi pirštus ant savo artimos motinystės 
pusrutulio? Sekundėlę, aš svarstau. | 

— Ypač Kudrijė-Napoleono portretas — čia jie iš tiesų virto iš 
koto. 

— Luna, prašau, užsičiaupk. Leisk Klarai pasiaiškinti. 

(Bet kas tų vaikų smegeninėse? O vyresniųjų? Kas jų makaulė- 
se? Ar tik mūsų mamos vaikeliukai taip surėdyti, ar visi jie pana- 
šūs? Kad man paaiškintų, susimildami, bet kas, netgi koks nors 
pedagogas — kad man paaiškintų!) Tyrimas nebaigtas, farai ištisus 


mėnesius nenuleidžia nuo manęs akių, Žeremi padega savo būdą, 

o kitą dieną po tos katastrofos Klara išsiuntinėja mano pasakoji- 
mą vienuolikai leidėjų (Klara! Vienuolikai!), mano pasakojimą, 
kurio epiloge pateikiamas Žeremi bombos receptas ir jos gamy- 
bos tarp keturių sienų paslaptis! KODĖL? 

— Kad tave paguosčiau, Benai. 

(Kad mane paguostum...) 

— Aš pasitariau su Žiulija, ji pritarė. 

(Nuostabu, tiktai dar viena psichopatė mano asmeniniame gy- 
venime.) 

— Be to, tai labai juokinga, Benai, patikėk, policininkai tikrai 
leipo juokais. 

(Taip, pastebėjau, ypač Kudrijė...) 

— Tai kaip tu paaiškinsi leidėjo atsakymą, Luna? 

Todėl kad šįryt drauge su Klaros atneštu pusryčių padėklu aš 
gavau pirmąjį atsakymą. Malonų, bet tvirtą neigiamą atsakymą. 
Pasirašiusysis pripažįsta „nenuginčijamą“ šedevro fantaziją, bet ap- 
gailestauja del „šiek tiek pakrikos kompozicijos“ (kurgi ne!), svarsto, 
„ar tinkamas laikas publikuoti tokį kūrinį, kai panašus reikalas 
nūnai yra visuotinio dėmesio centre“ (ir aš svarstau) ir daro išva- 
dą, kad, šiaip ar taip, „tokio pobūdžio kūrinio mūsų leidinių pro- 
grama nenumato . 

„(Dar laimė...) 

— Tai nieko nereiškia, Benai, lieka dar dešimt leidyklų! Puikiai 
žinai, tavo trūkumas — niekada netikėti tuo, ką darai. 

Plėšrūnas manyje sustingsta. Jo akis nukrypsta į Lunos pilvą. 
Jisai mąsto: „Po kokių dešimties dienų ir tiedu kabos man ant 
sprando.“ Nasrai šiepiasi. Grėsmingai blyksi iltys. Kaip tik tą akimir- 
ką Tereza ryžtasi išdėstyti reto psichologinio įžvalgumo prielaidą: 

— Ar tik nebūsi stačiai užsigavęs, kad tau atsakė, Benai? 
(„Priešlaikinė pensija vyresniajam broliui — ar tokia egzistuoja?) 


Štai tokie šeimynėlės reikalai. Jei dabar mestelėtum akį į darbą, ten 
taip pat, kaip pasakytų Žeremi, neprastai. Senolio svirplio snukučiu 
nė padujų. Farų nė padujų. Aš vienas. Vienas minų lauke. Menkiau- 
sias durų bilstelėjimas, nuriedėjusi nuo lentynos sunkesnė prekė, ai- 
desnis žodis — nuo visko aš strykčioju. Net nuo Mis Hamilton balse- 
lio. Tolydžio ant nualpimo ribos. Aštrios formos paranoja. 

Pretenzijų biure pirkėjų sielvartas išspaudžia man žkras ašaras, 
ir Lėmanas, kuris sugaišta krūvą laiko mane maldydamas, pasklei- 
džia gandus, esą aš pradėjęs pilti į gerklę. 

— Ar teisybė? — klausia Teo. — Ar ne geriau badytis? Sveikatai — 
ne kas, bet dvasinei savijautai į naudą. 

O Senkleras supratingai dėsto: 

— Jūs atliekate slogų darbą, ponas Malosenai, ir iš teisybės — 
tikras stebuklas, kad taip ilgai ištempėte. Veikiai rasime jums ką 
nors kita. Klausykit, pirmo aukšto priežiūra jums tiktų? Ketina- 


me atsisveikinti su ponu Kaznevu. 


Kodėl dingo senasis Svirplelis Džimini? Todėl, kad jį nučiu-- 
pau? Ber jis darė viską, kad būtų nučiuptas! Jei ne Žeremi nelai- 
mė, būčiau dalyvavęs visose jo rankų darbo stadijose. Ir ką? Paju- 
to, kad mane seka du Kudrijė farai? O kodėl išgaravo ir tiedu? 
Kodėl jų nepakeitė kiti, priderinti prie sienų? Šioje parduotuvėje 
nebėra nė vieno faro. Nei Teo, nei jo seneliukai apklausti nebuvo. 
Ką reiškia ši vienatvė? Kur visa tai krypsta? Man reikia bombos. 
Man reikia, kad driokstelėtų bomba. Man reikia žinoti, kur, kada 

ir kas! Man skubiai reikia nutvert tą galviją, kuris jau mėnesių 
mėnesius verčia mane mokėt svetimą skolą. Reikia. Kitaip mane 
patupdys vietoj jo. Jokių įrodymų, bet krūva įtartinų aplinkybių 
ir prielaidų. Yra už ką pasiųst mane į belangę iki Lunos dvynių 
pilnametystės. O kas tuos paikšelius užaugins? Žeremi? Patikės 
jiems neutroninės bombos paslaptis? Mama? Mama... 

— Mama, mama... 

Taip Teo užklumpa mane dušuose greta drabužinės sriūbau- 
jantį: „Mama, mama...“, kūkčiojantį virš praustuvės, laistantį vei- 
dą šaltu vandeniu ir bliaunanų kaip veršis: „Mama, mama...“ su 
dviguba litanijos: „Tėve, kodėl tu mane apleidai?“ neviltimi, spi- 
rale kylančia iš seniai pamirštų katekizmo laikų, kai mama norėjo 
vietoj tėčio man įpiršti Dievulėlį. „Mama, mama, kodėl tu mane 
apleidai?“ Ir Teo guodžia mane taip, kaip kadaise senojo Amaro 
Jasmina — Teo, kurį aš išdaviau, pakišęs jo mažąjį senąjį teisuolį... 

— Sakai, vienas mano senių? 

— Vienas tavo senių, Teo, tasai svirplio snukučiu, tas, kuris 
fotoautomato dieną tampėsi su kranais, todėl ir norėjo nuvilioti 
tave į šalį, kad tavęs nekliudytų sprogimas... pakišau jį farams, 
Teo, per daug prielaidų prieš mane... 

Teo ranka užsuka kraną, ir jei jau mes užsiimame katechetika, 
evangeliniu gestu šluosto man veidą - draugužis Teo. Dar keista, 
kad nematau savo dailiosios marmūzės atvirkščiai atsispaudžiant 
frotiniame rankšluostyje... 

— Nieko baisaus, Benai, šiaip ar taip, su tomis nuotraukomis iš 
švediško šikinyko farai jau užčiuopė siūlo galą. 

— Kuo jis vardu, tasai senis? 


— Neįsivaizduoju. Vadinu juos ne vardais, o pravardėmis. 

— Kur jis glaudžiasi? 

— Bala jį žino... kokioje nors prieglaudoje ar tarnaitės kamarėlėje. 

— Kodėl jis pradingo? 

— Kodėl, pasak tavęs, pradingsta tokio amžiaus žmonės, Benai? 

— Manai, mirė? 

— Pasitaiko ir taip — tai visada stebina, nes jų snukiai dvelkia 
amžinybe. 

— Teo, jis 2eturi mirti! 

(„Uždekite keletą žvakių, jei norite, kad jį surastų...) 

„— Dar viena prielaida... 

— Taip? 

— Jis įvykdė savo sutartį, Benai, sudorojo visus žmogėdras ir 
ištirpo kaip dūmas. 

Daugiau kaip per savaitę Žiulija, Teo ir aš išnaršėme ketvir- 
tojo amžiaus Paryžiaus undergroundą. Teo — vedinas savo seno- 
lių, Žiulija — vien savo landūnės instinkto, o aš paeiliui tai vie- 
no, tai kito, pernelyg pastėręs, kad imčiausi menkiausios 
iniciatyvos, tačiau pernelyg įjaudrintas, kad laikyčiausi atokiau 
nuo paieškų arenos. Viskas apeita — nuo beviltiškiausių Gelbėji- 
mo Armijos skyrių iki prašmatniausių bridžo klubų, jau nemi- 
nint masės aiškiai pelno siekiančių bendrijų — kimšte prikimšti 
miegamieji, šikinykų angos grindyse, perregima putra, neperre- 
gimos direktorės, kiekviename aukšte telkšantis vanduo. Kiek- 
viena diena priartindavo Teo prie savižudybės, o Žiuliją — prie 
jos būsimojo straipsnio. 

-— Benai, aš šį aptikau! 

(Vilties dulkstelėjimas senoje mano širdyje.) 

— Ką, Žiulija, ką? 

— Amžiaus narkotikų prekybą. Visi tie seneliukai — prekeivių 
grobis! 

(Man nusispjaut, Žiulija, man nusišvilpt, rask man 722220, ma- 


n0 senį, pamiršk bent truputį tą savo amatą, Dievulėli!) 

— Jie badosi kaip pakvaišę, Benai. Reikia juos suprasti, jiems 
būtina viską pamiršti, net ateitį, o jei 2 nenori pamiršti, tai nori 
prisiminti: dviguba doze! 

Ji liepsnote liepsnoja, o man iš patirties žinoma, kad niekas 
pasaulyje neįstengtų užgesinti to gaisro. 

— Ir kiti be manęs jau seniai tai užuodė. Aptikau tokių sandė- 
rių... Patikėk, tikrasis kvaišalų turgus — būtent čia! 

(Tarytum pats metas prikabinti dar vieną rūpestį prie maniškių...) 

— Saugokis, Žiulija, būk atsargi. 

Kur ten, ji įsisiūbavo. 

— O kaipgi, jei daktarai niekad jiems neišrašo pakankamos do- 
zės jų skausmams apmaldyti... 

(Žiulija, susimildama, pasirūpink manimi. PIRMIAU MANIMI, 
Žiulija!) 

— Ir visa tai su valdžios palaiminimu, nes senis, padžiovęs kojas 


nuo perdozavimo - visada tik sugurusi griuvena. 


-Po trupuų Teo ėmėsi verbuoti Parduotuvei naujokus, Žiulija — 
knistis savo straipsniui, ir aš vėl likau vienas su savo bėda. Vienas 
su trumpa Teo fraze ištuštėjusioje galvoje: „Nebent jis įvykdė savo 


sutartį, Benai, ir ištirpo kaip dūmas“... 


Ne, Svirplelis Džiminė neįvykdė savo sutarties. Jam dar liko nu- 
dobti vieną žmogėdrą. Šeštąjį. Paskutinį. Pats man tai pasakė. Va- 
kar vakare. Prisėdęs ant odos pakaitalo naktiniame metro, čia, tie- 
siai prieš mane ir kaip niekur nieko — kai aš jau praradau viltį kada 
nors jį surasti. Mano mažučiukas senučiukas svirplio snukeliu. 


AB 


Nekalbėsiu apie savo nuostabą ir einu tiesiai prie dialogo. 

— Paskutinį? 

— Taip, jaunuoli, jų buvo šešetas. Šešetas, vadinęs save „Šimto 
vienuolikos grupe“. 

— Kodėl šimto vienuolikos? 

— Nes šimtas vienuolika, padauginta iš šešių, lygu šeši šimtai 
šešiasdešimt šeši: Žvėries skaičius*?; šimtas vienuolika turėjo būti 
atnašautų aukų skaičius. 

Jis šyptelėjo truputį atlaidžiai. 

— Taip, simboliniai skaičiai, jaunuoli, paikystės. Baisiausi žvė- 
riškumai visada kyla iš vaikiškumo. 

Gerai. Vis dėlto grįžkime prie nuostabos. Taigi jis, Svirplelis 
Džimini, įsitaisė priešais mane. Prispaudęs pirštą prie lūpų, kad 
man neišsprūstų nuostabos šūksnis. 

Jis nusišypsojo. 

Pasakė: 

— Taip, tai iš tiesų aš. 

Be mūsų, vagone buvo trys apsnūdėliai. Ką tik buvau išsiskyręs 
su Stožilu, kuriam ne kažin kaip tepavyko pakelti man dvasią. Jis 
tiktai be paliovos man kartojo: 

— Jisai netoli, mažyli, patikėk: kiekvienas tikras žudikas virsta 
sau savo paties vaiduokliu. 

— Kas tas tikras žudikas, Stožilai? 

— Beaistris žudikas. 


Ką gi! Štai jis, mano beaistris žudikas, čia, sėdi priešais mane. 


* Žvėris - fantastinis gyvūnas, aprašytas Apokalipsėje (Naujojo Testamento 
knygoje). 

Jis įsitaisė kaip nykštukas ant sosto, muistydamas pasturgalį, kad 
pasiektų atsiremti atkaltės. Kojos tabalavo tuštumoje, kaip mano ma- 
žylių kojelės nuo jų dviaukštės lovos. Ir jo akys švytėjo tuo pačiu bliz- 
gesiu kaip jų. Vilkėjo nebe pilką našlaičio chalatą, o savo amžiui pri- 
tinkantį apsiaustą, krintant nepriekaištingomis klostėmis, deramomis 
jo padėčiai. Kilpelėje tvinkčiojo purpurinė Garbės legiono juostelė. 
Jis leidosi pasakoti be jokios įžangos, nė sekundės nepagalvojęs, kad 
galėčiau šokti ant jo, jį suraišioti ir tiesiai šviesiai pristatyti Kudrije. 
Nė sekundei man netoptelėjo ši mintis. Pasakodamas jis augo, aš 
klausydamasis mažėjau. Galų gale ne tokia ir stulbinama istorija. Ir 
išdėstyta nesivaikant efekto. Tiesiai prie reikalo esmės. (Esmės, sklei- 
džiančios velnišką dvėselienos tvaiką!) 1942: Parduotuvė uždaroma 
dėl visos Europos pogromo. Ir vis dėlto šeši mėnesiai bylinėjimosi. 
Savininkai įnirtingai gynėsi, o civilizacija žaidė teisėtumą. Bet tie 
šeši mėnesiai, žinoma, nuvedė juos į žiojėjančius krematoriumų nas- 
rus: „Istorija kirto iš peties“, kaip sakė tas senas šiknius Risonas, 
užsikasęs už savo knygų sienos. Valdymo taryba dingsta iš scenos. 

1942 : šešis mėnesius didžioji parduotuvė apleista skendi ty- 
lioje savo pertekliaus prieblandoje. Prekės miega karo miegu, o 
visur aplink — juodas milicijos kordonas. Kai kurie rudmarškiniai 
ideologai siūlė laikyt Parduotuvę uždarytą kaip kapą iki tūkstan- 
tosios nacionalsocialistų dienos jubiliejaus. 

— Jie apie tai kalbėjo taip, lyg tai būtų rytoj, jaunuoli, įsitikinę, 
kad suriję Europą pavergs sau ir Laiką. 

Ir iš tiesų, po keleto savaičių didžioji parduotuvė užsikonservavo 
slaptingai tarsi faraonas. Aklas jos stingulys teikė peną gandams, kaip 
lavonas — parazitams. Apie slaptą judėjimą jos gelmėse sklandė įvai- 


riausių gandų. Vieniems tai buvo Pasipriešinimo būstinė, kitiems — 

eksperimentinis gestapo kankinimų centras, tretiems — tiesiog ji pati, 
uždarytas mirusios istorijos, staiga tapusios svetima, muziejus. Visais 
atvejais į ją buvo žiūrima taip, tarsi niekas jos nebeatpažintų. 

— Niekas greičiau nevirsta legenda kaip viešoji vieta, kurios vie- 
šumas brutaliai užgniaužtas! 

Taip, tais laikais vaizduotė, paleidusi vadžias, šuoliais lėkė be- 
kraščiais legendų laukais. Tik keletas mėnesių — o visų atmintyje 
prabėgo ištisas tūkstantmetis. 

Ir štai šios svaiginamos amžinybės laikais tos suakmenėjusios, 
prekių sklidinos prieblandos slaptingume gyveno šešetas „Šimto 
vienuolikos grupės“ žmogėdrų. 

— Kas jie buvo? 

— Jūs tai žinote ne blogiau už mane. Šešetas įvairiausio sukirpi- 
mo subjektų, suvienytų bendros paniekos tiems, kuriuos Alisteris 
Kroulis vadino „šlykščiais XX amžiaus nelaikšiais“, bet tvirtai pa- 
siryžusių kuo pilniausiai išnaudoti išmaišytą skruzdėlyną. 

— Profesorius Leonardas buvo vienas iš jų. 

— Taip. Ypač jis skelbėsi esąs Alisteris Kroulis. Kitas tapatino save 
su Žiliu de Recu“! ir taip toliau — visi suvienyti demoniško sinkre- 
tizmo, kuris, jų teigimu, buvęs jų laikmečio dvasia. Tikrai taip, jau- 
nuoli, jie buvo s2v0 /aikmečio dvasia, dvasia, mitusi gyvu kūnu. 

— Vaikais? 

— O kartais gyvuliais, kaip tas šuo, kuriam Leonardas savais 
dantimis perkrimto gerklę. 


*! Žilis de Lavalis, baronas de Recas (Gilles de Rays, 1396-1440) - bretonų 
didikas, Šimtamečio karo dalyvis, pagarsėjęs tuo, kad įviliodavo į savo pilį vaikus, 
paskui žvėriškai žudydavo juos Šėtono garbei. Teismo nuosprendžiu nubaustas 


mirties bausme. 

(Tad štai ką užuodė tavo siela, senuti Žiulijau! Papasakosi — 
niekas nepatikės...) 

— Iš kur jie traukdavo savo aukas? “ 

— Kad priviliotų vaikus, badmečiu Žilis de Recas atverdavo sa- 
vo sandėlius. Jie atverdavo jiems žaislų karalystę. 

(Kalėdų žmogėdros...) 

— Daugumą tų vaikų tėvai, gelbėdamiesi nuo pakibusio pavo- 
jaus, perduodavo vienam patikimam kanalui, turinčiam išgabenti 
juos į Ispaniją, į Jungtines Valstijas, toliau nuo įsisiūbavusių sker- 
dynių. Iš tikrųjų tas kanalas baigdavosi Parduotuvės tamsybėse. Ir 
štai dabar mirs šeštasis, paskutinysis, vaikų tiekėjas. 

— Kada? 

Išpyškinau šitą klausimą tarsi nejučiom, nė sekundę nesuabe- 
jojęs, kad kam nors pasaulyje pavyktų išplėšti atsakymą. 

— Šio mėnesio dvidešimt ketvirtąją. 

Jis šypsodamas pažvelgė į mane. Labai lėtai pakartojo: 

— Dvidešimt ketvirtąją, septynioliktą valandą trisdešimt minu- 
čių, žaislų skyriuje. Ir jūs ten būsite, jaunuoli. Divizijos komisaras 
Kudrijė, tikiuos, taip pat. 

Mano Džimini privertė mus šešis kartus persėsti. Keraminė- 
mis plytelėmis dekoruotais koridoriais žingsniavo be jokio garso. 
Tik tada pastebėjau jo minkštus naminius batelius. „Amžius...“ — 
murmtelėjo jis, atsiprašomai nusišypsojęs. 

Jis atsakė į visus mano klausimus. Tad ir į tą vienintelį, kuria- 
me glūdi visi kiti: 

— Kodėl į tą kerštą įpainiojore mane? 

Metro liūliavo Gut d Oro rajonu. Tamsoje lėtai siūbavo negrai — 


miegančios galvos ant budrių pečių. 

— Kodėl aš? 

Jis ilgai žiūrėjo į mane, tarsi tikrindamasis kažkokį vidinį re- 
gistrą, ir galop atsakė: 

— Todėl, kad jūs - šventasis. 

O kadangi spoksojau į jį kaip avinas į naujus vartus, jis šį teigi- 
nį išplėtojo. 

— Šioje parduotuvėje jūs atliekate nuostabų darbą, visos žmoni- 
jos darbą. 

(Še tai tau...) 

— Prisiimdamas visų kaltes, užsikraudamas ant savo pečių visas 
Prekybos nuodėmes, jūs elgiatės kaip šventasis ir netgi kaip Kristus!.. 

(Jėzus? Aš! Jėzau mieliausias...) 

— Aš jūsų taip ilgai laukiau... 

Jo akys ūmiai sutvisko visomis Sekminių liepsnelėmis. Ir taip, 
visas įsižiebęs iš vidaus, jis man paaiškino, kodėl pyškina visas tas 
bombas man panosėje. Pasak jo, įsikūnijusio blogio išnaikinimas 
turi vykti jo priešingybės — įsikūnijusio gėrio, Atpirkimo ožio, 
persekiojamos nekaltybės, tai yra mano akyse. Taigi reikejo, kad 
sunaikinant demonus dalyvautų Šventasis. 

— Jūs paliudysite, jaunuoli, jūs — vienintelis tiesos saugotojas, 


vienintelis, jos vertas! 


Nėra reikalo ne sakyti, kad vos paleidęs savo svirplelį į Pary- 
žiaus naktį, aš puoliau į telefono kabiną skambinti Kudrijė. Jis 
išklausė manęs netardamas nė žodžio, paskui tarė: 

— Juk sakiau, kad jūs dirbate pavojingą darbą... 

(Nebeilgai, šventojo žodis!) 


— Sakote, dvidešimt ketvirtąją, septyniolika trisdešimt, žaislų 

skyriuje? Vadinasi, ketvirtadienį. Aš ten būsiu, pasistenkite būti ir 
jūs, pone Malosenai. 
— Nė už ką! 
— Tuomet nieko neįvyks, ir jūs mano vyrų akyse liksite įtaria- 
muoju numeris pirmas. 
Supratau. Aš jo dar paklausiau: 
— Ar numanote, kas bus paskutinioji auka, tas vaikų tiekėjas? 
— Nėmaž. O jūs? 
— Jis tik pasakė, jog man tai bus staigmena! 
„— Ką gi. Laukime staigmenos. 


Žiulijus lūkuriavo manęs išsitiesęs prie lovos. Žiulijus, kuris vi- 
same tame reikale pasirodė esąs nuovokesnis už mane. Žiulijus, ku- 
ris atsakė į visus klausimus. Žiulijus, kurio aš taip ir neišmaudžiau. 
Aš paglosčiau jo, mąstytojo, galvą ir atsivedėjęs nuleidau saviškę ant 
pagalvės. Čia jos laukė šaltas slidaus žurnalo viršelio antausis. 

Actuel numeris. 

Pasakojantis Šventojo gyvenimą. Pagaliau pasirodė! 

Atsiverčiau puslapius apie mane ir iš teisybės pajutau gan su- 
mišus jausmus. Jeigu mano senasis Zoro su Garbės legiono juos- 
tele kada nors tai perskaitys, jam teks iš naujo pėrvertinti mano 
šventojo mastelius. 

Kita vertus, įsivaizdavęs Senklero marmūzę, pajutau nuoširdų 
džiūgavimą. Ir begalinį džiaugsmą pagalvojęs, kad būsiu išgrūstas 
lauk, kad pagaliau atsikratysiu to pašvinkusio darbo. Todėl kad 
tyrimas tyrimu, o jisai bus priverstas išgrūsti mane velniop! 

Pirmą kartą po tokio ilgo laiko (ir nepaisant artėjančio ketvir- 


tadienio perspektyvos) užmigau kaip žmogus, sutvertas laimei. 

35 


— Turite vaikų, Malosenai? 

Nevirpteli nė vienas jo veido bruoželis. Jis priėmė mane savo 
kabinete, kaip paskutinį kartą. Bet nesiūlo nei viskio, nei cigaro. 
Net prisėsti. Ir šį sykį jis, Senkleras, niekuo nesidžiaugia. Tiesiog 
klausia: 

— Ar turite vaikų? 

— Nežinau. 

— Vertėtų išsiaiškinti, nes aš jums užsūdysiu teismo procesą, 
kurį jūs pralaimėsite ir kuris jus nustekens iki septintosios kartos. 
Derėtų įspėti galimus įpėdinius. 

Actuel numeris atskleistas prieš jo akis, bet jis Žiūri į mane. 

— Kad jūs spjaunate į savo srėbalą — dalykas apskritai įprastas. 
Šiaip ar taip, tai jums taip pat būtų brangiai kaštavę. Bet po to, kai 
katiliukas ištuštintas... 

Jis skubiai skaičiuoja mintyse... 

— Tai labai brangiai atsieis, ponas Malosenai. 

Šypsena, kurią aš norėjau ištrinti, vėl pražysta jo veide: savai- 
me, be pastangų — nuostabus gebėjimas prisitaikyti, tas pats, ku- 


rio visada stokos toks sumautas šventasis kaip aš. 

— Nes, įsivaizduokite, jūs pasirašėte sutartį — sutartį, kuri aiš- 
kiai apibrėžia Techninės kontrolės vaidmenį. Ir reikiamą akimir- 
ką prieš jus stos aštuoni šimtai penkiasdešimt penki tarnautojai ir 
visi patvirtins — kuo nuoširdžiausiai tuo įsitikinę — kad jūs nieka- 
da deramai nevykdėte savo pareigų, verčiau griebdamasis to nie- 
kingo kankinio vaidmens, kurį sukūrė liguista jūsų vaizduotė, ir 
kad firma padarė vienintelę klaidą — kad kentė jus savo gretose. 

Tyla. 

— Per trejetą metų, kuriuos aš vadovauju Parduotuvei, ponas 
Malosenai, nė vienas tarnautojas nebuvo atleistas iš pareigų. 

Ir pražydęs vis ta pačia šypsena, jis kartoja: 

— Ne vienas. 

(Vis dėlto tai tiesa — visais atvejais ta pati šypsena.) 

— Štai kodėl mes tarp savęs jus pakentėme. 

Dabar jo balse skamba kas kita. Tai, kame slypi viso pasaulio 
Senklerų jega: 775 two tikt. Tvirčių tvirčiausiai tiki versija, kurią ką 
tik sukepalavo. Tai ne jo tiesa, tai tiesa apskritai. Ta, kuri leidžia 
čirškti elektriniams Parduotuvės kasų skambučiams. Vienintelė. 

— Ir dar šis tas. 

(Taip, Senklerai?) 

— Jumis dėtas laikyčiausi arčiau pasienių, nes jei būčiau kuris iš 
pirkėjų, turėjusių su jumis reikalų per pastaruosiūs šešetą mėne- 
sių, manau, pasistengčiau jus susirasti... Nepagailėčiau laiko. 

(Iš tikrųjų, matau prieš save iškylant nugarą. Tokia nugara tik 
saulei užtemdyti: „Nesileisk tų šiknių ujamas, mažyli, užvožk pats!“) 

— Viskas. 

(Ką, viskas?) 


— Galite eiti. Jūs atleistas. 

Čia aš lepteliu kvailystę, gudria mina murmtelėdamas: 

— Bet jūs sakėte, kad policija tyrimo metu draudžia personalo 
judėjimą... 

Gražaus direktoriško juoko papliupa: 

— Juokaujate! Aš jums pamelavau, Malosenai, tiesiog pamela- 
vau, aišku, Firmos labui: jūs puikiai susidorojote su savo vaidme- 
niu, ir aš nenorėjau paleist jūsų iš rankų. 

(Ką gi. Ką gi, ką gi, ką gi... Suraitytas, štai taip. Jis mane suraitė.) 

Jis maloniai palydi mane iki durų: 

— Beje, mes jūsų visiškai neprarandame: jūsų dėka sutaupėme 


nemažai pinigėlių, o dabar jūs atnešite mums dar daugiau. 


Štai taip. Ruošiesi didžiausiam amžiaus triumfii, o kai sulauki 
tos akimirkos, ji rūgštesnė už išspaustą citriną. Šia prasme, kaip ir 
tam tikromis kitomis, Žiulija teisi: niekada nestatyk už briedį gi- 
rioje. Dabar arba niekada. Nagi, pasiklauskite tų, kurie plūkiasi 
Šviesaus Rytojaus labui... 

Taip filosofuoju, paskutinio Lemano žvilgsnio lydimas. Ak! 
Tas išduoto žmogaus žvilgsnis, kurį jis pasiunčia man iš savo 
perregimo narvo, kol eskalatorius gramzdina mane į giliausią iš 
bedugnių... Gėda! Man gėda tuomet, kai turėčiau strykčioti iš 
džiaugsmo! 

Aš toks apkvaišęs, kad vos nesiploju ant snukio, kai eskalato- 
rius pasiekia stabilų paviršių. Ir kai atgaunu pusiausvyrą (žaislų 
skyriaus pardavėjukių kikenimas), išgirstu ūkanotą mis Hamilton 
balselį, gaubiamą šviežutėlaitės šypsenos: 


— Ponas Kaznevas kviečiamas į Pretenzijų biurą. 

Gyvenimo tvarkaraštis turėtų numatyti metą, tikslų dienos me- 
tą, kada galetum apgailėti savo likimą. Ypatingą metą. Metą, ne- 
užimtą nei darbais, nei ėdesiais, nei virškinimais, visiškai laisvą 
metą — tuščią paplūdimį, kuriame galėtum ramiai, be triukšmo 
išmatuoti savo negandos mastą. Nuo tokių matavimų diena pra- 
giedrėtų, iliuzijos išsisklaidytų, gamtovaizdis įgautų aiškias gaires. 
Bet kai mąstai apie savo nelaimę tarp dviejų kąsnių, o horizontą 
niaukia tavęs tykantis darbas, susipainioji, viską neteisingai verti- 
ni, klysti įsivaizduodamas, kad viskas kur kas blogiau, negu yra. 
Kartais net tariesi esąs laimingas! 

Štai apie ką aš mąsčiau, išsitiesęs patale, Žiulijui šildant man 
šoną — pora sekundžių prieš tai, kai suskambo telefonas. Man bu- 
vo gera. Kaip tik bandžiau apčiuopti tikslų savo bėdos paviršių, 
mėgaudamasis neprilygstamu pralaimėjimo skoniu, kuo virto ma- 
no pergalė prieš Senklerą. Akyse ėmė ryškėti aiškūs mano nelai- 
mių sodo mastai, kai tas velnio skambutis vienu gaistu sudrumstė 
visus mano matavimus, sukeldamas labiausiai iliuzijų kupiną ges- 
tą, koks begali būti: pakelti ragelį. 

— Benai? Lunos terminas baigėsi. 

„Terminas baigėsi“... tik Tereza gali taip pareikšti. Kai aš už- 
versiu kanopas, jinai nesakys, kad liūdi, o ištars esanti „skaudžiai 


pakirsta savo mylimo brolio mirties“. 


Gerai. Lunos „terminas baigėsi : Sužinojau sterilų klinikos ad- 
resą, nugarmėjau metro laiptais ir dabar laukiu, kuo visa tai baig- 
sis. Kažkas suplasta manyje pagalvojus, kad išvysiu šviežutėlę dvy- 
nių fizionomiją. (Vieną dviem?) Kažkas ima daužytis taip stipriai, 


kaip prieš penkerius metus, atsiradus Mažyliui, dar anksčiau — 


222 


Žeremi, o dar prieš tai — Klarai: šią aš priėmiau pats (akušerė pri- 
silupo, daktariūkštis su pinigais parodė kulnus) — aš atkabinau jos 
inkaro grandinėlę ir atlikau šeimos priedermę savo Klarai, o ma- 
ma antrame plane jau kartojo: „Tu geras sūnus, Benžamenai, vi- 
sada buvai geras sūnus...“ 

Taigi aš jaučiu laimę. Bent kažką panašaus. Visi matavimai, 
kuriuos atlikau tysodamas ant lovos, iš tiesų susipainiojo. Vis del- 
to pasistenkime samprotauti blaiviai: „Lunos terminas baigėsi“ — 
drovus optimizmas, išreiškiantis tai, kas iš teisybės yra naujų ne- 
gandų pradžia. Kadangi dvyniai - neapgaudinėkime savęs — tai 
dvi papildomos burnos, kurias reikia maitinti, keturios ausys, ku- 
rias reikia linksminti, dvi dešimtys pirštų, kuriuos reikia prižiūrė- 
ti, ir ašaros, kurias reikia šluostyti, vis vėl ir vėl! Ir visa tai — su ryškė- 
jančia Senklero proceso perspektyva, žlugimu horizonte, galbūt — 
kalėjimu, bent jau nešlove ir alkoholizmo liūnu. Gražumėlis! Vos 
tik jiems sukaks penkeri, aš išgrūsiu tuos dvynius uždarbiauti! Taip 
ir padarysiu! Amputacija ir duoneliavimas! Ir tegu neša pinigėlius, 
o ką! Jeigu nori kimšti ką kita, negu tuščias lėkštes! 


Kodėl vadinamoji tikrovė taip stoja piestu prieš visus mano 
planus? Kodėl gyvenimas man priešgyniauja? Štai ko klausiu sa- 
vęs stovėdamas Lunos galvūgalyje ciepsinčioje, žydinčioje klini- 
koje ir įsmeigęs akis į Loraną, glėbesčiuojantį mano seserį - „ma- 
no brangiąją, meilę mano“ - paskui jis priploja terlę prie aseptinio 
akvariumo, kuris turi apsaugoti vaikučius nuo besočių tėvelių — 
ir baubia: 

— Turiu tris Lunas, tris Lunas, Benai! Turėjau vieną — turiu tris! 


(Patikėk, ne už vienos kainą.) 

Ir viskas baigiasi „Kutubijoje“, Amaras visus vaišina kusku- 
su firmos sąskaita, kaip visada, kai aš tampu naujo gimimo 
žinianešiu. 

— Aš atskleidžiau svarbų dalyką, Benai (tai postringauja Lora- 
nas, įkaitintas 16 laipsnių maskaros) — kad tikrovė visada labiau 
pakenčiama, negu rodosi iš tolo, net jeigu ir yra blogesnė! Neno- 
rėjau vaikiūkščio ir turiu du; ką gi! — baisiausia ne tai, baisiausia, 
Benai, kad aš taip bijojau šito stebuklo. (Atodūsiai...) Ak, Benai, 
kaip aš galėjau taip pasielgti su Luna? (Rauda...) Sumalk man 
snukį, Benai, maldauju, sumalk man snukį, padaryk tai dėl savo 
sesers! (Saviplaka, suplėšyti marškiniai...) 

— Taurelę maskaros? 

— Taip, šiais metais ji visai nebloga. 

— Benai? 

Žiulijos ranka apsiveja mano šlaunį. 

— Klara man papasakojo tą teismo proceso istoriją, nesijaudink, 
Senkleras tave apmovė. Jei bus procesas, tai prieš žurnalą, ir jei 
teisėjas bus tikras krienas, tai priteis mums vieną franką nuosto- 
liams padengti. 

— Senąjį franką, ikidegolinį, mikrofranką, — patikslina Teo, ku- 
rio žvilgsnis glostinėja Chadušo pasturgalį. 

Štai toks murkaujantis vakaras. Klara pjausto mėsą Žeremi, 
Tereza be paliovos suka Um Kalsum laidotuves, Mažylis pašven- 
Čia Žiulijų į metų arbatos ritualą, Amaras šimtąjį kartą mums 
dėsto, kad jo restoranas veikiai bus nugriautas New Belvilio sta- 
tybų labui. 

— Liūdžiu dėl tavęs, Amarai. 

— Kodel? Poilsis'- geras dalykas, sūnau. 

Ir vėl man pasakoja, kaip išnaudos poilsį ir gydysis reumatiz- 
mą, užsikasęs pietų Sacharos smėlynuose. (Balta Amaro galva, o 
aplink kaklą — Sachara...) 


Ir jau pačioje pabaigos pabaigoje (mirtinai nusitašęs Loranas 
miega savo lėkštėje, Žeremi ir Mažylis, susisukę į kamuoliuką gau- 
ruotoje perekšlės-Žiulijaus pašonėje, Teo jau seniai išnyko su Cha- 
dušu, o Žiulijos ranka skelbia neišvengiamą paskutinę apgultį) 
Klara, mano Klara, praneša didžiąją naujieną: 


— Turiu tau staigmeną, Benžamenai. 

Staigmena (ar aš toks tikras, kad tebemėgstu staigmenas?) įga- 
vo telegramos pavidalą. Telegrama iš vienos prestižinės leidyklos 
(neįvardiju jos, kad visos jos kibtų viena kitai į gerklę...), išdėstyta 


bemaž grėsmingai glaustai: 
LABAI SUSIDOMĖJĘ, SKUBIAI PRISISTATYKITE. 


Nėra nemalonu sužinoti, kad pats to nesuvokdamas esi geni- 
jus. Ganėtinai džiugu, kai pagalvoji, jog keleto mėnesių nerišlių 
plepalų, skirtų gaujai negalinčių užmigti vaikų ir šuniui epilepti- 
kui, beatodairiškos sekretorės atspausdintų ir neatsakingos tarpi- 
ninkės pasiųstų, pakanka, kad leidyklos direktoriui nutįstų seilė. 

Štai apie ką aš mąsčiau busdamas. Štai apie ką mąsčiau metro. 
Štai ką tebemąstau nokdamas tame milžiniškame (kabinete? salo- 
ne? konferencijų salėje? hipodrome?), kur raudonai rudi aukso at- 
spalvio istoriniai sienų paneliai sanguliauja su drąsia ateities baldų 
geometrija. Aliuminis ir marmuro imitacija, kintamumas ir tradi- 
cija — įmonė, išpenėta praeities ir sugurksianti į ateitį — galėjau 


pataikyti ir blogiau: 

Paslaugiai mandagus pižonas, kuris mane priėmė, sutvirtina 
mano įsitikinimą, kad jie čia tik manęs ir telaukia. Išsiuntę teleg- 
ramą nebesumerkia akių. Kažkas, pakibęs ore, man kužda, kad jie 
stačiai užgniaužė kvapą. 

„O jei Malosenas atsisakys?“ 

Panikos dulksnis virš pasitarimų stalo. 

„Jei jis gavo kitų pasiūlymų?“ 

„Paketurgubinsime sumą, ponai.“ 

(SPROGIMAS VIDUN... Klaros pavadinimas ne toks jau blogas.) 

— Ko nors išgersite? 

Pižonas atvėrė mini barą vienoje knygų lentynoje. 

— Viskio? Portveino? 

(Lyg ir būtų metas portveino taurelei, ar ne? Taip.) 

— Kavos. 

Tebūnie kavos. Iškalbinga tyla. Koja ant kojos. Ilgas pižono 
žvilgsnis. Sidabriniai mano šaukštelio ratai. 

— Nuostabu-u-u, iš tiesų, ponas Malosenai. 

(Nuostabu baigiasi tik viena w.) 

— Bet nesu įgaliotas daugiau jums pasakyti. 

Lengvas juokelis. 

— Šią privilegiją pasilieka sau mūsų literatūros direktorė. 

„Lengvas juokelis. 

— Nuostabi-i-i asmenybė, pamatysite... 

(Ir ji?) 

— Tarp saviškių draugiškai vadiname ją Karaliene Zabo. 

(Tebūnie Karalienė Zabo, mes tarp saviškių.) 

— Vertinimų įžvalga, nuoširdi kalbėsena... 


Dvejonės šešėlis, paskui puse tono žemiau: 


227 


— Kaip tik čia ir slypi visa bėda. 

(Bėda? Kokia bėda?) 

Šypsena, kosčiojimas, išoriniai elegantiško sutrikimo ženklai, 
paskui netikėtai: 

— Gerai, einu pranešti, kad jūs jau čia. 

Pižonas pasišalina. Praeina pusvalandis. Pusvalandis, kai lau- 
kiu pasirodant Karalienei Zabo. Iš pradžių nutariau, kad mano 
vienatvę papuoš knygos, droviai atsistojęs prieš lentynas pagarbiai 
ištiesiau ranką, atsargiai ištraukiau vieną tomą: tušti viršeliai. Vi- 
duje - jokios knygos. 

“ Pabandžiau kitas: tas pats galas. 

Kambaryje — nė vienos knygos! Tik tie išstatyti ryškiaspalviai 
superviršeliai. Nėra ko abejot, tu tikrai leidykloje, Malosenai. 

Guodžiuosi skaičiuodamas, kiek man gali atnešti bestselerio 
publikacija. Jei įvertinsime viską: kino, televizijos ekranizacijų, ra- 
dijo įrašų teises — tai neaprėpiama. Jei prisilaikysime minimumo, 
tai vis tiek gerokai pranoks mano aritmetinius sugebėjimus. Šiaip 
ar taip, ne be reikalo atsikračiau to pradvisusio Atpirkimo ožio 
darbo. Ir trisdešimt metų toje įstaigoje nebūtų atnešę man nė de- 


šimtosios viso to dalies! 


Štai šią palaiminga minutę ir nutarė įžengt Karalienė Zabo. 
Karalienė Zabo! 

— A, laba diena, ponas Malosenai! 

Ištįsusi, liesa kaip žalga moterėlė, ant kurios pečių pūpso įkūni 
galva. 

(Laba diena, ponia...) 


— Ne, nesikelkire, beje, aš jūsų ilgai neužlaikysiu. 

Rėksmingas balsas, nevaržomos frazės. 

— Taigi? 

Ji išrėkė savo „taigi?“, ir aš krūptelėjau. (Taigi ką, Jūsų Dideny- 
be?) Tikriausiai nutaisiau gerokai apdujusį snukį, nes jinai pra- 
pliumpa trankiu pūstažandžių juoku. Neįtikėtina, sakytum, jos 
galva išties per klaidą nutūpė ant kūno! 

— Ak, ne, ponas Malosenai, jokių nesusipratimų tarp mūsų — aš 
pasikviečiau jus ne dėl jūsų knygos, tokių niekų mes nespausdiname. 

Pižonas, atliekantis Pažo vaidmenį, kosčioja. Karalienė Zabo 
visu bloku atsisuka į jį. 

— Ką, niekai, argi ne? Juk tokia buvo jūsų nuomonė, Gotije! 

Paskui vėl į mane: 

— Klausykite, Malosenai, tai ne knyga — jokio estetinio suma- 
nymo, viskas dryksta į visas puses ir niekur nenuveda. Ir geriau jūs 
niekada neparašysite. Meskite tuojau pat, drauguži, — jūsų pašau- 
kimas ne čia! 

Pažas Gotje pasirengęs prasmegt skradžiai žemės. O man nuo 
tos Karalienės Zabo pradeda sukti vidurius. 

— Tikrasis jūsų pašaukimas — štai! 

Jinai sviedžia man ant kelių nežinia iš kur išdygusį Acžue/ nu- 
merį. Juk atėjo tuščiomis rankomis, argi ne? 

-— Neįsivaizduojate, kaip leidykloms gali stigti tokių žmonių 
kaip jūs. Atpirkimo ožys! Kaip tik to man ir reikia. Matote, ponas 
Malosenai, man jau iki kaklo visų tų paplavų ant mano galvos! 

Tada ilgas šaižus juokas, regis, nesuvaldomai iš kažin kur prasi- 
veržęs. Ir taip pat staiga nutrūkęs. 

— Rašytojai pameistriai, įsitikinę, kad jie blogai skaitomi, rašy- 
tojai naujokai, tvirtinantys, kad juos blogai spausdina, seni vilkai, 

teigiantys, kad jiems prastai mokama — visi koneveikia mane, po- 
nas Malosenai! Nėra nė vieno, girdite, per dvidešimt amato metų 
nesutikau nė vieno rašytojo, kuris būtų patenkintas savo likimu! 

Jinai, Karalienė Zabo, man panaši į penkiasdešimties metelių 
mergytę vunderkindę, dar neįstengiančią susitaikyti su savo proto 
guvumu. Bet yra dar kai kas. Kažkas toje dirbtinėje linksmybėje 
nepagydomai liūdno. Taip, kažkas, liūdnai besigaužiančio po įe- 
lektrinta to veido, panašaus į plačią sėdynę, mase. 

— Žinote, ponas Malosenai, dar praėjusią savaitę prisistatė vie- 
nas pradedantysis sužinoti, ką mes manome apie jo rankraštį, at- 
siųstą prieš porą mėnesių. Buvo devinta valanda ryto. Čia esantis 
Gotje (jūs čia, Gotje?) priima jį savo kabinete ir dar kaip reikiant 
neišsibudinęs eina ieškoti mano aplankuose jo kortelės, kuri yra 
jo aplankuose. Jam išėjus anas, aišku, ėmė naršyt po jo popierius. 
Aptiko kortelę, ant kurios buvau užrašiusi: „Visiškas šūdas.“ Taip, 
tarp saviškių mes lakoniški. Gorje pareigos būtent ir yra užglais- 
tyti tą lakoniškumą. Žodžiu, ta kortelė nebuvo skirta minėtojo 
autoriaus akims. Na, ir kaip, pasak jūsų, jisai reagavo, ponas Ma- 
losenai? 

(Ką gi, garbės žodis...) 

— Nuėjo ir šoko į Seną tiesiai prieš leidyklą, ten. 

Skubriu judesiu ji mosteli į dvigubą langą, žvelgiantį į upę. 

— Kai ji išgriebė, prie savęs jis turėjo tą kortelę, pasirašytą mano 
vardu. Labai nemalonu. 

Taip ir yra, supratau, kas joje ne taip. Kažkada ji, Karalienė 
Zabo, buvo jautri būtybė, kenčianti dėl visos žmonijos negandų. 
Iškankinta paauglė. Kažkas panašaus. Neaiški būties sielvarto ne- 
šėja. Kai toji kančia tapo tikra golgota, po daugybės dvejonių ji 

paskambino į madingo psichoanalitiko duris. Tas bemat sumetė, 
kad tą guvią mergaitę kamuoja žmonija, ir kantriai, kanapa šalia 
kanapos, išnaikino ją iki pat pašaknų ir jos vietoje įdiegė sociumą. 
Štai kas toji Karalienė Zabo. Veiksmingos psichoanalizės auka: 
kai ji kemša, tunka tik galva. Visa kita ne. Jau esu tokių susitikęs, 
visi jie panašūs. 

— Tad samdau jus, kad išvengčiau tokio pobūdžio nemalonu- 
mų, ponas Malosenai. 

(Mane? Aš nepasamdytas!) Tyla. Jos Didenybės rentgeno žvilgs- 
nis. Paskui: 

— Manau, po tokio straipsnio iš Parduotuvės jus atleido, tiesa? 

Ultravioletinis žvilgsnis. Šypsenos šešėlis: 

— Gal net tuo tikslu jį ir atspausdinote? 

Paskui kategoriškai: 

— Nesąmonės, ponas Malosenai, jūs sutvertas šiam amatui ir 
jokiam kitam. Atpirkimo ožys: tai jūsų prigimtis. 

Ir spėriu žingsniu išlydi mane: 

— Nepuoselėkite iliuzijų — tikras reikalas, jūs sulauksite krūvos 
pasiūlymų. Ką jums bežadėtų, turėkite galvoje: mes mokėsime dvi- 
gubai daugiau. 

O paskui ateina lemtingasis ketvirtadienis. Labai stengiausi su- 
turėti laiką, susikaupdamas prie kiekvienos sekundės, bet niekur 
nedingsi — jis vis tiek išsisunkė pro mano šventos sielos plyšius. (O 
mano įskilusi siela..“? — štai čia Klara susikirto per egzaminą žo- 
džiu...) 

Žaislų skyriuje žmonių ne per daugiausia — mažiau, nei galė- 
tum tikėtis. Matyt, buvo duotas įsakymas, kažkoks ženklas, pa- 
slaptingai sulaikantis pirkėjus atokiau. Aš čia. Ir suvokiu, kad ne- 
palioviau mąstyt apie tą akimirką nuo pat mudviejų su Svirpleliu 
Džimini anos naktinės kelionės. Už menkiausios mano mintelės 
įkyriai glaudėsi toji atpirkimo valanda. Man baisu. Dievulėli, kaip 
man baisu! Septyniolika valandų trisdešimt minučių. Džimini dar 
nepasirodė. Kudrijė taip pat. Nei kuris nors iš jo vyrų. 

Mano pardavėjukė voveraitė sulyso. Žanduose ištirpo žiemos 
atsargos: Parduotuvė... Parduotuvės nuovargis... Jos draugė že- 
benkštis susikaupusi tvarko lentynas, vaikiūkščių apverstas aukš- 
tyn kojomis per ketvirtos valandos antplūdį. Džimini nėra. 


42 Eilutė iš Šarlio Bodlero soneto „Įskilęs varpas“. 

O aš čia. 

O auka? Ar auka čia? „Nurodysiu ją jums, kai ateis metas, ma- 
tysite, būsit nustebintas...“ Kodėl nustebintas? Iš teisybės aš nepa- 
lioviau apie tai mąstyti. (Kodėl nustebintas? Ar aš ją, tą auką, pa- 
žįstu? Žinomas asmuo? Žiniasklaidoje šmėžuojantis snukis?) Aš 
sumišai mąsčiau apie tai ir apie visa kita. Apie mūsų pokalbį met- 
ro. „Kodėl žudote juos Parduotuvėje? Arviliojate juos ten? Kaip?“ 
Mano seneliukas maloniai nusišypsojo: „Ar kartais skaitote roma- 
nus?“ Atsakiau, kad taip, ir dažniau negu kartais. „Tuomet žinote, 
kad nereikia vienu ypu stengtis perkąsti visų sumanymo staigme- 
nų.“ Pagalvojau, kad „perkąsti“ — tipingas jo amžiaus veiksmažo- 
dis. Bet dar pagalvojau: sumanymo? „Sumanymo?“ „Žinoma, įsi- 
vaizduokite, kad jūs — kokiame nors romane, tai padės įveikti 
baimę.“ Ir pridūrė: „Galbūt netgi ja pasimėgauti.“ Štai tada jis ir 
liovėsi atrodyti man toks jau švarutis. Ir man suvirpo kinkos. Slap- 
čia suvirpo kinkos — ir nebenustojo virpėt nė sekundę. Su šaluti- 
niais laisvinamaisiais padariniais. „Vėzardė“, —- pasakytų Rablė. 
(Tiesiog tryda, ką čia.) Sukau galvą, iš kur dabar. Iš baimės... O 
Tereza? Kaip jis įsigudrino susekti Terezą ir ją atpažinti? „Iš visų 
jūsų brolių ir seserų ji labiausiai panaši į jus.“ (Šit kaip! Tai jis 
pažįsta ir kitus?) Taip, taip, Mažylį ir jo Kalėdų žmogėdras, Žere- 
mi ir jo eksperimentuotojo talentus, Klaros žvilgsnį... „Jokios čia 
paslapties, jaunuoli, jūsų draugas Teo labai jus myli.“ Žinoma, 
teisybė, Teo. Jam apie mus papasakojo Teo. 

„Tam tikra prasme jūs — jo šeima, kaip jisai - mūsiškė.“ Ak, 
taip, Parduotuvės senučiukai! Tačiau dėl to šiandien aš ir atėjau — 
ne dėl Kudrijė įspėjimo per telefoną, o dėl to, kad jaučiu pakibu- 


sią virš savo šeimos keistą grėsmę, jeigu kartais nepasirodyčiau. 

Tačiau jis ir toliau man patiko — mano mitinis senelis, mano 
„žmogėdrų rijikas“, kad ir koks būtų kuoktelėjęs. Metro kratė mus 
kaip pats gyvenimas ir, kad išlaikytų pusiausvyrą ant savo pastur- 
galio, jis iš abiejų pusių įsirėmė savo mažais delniukais. Lyg šoni- 
niais vaikiško dviratuko rateliais. 

Taip, mielai būčiau jį, savo senelį, pasiėmęs su savimi, įkurdi- 
nęs namuose kaip šeimos senolį, jei ne ta bombos istorija ir tas 
sumautas pasimatymas. Nes tupėdamas ant savo mažo užpakaliu- 
ko jis vis dėlto kvietė mane ne kur kitur, o į žmogžudystę... 


— Jūs paliudysite, jaunuoli, jūs vienintelis to vertas! 


Jisai čia. Jis atėjo. Vel pilku Teo seneliukų chalatu. Veide įspaus- 
ta ta seneliokiška jiems būdinga išraiška. Murkšlinas seneliukas, 
kaip iš pat pradžių. Seniokas su AMX 30 tanku. Ką gali žinot, 
pamatė jis mane ar ne? Jis kirame skyriaus gale. Čiupinėja auto- 
matinį King Kongą, kuris su ta nualpusia jo letenose moterimi 
galutinai mane palaužė po scenos su naru. O aš iškišu savo peri- 
skopą ir ieškau Parduotuvėje farų pėdsako. Puikumėlis. Pasklidi 
šen bei ten išsibarstę pirkėjai, neįtariantys, kas čia vyksta. O auka? 
Aukos taip pat nėra. Bent jau jokio pažįstamo veido. Kudrijė, vel- 
niai tave rautų! Nekrėsk man tokių pokštų kaip Gruši*?, suknistas 
Napoleone! Pasirodyk! Aš mirštu iš baimės. Aš nenoriu dalyvauti 
žmogžudystėje. Nenoriu, kad žudytų žudikus, niekada to nenorė- 
jau, aš prieš! Atsivilk, Kudrijė, kad tave kur visi velniai! Dirbk 


Emanuelis Gruši (Grouchy, 1766-1847) - Prancūzijos maršalas, Vaterlo 
mūšyje turėjęs, ateiti su savo korpusu pagrindinėms kariuomenės pajėgoms į pa- 


galbą, bet numatytu laiku nepasirodė. 

savo faro darbą! Čiupk Zoro ir jo grobį! Įteik ordiną pirmajam, o 
antrąjį išmesk į šiukšlyną, bet palik mane nuo viso to atokiau! Aš 
juk doras šeimos brolis! Nei teisingumo ranka, nei akis! KUDRIJE! 
KUR TU? 

(Jei kas man būtų pasakęs, kad vieną dieną su tokia viltimi 
lauksiu pasirodant farų!..) 

Džimini mane pamatė. 

Nusišypsojo man. 

Ir pasitelkęs visą savo priekvaišio pantomimą duoda man žen- 
klą palūkėti; kantrybės! Ir toliau kaip mažas žaidžia su juodąja 
beždžione, nusičiupusia tokį baltą nualpusios Klaros kūną. Pasta- 
to ją ant kojų ir pasiunčia manęs link. Piktoji beždžionė pajuda. 
Ką gi, pažaiskime. Pats metas! Kantrybės... 

(Nykstu iš čia. Nė už ką čia neliksiu. Nykstu! Jei per penketą 
sekundžių nepamatau išnyrant Imperatoriaus ir jo Gvardijos, de- 
du į kojas!) 

Viena... 

Dvi... 

Trys... 

Ir ūmus nušvitimas. AŠ PAŽĮSTU AUKĄ! Tai tas šiknius Ri- 
sonas! Mano svajonių knygininkas! Viskas atitinka: amžius, sme- 
genų suminkštėjimas, darbas Parduotuvėje prieš keturiasdešimt 
metų. Tiekėjas! Tai jis — vaikų tiekėjas. Jisai - gundytojas, pūtęs 
miglą šeimoms, kurioms grėsė pavojus, tvirtinęs, kad išgabens jų 
mažylius toli toli nuo karo, o pats pildęs didžiąją žmogėdrų sūry- 
mo statinę! Tik jisai iš mano pažįstamų tinka šiam vaidmeniui! 
Risonas. Jis kiekvieną akimirką gali atsivilkti, paslaptingai privi- 


liotas savo mirties kvapo. Ir ištikšti mano akyse! Jei išsinešdinsiu, 

jis vis tiek išlėks į orą. Jokių abejonių. Kad būčiau šventasis tos 
žmogžudystės laidas, man pakanka žinoti vietą ir laiką! Paskutinį- 
syk Zoro pasitenkino Tereza. Apie pasišalinimą negali būti nė kal- 
bos. Aš juk ne žudikas. Mielu noru toks būčiau, tai išties paleng- 
vina gyvenimą, tačiau to neturi šventoji mano prigimtis. Pasilikti. 
Žaisti, kiek reikės, su tapsenančia gorila. Laukti. Ištverti. Ir vos 
išdygus Risonui šokt ant jo ir išgrūsti iš minų lauko. Tegu paskui 
su juo tąsosi teisingumas, bet be manęs. Neturiu nieko bendra su 


Nusikaltimu, nesu ir Teisėjas, tad ne man jį teisti! 


Liepsningoji gorila simpatingai krypuoja kaip pingvinas. Tasai 
tariamas nekaltumas dar labiau pabrėžia jos niaurastį. Raudonos 
akys. Liepsnojantys nasrai. Klara glėbyje... Liaukis pliaukšti nie- 
kus, Malosenai, radai metą. Kai gorila tave pasieks, tu pasiųsi ją 
jam atgal. Ir tas paikas žaidimas privalo tęstis. Tess! Tai svar- 
biausia. Tol, kol kažkas įvyks - pasirodys Kudrijė ar eskalatoriaus 
horizonte išryškės aukšta, ori Risono povyza. Tos beždžionės kai- 
lis tikrai juodas. O merginos kūnas — tikrai baltas. Juoda ir balta. 
Balto kūno švytėjimas mirusios nakties fone! Liepsnojantys nasrai 
ir niauriai žėrinčios akys... 

Ir staiga aš išvystu to ano, Džimini, akis — jisai žiūri į mane. 
Šypsosi man. Mano mitinis senelis... 

Ir aš suvokiu. 

Na, ir prireikė man laiko! 

Viso gyvenimo: 

Ne mažiau. 

Tas pats žvilgsnis - kaip Leonardo. Tos pačios akys — kaip 


Žvertes. 

Ir jis siunčia man mano mirtį. 

Nuostaba ir baimė tokios, kad ugninis kalavijas vėl perveria 
man galvą. Iš mano kiaušo kažkas traukia ištisą kraujuojantį mė- 
sos 1€šmą. 

Vėl kurčias. Ir, žinoma, prieš akis išnyra Kudrijė. Už dešimties 
metrų. Greta manekeno, aprėdyto kaip jis ir taip pat sustingusio. 
Kudrijė. Greta odinių striukių — Karega. Ir keletas kitų. Netikėtas 
policijos apsireiškimas. 

Gorila priartėjo dar per gerą metrą. 

Kodel aš? 

Tasai džiaugsmas nelabojo neūžaugos akyse! 

Jis suprato, kad aš supratau! 

Ūmiai supratau! 

Tai jis - šeštasis, paskutinysis, tiekėjas! Dėl man nežinomų prie- 
žasčių jis sudorojo visus kitus. 

O dabar susprogdins mane. 

Kodėl? 

Jo Didenybė Kongas dar priartėjo. Karega meta klausiamą 
žvilgsnį Kudrijė, sprausdamas dešinę ranka į striukės iškirptę. Kud- 
rijė skubiai papurto galvą: ne. 

Ne? Kaip tai ne? Taip, Dievulėli, taip! Taip! Trauk savo pliauš- 
kę, Karega! Gorilos kibirkštys žybteli mėlynais atšvaitais. Mėly- 
nais ir geltonais — nuo to dar labiau išryškėja kraujo raudonis. 

Sutrikęs žvilgsnis į Kudrijė. 

Kurčnebylė malda Karega. 

Bergždžios pastangos. 

Jokio atsakymo. 


Ir tas neapsakomas džiūgavimas senio veide. 

Šitas džiaugsmas, sužadintas regimo mano siaubo. Orgazmas! 
Pasimėgavimo viršūnė! Vien tam, kad sulauktum šios akimirkos, 
vertėjo ištempti šimtą metelių! 

Kudrijė nesikiš. 

Superblaivus kurtinys byloja superįžvalgiam kurtiniui. 

Jie visi leis man išlėkti į orą! 

Išlėkti, tai išlėkti — ir aš išlekiu! 

Mano gyvenimo šuolis. Tiesiai ant beždžionės-vaikų grobi- 
kės! Aiškiai išvydau erdvėje savo kūną lygiagrečiai su grindimis, 
lyg aš būčiau kažkas kitas. Dryktelėjau ant beždžionės, tačiau 
nenuleisdamas akių nuo jo, besivaipančio žmogėdros. O kai už- 
griuvau savo grobį... 

Kai spustelėjau jungiklį... 

Susprogo jis. 

Ten. 

Kitame prekystalio gale. 

Pilkas chalatas išsipūtė. 

O jo veide sekundė — begalinis pasimėgavimas. 

Paskui iš chalato trykštelėjo kruvina tyrė. 

Ji buvo jo kūnas. 

Sprogimas vidun. 

Ir pakilęs aš supratau, kad jis mane padarė žudiku. 

Kodėl mane? 

Kodėl? 


Mane išsivedė farai. 

Šįsyk, kad atgaučiau klausą, man prireikia ne vienos valandos. 
Ne vienos valandos, vienumoje praleistos ligoninės palatoje, kuri 
veikiausiai yra aidi. Vienumoje, jeigu neskaičiuosime trijų dešim- 
čių medicinos studentų, pamaldžiai besiklausančių žilaplaukio met- 
ro, palinkusio prie mano klausos užtemimo atveju. Jisai šypsosi 
kaip pati Išmintis. Jie tokie rimti, kokie tik begali būti mokyti- 
niai. Vieną dieną jie perkrims vienas kitam gerkles, kad nugvelbtų 
jo vietą. Jis kabinsis savo regalijų. Visa tai vyks toli nuo manęs. 
Nes su šešetu žmogžudysčių ant sprando aš cypėje varstysiu amži- 
nybės rožinį. 

— Kodėl? 

Kodėl aš? 

„Kodėl viską užkorė man ant sprando? 

Nebėra Džimini, kad man atsakytų. 

Kuo jis, iš teisybės, buvo vardu — mano tobulasis senelis? Aš 
net nežinau jo vardo. 

Jei bent galėčiau iki galo nieko nebegirdėti. Bet ne, žilaplaukis 
metras dorai pelnė savo diplomus. Taigi neišvengiamai atkemša 


man ausis. 

— Tiesą sakant, pažeidimo nebuvo, ponai. 
Sužavėtų mokslo piranijų kuždesys. 

— Simptomams pasikartoti daugiau jokių šansų. 
Ir man — savo švelniai aromatingu balsu: 


— Jūs jau sveikas, brangusis. Man telieka grąžinti jums laisvę. 


Mano laisvė čia pat išdygsta inspektoriaus Karega asmeniu. Jis 
veža mane į Orfevrų krantinę, netardamas ne žodžio. (Iš tiesų ver- 
ta grąžinti man klausą, kad pakliūčiau į nagus nebyliui!) 

Pykši mašinos durelės. Laiptai. Liftas. Koridoriais kaukši kulnai. 
Pykši durys. Ir tuk-tuk-tuk į divizijos komisaro Kudrijė duris. 

Jis kalbėjo telefonu. Padeda ragelį. Ilgai linguoja galvą žvelgda- 
mas į mane. Klausia: 

— Kavos? 

(Kodėl ne?) 

— Elizabete, prašom... 

Kava. 

— Dėkoju. Galite eiti. 

(Iš tikrųjų... Bet palikite mums kavinuką, štai taip.) 

Vienintelės visoje šitoje kontorėlėje nepykšinčios durys - divi- 
zijos komisaro Kudrijė durys, kai jos užsidaro paskui Elizabetę. 

— Taigi, mano berniuk, pagaliau jūs supratote? 

(Ne, tiesa sakant, ne.) 

— Jūs laisvas. Ką tik skambinau jūsiškiams ir juos nuraminau. 

Toliau paaiškina. Tad štai: aš ne žudikas. Bet anas, tas siera 
trenkiantis neūžauga, kurį aš išlakdinau į orą — taip. Ir dar koks! 

Jis ne tik sukurstė savo nuosavą mirtį, priversdamas mane liuok- 


telėti ant gorilos — jisai sudorojo ir visą savo žmogėdrų komandą. 

— Kaip jis juos atviliodavo į Parduotuvę? 

Klausimas išsprūsta savaime — ir ką gi, taip, tikrai, Kudrijė dėl 
to ilgai sukęs galvą. 

— Jis jų neviliodavo. Jie ateidavo sava valia. 

— Kaip tai? 

— Savižudžiai, ponas Malosenai. 

Netikėtai jisai nusišypso ir pasirąžo savo krėsle. 

— Nuo šios bylos aš trisdešimčia metų atjaunėjau. Dar puodelį? 


Antrojo Pasaulinio karo skrudintuve tokių niekinių sektų knibž- 
dėte knibždėjo. Ir viena pirmųjų komisaro Kudrijė užduočių po 
to, kai buvo pasirašytos paliaubos, buvo iškuopti visus tuos velnio 
katilus. 

— Ganėtinai monotoniškas darbas, mano berniuk, visos jos bu- 
vo panašios kaip du kraujo lašai — tos nelabosios keturiasdešimtų- 
jų sektos. 

Taip, visos sukirptos sulig viena. Įdomus reiškinys — visų mo- 
ralinių ir ideologinių normų atmetimas vardan Šios Akimirkos 
mistikos. Viskas leistina, nes viskas įmanoma. Štai kas bendrais bruo- 
žais tūnojo jų smegeninėse. Ir tie saiką praradę laikai juos kurstė. 
Sakytum, pačiame ore dvelkė lektynių dvasia. Greta to — radikali 
kritika materializmo, darančio žmogų darbštų ir apdairų — preky- 
ba sužadina grasų tikejimą rentabiliu rytojumi. Galas rytojui! Te- 
gyvuoja dabar! Ir šlovė pasimėgavimo siekiančiam Mamonai, Am- 
žinojo Dabar valdovui! Štai. Bendrais bruožais. Ir šaunieji tų laikų 
psichai akimirksniu puola vienytis į sektas — tokia ir ta Simo vie- 
nuolikos grupė, miela šešeto žmogėdrų gauja, Žvėries (Seši šimtai 
šešiasdešimt šeši) pasekėjai. 

— Turiu prisipažinti, kad iš pradžių aš sutrikau. 

Bet jis, Kudrijė, veikiai suvokė. 

— Visų pirma toji palaiminga išraiška visų tų negyvėlių veiduose. 

Taigi pirmasis, su žiojėjančiu praskiepu, du seniai, kurie bu- 
čiavosi, anas natalistas, pakilęs į dausas prieš pat sprogimą, ir nuo- 
gas vokietis skandinaviškame tualete... 

— Tai nebuvo visai 207malu. 

(Ne, visai ne.) 

Seksas ir mirtis — tai priminė komisarui pažįstamą giesmelę, 
death and sex — tai dvelkė atvirkščiai išverstu šventuoju palaimi- 
nimu - giesmelė, kurią jis buvo išmokęs atpažinti per savo po- 
kario tyrimus. 

— Ber kodėl savo... apeigoms jie pasirinko Parduotuvę? 

— Aš jums jau sakiau. Parduotuvė jų akyse įkūnijo materialisti- 
nių vilčių šventovę. Ją reikėjo išniekinti atnašaujant čia aukas ne- 
kaltųjų, paviliotų daiktų spindėsio. Helmutas Kiuncas, vokietis, 
mėgdavo persirengti Kalėdų Seneliu, kaip liudija jo nuotraukų 
kolekcija. Per apeigas jis dalindavo žaisliukus... 

Tyla. Pašiurpusi siela. (Kavos, prašom man karštos kavutės!) 

— Kodėl jie nusižudė? 

Geras klausimas: jo akys užsidega. 

— Del jų savižudybės man viską atskleidė jūsų sesers Terezos 
astralinės dedukcijos. Žvaigždės aniems ponams daug ką sakė. Jie 
nepalaužiamai tikėjo, kad jose įrašyta jų mirties diena! Ir tą dieną 
nusižudydami jie patys pagerbė žvaigždžių nuosprendį, drauge iš- 
saugodami savo asmeninę laisvę. 

— Tam tikra prasme suteikė sau Lemties vaidmenį... 


— Taip, ir susisprogdindami visų akyse, toje pačioje vietoje, 

kur buvo patyrę didžiausią savo gyvenimo pilnatvę, dovanojo sau 
paskutinį didįjį džiaugsmą. Savotiška apoteozė. 

— Štai iš kur ta ekstazė negyvuose jų veiduose. 

Jisai linkteli. Tyla. (Iš esmės, ganėtinai primityvūs žmogeliai...) 

— O kuo aš čia dėtas? 

(Žiūrėk, tiesą sakant, iš tikrųjų!) 

— Jūs? 

Šviesa lengvai sustiprėja. 

— Mano vargšas berniuk, jūs buvote gražiausia dovanelė, kokią 
jiems galėjo pasiųst apvaizda: šventasis. Pasirengęs užsiversti ant 
pečių visas Prekybos nuodėmes, verkti pirkėjų ašaromis, sužadin- 
ti visų juodos sąžinės tipų Parduotuvėje pagiežą, žodžiu, savo ne- 
paprastu talentu pritraukti visas paklydusias strėles jūs mūsų žmog- 
ėdrų akyse buvote šventasis. Nuo tada jie užsigeidė jūsų kailio, 
dar daugiau: jūsų aureolės! Apjuodinti tikrą šventąjį, įrodyti jam, 
kad jisai - žudikas, viešai pakišti jį kaip kaltininką, pelniusį baus- 
mių — saldi pagunda tiems nusenusiems kipšams, argi ne? Viso to 
išdava: jūsų vos nenulinčiavo jūsų kolegos. Laimė, kad ten buvo 
Karega, prisimenate... 

— Bet aš ne šventasis, velniai rautų! 

— O čia jau Vatikanui, Kanonizacijos komisijai, spręsti tiks- 
liau — po poros trejeto šimtų metų, jei jiems parūps, paskelbti 
jus šventuoju... Šiaip ar taip, paskutinis mūsų žmogėdra pažen- 
gė toliau už visus kitus. Jūsų draugas Teo veikiausiai nemažai 
apie jus pripasakojo, atviraširdiškai, kupinas susižavėjimo — ir 
jūsų didžiojo brolio, našlaičių globėjo, povyza dar dešimteriopai 
sustiprino jo neapykantą. Jų akyse jūs virtote tarsi kokiu šventuo- 
ju Mikalojumi, gelbstinčiu nekaltuosius nuo sūrymo statinės. O 

juk sūrymas buvo jo! Jisai jį ruošė. Tam tikra prasme jūs iš jo 
nugvelbėte jo pietus. Tas žmogus jūsų nekentė taip, kaip niekas 
niekada daugiau neįstengs neapkęsti. Žūdamas nuo jūsų rankos 
policijos akyse, jisai sukurpė akivaizdų įkaltį, kuris būtų turėjęs 
tapti jums lemtingu. Neprilygstamas ratinuotumas: jis net pasi- 
stengė iš anksto jus apžavėti. Nes jis jus iš tiesų apžavėjo tą naktį 
metro, argi ne? 

(Taip.) 

— Įsivaizduokite jo džiaugsmą, kai suprato, kad pakliuvote į jo 
žabangas. Jis mirė įsitikinęs, kad jums užkars ant sprando šešetą 
žmogžudysčių. 

(...) 

— Kuo jis buvo vardu? 

Nebylus žvilgsnis. Šviesa blėsta. 

— O čia jau paslaptis, mano berniuk. Jis buvo, kaip sakoma, 
garbus asmuo. 

(Na, štai, tu buvai teisus, drauguži Teo...) 

"Tyrimo išvados atitinkamai liks paslaptis. Bombos Parduotu- 
vėje nebesproginės. Bet Senkleras pakeis farus apsauginiais, kurie 
ir toliau naršys pirkėjus, kad pakeltų apyvartą. Apsauginiai atliks 
paminklo Žuvusiesiems vaidmenį. (Pirmoji paminklo Žuvusie- 
siems priedermė — būti gyvam.) 

"Dar pora smulkmenų. Kai klausiu Kudrijė, kodėl jis nesikišo, 
kodėl leido man pulti ant gorilos, jis atsako degoliškai, taip: 

— Tai turėjo būti įvykdyta. 

O kiek vėlėliau, lydėdamas mane iki durų, jis tarė: 

— Be reikalo išgyvendinote save iš Parduotuvės, ponas Malose- 
nai: jūs buvote puikus Atpirkimo ožys. 


244 


Išeidamas iš Kriminalines policijos akimirką tikėjausi, kad ma- 
nęs lauks šviesiai geltonas 4CV, stovintis po ženklu „Stovėti drau- 
džiama“. Man taip reikėjo susirangyti jo savininkės lomose ir už- 


migti jų paunksmėje. Bet ne. Manęs telaukė juodos metro žiotys. 


Ką gi. Naktis bus be Žiulijos. Žiulijaus naktis. 

Namuose manęs laukė keletas staigmenų. Pirmiausia — milži- 
niškas pluoštas laiškų, siūlančių tarnybą. Vos perskaitęs pasiun- 
čiau į šiukšlių dėžę. Visos šalies įmonės siūlėsi šerti Atpirkimo ožį. 

Nieko nebus, baigta, „niekados daugiau“, kaip sakė vienas po- 
piežius apie vieną karą. 

Paskutinis vokas buvo iš Nacionalinės švietimo ministerijos. 
Atplėšiau jį tik tam, kad pažiūrėčiau, kiek man siūlo ministras už 
tai, kad leisčiausi vietoj jo trypiamas kojomis. 

"Jis man nieko nesiūlė. Tiesiog reikalavo atlyginti už Žeremi 
sudegintą mokyklą. Įdėta ir sąskaita. 

Skaičiavau nulius, kai sučirškė vidaus telefonas. 

— Benai? Tuoj pat nusileisk, tavęs laukia staigmena. 

Aš, žinoma, nukurnėjau žemyn. 

"Staigmena buvo ne bet kokia. (Netgi dviguba staigmena!) 

Mama! Tai buvo mama. 

Graži kaip mama. Dar jauna kaip mama. Ir nėščia iki ausų, 
kaip jauna ir graži mama. 

Aš tariau: 


— Mama! Mama! 

Jinai atsakė: 

— Benžamenai, mažulėli! 

Ji pabandė mane apkabinti, bet anas viduje jau ryžtingai tam 
priešinosi. 

Aš tariau: 

— O Roberas? 

Ji atsakė: 

— Robero nebėra. 

Aš parodžiau į mažąjį pusrutulį. 

— O jis? 

Ji tarė: 

— Benai, prisiekiu, tai paskutinis. 


Pakėliau ragelį ir paskambinau Karalienei Zabo. 

Labiausiai jis išgarsėjo trilogija apie Malosenų šeimą. Romanas 
„Žmogėdrų laimei“ yra pirmoji šios trilogijos knyga. Kitos dvi 
dalys — „Fėja su karabinu“ ir „Mažoji prekiautoja proza“- jau 
verčiamos į lietuvių kalbą. 

Daniel Pennac — vienas populiariausių šiuolaikinių, savito 
stiliaus, prancūzų rašytojų, atidus Paryžiaus gyvenimo 
stebėtojas, savo kūriniais priverčiantis juoktis kiekvieną. 


Labiausiai jis išgarsėjo trilogija apie Malosenų šeimą. Trilogija 
išversta į daugelį kalbų. Romanas „Žmogėdrų laimei“ yra 
pirmoji šios trilogijos knyga. Kitos dvi - „Fėja su karabinu“ 
ir „Mažoji prekiautoja proza“- verčiamos į lietuvių kalbą. 


Mano mama išvyko dar kartą, mane palikusi saugoti vaikų. 
Mažylis pradėjo sapnuoti Kalėdų žmogėdras. 

Mano širdies reikalai: teta Julija buvo sužavėta mano įgimtu 
Ožiu. 

O darbe pirmoji bomba sprogo žaislų skyriuje, man praėjus, 
po 5 minučių. Antroji — po 15 dienų mezginių skyriuje prieš 
mano akis. Kadangi aš buvau ir trečiosios bombos sprogimo | 
metu, todėl visi apkaltino mane. 


Kodėl mane? 


Turbūt turiu talentą... 

